(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΜΕ΄

Τετάρτη, 15 Μαΐου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Π. Σαράκη και της κ. Θ. Πέρκα, σελ.
3. Ανακοινώνεται ότι τη συνεδρίαση παρακολουθούν μαθητές από το Ράλλειο Γυμνάσιο Θηλέων Πειραιά, το 3ο Δημοτικό Σχολείο Παλαιού Φαλήρου, το Ομογενειακό Σχολείο των Ηνωμένων Πολιτειών «Argyrios Fantis School», το 2ο Δημοτικό Σχολείο Χανίων, το 2ο δημοτικό σχολείο Κολυμβαρίου Χανίων και από το 3ο Γυμνάσιο Βόλου , σελ.
4. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Ανάπτυξης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών Προστασίας του Πολίτη, Υποδομών και Μεταφορών, Περιβάλλοντος και Ενέργειας, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, οι Αναπληρωτές Υπουργοί Εθνικής Οικονομίας και Οικονομικών, Εσωτερικών, καθώς και ο Υφυπουργός στον Πρωθυπουργό κατέθεσαν στις 14.5.2024 σχέδιο νόμου: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις», σελ.
2. Κατάθεση προτάσεων νόμου:
 i. Ο Πρόεδρος της Κοινοβουλευτικής Ομάδας του ΣΥΡΙΖΑ- Προοδευτική Συμμαχία και οι Βουλευτές του κόμματός του κατέθεσαν στις 1.5.2024 πρόταση νόμου: «Μέτρα για την αντιμετώπιση της ακρίβειας και την πάταξη της κερδοσκοπίας», σελ.
 ii. O Πρόεδρος της Κοινοβουλευτικής Ομάδας «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» και οι Βουλευτές του κόμματός του κατέθεσαν σήμερα 15/5/2024 τις εξής προτάσεις νόμων:
 1. «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βόρειας Μακεδονίας σχετικά με την Εναέρια Αστυνόμευση του FIR των Σκοπίων (LWSS)», σελ.
 2. «Κύρωση Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και της Γραμματείας Ευρωπαϊκών Υποθέσεων της Κυβέρνησης της Δημοκρατίας της Βόρειας Μακεδονίας για την Επιτάχυνση της Διαδικασίας Ένταξης της Δημοκρατίας της Βόρειας Μακεδονίας στην Ευρωπαϊκή Ένωση», σελ.
 3. «Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βόρειας Μακεδονίας για την ίδρυση Συντονιστικής Επιτροπής για την Οικονομική Συνεργασία.», σελ.
3. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: «Κύρωση της σύμβασης δωρεάς μεταξύ του Υπουργείου Πολιτισμού και του νομικού προσώπου δημοσίου δικαίου με την επωνυμία «Εθνικό Αρχαιολογικό Μουσείο», ως δωρεοδόχων, και των Σπυρίδωνα Ι. Λάτση και Ντόροθυ συζ. Σ. Λάτση, ως δωρητών, σχετικά με τη χρηματοδότηση, εκ μέρους των δωρητών, της εκπόνησης μελετών για την αναβάθμιση και επέκταση του κτιρίου που στεγάζει το Εθνικό Αρχαιολογικό Μουσείο», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΦΩΤΙΟΥ Θ. , σελ.

Β. Επί του σχεδίου νόμου του Υπουργείου Πολιτισμού:
 ΑΣΗΜΑΚΟΠΟΥΛΟΥ Σ. , σελ.
 ΒΕΛΟΠΟΥΛΟΣ Κ. , σελ.
 ΓΡΗΓΟΡΑΚΟΥ Π. , σελ.
 ΔΕΛΗΣ Ι. , σελ.
 ΚΑΛΑΜΑΤΙΑΝΟΣ Δ. , σελ.
 ΚΟΝΤΗΣ Ι. , σελ.
 ΚΟΥΡΟΥΠΑΚΗ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΛΑΜΑ Κ. , σελ.
 ΜΑΝΤΖΟΣ Δ. , σελ.
 ΜΕΝΔΩΝΗ Σ. , σελ.
 ΜΠΑΡΤΖΩΚΑΣ Α. , σελ.
 ΜΠΙΜΠΙΛΑΣ Σ. , σελ.
 ΝΑΤΣΙΟΣ Δ. , σελ.
 ΠΛΕΥΡΗΣ Α. , σελ.
 ΣΤΙΓΚΑΣ Β. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΣΙΡΩΝΗΣ Σ. , σελ.
 ΦΩΤΙΟΥ Θ. , σελ.

Γ. ΠΑΡΕΜΒΑΣΕΙΣ:
 ΡΑΠΤΗ Ζ. , σελ.
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΕ΄

Τετάρτη 15 Μαΐου 2024

Αθήνα, σήμερα στις 15 Μαΐου 2024, ημέρα Τετάρτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα σας και Χριστός Ανέστη. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-5-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΜΔ΄ συνεδριάσεώς του, της Μεγάλης Τετάρτης 1ης Μαΐου 2024, σε ό,τι αφορά την ψήφιση στο σύνολο του σχεδίου νόμου: «Ενοποίηση του πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης και άλλες διατάξεις».)

Προτού εισέλθουμε στη σημερινή ημερήσια διάταξη θα ήθελα να προβώ σε κάποιες ανακοινώσεις προς το Σώμα:

Οι Υπουργοί Ανάπτυξης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών Προστασίας του Πολίτη, Υποδομών και Μεταφορών, Περιβάλλοντος και Ενέργειας, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, οι Αναπληρωτές Υπουργοί Εθνικής Οικονομίας και Οικονομικών, Εσωτερικών, καθώς και ο Υφυπουργός στον Πρωθυπουργό κατέθεσαν στις 14-5-2024 σχέδιο νόμου: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις».

Παραπέμπεται στην αρμόδια Διαρκή Επιτροπή.

Επίσης ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και οι Βουλευτές του κόμματός του κατέθεσαν στις 1-5-2024 πρόταση νόμου: «Μέτρα για την αντιμετώπιση της ακρίβειας και την πάταξη της κερδοσκοπίας».

Παραπέμπεται στην αρμόδια Διαρκή Επιτροπή.

Επίσης ο Βουλευτής κ. Παύλος Σαράκης ζητεί άδεια ολιγοήμερης απουσίας στο εξωτερικό από 24 Μαΐου έως 25 Μαΐου 2024 και από 12 Ιουνίου έως 13 Ιουνίου 2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: «Κύρωση της σύμβασης δωρεάς μεταξύ του Υπουργείου Πολιτισμού και του νομικού προσώπου δημοσίου δικαίου με την επωνυμία «Εθνικό Αρχαιολογικό Μουσείο», ως δωρεοδόχων, και των Σπυρίδωνα Ι. Λάτση και Ντόροθυ συζ. Σ. Λάτση, ως δωρητών, σχετικά με τη χρηματοδότηση, εκ μέρους των δωρητών, της εκπόνησης μελετών για την αναβάθμιση και επέκταση του κτιρίου που στεγάζει το Εθνικό Αρχαιολογικό Μουσείο».

Η Διάσκεψη των Προέδρων αποφάσισε στη συνεδρίαση της 25 Απριλίου 2024 τη συζήτηση του νομοσχεδίου σε μία συνεδρίαση εν συνόλω επί της αρχής και επί των άρθρων.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το Σώμα συνεφώνησε ομοφώνως.

Τον λόγο έχει ο εισηγητής της Νέας Δημοκρατίας κ. Αναστάσιος Μπαρτζώκας για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμη κυρία Υπουργέ, είναι ιδιαίτερη τιμή να εισηγούμαι το νομοσχέδιο που συζητάμε σήμερα, ένα τόσο σημαντικό νομοσχέδιο για τον ελληνικό πολιτισμό, για το Εθνικό Αρχαιολογικό Μουσείο, αλλά και για την πόλη της Αθήνας συνολικά.

Θα ήθελα να επισημάνω τον καθοριστικό ρόλο που έχει διαδραματίσει η ηγεσία του Υπουργείου Πολιτισμού, η Υπουργός κ. Μενδώνη, που βήμα-βήμα, με προσήλωση και υπομονή δίνει σάρκα και οστά σε ένα όραμα πολλών ετών. Είναι ένα όραμα πολύπλοκο, ιδιαίτερα φιλόδοξο, αλλά και ταυτόχρονα απόλυτα αναγκαίο, το οποίο έχει ήδη ανακοινώσει ο ίδιος ο Πρωθυπουργός, ο Κυριάκος Μητσοτάκης, και αφορά στην αναμόρφωση και επέκταση του Εθνικού Αρχαιολογικού Μουσείου.

Σε αντίθεση με όσα ίσως πιστεύαμε παλαιότερα, τα μουσεία δεν είναι στατικοί χώροι με εκθέματα που απλά παρατηρούμε προσπερνώντας τα. Είναι ένα κομμάτι της ιστορικής μας αλήθειας που συνδέει παραστατικά και ζωντανά το χθες με το σήμερα και μας οδηγεί στο να αναζητήσουμε και να διαμορφώσουμε το αύριο. Είναι χώροι με εκπαιδευτικό χαρακτήρα και ζωντανοί, που εξελίσσονται και χρειάζεται να ακολουθούν την τεχνολογία και τις σύγχρονες τάσεις για να προσελκύουν κάθε επισκέπτη από τα μικρά παιδιά μέχρι τους υπερήλικες.

Αναμφίβολα, το Εθνικό Αρχαιολογικό Μουσείο είναι ένα στολίδι παγκόσμιας εμβέλειας. Είναι η ναυαρχίδα της ελληνικής μουσειακή εμπειρίας. Ξεχωρίζει τόσο για την ποσότητα όσο και για την ποιότητα των εκθεμάτων του, αφού με περισσότερα από έντεκα χιλιάδες αντικείμενα κατατάσσεται χωρίς αμφιβολία σε ένα από τα κορυφαία παγκοσμίως.

Εξάλλου, συνιστά το σημαντικότερο μουσείο στον πλανήτη για την ελληνική κλασική αρχαιότητα. Έχει μακρά ιστορία και διαδρομή καθώς ιδρύθηκε το 1829 για να σηματοδοτήσει την ανεξάρτητη πολιτιστική πορεία του νεοσύστατου τότε ελληνικού κράτους μετά την επανάσταση. Η ίδια η ύπαρξή του στον χώρο που στεγάζεται σήμερα έχει στηριχθεί σε δωρεές και χορηγίες. Εξάλλου, η έννοια της χορηγίας απαντάται στη χώρα μας από αρχαιοτάτων χρόνων, από την εποχή της ακμάζουσας δημοκρατίας της αρχαίας Αθήνας, οπότε η χορηγία ήταν μια μορφή υποχρεωτικής συμμετοχής των πλούσιων Αθηναίων στις δημόσιες δαπάνες. Αντίστοιχα, στις δωρεές επιφανών Ελλήνων έχουν στηριχθεί μεγάλα και σημαντικά έργα του σύγχρονου ελληνικού κράτους, καθώς είναι ένας τρόπος γι’ αυτούς τους ανθρώπους να στηρίξουν την κοινωνία σε καίριους τομείς, όπως η υγεία, ο πολιτισμός και η εκπαίδευση.

Μια τέτοια ευγενική δωρεά είναι και η βάση του σημερινού νομοσχεδίου μας. Αποφασίζουμε, λοιπόν, για την κύρωση της σύμβασης που υπεγράφη στις 17 Απριλίου του 2024 ανάμεσα στο Εθνικό Αρχαιολογικό Μουσείο και το Υπουργείο Πολιτισμού αφ’ ενός και στον Σπυρίδωνα Λάτση και Ντόροθι -σύζυγο Σπυρίδωνα Λάτση- αφ’ ετέρου.

Νομίζω ότι όλοι συμφωνούμε, όλες οι πλευρές του Κοινοβουλίου, ότι το Εθνικό Αρχαιολογικό Μουσείο ως έχει αυτήν τη στιγμή δεν μπορεί να ανταποκριθεί στον πολυδιάστατο ρόλο του. Δυστυχώς η κτηριακή υποδομή που εκτείνεται σε δεκαέξι χιλιάδες τετραγωνικά μέτρα δεν επαρκεί για να παρουσιάζονται όπως τους αξίζει όλες οι συλλογές, αλλά και να φιλοξενούνται οι περιοδικές εκθέσεις. Αντιθέτως, πολλοί θησαυροί παραμένουν στις αποθήκες ακριβώς διότι δεν υπάρχει η δυνατότητα να εκτεθούν κατάλληλα. Είναι, λοιπόν, κάτι παραπάνω από αναγκαίο -θα έλεγα εθνική μας υποχρέωση- να αναβαθμίσουμε το κεντρικό σπουδαίο Εθνικό Αρχαιολογικό Μουσείο και να το παραδώσουμε στις επόμενες γενιές στο μέγεθος και στο επίπεδο που του αρμόζει.

Αυτή η προσπάθεια εκκίνησε, λοιπόν, πριν κάποια χρόνια, όταν και πάλι με αξιοποίηση δωρεάς ύψους 650.000 ευρώ από την ανώνυμη μη κερδοσκοπική εταιρεία της οικογένειας Νικόλαου Λαιμού χρηματοδοτήθηκε η εκπόνηση αρχιτεκτονικών ιδεών. Με βάση την υπουργική απόφαση που εκδόθηκε το 2021 κατατέθηκαν αρχιτεκτονικές ιδέες από δέκα αναγνωρισμένα διεθνώς αρχιτεκτονικά γραφεία του εξωτερικού και σε συνεργασία με δέκα αντίστοιχα ελληνικά αρχιτεκτονικά γραφεία. Μάλιστα η συμμετοχή των ελληνικών αρχιτεκτονικών γραφείων ήταν προαπαιτούμενο για κάθε υποψήφιο δίδυμο που κατέθεσε ιδέες. Επομένως, με αυτόν τον τρόπο κατέστη επιβεβλημένη η παρουσία και η οπτική και Ελλήνων αρχιτεκτόνων σε αυτήν την προσπάθεια. Μέσα, λοιπόν, από αυτήν τη διαδικασία με τη συμμετοχή διακεκριμένων αρχιτεκτόνων η Διεθνής Επιτροπή Αξιολόγησης ανέδειξε ομόφωνα το αρχιτεκτονικό προσχέδιο των βραβευμένων αρχιτεκτονικών γραφείων «David Chipperfield Architects» στο Βερολίνο και του Αλέξανδρου Τομπάζη στην Αθήνα.

Σε αυτό το σημείο θα ήθελα να τονίσω ότι κάποιες βασικές μακέτες του προσχεδίου έχουν ήδη δοθεί στη δημοσιότητα και νομίζω ότι και ο πλέον αδαής σε σχέση με την αρχιτεκτονική μπορεί να αντιληφθεί ότι πρόκειται για ένα έργο που αναβαθμίζει αισθητά την όψη αλλά και το μέγεθος του μουσείου, ένα μουσείο το οποίο γίνεται πιο σύγχρονο, πιο επιβλητικό, περισσότερο ορατό στον επισκέπτη ακόμα και από απόσταση, αλλά πάντοτε σε απόλυτη αρμονία με την αρχική αρχιτεκτονική γραμμή του και σε συνάρτηση με τον αστικό ιστό της πόλης της οποίας αποτελεί αναπόσπαστο τμήμα.

Επιπλέον, ιδιαίτερης αξίας θα είναι και ο εμπλουτισμός του περιβάλλοντος χώρου με φύτευση εμβληματικών δέντρων, αλλά και με προσθήκη θαμνοειδούς βλάστησης που συνολικά θα αυξήσουν σημαντικά την εικόνα του πρασίνου, δημιουργώντας ένα μεγάλο και καλαίσθητο κήπο.

Και για να έρθω στο σήμερα, το παρόν νομοσχέδιο περιλαμβάνει τέσσερα άρθρα συνολικά. Βεβαίως σε αυτά έχει ενσωματωθεί και η σύμβαση δωρεάς που καλούμαστε να ακυρώσουμε και η οποία είναι ύψους 40 εκατομμυρίων ευρώ. Αντικείμενό της είναι η κάλυψη από πλευράς των δωρητών χωρίς καμμία απολύτως οικονομική επιβάρυνση για το ελληνικό δημόσιο του κόστους εκπόνησης των απαραίτητων μελετών για να περάσουμε στη συνέχεια στο στάδιο της κατασκευής.

Συγκεκριμένα, τα χρήματα της δωρεάς θα κατευθυνθούν στην εκπόνηση μελετών για την έκδοση της οικοδομικής άδειας, στη συνέχεια στην έκδοση της ίδιας της άδειας, αλλά και στην εκπόνηση μελέτης εφαρμογής και τευχών δημοπράτησης. Έτσι, ο σκοπός του νομοσχεδίου, όπως περιγράφεται στο ίδιο το κείμενο, συνίσταται σε δωρεά, προκειμένου να εξελιχθεί σε στάδιο κατασκευής το αρχιτεκτονικό προσχέδιο που έχουμε στη διάθεσή μας.

Ενδεικτικά τα σημαντικότερα σημεία της υπογεγραμμένης σύμβασης είναι τα παρακάτω:

Ορίζεται ότι οι δωρούμενες υπηρεσίες μπορούν να φθάσουν έως τα 40 εκατομμύρια ευρώ και καλύπτουν την εξέλιξη του αρχιτεκτονικού προσχεδίου σε στάδιο κατασκευής, ποσό απόλυτα επαρκές, με βάση και τους υπολογισμούς του Υπουργείου, όπως μας διαβεβαίωσε και η ίδια η Υπουργός.

Επίσης, είναι σημαντικό ότι ο ορίζοντας για την υλοποίηση αυτών των μελετών είναι συγκεκριμένος και σχετικά άμεσος, αφού το έργο θα πρέπει να ολοκληρωθεί σε τριάντα έξι μήνες από την κύρωση, δηλαδή έως το 2027. Βεβαίως, υπάρχει και πρόβλεψη για την περίπτωση που μεσολαβήσουν περιστατικά ανωτέρας βίας.

Φυσικά, καθορίζονται και οι προδιαγραφές που θα πρέπει να πληρούν οι μελέτες, τις οποίες έχει θέσει το Υπουργείο Πολιτισμού, πάντα με βάση τη νομοθεσία για το περιεχόμενο των μελετών του ελληνικού δημοσίου, τους κανόνες της επιστήμης και της τέχνης και τις βέλτιστες διεθνείς πρακτικές. Επίσης, περιγράφεται λεπτομερώς ο έλεγχος στον οποίο θα υποβάλλεται κάθε μελέτη, όπως και η διαδικασία έγκρισης και ο χρόνος εντός του οποίου οφείλει να ολοκληρώνεται αυτή. Αναγκαία είναι και η πρόβλεψη που υπάρχει στο κείμενο της σύμβασης για την ακριβή διαδικασία που θα ακολουθηθεί ώστε οι δωρητές να εξοφλούν τα τιμολόγια που θα τους δίνονται και μάλιστα σε συγκεκριμένο χρονοδιάγραμμα.

Προκειμένου να υπάρχει μια σωστή και ολοκληρωμένη εικόνα της προόδου και των εργασιών συστήνεται επιτροπή παρακολούθησης του έργου. Η επιτροπή είναι πενταμελής και επιφορτίζεται με τη συστηματική εποπτεία του έργου, καθώς και με την αντιμετώπιση τυχόν ζητημάτων που θα ανακύψουν στην πορεία. Στο τέλος κάθε διμήνου συντάσσει ενημερωτική αναφορά που θα χορηγείται προς ενημέρωση σε όλα τα συμβαλλόμενα μέρη, ενώ θα συνεδριάζει τακτικά μία φορά τον μήνα. Ως μέλη της επιτροπής υπηρετούν ο Πρόεδρος και ο Γενικός Διευθυντής του μουσείου και τρία στελέχη του Υπουργείου Πολιτισμού με τις ειδικότητες του μηχανολόγου μηχανικού, του πολιτικού μηχανικού και του αρχιτέκτονα.

Πολύ σημαντικός όρος που έχει ενσωματωθεί στην προς κύρωση σύμβαση είναι αυτός που διασφαλίζει ότι τα δικαιώματα πνευματικής ιδιοκτησίας, τα οποία προκύπτουν από τις μελέτες, θα ανήκουν στο Υπουργείο και στο μουσείο. Μοναδική υποχρέωση από πλευράς του μουσείου και του Υπουργείου Πολιτισμού είναι η απόδοση του ονόματος «Αίθουσα Ιωάννη και Εριέττας Λάτση» σε αίθουσα του αναμορφωμένου μουσείου, ως ένδειξη ευγνωμοσύνης και αναγνώρισης της δωρεάς που γίνεται.

Με όλα αυτά τα δεδομένα κατά νου, είμαι σίγουρος ότι όλες οι πλευρές του Κοινοβουλίου θα στηρίξουν τη σημερινή νομοθετική πρωτοβουλία. Εξάλλου, και ενώπιον της Επιτροπής Μορφωτικών Υποθέσεων, την οποία κάναμε πριν από το Πάσχα, δεν ακούσαμε αξιόλογες αντιρρήσεις γι’ αυτή καθαυτή τη σύμβαση δωρεάς που συζητάμε. Νομίζω ότι όλες και όλοι πρέπει να κρατήσουμε την ουσία και τον πυρήνα του υπό εξέταση νομοσχεδίου.

Πρόκειται για μια συμφωνία που απαλλάσσει πλήρως το ελληνικό δημόσιο από κόστη και η οποία εφόσον εφαρμοστεί θα μας φέρει ένα βήμα πιο κοντά στον στόχο μας, να αποκτήσει η Αθήνα και ολόκληρη η Ελλάδα ένα σύγχρονο Εθνικό Αρχαιολογικό Μουσείο, αντάξιο της βαριάς ιστορίας του και των ανεκτίμητων θησαυρών που διαθέτει.

Δεν πρέπει να ξεχνάμε ποτέ ότι η μεγάλη πολιτιστική κληρονομιά μας, αυτή η μοναδική σε παγκόσμιο επίπεδο, είναι πρωτίστως μια μεγάλη τιμή, αλλά συνεπάγεται και σοβαρή ευθύνη να διαφυλάξουμε σωστά όλα αυτά τα μνημεία και κομμάτια του παρελθόντος, αλλά και να τα παραδώσουμε στις επόμενες γενιές Ελλήνων, όπως και στους επισκέπτες από όλον τον κόσμο για να τα γνωρίσουν και να κάνουν και αυτοί ένα νοητό ταξίδι στον χρόνο. Επομένως, περισσότερο και πάνω απ’ όλα είναι μια αληθινά εθνική υπόθεση για όλους μας η αναβάθμιση του Εθνικού Αρχαιολογικού Μουσείου.

Σήμερα κάνουμε μια ιστορική αρχή. Βάζουμε τα θεμέλια για να υλοποιήσουμε αυτό το μεγάλο όραμα, που αφορά τον πολιτιστικό πλούτο της χώρας μας, τη μουσειακή εμπειρία που αποκτά ο επισκέπτης στο κεντρικό μεγάλο Αρχαιολογικό Μουσείο της χώρας, αλλά και επιπλέον την εικόνα και τη ζωή σε ένα από τα κεντρικότερα σημεία της πρωτεύουσας.

Θα κλείσω την τοποθέτησή μου με την ευχή σήμερα το ελληνικό Κοινοβούλιο να δώσει την εικόνα της ενότητας σε θέματα πολιτιστικά και θέματα με εθνική διάσταση και να αποδείξει ότι δεν έχει σημασία σε ποια κομματική πλευρά ανήκει ο καθένας από εμάς, γιατί όλοι μαζί εδώ είμαστε για να στηρίξουμε πρώτα και πάνω απ’ όλα το εθνικό συμφέρον, να στηρίξουμε μια σύμβαση πλήρως επωφελή για το ελληνικό δημόσιο που θα μας βοηθήσει να πετύχουμε τον βασικό μας στόχο, τη χωρική και ποιοτική ανανέωση του Εθνικού Αρχαιολογικού Μουσείου, που θα δώσει ταυτόχρονα νέα πνοή και στον αστικό ιστό της πόλης μας, της Αθήνας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η εισηγήτρια από τον ΣΥΡΙΖΑ κ. Κυριακή Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, έχουμε μπροστά μας μια κύρωση δωρεάς για την επέκταση του Αρχαιολογικού Μουσείου της Αθήνας, η οποία πρέπει να γίνει αντιληπτή και υπό το πρίσμα της σημαντικότητας και της αναγκαιότητάς της, αλλά και σε συνάρτηση με τα πολιτικά και διαχειριστικά δεδομένα που δημιούργησε η Κυβέρνηση και το Υπουργείο Πολιτισμού σε σχέση με αυτό το θέμα.

Σε ό,τι αφορά το Εθνικό Αρχαιολογικό Μουσείο της Αθήνας, το είπαμε και στην επιτροπή το επαναλαμβάνουμε και τώρα, πρόκειται για το πιο σημαντικό μουσείο της κλασικής αρχαιότητας παγκοσμίως, ένα μουσείο με μοναδικά εκθέματα παγκόσμιας μοναδικότητας και ακτινοβολίας.

Το Εθνικό Αρχαιολογικό Μουσείο όσο και αν επεκταθεί θα είναι πάντα μικρό για να χωρέσει το μεγαλείο των εκθεμάτων που διαθέτει. Πάνω, λοιπόν, σε αυτή τη βάση υπήρξαν και στο παρελθόν σοβαρές σκέψεις και ιδέες για την επέκταση του Εθνικού Αρχαιολογικού Μουσείου. Οι περισσότερες από αυτές τις ιδέες η αλήθεια είναι ότι μελετούσαν την επέκταση προς την αντίθετη μεριά από αυτήν δηλαδή που συζητάμε σήμερα, από το μπροστινό μέτωπο, αφήνοντας έτσι την πρόσοψη του νεοκλασικού κτηρίου σε οπτική επαφή με τους κήπους, αλλά και με το κτήριο του Εθνικού Μετσόβιου Πανεπιστημίου, διατηρώντας έτσι ένα οικιστικό σύνολο μοναδικό, ένα αστικό τοπόσημο, από τα λίγα που έχουν απομείνει και στην Αθήνα.

Ως προς το θέμα της δωρεάς επαναλαμβάνουμε επίσης, όπως είπαμε και στην επιτροπή, ότι το κτήριο που στεγάζει το «Εθνικό Αρχαιολογικό Μουσείο» είναι μακρά ιστορία δωρητών από το οικόπεδο μέχρι την ολοκλήρωσή του, όπως το βλέπουμε σήμερα. Άρα η δωρεά αυτή για τις μελέτες επέκτασης εγγράφεται σε μία παράδοση δωρητών πολύ σημαντική σε ιστορικό βάθος.

Τελευταία κοινή παραδοχή είναι ότι έχουμε ένα αρχιτεκτονικό προσχέδιο μιας ιδέας, μιας σύμπραξης ενός ευρωπαϊκού και ενός ελληνικού αρχιτεκτονικού γραφείου, η οποία παρουσιάστηκε στο ευρύ κοινό μέσα από κάποιες φωτορεαλιστικές απεικονίσεις, οι οποίες πιθανόν να άρεσαν, πιθανόν να μην άρεσαν, αλλά δεν είναι για την ώρα αυτό το ζητούμενο.

Εμείς δεν έχουμε αυτήν τη στιγμή τα δεδομένα για να πούμε εάν οι νέοι αυτοί βραχίονες που σχεδιάζονται θα περιορίσουν τη θέαση της όψης του νεοκλασικού ή εάν είναι εφικτό να έχουμε μια αίσθηση κήπου σε φυτά που θα τοποθετηθούν στις οροφές αυτών των κατασκευών. Και εδώ, βέβαια, ξεκινάνε τα προβλήματα.

Η κυρία Υπουργός μάς είπε ότι συμμετείχε σε κύκλους Αθηναίων πολιτών μαζί με την κ. Μαρέβα Μητσοτάκη ήδη από το 2016 ή το 2017 με αντικείμενο τον προβληματισμό σε σχέση με την επέκταση του «Εθνικού Αρχαιολογικού Μουσείου». Και μάλιστα η κυρία Υπουργός εγκάλεσε όσους αναρωτήθηκαν με ποια θεσμική ιδιότητα συμμετείχε, απαντώντας με εκείνη του πολίτη. Σεβαστό. Προφανώς και δικαιούται η κυρία Υπουργός ως πολίτης της Αθήνας να έχει τέτοιους προβληματισμούς, όμως δεν θα ήταν εύλογο να έχουν το ίδιο δικαίωμα και άλλοι πολίτες; Γιατί αποτελεί δικό της προνόμιο και μόνο και όχι των υπολοίπων;

Και ενώ βέβαια συζητάμε για την επέκταση του Αρχαιολογικού Μουσείου θα πρέπει να πούμε ότι σήμερα το Αρχαιολογικό Μουσείο υπολειτουργεί, όπως υπολειτουργούν και τα υπόλοιπα μεγάλα μουσεία σε κάποια με μειωμένο ωράριο, σε αλλά με κλειστές αίθουσες. Θα ισχυριστείτε, βέβαια, ότι από σήμερα έχει επεκταθεί το ωράριο και θα είναι από τις 8 το πρωί μέχρι τις 8 το βράδυ σε ορισμένα. Με ποιο προσωπικό, κυρία Υπουργέ; Και με πόσες αίθουσες κλειστές; Αυτά πρέπει να απαντήσετε.

Τα έργα σας είναι απολύτως ανακόλουθα των λόγων σας. Λέτε ότι ανήκετε στον κύκλο, λοιπόν, που προβληματίζονται οι Αθηναίοι. Είστε και εσείς σε αυτόν τον κύκλο που ενδιαφέρεται για το μουσείο. Εμείς, όμως, διαπιστώνουμε μια χαώδη απόσταση από τα λεγόμενα, τα λόγια σας και από τα έργα σας.

Γιατί όμως –επανέρχομαι- αποφασίσατε έναν κλειστό διαγωνισμό με μόλις δέκα υποψηφίους, υποχρεωτικά από το εξωτερικό σε πρώτη φάση; Γιατί την απόφαση σε σχέση με το αρχιτεκτονικό προσχέδιο έλαβε μία επιτροπή που ορίστηκε σε πολύ μεγάλο βαθμό από την ηγεσία του Υπουργείου Πολιτισμού; Δεν είχαν δικαίωμα και άλλοι πολίτες και άλλοι αρχιτέκτονες και άλλοι αρχαιολόγοι της πόλης και της χώρας να θέσουν τις ιδέες τους, όπως εσείς κάνατε ως πολίτης;

Σήμερα αυτή η συγκεντρωτική διαδικασία βρίσκεται λοιπόν αντιμέτωπη με την κρίση του Συμβουλίου της Επικρατείας και ρωτάμε: Τι θα γίνει εάν κριθούν αντισυνταγματικές οι υπουργικές αποφάσεις με τις οποίες φτάσαμε στον αρχιτεκτονικό διαγωνισμό και στη συνέχεια στη δωρεά; Προφανώς θα τιναχθεί στον αέρα. Υπάρχει σχετική ρήτρα μάλιστα μέσα που δίνει τη δυνατότητα μονομερούς αποχώρησης σε μία τέτοια απρόβλεπτη περίπτωση. Γιατί λοιπόν δεν επιλέχθηκε ένας ανοιχτός αρχιτεκτονικός διαγωνισμός, όπως είχε γίνει και στην περίπτωση του Μουσείου της Ακρόπολης;

Πάνω στο θέμα των προσφυγών στο Συμβούλιο της Επικρατείας έρχεται να προστεθεί και το πολύ σφιχτό μελετητικό χρονοδιάγραμμα που προβλέπεται στη σύμβαση της δωρεάς και που, κατά τη γνώμη μας, κινδυνεύει με εκτροπή και μάλιστα απώλεια της δωρεάς.

Πώς είναι δυνατόν να ελπίζουμε ότι μέσα σε τριάντα έξι μήνες θα ωριμάσει ένα τέτοιο σχέδιο μιας παρέμβασης τόσο μεγάλης κλίμακας, όταν το αντίστοιχο διάστημα για το Μουσείο της Ακρόπολης ήταν τουλάχιστον διπλάσιο; Πώς μπορούμε να αγνοήσουμε τη δικαστική και διοικητική πραγματικότητα που έχουμε μπροστά μας; Δεν είναι πιθανόν άραγε να υπάρξουν και άλλες προσφυγές, ιδιαίτερα όταν δεν έχει γίνει καμμία διαβούλευση με την πόλη των Αθηνών, καμμία διαβούλευση με τους ενδιαφερόμενους φορείς;

Τι μας έχει διδάξει η ιστορία του Μουσείου της Ακρόπολης, αλλά και συνολικά η διαχείριση των δημοσίων έργων; Ότι χωρίς κοινωνική συμμετοχή, με απόφαση που δεν εμπλέκουν το σύνολο των φορέων, ο δρόμος των προσφυγών προμηνύεται μακρύς και σε πολλές περιπτώσεις κυριολεκτικά καταστροφικός.

Άρα, λοιπόν, η επέκταση του Εθνικού Αρχαιολογικού Μουσείου, ναι, είναι μία αναγκαιότητα. Η δωρεά της οικογένειας Λάτση για τις μελέτες είναι σημαντική και σοβαρή προφανώς, αλλά όλα αυτά ενδέχεται να υποθηκευτούν από αβεβαιότητες που δημιουργήσατε με τη διαχείριση της υπόθεσης, εσείς, η ηγεσία του Υπουργείου Πολιτισμού, που διοργάνωσε έναν κλειστό αρχιτεκτονικό διαγωνισμό, που λειτούργησε χωρίς διαβούλευση σε ένα μεγάλο έργο αστικής ανάπλασης, που δεν συνομίλησε με τον αρχαιολογικό κόσμο για το μεγαλύτερο μουσείο της χώρας και που τελικά όλα αυτά θα τα βρούμε μπροστά μας στο Συμβούλιο της Επικρατείας. Μέχρι τότε όλα όσα ακούμε από την ηγεσία του Υπουργείου θα είναι απλώς ευχολόγια.

Και επειδή η ηγεσία του Υπουργείου Πολιτισμού αρέσκεται στα μεγάλα οραματικά σχέδια, αλλά στις διαχειριστικές αποτυχίες τηρεί σιγή ασυρμάτου, θα θέλαμε η κυρία Υπουργός να μας πει -σε αυτή την πρώτη σας κοινοβουλευτική παρέμβαση που θα κάνετε τώρα, μετά την έναρξη των κοινοβουλευτικών εργασιών- τι πήγε στραβά και είδαμε αυτό το «καρναβάλι» θέαμα στον αρχαιολογικό χώρο της Ακρόπολης; Δεν έβγαλε η κυρία Υπουργός ούτε μία γραπτή ανακοίνωση και οχυρώθηκε πίσω από γραφειοκρατίες και εξηγήσεις υπηρεσιακών παραγόντων.

Και εγώ θα ρωτήσω απλά: Οι πλαστικές περικεφαλαίες και τα δόρατα, τα καρναβαλίστικα, όλα αυτά τα παιχνίδια που πέρασαν, πώς πέρασαν στον αρχαιολογικό χώρο της Ακρόπολης; Απλή η ερώτηση. Να μας απαντήσετε, σας παρακαλώ.

Δεν αισθάνεστε ως ηγεσία του Υπουργείου Πολιτισμού ότι έχετε την απόλυτη πολιτική ευθύνη γι’ αυτή τη μνημειώδη διαχειριστική αποτυχία; Δεν πρέπει, κυρία Υπουργέ, να την αναλάβετε την πολιτική ευθύνη αυτής της εικόνας, που μας εκθέτει διεθνώς με τα καρναβάλια στην Ακρόπολη; Εμείς αναμένουμε, λοιπόν, τις απαντήσεις σας, γιατί πραγματικά όταν έχουμε μια αποτυχία τέτοιου βεληνεκούς, ξέρουμε ότι επιβάλλεται κάποιος να αναλάβει και την ευθύνη.

Εδώ βλέπουμε την ηγεσία του Υπουργείου Πολιτισμού κρυπτόμενη από το ζήτημα και πίσω από κάποια μπαλάκια υπηρεσιακών ευθυνών, που στο τέλος καταλήγουν σε κάποιο λάθος ενός κάποιου υπαλλήλου.

Όμως η ύπαρξη μιας δεκαπεντάδας καρναβαλιστών στην Ακρόπολη, που πιθανόν να σχετίζονται και με τα κέφια κάποιων επιφανών τουριστών, για μας ξέρετε τι σηματοδοτεί; Ότι αν αυτό συμβαίνει τώρα, τότε φανταζόμαστε τι ξέφρενο πάρτι θα συμβεί με τις πριβέ ξεναγήσεις των 5.000 ευρώ, όπου ο κάθε πλούσιος θα βλέπει τον Ιερό Βράχο σαν θεματικό πάρκο δικό του, δικό του θεματικό πάρκο, βλέπε Ντίσνεϊλαντ.

Και θα ήθελα να κλείσω και με ένα περιστατικό που μας έχει θορυβήσει πάρα πολύ ως χώρα και που εμείς ως πολιτικός φορέας σάς το θέσαμε αμέσως μόλις είδαμε τη δημόσια ανακοίνωσή σας από την επίσκεψή σας στην Κωνσταντινούπολη. Πήγατε στην Πόλη και συναντηθήκατε με τον Υπουργό Πολιτισμού της Τουρκίας, συνοδευόμενη μάλιστα από τον Υφυπουργό Εξωτερικών, για να οικοδομήσετε μια θετική ατζέντα. Καμμία αντίρρηση επί τούτου.

Όμως στις δημόσιες δηλώσεις σας δεν είπατε κουβέντα για τη μετατροπή των παγκόσμιων μνημείων της Αγίας Σοφίας και της Μονής της Χώρας σε τεμένη. Λίγες ημέρες μετά την επίσκεψή σας στην Τουρκία διοργάνωσε την πρώτη προσευχή στη Μονή της Χώρας. Λυπούμαστε ιδιαίτερα που εσείς ως Υπουργός Πολιτισμού δεν αναφερθήκατε στο θέμα ούτε καν κατά τη διάρκεια της επίσκεψής σας στην Κωνσταντινούπολη, αλλά ούτε και μέχρι σήμερα, παρ’ όλο που σας καταθέσαμε και σχετική ερώτηση.

Δυστυχώς αυτή η πολιτική γραμμή που ακολουθήσατε δεν εκθέτει μόνο εσάς. Αυτό θα ήταν το λιγότερο. Εκθέτει τις δυνατότητες και το εύρος της πολιτιστικής μας διπλωματίας. Μειώνει, με άλλα λόγια, το διεθνές κύρος της χώρας μας στο διεθνές πολιτιστικό στερέωμα. Μια τέτοια στάση σας στην Κωνσταντινούπολη θα μπορούσε να θεωρηθεί και ως βολική για την τουρκική πλευρά.

Ακόμη και ο ίδιος ο Πρωθυπουργός έδωσε στην ουσία, μέσα σε εισαγωγικά, το «πράσινο φως» στον Τούρκο Πρόεδρο για την παραμονή μετατροπής της Μονής της Χώρας από μουσείο σε τέμενος, εστιάζοντας μόνο σε ζητήματα προσβασιμότητας του κοινού, λες και αυτό είναι μόνο το ζήτημα. Ο συμβολισμός; Ούτε βέβαια αναφέρθηκε ο κύριος Πρωθυπουργός στην Αγία Σοφία ούτε για τη Μονή της Χώρας, ούτε λόγος για τον συμβολισμό.

Αλλά θα σας καλέσουμε, την επόμενη φορά που θα προχωρήσετε σε τέτοιες κρίσιμες διπλωματικές επαφές, να έχετε φροντίσει, κυρία Υπουργέ, να ενημερώσετε προηγουμένως την Αξιωματική Αντιπολίτευση, μήπως και προλάβουμε αυτές τις τραγικές ζημιές.

Με αυτές τις σκέψεις και με δεδομένα τα προβλήματα που προανέφερα, η στάση μας επί της κύρωσης της δωρεάς της οικογένειας Λάτση είναι «παρών».

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από το ΠΑΣΟΚ η ειδική αγορήτρια κ. Παναγιώτα Γρηγοράκου.

Παρακαλώ να κλείσει και ο κατάλογος των εγγραφών.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πραγματικά χαίρομαι πάρα πολύ που το νομοθετικό έργο της Βουλής ξεκινάει μετά από τις διακοπές του Πάσχα με ένα νομοσχέδιο, με μια κύρωση σύμβασης του Υπουργείου Πολιτισμού, και αυτό διότι νομίζω ότι μας δίνεται μια πάρα πολύ καλή ευκαιρία να μιλήσουμε για όλα αυτά τα θλιβερά τα οποία έχουμε δει αυτές τις μέρες να εκτυλίσσονται σε ό,τι αφορά το Υπουργείο Πολιτισμού.

Φυσικά θα ξεκινήσουμε με τα πέντε μεγάλα μουσεία της χώρας, τα οποία δεν κατάφεραν την περίοδο του Πάσχα να λειτουργήσουν με το διευρυμένο θερινό ωράριο, επειδή δεν έχουν προσλάβει ακόμα το απαραίτητο προσωπικό για τη φύλαξη και την καθαριότητά τους.

Όταν αναφερόμαστε στα πέντε μεγάλα μουσεία της χώρας εννοείται πως αναφερόμαστε στο Εθνικό Αρχαιολογικό Μουσείο, στο Αρχαιολογικό Μουσείο του Ηρακλείου, στο Αρχαιολογικό Μουσείο της Θεσσαλονίκης και στο Βυζαντινό Μουσείο της Αθήνας και της Θεσσαλονίκης, τα οποία έχουν μετατραπεί σε νομικά πρόσωπα δημοσίου δικαίου με διορισμένα διοικητικά συμβούλια.

Και είμαστε σίγουροι, κυρία Υπουργέ, πως σίγουρα κι εσάς σας προβληματίζει αυτή η εξέλιξη, διότι δεν μπορούμε να σκεφτούμε ότι πραγματικά όταν είχατε αποφασίσει τη μετατροπή αυτών των μουσείων σε νομικά πρόσωπα δημοσίου δικαίου θεωρούσατε ότι θα έχουμε αυτά τα αποτελέσματα.

Είναι δυνατόν το Αρχαιολογικό Μουσείο της Αθήνας να λειτουργεί στις διακοπές του Πάσχα με το ένα τρίτο των αιθουσών του; Και μάλιστα ενημερωνόμαστε ότι από σήμερα θα λειτουργεί με διευρυμένο ωράριο 8.00΄ με 20.00΄ το βράδυ, ωστόσο πάνω από δέκα αίθουσες θα είναι κλειστές.

Είναι δυνατόν οι επισκέπτες να βρίσκουν το Αρχαιολογικό Μουσείο Ηρακλείου κλειστό στις 16.00΄ το απόγευμα;

Είναι δυνατόν το Βυζαντινό Μουσείο της Αθήνας να μην έχει καθαριότητα από τον περασμένο Οκτώβριο;

Είναι δυνατόν στο Αρχαιολογικό Μουσείο Θεσσαλονίκης να παραμένουν κλειστές οι αίθουσες του πρώτου ορόφου, όπου έχουν τα ευρήματα από τη Μακεδονία;

Η τουριστική περίοδος για εμάς εδώ στην Ελλάδα έχει ήδη ξεκινήσει και τα εμβληματικά μας μουσεία βρίσκονται σε χειμερία νάρκη . Ποιος ευθύνεται λοιπόν γι’ αυτό, εάν όχι οι διορισμένες από εσάς διοικήσεις των εν λόγω μουσείων;

Είναι προφανές άλλωστε και όλοι το γνωρίζουμε πως όταν διάφοροι επισκέπτες επισκέπτονται τη χώρα μας, θέλουν να το συνδυάσουν και με την επίσκεψη σε διάφορα μουσεία και αρχαιολογικούς χώρους. Δεν είναι λοιπόν δυνατόν να τα βρίσκουν κλειστά ή να ταλαιπωρούνται σε πολύωρες ουρές. Ο πολιτισμός οφείλει να αναβαθμίζει την εικόνα της χώρας μας και όχι να την υπονομεύει.

Αυτό άλλωστε δεν συμβαίνει μόνο εξαιτίας της ταλαιπωρίας των επισκεπτών, αλλά και από κακόγουστες φιέστες, και αναφερόμαστε φυσικά στην απίστευτη παρέλαση των καρναβαλιστών χλαμυδοφόρων που είδαμε στην Ακρόπολη. Τι ακριβώς συνέβη δεν μάθαμε. Κάποιες αόριστες πληροφορίες έλεγαν πως δήθεν ένας ολόκληρος θίασος μασκαρεμένων διέφυγε της προσοχής των αρχαιοφυλάκων. Δεν θέλουμε να το πιστέψουμε, γιατί αν πραγματικά το πιστεύαμε θα αρχίζαμε να έχουμε αμφιβολίες για το τι τελικά συμβαίνει στον μεγαλύτερο αρχαιολογικό χώρο της χώρας.

Εκκρεμούν λοιπόν οι διάφορες απαντήσεις, όπως για παράδειγμα γιατί επετράπη στους Κούρους, στις Κόρες και τα αλευρωμένα αγάλματα να ποζάρουν στον Ιερό Βράχο της Ακρόπολης για τους Ινδούς επιχειρηματίες; Πώς μπήκαν, αφού δεν είχαν άδεια από το Υπουργείο Πολιτισμού; Και πώς βρέθηκε να τους υποδέχεται η μπάντα του Λιμενικού Σώματος;

Μήπως θα πρέπει να συνηθίσουμε τέτοια θεάματα στην Ακρόπολη τώρα που επιτρέπονται οι πριβέ ξεναγήσεις; Ποιο άλλωστε είναι και το ελληνοϊνδικό επιμελητήριο, που έχει τέτοιες προσβάσεις ώστε να πραγματοποιεί αμφιβόλου αισθητικής θεάματα στο κορυφαίο μνημείο της χώρας;

Πάμε λοιπόν τώρα στο συζητούμενο νομοσχέδιο, που αφορά τη δωρεά Λάτση προς το Εθνικό Αρχαιολογικό Μουσείο και συγκεκριμένα τη χρηματοδότηση εκ μέρους των δωρητών της εκπόνησης μελετών για την αναβάθμιση και επέκταση του κτιρίου που στεγάζει το Εθνικό Αρχαιολογικό Μουσείο.

Το Εθνικό Αρχαιολογικό Μουσείο είναι το μεγαλύτερο μουσείο της Ελλάδας και ένα από τα εμβληματικότερα του κόσμου, αφού περιλαμβάνει την πλουσιότερη συλλογή από πρωτότυπα έργα του αρχαίου ελληνικού πολιτισμού. Στα έντεκα χιλιάδες εκθέματά του περιλαμβάνονται έργα τέχνης που προέρχονται από την Ελλάδα, την Κύπρο, την Αίγυπτο, την Ιταλία και από άλλες περιοχές και παρουσιάζουν πτυχές του αρχαίου ελληνικού κόσμου, των πολιτιστικών του επιτευγμάτων, καθώς και των επαφών του με τον αρχαίο κόσμο. Στεγάζεται το Εθνικό Αρχαιολογικό Μουσείο σε ένα επιβλητικό νεοκλασικό κτήριο στο κέντρο της Αθήνας και αποτελεί σημαντικό τοπόσημο της περιοχής.

Η επέκταση, λοιπόν, του Εθνικού Αρχαιολογικού Μουσείου αποτελεί έργο τεράστιας εθνικής σημασίας. Αφορά ένα σύνθετο έργο ανάπλασης, σε μια κομβική περιοχή της πρωτεύουσας και νομίζω πως όλοι κατανοούμε την αναγκαιότητά του, καθώς σήμερα αφ’ ενός οι χώροι του μουσείου δεν επαρκούν για την πληθώρα των σημαντικών εκθεμάτων, αφ’ ετέρου το μουσείο διαθέτει περιορισμένους ή παρωχημένους χώρους για να ανταποκριθεί και να καλύψει τις σύγχρονες μουσειακές απαιτήσεις.

Μέσα λοιπόν, σε αυτό το πλαίσιο συζητάμε σήμερα για τη σύμβαση της δωρεάς ανάμεσα στο Υπουργείο Πολιτισμού και το Εθνικό Αρχαιολογικό Μουσείο ως δωρεοδόχων και των Σπύρου Λάτση και Ντόροθυ συζύγου Σπύρου Λάτση ως δωρητών, η οποία υπεγράφη στις 17 Απριλίου του 2024 και ανέρχεται στο ποσό έως 40 εκατομμύρια ευρώ.

Σύμφωνα με το αντικείμενο της συζητούμενης σύμβασης δωρεάς οι μελέτες θα πληρούν τις προδιαγραφές που έχει θέσει το Υπουργείο Πολιτισμού για την εκπόνηση του αρχιτεκτονικού προσχεδίου, τις απαιτήσεις της νομοθεσίας για το περιεχόμενο των μελετών του δημοσίου, τους κανόνες της επιστήμης και της τέχνης και τις βέλτιστες διεθνείς πρακτικές.

Οι μελέτες θα εγκρίνονται από τις αρμόδιες υπηρεσίες και τα κεντρικά συμβούλια του Υπουργείου Πολιτισμού, θα παρακολουθούνται από επιτροπή στελεχών του Υπουργείου και θα περιλαμβάνουν την εκπόνηση μελέτης εφαρμογής και τευχών δημοπράτησης σύμφωνα με τις προδιαγραφές του ελληνικού δημοσίου, καθώς και την έκδοση οικοδομικής άδειας.

Η ολοκλήρωση της εκπόνησης των μελετών προβλέπεται έως το τέλος του πρώτου εξαμήνου του 2027. Όπως προκύπτει από το Γενικό Λογιστήριο του Κράτους η εν λόγω δωρεά καλύπτει το συνολικό κόστος των μελετών και των υπηρεσιών υποστήριξης του έργου.

Σε αυτό το σημείο θα ήθελα να θέσουμε δύο θέματα.

Το πρώτο θέμα αφορά το πάρα πολύ υψηλό κόστος το οποίο βλέπουμε ότι θα έχουν αυτές οι μελέτες. Λέμε, λοιπόν, ότι υπάρχει μία δωρεά έως 40 εκατομμύρια ευρώ και εάν πάρουμε ως δεδομένο ότι τις περισσότερες φορές οι μελέτες αποτελούν το 15% με 20% του κόστους τελικά των εργασιών, τότε ξέρουμε και αντιλαμβανόμαστε ότι θα πρόκειται για ένα πάρα πολύ μεγάλο έργο.

Σύμφωνα με τη μελέτη βιωσιμότητας πρόκειται για ένα έργο το οποίο θα κοστίσει περίπου 300 εκατομμύρια ευρώ και να λάβουμε υπ’ όψιν ότι το Μουσείο της Ακρόπολης κόστισε 120 εκατομμύρια ευρώ. Αναρωτιόμαστε, λοιπόν, από πού θα βρεθεί αυτή η χρηματοδότηση, από τη στιγμή που βλέπουμε ότι μέχρι το τέλος του 2027 θα πρέπει να έχει δημοπρατηθεί το έργο.

Και ένα δεύτερο θέμα το οποίο θα ήθελα να θέσω και εγώ προσωπικά ως Βουλευτής Λακωνίας είναι φυσικά το νέο Αρχαιολογικό Μουσείο της Σπάρτης, κυρία Υπουργέ, για το οποίο εμείς οι Λάκωνες ακούμε πάρα πολλά εδώ και πάρα πολλά χρόνια, αλλά βλέπουμε πάρα πολύ λίγα. Και αυτό το οποίο θα θέλαμε να πούμε είναι ότι σήμερα μετά την έγκριση των οριστικών μελετών, οι οποίες εκπονήθηκαν στο πλαίσιο Προγραμματικής Σύμβασης Πολιτιστικής Ανάπτυξης με την Περιφέρεια Πελοποννήσου και είχαν προϋπολογισμό 2.750.000 ευρώ, το έργο της δημιουργίας του νέου Αρχαιολογικού Μουσείου Σπάρτης, σύμφωνα με τις ανακοινώσεις του Υπουργείου Πολιτισμού πριν από λίγους μήνες, υποτίθεται πως βρίσκεται στην τελική ευθεία. Όμως, όπως μαθαίνουμε, το έργο αυτό έχει προϋπολογισμό περίπου 32 εκατομμύρια ευρώ και αυτή τη στιγμή δεν φαίνεται να έχει χρηματοδότηση από πουθενά. Δεν έχει ενταχθεί ούτε στο Ταμείο Ανάκαμψης και Ανθεκτικότητας ούτε στο Επιχειρησιακό Πρόγραμμα της Πελοποννήσου.

Και ο λόγος που το αναφέρουμε είναι διότι αυτό το εμβληματικό έργο ο ίδιος ο Πρωθυπουργός έχει έρθει στη Λακωνία και το έχει τάξει ήδη δύο φορές, το έχει τάξει το 2019, το έχει τάξει προεκλογικά το 2023 και με τους ρυθμούς που πηγαίνουμε -λυπάμαι που θα το πω- ενδεχομένως να μας το ξανατάξει και το 2027, αν, βέβαια, η Κυβέρνηση Μητσοτάκη ολοκληρώσει την τετραετία της.

Το ερώτημα, λοιπόν, το οποίο προκύπτει είναι από πού θα χρηματοδοτηθεί το συγκεκριμένο έργο και το μουσείο που τόσο πολύ οι Λάκωνες περιμένουν για αυτή την πολύ μεγάλη ιστορία την οποία έχει η Σπάρτη.

Ο λόγος που αναφέρω το συγκεκριμένο παράδειγμα δεν είναι μόνο λόγω της εντοπιότητας και του θέματος το οποίο αντιμετωπίζουν οι Λάκωνες πολίτες, αλλά είναι και γενικότερα λόγω του ότι πάρα πολλές φορές σε διάφορα μέρη της Ελλάδας παρατηρούμε διάφορες προεκλογικές πομφόλυγες όσον αφορά το να ιδρύσουμε, να φτιάξουμε νέα μουσεία, να ανοίξουμε αρχαιολογικούς χώρους και τελικά βλέπουμε ότι όλα αυτά είναι προεκλογικά και στο τέλος της ημέρας δεν γίνεται απολύτως τίποτα.

Κλείνοντας, είπατε στην επιτροπή πως μέσω της επέκτασης του μουσείου προσφέρεται μία μοναδική δυνατότητα αστικής ανάπλασης και αναγέννησης της συγκεκριμένης περιοχής της Αθήνας και του άξονα της Πατησίων που συνδέει την Ομόνοια με το Πεδίον του Άρεως και τη Φωκίωνος Νέγρη. Και συμφωνούμε απόλυτα με αυτό. Όμως, σε αυτή την περιοχή παραμένει ακόμα κλειστό και χωρίς καμμία δικαιολογία το ανακαινισμένο «ΑΚΡΟΠΟΛ» και φοβάμαι πως αν παραμείνει κλειστό σε συνδυασμό με τις εργασίες που θα ξεκινήσουν στο αρχαιολογικό μουσείο, η αναγέννηση της περιοχής θα αναβληθεί για πάρα πολλά χρόνια ακόμα.

Τη συζητούμενη σύμβαση δωρεάς το ΠΑΣΟΚ - Κίνημα Αλλαγής την υπερψηφίζει, από τη στιγμή που προκύπτει πως από τη χρηματοδότηση θα εξοικονομηθεί δαπάνη για το δημόσιο.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει ο ειδικός αγορητής από το Κομμουνιστικό Κόμμα της Ελλάδας, ο κ. Ιωάννης Δελής.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Και ας μου επιτραπεί, κατ’ αρχάς, μία σύντομη παρέμβαση για μια πολύ σκληρή πραγματικότητα και επικαιρότητα. Τούτες τις μέρες, λοιπόν, που σφίγγεται η ψυχή κάθε ανθρώπου με τις τηλεοπτικές εικόνες από τη μαρτυρική Παλαιστίνη, τούτες τις μέρες η καρδιά μας χτυπάει στη Γάζα και στη Ράφα, εκεί όπου από το κράτος - δολοφόνος του Ισραήλ διαπράττεται μία σχεδιασμένη γενοκτονία κατά του παλαιστινιακού λαού.

Ενώνουμε, λοιπόν, τη φωνή μας με τους φοιτητές και τους εργαζόμενους όλου του κόσμου και απαιτούμε, ζητούμε να σταματήσει τώρα αυτή η γενοκτονία του παλαιστινιακού λαού, η ελληνική Κυβέρνηση να πάψει να υποστηρίζει το κράτος του Ισραήλ και να πάψει να στέλνει φρεγάτες και πολεμικά εφόδια στη Μέση Ανατολή και βεβαίως, να υλοποιηθεί άμεσα η πρόταση που κατέθεσε σύσσωμη η Κοινοβουλευτική Ομάδα του ΚΚΕ για την αναγνώριση επιτέλους από την ελληνική Βουλή -με βάση μια ομόφωνη απόφασή της άλλωστε- του ανεξάρτητου παλαιστινιακού κράτους, να γίνει πράξη το παλαιστινιακό κράτος δίπλα στο Ισραήλ στα όρια του 1967 με πρωτεύουσα την Ανατολική Ιερουσαλήμ.Είναι μια συζήτηση, βέβαια, για τον πολιτισμό και νομίζω ότι από αυτό πρέπει να ξεκινούμε.

Ερχόμενοι τώρα στο σημερινό νομοσχέδιο - σύμβαση, να πούμε κατ’ αρχάς ότι τείνει πλέον να γίνει παράδοση και το συναντά κανείς πολύ συχνά σε όλους τους εμβληματικούς χώρους του πολιτισμού στη χώρα μας, στα μνημεία και στα μουσεία της να υπάρχει, και σε περίοπτη μάλιστα θέση συνήθως, μια φανταχτερή πινακίδα με τα ονόματα κάποιων δωρητών προερχόμενων συνήθως από το εφοπλιστικό κεφάλαιο. Θυμίζουμε ορισμένα μονάχα, αλλά ενδεικτικά ωστόσο παραδείγματα. Ο Αρχαιολογικός Χώρος της Ακρόπολης φέρει την υπογραφή του Ιδρύματος «Ωνάση». Στην Εθνική Πινακοθήκη απέναντι από το «ΧΙΛΤΟΝ» εκεί κι αν φιγουράρει και απ’ έξω και από μέσα το σήμα του Ιδρύματος «Σταύρος Νιάρχος», όπως και στην Εθνική Βιβλιοθήκη και στη Λυρική Σκηνή στο Φάληρο. Όσον αφορά το Εθνικό Αρχαιολογικό Μουσείο, εντάξει να δεχτούμε την παρατήρηση της κυρίας Υπουργού στην επιτροπή, ότι δεν υπάρχει σε αυτό κάποια υπογραφή της εφοπλιστικής οικογένειας Λαιμού που χρηματοδότησε με 650.000 ευρώ -ποσό ευτελέστατο, βέβαια, για τα εφοπλιστικά πορτοφόλια- την εκπόνηση των αρχικών αρχιτεκτονικών ιδεών του νέου αρχαιολογικού μουσείου, το οποίο έως σήμερα τουλάχιστον δεν υπάρχει.

Όμως, το κενό αυτό αναμένεται να καλυφθεί, καθώς αύριο, προσεχώς, στο νέο μουσείο θα προστεθεί -και με τον πιο επίσημο, μάλιστα, τρόπο- η υπογραφή της οικογένειας Λάτση, καθώς με τη σύμβαση την οποία εισάγετε προς κύρωση τώρα και όπως γράφετε στο 9ο άρθρο της, μία κεντρική παρακαλώ -κεντρική βέβαια!- αίθουσα του αποπερατωμένου νέου κτηρίου του Εθνικού Αρχαιολογικού Μουσείου θα ονομάζεται «Αίθουσα Ιωάννη και Εριέττας Λάτση». Αρκούν, νομίζουμε, αυτά τα παραδείγματα και δεν χρειάζονται περισσότερα.

Αλήθεια, τι να γυρεύει, άραγε, η αλεπού στο παζάρι; Κατ’ αρχάς μόνο πρωτόγνωρο δεν είναι το ιδιαίτερο ενδιαφέρον των κεφαλαιοκρατών διαχρονικά για την άμεση αξιοποίηση και του πολιτισμού και της παιδείας. Όλοι οι μεγάλοι επιχειρηματικοί όμιλοι της χώρας μας προς τον σκοπό αυτό έχουν από καιρό σκαρώσει διάφορα ευαγή ιδρύματα που τα συναντά κανείς πολύ εύκολα στο κέντρο της Αθήνας.

Εν τω μεταξύ, τα τελευταία χρόνια με τις υποδείξεις της Ευρωπαϊκής Ένωσης έχει προστεθεί και αυτή η λεγόμενη «εταιρική κοινωνική ευθύνη». Πρόκειται φυσικά για ένα ιδεολόγημα, σύμφωνα με το οποίο οι μεγάλες επιχειρήσεις είναι αυτές οι οποίες οδηγούν στην ανάπτυξη και την πρόοδο της κοινωνίας και άρα, θα πρέπει να επιδεικνύουν και ένα κοινωνικό πρόσωπο αναλαμβάνοντας να αναπτύξουν και ορισμένους κοινωνικούς τομείς, πάντα βέβαια με βάση τις δικές τους αξίες και τα δικά τους συμφέροντα. Καλλιεργούν, δηλαδή, την επικίνδυνη αυταπάτη ότι το κεφάλαιο μπορεί να έχει και κοινωνικό πρόσωπο και ότι τάχα μπορεί να βάλει τον άνθρωπο ακόμα και πάνω από τα κέρδη, όπως έλεγαν μέχρι πριν λίγο, αλλά μπορεί και να συνεχίζουν να το λένε κάποιοι.

Ταυτόχρονα, όμως, μέσα από διάφορες πολυπροβεβλημένες δραστηριότητες τέτοιου είδους κοινωνικής ευθύνης εξασφαλίζουν τη διαφήμισή τους και επιπλέον φιλοτεχνούν ή ορισμένοι και αποκαθιστούν το όνομά τους. Με λίγα λόγια, τόσο η δωρεά όσο και η χορηγία αποτελούν βασικότατες κατευθύνσεις της Ευρωπαϊκής Ένωσης για τον πολιτισμό, ενώ δεν πρόκειται για καινούργιο φαινόμενο και ούτε αφορά βεβαίως μονάχα τον χώρο του πολιτισμού.

Από την ίδρυση ακόμα του ελληνικού κράτους, εφοπλιστές και μεγαλοεπιχειρηματίες δωρίζουν στο κράτος νοσοκομεία, σχολεία και άλλα κοινωνικά αγαθά αποκτώντας εσαεί τον τίτλο του εθνικού ευεργέτη. Με τον τρόπο αυτό, οι συγκεκριμένοι κάθε φορά δωρητές κεφαλαιούχοι, αλλά και συνολικότερα το κεφάλαιο προβάλλονται ως η πραγματική πηγή της λαϊκής ευημερίας και της προόδου. Προβάλλονται ως αυτοί οι οποίοι οδηγούν την κοινωνία μπροστά και με υψηλές μάλιστα αξίες και ευαισθησίες ειδικά απέναντι στον πολιτισμό αυτού του τόπου. Κι ας έστησε ένας από αυτούς, ο Συγγρός, για παράδειγμα, το πρώτο μεγάλο χρηματιστηριακό σκάνδαλο στη χώρα μας στα τέλη του 19ου αιώνα με τα μεταλλεία του Λαυρίου πτωχεύοντας χιλιάδες ανθρώπους που του εμπιστεύτηκαν τις οικονομίες τους -δεν παρέλειψε φυσικά να φτιάξει και φυλακές- κι ας έβλεπε αυτός ο μέγας εθνικός ευεργέτης στο πρόσωπο ενός ολόκληρου Παπαδιαμάντη απλώς έναν επαίτη με μπαστούνι, όπως έλεγε.

Μπορεί τα ποσά των δωρεών να είναι για όλους μας δυσθεώρητα, αλλά για τους δωρητές αποτελούν ψίχουλα, αφού έχουν δισεκατομμύρια κέρδη από ένα σωρό κρατικές παροχές και διευκολύνσεις, τις οποίες βέβαια χρυσοπληρώνει ο ελληνικός λαός, όπως οι συνταγματικά καθιερωμένες σκανδαλώδεις φοροαπαλλαγές των εφοπλιστών, η άγρια εκμετάλλευση των εργαζομένων στις επιχειρήσεις τους, όπως και ολόκληρων λαών σε χώρες του λεγόμενου «Τρίτου Κόσμου», καθώς συμμετέχουν στη ληστεία των πλουτοπαραγωγικών πηγών τους.

Ας έρθουμε, όμως, στη σημερινή σύμβαση και ας γίνουμε λιγάκι πιο συγκεκριμένοι. Θυμίζουμε ότι ο όμιλος Λάτση δωρίζει μεν το ποσό των 40 εκατομμυρίων ευρώ, αλλά μερικά χρόνια πριν, με αποφάσεις των προηγούμενων κυβερνήσεων της Νέας Δημοκρατίας και του ΣΥΡΙΖΑ –που σήμερα ο ΣΥΡΙΖΑ αγωνιά για να μη χάσουμε τη δωρεά αυτή και τους Πρωθυπουργούς των οποίων, δηλαδή τον κ. Σαμαρά, τον κ. Τσίπρα και τον κ. Μητσοτάκη ονομαστικά και προσωπικά ευχαρίστησε ο ίδιος ο κ. Λάτσης- απέκτησε τα έξι χιλιάδες στρέμματα του πρώην αεροδρομίου του Ελληνικού σχεδόν δωρεάν, όπως σχεδόν τζάμπα αγόρασε και τα Ελληνικά Πετρέλαια που σε έναν μόλις χρόνο του απέφεραν κέρδος εκατοντάδων εκατομμυρίων.

Είναι φανερό, λοιπόν, ότι οι δωρεές και οι ευεργεσίες δεν γίνονται ποτέ με το αζημίωτο και όπως λέει ο λαός μας «Τώρα μας δίνουν το αυγό, μα πριν μας πήρανε την κότα». Και, τελικά, κοστίζουν και πανάκριβα στον ελληνικό λαό όχι μόνο οικονομικά, αλλά και ιδεολογικά, αφού αυτό που μένει τελικά είναι αυτή η μεγάλη πινακίδα και οι ευχαριστίες προς τον ευεργέτη και πουθενά –μα, πουθενά- με ποιανών τον ιδρώτα φτιάχνονται όλοι αυτοί οι λεγόμενοι «εθνικοί ευεργέτες». Πώς το είπε ο Μπρεχτ στις «Ερωτήσεις ενός εργάτη που διαβάζει»; Είπε «Ποιος έχτισε τη Θήβα την εφτάπυλη; Στα βιβλία δεν βρίσκεις παρά των βασιλιάδων τα ονόματα. Οι βασιλιάδες κουβάλησαν τα αγκωνάρια; Η μεγάλη Ρώμη είναι γεμάτη αψίδες θριάμβου. Ποιος τις έστησε; Ο Καίσαρας νίκησε τους Γαλάτες. Δεν είχε ούτε έναν μάγειρα μαζί του; Κάθε δέκα χρόνια και ένας μεγάλος άνδρας. Ποιος πλήρωσε τα έξοδα; Πόσες και πόσες ιστορίες! Πόσες και πόσες απορίες!».

Σε κάθε περίπτωση, είναι κραυγαλέα η αντίφαση από τη μία να ετοιμάζονται ανακαινίσεις, επεκτάσεις -καλοδεχούμενες βεβαίως, αλίμονο!- και την ίδια στιγμή να υπάρχουν στο ίδιο αυτό μουσείο αίθουσες, όπως και στα υπόλοιπα μουσεία –που πρόσφατα έγιναν μάλιστα και νομικά πρόσωπα δημοσίου δικαίου- οι οποίες παραμένουν κλειστές λόγω έλλειψης προσωπικού. Τα μουσεία, όμως, ξέρετε, δεν είναι μονάχα προθήκες και μνημεία, αγάλματα, αγγεία και όλα αυτά τα εξαιρετικά καλλιτεχνήματα. Είναι και οι άνθρωποί τους.

Θυμίζουμε, τέλος, ότι ο τρόπος επιλογής των συγκεκριμένων αρχιτεκτονικών γραφείων είχε ξεσηκώσει τότε μεγάλες αντιδράσεις από επιστημονικούς φορείς και σωματεία, καθώς για μια ακόμα φορά με το τέχνασμα των δωρεών και των χορηγιών –ήταν τότε η περίπτωση της οικογένειας Λαιμού- οι ανοιχτοί διαγωνισμοί παρακάμπτονταν, κατά κανόνα με αντιδεοντολογικές, παράτυπες, ακόμη και με παράνομες διαδικασίες.

Ουσιαστικά, με το τέχνασμα αυτών των χορηγιών ο δημόσιος χώρος εκχωρείται στις επιθυμίες των μεγαλοεπιχειρηματιών, οι οποίοι επιλέγουν, με κριτήρια βέβαια συμφεροντολογικά, τον μελετητή του έργου –αλίμονο!- όπως είχαμε σημειώσει τότε και σε μια σχετική κοινοβουλευτική ερώτηση που είχαμε καταθέσει ως ΚΚΕ για το συγκεκριμένο ζήτημα.

Για όλους, λοιπόν, τους παραπάνω λόγους το κόμμα μας, το ΚΚΕ, επιμένει ότι η δαπάνη για τις υποδομές, για τον εξοπλισμό, για τη λειτουργία όλων των κρατικών δομών και των κοινωνικών υπηρεσιών, συνεπώς και των μουσείων, θα πρέπει να καλύπτονται εξ ολοκλήρου και αποκλειστικά από το κράτος.

Εσείς δεν είστε που μιλάτε για την ισχυρή Ελλάδα που ανήκει στο σκληρό πυρήνα της Ευρωζώνης; Ούτε την ανακατασκευή του πιο σημαντικού της μουσείου δεν μπορεί αυτή η ισχυρή Ελλάδα να χρηματοδοτήσει ή μήπως δεν θέλετε, προκειμένου να αφήνετε το πεδίο ελεύθερο σε επίδοξους ευεργέτες; Φέτος μαζεύτηκαν 4 δισεκατομμύρια ευρώ παραπάνω από τους φόρους που πλήρωσε ο λαός. Ούτε 40 εκατομμύρια δεν μπορείτε να βρείτε για τις τεχνικές μελέτες του πιο σημαντικού αρχαιολογικού μουσείου του κόσμου, όχι μόνο της Ελλάδας;

Χρήματα, λοιπόν, υπάρχουν από την υπερφορολόγηση του ελληνικού λαού, αλλά δυστυχώς ποτέ, μα ποτέ δεν γυρίζουν σε αυτόν, γιατί χαρίζονται στους μονοπωλιακούς ομίλους, οι οποίοι χτίζουν -με το αζημίωτο βέβαια- το κοινωνικό τους προφίλ και με αυτό τον τρόπο, την ίδια στιγμή που κερδοσκοπούν σε βάρος του λαού.

Για όλους αυτούς τους λόγους καταψηφίζουμε φυσικά τη σημερινή σύμβαση.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η ειδική αγορήτρια από την Ελληνική Λύση, η κ. Σοφία - Χάιδω Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θέλω να ευχηθώ σε όλο τον κόσμο: Χρόνια πολλά, Χριστός Ανέστη, υγεία, χαρά και ειρήνη σε όλο τον κόσμο.

Το Εθνικό Αρχαιολογικό Μουσείο αποτελεί το παλαιότερο και μεγαλύτερο αρχαιολογικό μουσείο της Ελλάδος, αλλά ταυτόχρονα είναι και ένα από τα πιο επιβλητικά μουσεία του δυτικού πολιτισμού. Γι’ αυτό, η αναβάθμιση και η επέκταση του κτηρίου που στεγάζει το Εθνικό Αρχαιολογικό Μουσείο θα πρέπει να ανταποκρίνεται στην πολιτιστική ταυτότητα της χώρας.

Οι επεμβάσεις που πρόκειται να γίνουν, συνεπεία της δωρεάς που συζητούμε σήμερα, και φυσικά η μελέτη σκοπιμότητας και οι διαδικασίες θα πρέπει να είναι διαφανείς και να υπάρξει δυνατότητα διαβούλευσης σε θεσμικό ή και σε επιστημονικό πλαίσιο. Βεβαίως, πρέπει να συνοδεύονται και από διάλογο.

Ένα μουσείο πρέπει να έχει επιστημονικούς, ερευνητικούς και εκπαιδευτικούς σκοπούς και να συνδέεται άμεσα με την πολιτιστική ταυτότητα της χώρας και την εικόνα της διεθνώς.

Οι ταχείες κοινωνικές και πολιτισμικές εξελίξεις και η ραγδαία τεχνολογική ανάπτυξη έχουν διαμορφώσει ένα νέο κοινό με αυξημένες απαιτήσεις και διαφορετικές πολιτιστικές, εκπαιδευτικές και κοινωνικές ανάγκες, ενδιαφέροντα και προσδοκίες, το οποίο αναζητά στο μουσείο, όχι μόνο τον θεματοφύλακα των συλλογών, αλλά έναν σύνθετο και πολυδύναμο θεσμό με εξωστρέφεια και δυνατότητα επικοινωνίας τόσο του γενικού πολιτιστικού μηνύματος, όσο και της ειδικότερης μαρτυρίας που απορρέει από τις συλλογές του κάθε μουσείου ξεχωριστά.

Τα στοιχεία του παρελθόντος θα μπορούσαμε να πούμε ότι αποτελούν ταυτόχρονα αφετηρία για την πορεία ενός λαού. Διαδίδονται μέσα στον χρόνο και διατηρούνται ως πολιτισμικά κειμήλια τόσο μέσα στη συνείδηση του ανθρώπου, όσο και εμπράκτως, μέσω της διαφύλαξης του υλικού πολιτισμού.

Στον πυρήνα του μουσείου πρέπει να βρίσκεται ο ίδιος ο άνθρωπος. Θα πρέπει να ενισχύει την κοινωνία.

Η λέξη μουσείο στην αρχαία Ελλάδα σήμαινε τέμενος των μουσών. Αποτελούσε χώρο διαλογισμού και ήταν σχεδιασμένο, έτσι ώστε να μπορεί να εμπνεύσει φιλοσοφικές συζητήσεις. Η εξέλιξή του είναι σε άμεσο διάλογο με την ίδια την κοινωνία, μέσα στην οποία σαν οργανισμός ζει και αναπτύσσεται. Είναι, λοιπόν, κομβικής σημασίας και αποτελείται από πολλές και διαφορετικές πτυχές.

Σύμφωνα με το άρθρο 1, όπου αναλύεται ο σκοπός, με το παρόν νομοσχέδιο επιδιώκεται η δωρεά, χωρίς καμμία οικονομική δαπάνη του Υπουργείου Πολιτισμού και του νομικού προσώπου δημοσίου δικαίου με την επωνυμία «Εθνικό Αρχαιολογικό Μουσείο». Προωθείται, μέσω αυτής, η παροχή των υπηρεσιών που απαιτούνται για να εξελιχθεί η κατασκευή του αρχιτεκτονικού προσχεδίου, το οποίο εκπονήθηκε σύμφωνα με σχετική υπουργική απόφαση της Υπουργού Πολιτισμού, αξιολογήθηκε από διεθνή επιτροπή αξιολόγησης και αφορά στην αναβάθμιση και επέκταση του κτηρίου που στεγάζει το Εθνικό Αρχαιολογικό Μουσείο.

Υπενθυμίζεται ότι με το ν.5021/2023 το Εθνικό Αρχαιολογικό Μουσείο, το Αρχαιολογικό Μουσείο Θεσσαλονίκης, το Αρχαιολογικό Μουσείο Ηρακλείου, το Βυζαντινό και Χριστιανικό Μουσείο και το Μουσείο Βυζαντινού Πολιτισμού έχουν τραπεί σε νομικά πρόσωπα δημοσίου δικαίου.

Όπως είχαμε τονίσει, το μουσείο είναι κοινωνικό αγαθό, χώρος ανοιχτού διαλόγου, διαφορετικής έκφρασης με τη συμμετοχή της κοινότητας και ως εκ τούτου, τα ιδιωτικά συμφέροντα δεν έχουν καμμία θέση σε αυτά. Υπερασπιζόμασταν και εξακολουθούμε να υπερασπιζόμαστε τον δημόσιο χαρακτήρα των μουσείων. Στόχος κάθε κυβέρνησης θα έπρεπε, κατά την άποψή μας, να είναι η βελτίωση της κτηριακής υποδομής των μουσείων και η αναβάθμιση των προδιαγραφών ασφαλείας τους.

Σύμφωνα με το άρθρο 2, αντικείμενο του παρόντος είναι η κύρωση της σύμβασης δωρεάς που υπογράφηκε την 17η Απριλίου του 2024 μεταξύ αφ’ ενός του Υπουργείου Πολιτισμού και του νομικού προσώπου δημοσίου δικαίου με την επωνυμία «Εθνικό Αρχαιολογικό Μουσείο» ως δωρεοδόχων και αφ’ ετέρου του Σπυρίδωνα Ιωάννη Λάτση και Ντόροθυ συζύγου Σπυρίδωνος Λάτση ως δωρητών.

Οι δωρητές αναλαμβάνουν να χρηματοδοτήσουν αποκλειστικά με δική τους δαπάνη, χωρίς καμμία επιβάρυνση των δωρεοδόχων, και έως του ποσού των 40 εκατομμυρίων ευρώ, την παροχή των υπηρεσιών, ώστε τα αρχιτεκτονικά γραφεία που εκπόνησαν το αρχιτεκτονικό προσχέδιο να εκπονήσουν τις περαιτέρω απαιτούμενες μελέτες για την υλοποίησή του. Τις αδυναμίες του δημοσίου έρχονται να καλύψουν για ακόμη μία φορά οι ιδιώτες.

Αναφορικά με το κείμενο της συμφωνίας, στο άρθρο 2 όπου εξειδικεύεται το αντικείμενο και το ποσό της δωρεάς αναφέρεται το αντικείμενο της σύμβασης που είναι η χρηματοδότηση εκ μέρους των δωρητών των απαιτούμενων υπηρεσιών με αποκλειστικά δική τους δαπάνη, άνευ ουδεμίας οικονομικής συμμετοχής των δωρεοδόχων.

Το συνολικό κόστος των δωρούμενων υπηρεσιών υπολογίζεται στα 40 εκατομμύρια κατ’ ανώτατο όριο, αλλά δεν αναφέρεται πουθενά η περίπτωση υπέρβασης αυτού του ορίου. Στην παράγραφο 2 αυτού του άρθρου θα έπρεπε να αναφέρεται ότι το συνολικό κόστος των δωρούμενων υπηρεσιών προϋπολογίζεται στο ποσόν των 40 εκατομμυρίων ευρώ κατά μέγιστο όριο και καλύπτει στο σύνολό του την εξέλιξη του αρχιτεκτονικού προσχεδίου σε στάδιο κατασκευής, αποκλεισμένης κάθε περίπτωσης υπέρβασης αυτού.

Στο άρθρο 3, αναφορικά με τον χρόνο υλοποίησης του έργου, αναφέρεται ότι η υλοποίηση του έργου θα ολοκληρωθεί σε τριάντα έξι μήνες από την κύρωση της σύμβασης με νόμο.

Σύμφωνα με το παράρτημα 3, διαπιστώνεται ότι το έργο χωρίζεται σε πέντε στάδια: το προκατασκευαστικό στάδιο, το στάδιο της προμελέτης, το στάδιο της οριστικής μελέτης, το στάδιο της μελέτης εφαρμογής και το στάδιο των τευχών δημοπράτησης. Η δωρεά υπενθυμίζεται ότι καλύπτει μέχρι και τα τεύχη δημοπράτησης. Από κει και πέρα, τι μέλλει γενέσθαι;

Στο άρθρο 4 αναφορικά με τα συμφωνητικά παροχής των δωρούμενων υπηρεσιών, οι δωρούμενες υπηρεσίες θα παρασχεθούν δυνάμει συμφωνητικών, τα οποία θα καταρτιστούν μεταξύ μουσείου ως αναθέτουσα αρχή και μελετητών ή συνεργατών τους. Πρόκειται για μια πρόβλεψη η οποία περιπλέκει τα πράγματα και η σύμβαση χάνει σε θέματα διαφάνειας. Τουλάχιστον το προσχέδιο των συμφωνητικών θα έπρεπε να ενσωματωνόταν στο παρόν. Έτσι όπως τίθεται, το μουσείο ως αναθέτουσα αρχή θα μπορεί να αναθέτει ανάλογα με το είδος του διαγωνισμού σε μελετητές και συνεργάτες τους κατά το δοκούν με ό,τι αυτό συνεπάγεται.

Με το άρθρο 5 της σύμβασης προβλέπεται ότι οι μελέτες θα πληρούν τις προδιαγραφές που έχει θέσει το Υπουργείο Πολιτισμού για την εκπόνηση του αρχιτεκτονικού προσχεδίου, τις απαιτήσεις της νομοθεσίας και το περιεχόμενο των μελετών του ελληνικού δημοσίου και λοιπά, κάθε μελέτη ελέγχεται κατά τη διάρκεια και την ολοκλήρωση κάθε σταδίου και υπογράφεται από τους υπεύθυνους υποστήριξης ως προς την πληρότητα και επάρκειά τους. Σε περίπτωση έγκρισης, την επόμενη ημέρα ο πρόεδρος του μουσείου διαβιβάζει στο Υπουργείο την αποδεκτή μελέτη. Ουσιαστικά περιγράφονται τα στάδια έγκρισης των εκπονούμενων μελετών.

Ωστόσο, πουθενά δεν αναφέρεται τι γίνεται σε περίπτωση καθυστέρησης έγκρισης ούτε ορίζεται ένα ανώτατο χρονικό περιθώριο έγκρισης της μελέτης από το ΔΣ του μουσείου. Το ίδιο γίνεται και όταν η εγκεκρινόμενη μελέτη αποστέλλεται από το ΔΣ του μουσείου στις αρμόδιες υπηρεσίες του Υπουργείου για εγκρίσεις - θεωρήσεις. Όλες αυτές οι παραλείψεις μπορούν να βγάλουν το έργο εκτός προγραμματισμού.

Στο άρθρο 6 περιγράφεται ο τρόπος εξόφλησης των σχετικών τιμολογίων. Αναφέρεται γενικά και αόριστα ότι η ενημέρωση εξόφλησης προς τους δωρητές θα γίνεται μετά την ολοκλήρωση του άρθρου 5 και του ελέγχου των μελετών. Θα πρέπει μετά τον έλεγχο και τη θεώρηση των μελετών από τις αρμόδιες υπηρεσίες του Υπουργείου να αποστέλλεται σχετική ενημέρωση, αλλιώς υπάρχει κίνδυνος λανθασμένης ερμηνείας που θα οδηγήσει το ΔΣ του μουσείου να μην αναμένει τη θεώρηση της μελέτης από το Υπουργείο και να αποστέλλει την ενημέρωση εξόφλησης προς τους δωρητές χωρίς να έχει ολοκληρωθεί πλήρως το στάδιο ελέγχου.

Εφόσον η διάταξη αυτή σχετίζεται με την εξόφληση των τιμολογίων προς τους μελετητές για την εκπόνηση των μελετών, θα έπρεπε να υπάρχει και μια ποινική ρήτρα καθυστερημένης παράδοσης μελέτης ή υπέρβασης του προκαθορισμένου χρόνου παράδοσης.

Με το άρθρο 7 προβλέπεται η συγκρότηση πενταμελούς επιτροπής παρακολούθησης του έργου με σκοπό τη διασφάλιση της ομαλής και έγκυρης υλοποίησης αυτού. Η πενταμελής επιτροπή απαρτίζεται από τον πρόεδρο του μουσείου, τον γενικό διευθυντή του μουσείου, έναν μηχανολόγο μηχανικό του Υπουργείου, έναν πολιτικό μηχανικό του Υπουργείου και έναν αρχιτέκτονα του Υπουργείου, ενώ καθήκοντα γραμματέα ασκεί υπάλληλος του Υπουργείου ειδικότητας ΔΕ Διοικητικού - Λογιστικού. Τα μέλη της επιτροπής θα αμείβονται και πώς;

Σχετικά με τα δικαιώματα πνευματικής ιδιοκτησίας του άρθρου 8 προβλέπεται ότι από την εξόφληση των τιμολογίων από τους δωρητές όλα τα πνευματικά δικαιώματα από τις μελέτες εισφέρονται από τους δωρητές στο Υπουργείο και το μουσείο χωρίς οποιουδήποτε ανταλλάγματος. Πρέπει στη συγκεκριμένη διάταξη να προστεθεί παράγραφος που θα σχετίζεται με το απόρρητο εχεμύθειας όλων των εμπλεκόμενων μερών σχετικά με τα πνευματικά δικαιώματα των δωρούμενων μελετών.

Στο άρθρο 10 αναφέρονται οι υποχρεώσεις των δωρητών και των δωροδούχων. Συγκεκριμένα οι δωρητές υποχρεούνται στην εξόφληση των τιμολογίων των μελετητών και υπευθύνων επεξεργασίας του έργου και πέραν της εξόφλησης δεν μπορεί να αναζητηθεί αξίωση ή ευθύνη από την ανάθεση των δωρούμενων υπηρεσιών και από την άλλη το Υπουργείο και το μουσείο οφείλει να διευκολύνει τις διαδικασίες και να ελέγχει την τήρηση των προβλεπόμενων. Οι υποχρεώσεις αυτές περιγράφονται και στα προηγούμενα άρθρα.

Με το άρθρο 11 προβλέπεται ότι η ισχύς αυτής άρχεται από την υπογραφή της υπό την αίρεση της κύρωσής της με νόμο. Η σύμβαση ολοκληρώνεται με την εξόφληση εκ μέρους των δωρητών όλων των δωρούμενων υπηρεσιών, ενώ σε περίπτωση επέλευσης γεγονότος ανώτατης βίας οι προθεσμίες του παραρτήματος 3 αναστέλλονται για όσο διάστημα διαρκεί αυτή και το χρονοδιάγραμμα προσαρμόζεται ανάλογα. Αν όμως η αναστολή διαρκέσει παραπάνω από έτος, τότε οι δωρητές θα δύνανται να καταγγείλουν τη σύμβαση. Αυτό φυσικά και θα αφήσει ξεκρέμαστο το δημόσιο. Εδώ έπρεπε να υπάρχει εδάφιο που θα αποποιείται και το δημόσιο την ευθύνη σε περίπτωση αναστολής πέραν του έτους.

Σύμφωνα με το άρθρο 12 η σύμβαση λύεται αν δεν κυρωθεί με νόμο, αν ολοκληρωθεί το έργο, διά καταγγελίας σε περίπτωση παραβίασης όρου και διά καταγγελίας των δωρητών αν καταστεί αδύνατη ή εξόχως δυσχερής. Πρέπει να αποσαφηνιστεί τι εννοείτε με τον όρο «εξόχως δυσχερής». Σας ρωτήσαμε και κατά τη συζήτηση του σχεδίου νόμου «Δημιουργική Ελλάδα» και απάντηση δεν μας δώσατε.

Η επιλογή του διευθυντή «ΑΚΡΟΠΟΛ ΑΚΡΟΣ» γιατί δεν εμπίπτει στις διατάξεις του άρθρου 3 του ν.5062/2023 για τη διαδικασία επιλογής διοικήσεων; Πέρασαν τέσσερα χρόνια από τον ν.4735/2020 και πέντε μήνες από τον ν.5062/2023 και δεν κάνατε απολύτως τίποτα για την επιλογή του προέδρου και του αντιπροέδρου του ΔΣ. Αντίθετα σε μία επίδειξη αλαζονείας με τις μεταβατικές διατάξεις του άρθρου 79 του ν.5105/2024 λέτε ότι με απόφαση του εποπτεύοντος Υπουργού ορίζεται το προσωρινό διοικητικό συμβούλιο του «ΑΚΡΟΠΟΛ ΑΚΡΟΣ» μέχρι την ολοκλήρωση της διαδικασίας του Μέρους Α΄ του ν.5062/2023, δηλαδή ότι θα τον διορίσετε εσείς.

Δυστυχώς δεν πρωτοτυπήσατε. Απ’ ότι είδαμε το ίδιο έγινε σε πολλές περιπτώσεις. Έχουμε ήδη καταθέσει ερωτήσεις για την περίπτωση του ΙΕΠ, του ΔΟΑΤΑΠ, του ΕΟΠΠΕΠ, του ΙΤΥΕ Διόφαντος και του ΙΝΕΔΙΒΙΜ. Νομοθετείτε, αλλά δεν εφαρμόζετε. Απλώς το διαδίδετε στα μέσα μαζικής ενημέρωσης για να φαίνεται ότι δίνεται έμφαση στην αξιοκρατία. Στην πράξη έχετε κάνει επάγγελμα τη λαφυραγώγηση του κράτους.

Κυρία Υπουργέ, τι έγινε στην Ακρόπολη στις 27 του περασμένου μήνα με το δρώμενο εντός πολλών εισαγωγικών και με ηθοποιούς μεταμφιεσμένους σε αρχαίους Έλληνες; Πώς τους επετράπη η είσοδος; Σύμφωνα με δημοσιεύματα που θα καταθέσουμε στα Πρακτικά, η είσοδος της ομάδας στο μνημείο ενώ έχει ήδη ενδυθεί με την αρχαιοελληνική περιβολή, επιβεβαιώνεται και από τις κάμερες ασφαλείας του αρχαιολογικού χώρου. Δόθηκε έγγραφη ή προφορική άδεια από τις αρμόδιες υπηρεσίες του Υπουργείου ή τελικά αντιμετωπίζετε τα μνημεία μας σαν ξέφραγα αμπέλια; «Οργή έχει προκαλέσει η απόφαση του Υπουργείου Πολιτισμού να προσφέρει τη δυνατότητα ιδιωτικών ξεναγήσεων στον Ιερό Βράχο της Ακρόπολης, έναντι του διόλου ευκαταφρόνητο ποσού των 5.000 ευρώ», γράφει η βρετανική «GUARDIAN». Και αυτό το καταθέτουμε. Είναι μία απόφαση που αποκλείει τον κόσμο, κλείνει το μάτι στην ελίτ και αντιβαίνει στο ίδιο το πνεύμα της Ακρόπολης ως συμβόλου της δημοκρατίας. Και εσείς κατά τα λοιπά σφυρίζετε αδιάφορα.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και δύο συνοδοί εκπαιδευτικοί από το Ράλλειο Γυμνάσιο Θηλέων Πειραιά.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι ένας μαθήτριες και μαθητές και δύο συνοδοί εκπαιδευτικοί από το 3ο Δημοτικό Σχολείο Παλαιού Φαλήρου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η ειδική αγορήτρια από τη Νέα Αριστερά κ. Θεανώ Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρώνουμε σήμερα μια δωρεά 40 εκατομμυρίων, έως 40 εκατομμυρίων του ζεύγους Λάτση, για να γίνουν οι μελέτες εφαρμογής μιας αρχιτεκτονικής πρότασης που επελέγη ως η επικρατέστερη σε διεθνή κλειστό αρχιτεκτονικό διαγωνισμό.

Εμείς ως Νέα Αριστερά ισχυριζόμαστε ότι τόσο τα δεδομένα που δόθηκαν στον διεθνή διαγωνισμό ήταν λανθασμένα και οδήγησαν τους συμμετέχοντες σε λάθος προτάσεις, όσο και αυτή καθαυτή η διαδικασία. Θα πω γιατί τα δεδομένα που δόθηκαν στον διαγωνισμό ήταν λανθασμένα.

Η ιδέα προέκυψε, όπως ομολογούν ο Πρωθυπουργός και η κ. Μενδώνη, από μια παρέα άτυπη ολωσδιόλου και αναρμόδια το 2017. Ρώτησα πολλές φορές την Υπουργό ποιοι ήταν στην παρέα. Εκτός από την κ. Μαρέβα Γκραμπόφσκι που ξέρουμε γιατί ήταν η σύζυγος του Πρωθυπουργού και την κ. Μενδώνη, ακόμη δεν έχω μάθει ποιοι ήταν οι άλλοι ειδήμονες. Είχαν την άποψη ότι το Αρχαιολογικό Μουσείο έπρεπε να επεκταθεί υπογείως, διότι οι θησαυροί του δεν χώραγαν στο υφιστάμενο κτήριο. Σωστά, έπρεπε να επεκταθεί υπογείως. Πού να πήγαινε; Αλλά τι λέγανε; Ότι έπρεπε να συνδεθεί με το «ΑΚΡΟΠΟΛ» που ήταν απέναντι, κάτω από την Πατησίων, γιατί το «ΑΚΡΟΠΟΛ» θα χρησιμοποιείτο για την επέκταση του μουσείου, εκτός των άλλων. Αυτό ήταν εντελώς λανθασμένο σχέδιο, όπως απεδείχθη εκ των υστέρων και εγκαταλείφθηκε, δηλαδή δεν συνδέθηκε ποτέ με το «ΑΚΡΟΠΟΛ» υπογείως. Τι μας έμεινε, όμως; Ότι θα προεκτείνετο υπογείως μπροστά από το Αρχαιολογικό Μουσείο.

Τι σημαίνει, όμως, όταν λέμε επέκταση υπόγεια ενός μουσείου; Δεν σημαίνει ότι έχουμε αιθουσούλες των τριών μέτρων κάτω από το έδαφος και δεν το βλέπει κανείς. Σημαίνει ότι έχουμε αίθουσες με μεγάλο ύψος –όπως ξέρετε, έτσι είναι οι αίθουσες των αρχαιολογικών μουσείων- και άρα όλη αυτή η υπόγεια μπροστά στο μουσείο επέκταση σήμαινε ότι δημιουργείτο ένα νέο τείχος πάνω στην Πατησίων. Αυτό σημαίνει ότι θα έβγαινε το έδαφος πάνω από την Πατησίων και έτσι όντως γίνεται. Το έδαφος σηκώνεται ψηλά πάνω από την Πατησίων.

Επομένως με αυτή την πρόταση καταστρέφεται η εικόνα του μοναδικού τοπόσημου του Αρχαιολογικού Μουσείου στην πόλη των Αθηνών, καταστρέφεται εντελώς, αλλά και διεθνώς, γιατί όλοι ξέρουν τη γνωστή εικόνα του Αρχαιολογικού Μουσείου.

Γι’ αυτό να ξέρετε σήμερα ότι, όσοι ψηφίζετε τη δωρεά, στην πραγματικότητα καταστρέφετε ένα τοπόσημο της πόλης και κάνετε μια εντελώς λάθος κίνηση για το πώς πρέπει να επεκταθεί το μουσείο.

Ρωτήσαμε πολλές φορές ποια ήταν η ομάδα των ειδημόνων του 2017. Απάντηση δεν πήραμε. Και βεβαίως η κ. Μενδώνη δεν ήξερε το 2017 όπως δεν ήξερε και το 2019 όπως δεν ήξερε και το 2021 τις αντίστοιχες μελέτες του Εθνικού Μετσόβιου Πολυτεχνείου, Τμήμα Αρχιτεκτόνων, που τις είχε κάνει από το 1990 και το οποίο έλεγε ότι έπρεπε να επεκταθεί το μουσείο δίπλα, στην Τοσίτσα. Γιατί έτσι η Τοσίτσα μπορούσε να παραλάβει τα μεγάλα ύψη και να δημιουργήσει ένα νέο πράγματι τοπίο ενώ αυτό δεν μπορούσε να γίνει με την επέκταση μπροστά. Αυτό πρέπει να ξέρετε όλοι, ότι δηλαδή η φοβερή ομάδα ειδημόνων δεν ήξερε ότι οι πραγματικοί ειδήμονες είχαν κάνει μελέτες, είχαν πει. Είχαμε κάνει άπειρες μελέτες με τους φοιτητές μας. Ήταν μελέτες προωθημένες για το πώς θα γινόταν αυτή η επέκταση στην Τοσίτσα. Οι ειδήμονες, όμως, της κ. Μενδώνη τις αγνοούσαν εντελώς.

Τι συνέβη τώρα με αυτή την ιστορία; Συνέβη το φοβερό ότι το ελληνικό τμήμα του ICOMOS στην ανακοίνωσή του αναφέρει ότι ενώ η πρόταση μελέτης διακηρύσσει πως φιλοδοξεί σε μια αρμονική ισορροπία ανάμεσα στην υφιστάμενη αρχιτεκτονική σύνθεση και στη νέα επέκταση, κάτι τέτοιο δεν φαίνεται στην πράξη. Δεν τα λέει η Νέα Αριστερά. Τα λέει το ελληνικό τμήμα του ICOMOS. Δημιουργείτε μία σειρά περιορισμών καθώς το πεδίο μπροστά από το μουσείο ανυψώνεται και περικλείεται με κτηριακά μέτωπα που αποκόβουν τη θέα της μνημειακής του πρόσοψης από το άμεσο αστικό περιβάλλον. Θα βλέπουμε, δηλαδή –λέω εγώ τώρα- το μουσείο, όπως το ξέραμε, με drone. Είναι αδύνατο να το ξαναδούμε πια από κανένα σημείο της πόλης. Το έχετε καταλάβει αυτό;

Η ανακοίνωση, όμως, δεν φτάνει εκεί. Μιλάει και για κίνδυνο να αποβληθεί το Εθνικό Αρχαιολογικό Μουσείο από τον Οργανισμό Πολιτιστικής Κληρονομιάς λόγω της μετατροπής του σε νομικό πρόσωπο δημοσίου δικαίου του οποίου διορίζετε τη διοίκηση. Σας είπαν και άλλοι συνάδελφοι και θα το επαναλάβω. Πέντε μουσεία κάνατε νομικά πρόσωπα δημοσίου δικαίου. Πώς λειτουργούν; Χάλια. Δηλαδή, ένα χρόνο τώρα από τότε που τα κάνατε δεν υπάρχει προσωπικό. Λειτουργούν μισές ώρες, δείχνουν τις μισές αίθουσες. Μουσεία τεράστιας επισκεψιμότητας. Όχι μόνο το Αρχαιολογικό των Αθηνών, όχι μόνο το φοβερό του Ηρακλείου με τεράστια επισκεψιμότητα και θησαυρούς, αλλά και της Θεσσαλονίκης και πάει λέγοντας. Αυτά καταφέρατε.

Ας επιστρέψω, όμως, στην υπόθεση και τι συμβαίνει με τη διαδικασία. Όπως σας έχω πει, κυρία Υπουργέ, δυστυχώς είμαι ειδήμων. Δίδασκα αρχιτεκτονική σύνθεση πάρα πολλά χρόνια στο Εθνικό Μετσόβιο Πολυτεχνείο και βέβαια ξέρω τον Τσίπερφιλντ πολύ καλά. Το γραφείο Τσίπερφιλντ είναι ένα εξαιρετικό αρχιτεκτονικό γραφείο. Αλλά όπως είπα και πριν, όσο τέλειος αρχιτέκτονας κι αν είναι κανείς, αν του δίνουν λάθος δεδομένα, λάθος λύσεις κάνει. Αυτό συνέβη στον Τσίπερφιλντ.

Η διαδικασία, όπως σας είπα, είναι προβληματική. Πρώτος λόγος. Αντί το Υπουργείο Πολιτισμού να προκηρύξει έναν διεθνή αρχιτεκτονικό διαγωνισμό σύμφωνα με τις προδιαγραφές της διεθνούς ένωσης αρχιτεκτόνων UIA της UNESCO, όπως ρητά προέβλεπε η σχετική υπουργική απόφαση, επέλεξε αυθαίρετα με υπουργική απόφαση της κ. Μενδώνη να οργανώσει κλειστό αρχιτεκτονικό διαγωνισμό με δέκα μόνο γραφεία -και μάλιστα του εξωτερικού- αναθέτοντας στα ελληνικά γραφεία δευτερεύοντα υποβαθμισμένο λόγο. Δηλαδή, μετείχαν του εξωτερικού με συμπράττοντες τα ελληνικά γραφεία γιατί προφανώς έπρεπε να έχουν τα ελληνικά ιδιαίτερα δεδομένα.

Αυτή η επιλογή, όχι μόνο είναι παράνομη, αλλά, όπως υπογραμμίζει και το ελληνικό τμήμα του ICOMOS, ελληνικό τμήμα δηλαδή Διεθνούς Συμβουλίου Μνημείων και Τοποθεσιών -αυτό είναι το ICOMOS- δηλαδή του τεχνικού συμβούλου της UNESCO, αποκλείει στην πραγματικότητα αυτή τη διακίνηση ιδεών αρχιτεκτονικών η οποία είναι η παραγωγή των νέων αρχιτεκτονικών συλλήψεων. Αυτή είναι όλη η ιστορία και γι’ αυτό επιμένουμε.

Και ο διαγωνισμός διεξήχθη, όχι σύμφωνα με το ισχύον νομοθετικό πλαίσιο για δημόσια έργα, αλλά υπό την εποπτεία ιδιωτικής εταιρείας υποστήριξης που μάλιστα εδρεύει στο εξωτερικό. Δηλαδή, όλη η διαδικασία παρακάμπτει την ελληνική νομοθεσία.

Και τα λέω όλα αυτά, διότι προσωπικά, σε παλαιότερους καιρούς, μετείχα στον διαγωνισμό -τον διεθνή- του Μουσείου της Ακρόπολης, έτυχα του τρίτου βραβείου και άρα γνωρίζω καλώς τις διαδικασίες.

Δεύτερον, η επιτροπή αξιολόγησης των προτάσεων των δέκα ξένων γραφείων διορίστηκε εντελώς αυθαίρετα από το Υπουργείο Πολιτισμού κατά παράβαση και της σχετικής υπουργικής απόφασης. Τι θα πει «διορίστηκε κατά παράβαση των κανονισμών»; Σημαίνει ότι όταν έχεις ένα αρχιτεκτονικό διαγωνισμό ιδεών, τότε η πλειοψηφία είναι αρχιτέκτονες, πολεοδόμοι κ.λπ.. Εδώ δεν υπήρχε αυτό. Εδώ η πλειοψηφία δεν είναι οι ειδήμονες. Και μάλιστα ο Σύλλογος Αρχιτεκτόνων και η Πανελλήνια Ένωση Αρχιτεκτόνων έχουν καταφύγει στο Σ.τ.Ε., όπως είπαν και οι άλλοι συνάδελφοι πριν από εμένα, και αναμένεται η υπόθεση το φθινόπωρο.

Συνεπώς η διαδικασία δωρεάς που μας ζητάτε να κυρώσουμε σήμερα και ειδικότερα τα άρθρα 3 και 12 της σύμβασης που εισάγεται ως σώμα με το άρθρο 3 του νομοσχεδίου, βρίσκονται στον αέρα.

Συγκεκριμένα, τι θα γίνει -σας ρωτώ περαιτέρω- αν δεν τηρηθεί το χρονοδιάγραμμα των τριάντα έξι μηνών; Ξέρετε πόσο έκανε η μελέτη εφαρμογής του Μουσείου της Ακρόπολης; Έξι χρόνια. Εδώ βλέπουμε, δηλαδή, ότι η παράταξη του «Μένουμε Ευρώπη» αντιμετωπίζει τη χώρα μας όχι ως μέλος της Ευρωπαϊκής Ένωσης, αλλά ως τριτοκοσμικό κράτος, του οποίου ο Πρωθυπουργός εφαρμόζει ιδιότυπες πολιτισμικές και αντιθεσμικές, παράνομες και αδιαφανείς πολιτικές της δικής του επιλογής. Δεν έχουμε δει ξανά στην ανθρωπότητα Πρωθυπουργό να βγαίνει και να λέει «ιδέα μου» σε τέτοιου είδους διαδικασίες.

Και, βεβαίως, θα σταθώ στην Επιτροπή Παρακολούθησης του έργου, όπως αναφέρεται στο άρθρο 7 της σύμβασης. Είναι πολύ περίεργο που στον νόμο, αντίθετα από ό,τι κάνετε πάντα, ορίζετε -το Υπουργείο Πολιτισμού- τα πρόσωπα της επιτροπής όχι απλώς με τις ιδιότητές τους -διότι αυτά κάνετε- δηλαδή, να λέτε «διευθυντής κάποιας διεύθυνσης, προϊστάμενος τμήματος κ.λπ.» αλλά ονομαστικά. Είναι αυτό το περιβόητο που είπε η Υπουργός ότι «θα εκσυγχρονίσουμε τα μουσεία, διότι η γραφειοκρατία του δημοσίου είναι αυτή τη στιγμή ασφυκτική». Κατόπιν τούτου, έκανε έτσι ώστε τα πέντε μουσεία να μη λειτουργούν καθόλου μετά που τα απελευθέρωσε και τα εκσυγχρόνισε.

Και κλείνω, με το εξής: Εμείς, ως Νέα Αριστερά, θέλουμε να αναφερθούμε και λίγο στους δωρητές. Όπως ξέρετε, οι δωρητές είναι πάντα μία υπόθεση που την κάνουν για το καλό του κράτους. Δεν την κάνουν για το πώς θα διαιωνίσουν το όνομά τους. Εκτός αν βρισκόμαστε ακόμη στην εποχή του Αβέρωφ Τοσίτσα, το 1878, όπου οι δωρητές βάζουν το όνομά τους μπροστά στο Πολυτεχνείο και άρα το Πολυτεχνείο είναι "Αβέρωφ Τοσίτσα". Εντάξει; Λέω ότι μάλλον έχουμε προχωρήσει από τότε.

Λέω επίσης ότι οι δωρητές ίσως θα έπρεπε να έχουν καταλάβει αν αυτό που χρηματοδοτούν αυτή τη στιγμή είναι λάθος, είναι λάθος για την πόλη, είναι λάθος για το αρχαιολογικό μουσείο και κατακρίνεται από τη διεθνή αρχιτεκτονική κοινότητα.

Και για τον εισηγητή της Νέας Δημοκρατίας. Μας λέτε να ψηφίσουμε όλοι εδώ γιατί είναι μια εθνική υπόθεση. Σας αρέσει αυτό. Το «εθνική υπόθεση» είναι οτιδήποτε φέρνετε. Κάθε νομοσχέδιο είναι εθνική υπόθεση και δεν έχουμε διαφορές και είμαστε όλοι ίδιοι. Από πού ακούστηκε ότι ο πολιτισμός είναι ουδέτερος; Τι είδατε στη Eurovision αυτές τις μέρες; Την ουδετερότητα του πολιτισμού είδατε; Είδατε ακριβώς τι συνέβη εκεί και σήμερα μας λέτε, μην ανησυχείτε, είμαστε όλοι μια οικογένεια εδώ, δεν έχετε διαφορετικές απόψεις πολιτισμικές. Έχουμε και παραέχουμε και είναι εντελώς αντίθετες με τις δικές σας.

Με αυτή την έννοια εμείς, έτσι κι αλλιώς, δεν πρόκειται να κυρώσουμε τη συγκεκριμένη δωρεά και θα την καταψηφίσουμε.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε. Τον λόγο τρέχει από την Κοινοβουλευτική Ομάδα της Νίκης ο κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, Χριστός Ανέστη!

**ΑΘΑΝΑΣΙΟΣ ΠΛΕΥΡΗΣ:** Αληθώς ο Κύριος!

**ΣΠΥΡΙΔΩΝ ΤΣΙΡΩΝΗΣ:** Ακούστηκε κι ένα. Δόξα τω Θεώ!

Η όλη διαχείριση του έργου της επέκτασης και της αναβάθμισης του Εθνικού Αρχαιολογικού Μουσείου προκάλεσε από την αρχή τις σφοδρές αντιδράσεις σύσσωμης της ελληνικής αρχιτεκτονικής κοινότητας, του ελληνικού τμήματος του Διεθνούς Συμβουλίου Μνημείων και Τοποθεσιών που είχε εκδώσει ανακοίνωση-καταπέλτη των αρχαιολόγων και μεμονωμένων προσωπικοτήτων, καθώς επελέγη ένας κλειστού τύπου διαγωνισμός ο οποίος απέκλειε την ισότιμη συμμετοχή των ελληνικών αρχιτεκτονικών γραφείων.

Η ανωτέρω επιλογή απέκλειε την ελεύθερη συμμετοχή της αρχιτεκτονικής σκέψης, την ελεύθερη συμμετοχή αρχιτεκτόνων, απαξιώνοντας λόγω και έργω τους Έλληνες εμπειρογνώμονες και απαξιώνοντας σε διεθνές επίπεδο και με τρόπο προσβλητικό την πολιτισμική ταυτότητα της χώρας.

Αντιδράσεις προκλήθηκαν και για τη σύσταση της διεθνούς πολυεπιστημονικής επιτροπής αξιολόγησης την οποία αποφάσισε και όρισε η Υπουργός Πολιτισμού, καθώς απουσίαζαν θεσμικά πρόσωπα, ενώ τέθηκαν ερωτήματα για ορισμένα εξ αυτών που συμμετείχαν. Είναι αναμφισβήτητο ότι συγκεκριμένη επιτροπή αξιολόγησης παραβιάζει ουσιώδεις πρόνοιες του νόμου για έναν διαγωνισμό αρχιτεκτονικού αντικειμένου, όπως, παραδείγματος χάριν, ότι η πλειοψηφία των μελών της επιτροπής αξιολόγησης πρέπει να είναι αρχιτέκτονες ή πολεοδόμοι, χωροτάκτες, αρχιτέκτονες. Ο παράνομος διαγωνισμός του Υπουργείου Πολιτισμού προκάλεσε τις αντιδράσεις των θεσμικών φορέων. Μάλιστα, ο Σύλλογος Αρχιτεκτόνων και η Πανελλήνια Ένωση Αρχιτεκτόνων έχουν καταφύγει στο Συμβούλιο της Επικρατείας.

Άκουσα, κυρία Υπουργέ, τα όσα είπε τόσο στην επιτροπή όσο και πριν από λίγο η κ. Φωτίου που λόγω του αντικειμένου της κατέχει εξειδικευμένες παρατηρήσεις πάνω σε τρωτά σημεία της προς κύρωση σύμβασης.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Θα απαντήσω μία προς μία.

**ΣΠΥΡΙΔΩΝ ΤΣΙΡΩΝΗΣ:** Επισημαίνω μερικά από αυτά που σημείωσα και στις επιτροπές, το πώς δρομολογήθηκε δηλαδή η όλη αυτή αδιαφανής διαδικασία. Ο ίδιος ο Πρωθυπουργός αποκάλυψε ότι οι εν λόγω σχεδιασμοί οργανώθηκαν από άτυπη ομάδα που λειτουργούσε ήδη από το 2017 υπό την ηγεσία της συζύγου του Πρωθυπουργού. Τι δουλειά έχει, κυρία Υπουργέ, και υπό ποια ιδιότητα συμμετείχε η σύζυγος του Πρωθυπουργού σε συσκέψεις που αφορούσαν την επέκταση του Εθνικού Αρχαιολογικού Μουσείου; Με ποια ιδιότητα και για ποιον σκοπό συμμετείχατε στην άτυπη αυτή ομάδα και εσείς, όταν το 2017 αφ’ ενός μεν δεν είχατε κάποια θεσμική ιδιότητα αφ’ ετέρου ανήκατε και σε άλλον πολιτικό φορέα; Ποια άλλα πρόσωπα και με ποια ιδιότητα συμμετείχαν; Για ποιον λόγο προκρίθηκε χρονικά η κοστολόγηση του έργου με το υπέρογκο ποσό των 300 εκατομμυρίων ευρώ μέσω μιας προμελέτης με χορηγία του Ιδρύματος «Σταύρος Νιάρχος», δύο ολόκληρα χρόνια πριν υπάρξει αρχιτεκτονική προμελέτη;

Για ποιον λόγο προτιμήθηκε ιδιωτική χορηγία απ’ την ΑΜΚΕ Λαιμού για τον διαγωνισμό ενός εμβληματικού δημοσίου έργου; Για ποιον λόγο παρακάμφθηκαν νόμιμες διαδικασίες και συνεχίζουν να παρακάμπτονται, ενώ η υπόθεση του παράνομου κλειστού διαγωνισμού εκκρεμεί στο Συμβούλιο της Επικρατείας;

Σε όλα τα ανωτέρω ερωτήματα που έθεσε και ο τόσο -για εσάς- απεχθής -μάλλον- Σύλλογος Ελλήνων Αρχαιολόγων, η μόνη απάντηση που δώσατε, κυρία Υπουργέ, ήταν ότι θα έρθουμε στην Ολομέλεια και μπορούμε να πούμε όλους τους λόγους. Οπότε σας περιμένουμε να ακούσουμε έναν προς έναν τους λόγους αυτούς. Τώρα είμαστε στην Ολομέλεια και τις περιμένουμε αυτές τις απαντήσεις.

Σε αυτούς τους δύσκολους καιρούς για τη χώρα, που οι δυνατότητές της έχουν συρρικνωθεί, είναι δεδομένο ότι πρέπει κατ’ αρχάς να εκτιμούμε και να χαιρετίζουμε τις προσφορές δωρεών από ιδρύματα και ιδιωτικούς φορείς που συμβάλλουν στην προώθηση του δημοσίου και κοινωνικού συμφέροντος, ακόμα και αν αυτές οι δωρεές είναι ένα μικρό αντίδωρο μπροστά στα μεγάλα δώρα που έχετε κάνει ως Κυβέρνηση, όπως η σχεδόν δωρεάν παραχώρηση του Ελληνικού και πλείστα άλλα φορολογικά και μη δώρα.

Και μιας και εσείς, κυρία Υπουργέ και η Κυβέρνησή σας έχει τον τρόπο να βρίσκει δωρεές, επιτρέψτε μας να σας περιγράψουμε τη λειτουργία ορισμένων μουσείων της χώρας στο διάστημα αυτό, μήπως καταφέρετε μέσω κάποιας δωρεάς να ενισχύσετε και το έμψυχο δυναμικό αυτών των μουσείων. Στο Εθνικό Αρχαιολογικό Μουσείο όλο το Πάσχα και ως 14 Μαΐου λειτούργησε μόνο μια βάρδια, δηλαδή έκλεινε το μεσημέρι, ενώ είχε τις μισές αίθουσες κλειστές. Σήμερα, 15 Μαΐου, είναι η πρώτη μέρα του Μουσείου με το ωράριό του να επεκτείνεται μέχρι τις 20.00΄, όμως και αυτό με κάποιες αίθουσες κλειστές. Δηλαδή, πήγαιναν επισκέπτες και έβρισκαν την πόρτα κλειστή μετά τις 16.00΄.

Όσον αφορά το Βυζαντινό Μουσείο της Αθήνας, το ωράριο παραμένει 9.00΄ με 16.00΄. Δεν έχει γίνει κάτι για το θερινό ωράριο, μια προκήρυξη ή ανακοίνωση πρόσληψης. Οι φύλακες, μόνιμοι και συμβασιούχοι, καλύπτουν μόνο το μισό μουσείο. Το άλλο μισό είναι κλειστό. Από 20 Μαΐου θα είναι ανοιχτό μόνο το ένα τρίτο του μουσείου. Δεν έχει υπάρξει καν προκήρυξη για έκτακτο προσωπικό φύλαξης και τίθεται σοβαρό πρόβλημα ασφάλειας μετά το περιστατικό της κλοπής των καλωδίων χαλκού από τον κήπο του μουσείου που έγινε στις 2 Απριλίου του 2024. Για την κλοπή δε δόθηκαν απαντήσεις, δεν υπήρξε καμμία ανακοίνωση από το Υπουργείο Πολιτισμού ή από το μουσείο. Το δεδομένο είναι ότι δεν λειτουργεί ο κλιματισμός ως αποτέλεσμα της κλοπής αυτής των καλωδίων και από τον Οκτώβριο το Μουσείο είναι χωρίς καθαριότητα και παραμένει στην κατάσταση αυτή.

Όσον αφορά το Αρχαιολογικό Μουσείο Θεσσαλονίκης, το ωράριο είναι 9.00΄ με 16.00΄ καθημερινά με κλειστές στον όροφο αίθουσες με τα ευρήματα της Μακεδονίας και της Θεσσαλονίκης. Στο δε ισόγειο υπάρχουν τρεις εκθέσεις οι οποίες δεν είναι πάντοτε όλες ανοιχτές. Οι συμβασιούχοι φύλακες που δεν έχουν ακόμα προσληφθεί, όταν θα καταφέρουν να προσληφθούν, δεν θα επαρκούν για να λειτουργεί το Μουσείο έως τις 20.00΄. Το ωράριο του Μουσείου Βυζαντινού Πολιτισμού Θεσσαλονίκης μέχρι στιγμής είναι από τις 8.30΄ έως τις 15.30΄. Στο Μουσείο Βυζαντινού Πολιτισμού δύο αίθουσες παραμένουν σταθερά κλειστές. Στον εκθεσιακό χώρο του Λευκού Πύργου επίσης δύο κλειστές αίθουσες.

Στο Ηράκλειο, στο Αρχαιολογικό Μουσείο, όλο τον Απρίλιο και τον Μάιο έως την Τρίτη 14 Μαΐου το ωράριο ήταν ως τις 15.30΄. Οι τουρίστες, δηλαδή, του Πάσχα το έβρισκαν κλειστό μετά το μεσημέρι ή πλήρωναν εισιτήριο για να δουν τον έναν όροφο του μουσείου καθώς ο επάνω όροφος ήταν κλειστός, εκτός από την αίθουσα με τις τοιχογραφίες. Μόλις σήμερα θα επεκταθεί έως τις 20.00΄, για κάποιες μέρες της εβδομάδας, όχι όλες. Δυστυχώς και σε αυτό το μουσείο δεν υπάρχει καθαριότητα, παρά τους χιλιάδες καθημερινούς επισκέπτες.

Αυτά όλα, δυστυχώς, είναι τα αποτελέσματα της εφαρμογής του ν.5021/2023 τον οποίο εσείς ως Υπουργός και η Κυβέρνηση της Νέας Δημοκρατίας ψηφίσατε.

Τέλος, ας μας επιτραπεί και μια αναφορά στη συμμετοχή της πατρίδας μας στο woke πανηγύρι της Eurovision -μιας και αναφερόμαστε στον πολιτισμό-, στο οποίο φέτος μάλιστα με το απαράδεκτο τραγούδι της Ιρλανδίας έγινε και η επίσημη βάφτιση της Ευρώπης στον εωσφορισμό. Το υποπροϊόν που παράγει η Eurovision, ειδικά τα τελευταία χρόνια, είναι το απόλυτο κιτς σκηνικής παρουσίας τραγουδιών που ουδεμία σχέση έχουν με τη μουσική.

Τα εκτελούν ημίγυμνοι κλόουν ή τέρατα που κραυγάζουν χοροπηδώντας άναρθρες κραυγές, άντρες που διαφημίζουν τα οπίσθιά τους, άλλοι που αυτοπροσδιορίζονται ως άφυλα, «they» ή «them», με μοναδικό επιδεικνυόμενο προσόν τον σεξουαλικό τους προσανατολισμό. Επιχειρούν να επιβάλουν τη woke κουλτούρα θυσιάζοντας την αξιοπρέπειά τους, τα ήθη και τα έθιμα της Γηραιάς Ηπείρου, δημιουργώντας στρεβλά πρότυπα στη νεολαία που τους ακολουθεί στα social media.

Ο νικητής του φετινού διαγωνισμού, το Νέμο, αλλά και όσοι βρέθηκαν στις πρώτες θέσεις δείχνουν ξεκάθαρα ότι και φέτος η woke κουλτούρα και η διαφορετικότητα ήταν οι πρωταγωνιστές σε μια Eurovision που παίρνει διαστάσεις σεξουαλικής προπαγάνδας.

Η Ευρώπη ολοταχώς βουλιάζει στα σκοτάδια του Μεσαίωνα και ακόμα πιο πίσω, στις δαιμονικές νέες θρησκείες της αρχαιότητας. Τα διεθνιστικά πανηγύρια μυούν έτσι απροκάλυπτα πλέον τις μάζες στην αρχαία ειδωλολατρία. Και όλη αυτή η οπισθοδρόμηση προς το έρεβος παρουσιάζεται σαν πολιτιστική κορωνίδα ελευθερίας και αφύπνισης. Οδεύουμε ολοταχώς προς μια καθολική αποδόμηση των εννοιών του έθνους, του φύλου και της φυλής, προς ένα ιδιότυπο σκοταδισμό και μια φανατική προσήλωση στη μη κανονικότητα που παραπέμπει στις πιο σκοτεινές στιγμές ολοκληρωτικών καθεστώτων, χωρίς καμμία διάκριση μεταξύ των θετικών και των αρνητικών στοιχείων του ευρωπαϊκού πολιτισμού.

Εννοείται ότι αυτό το επίσημο ανάθεμα προς τον θεό που έγινε στη φετινή Eurovision, και που ποικιλοτρόπως εκπέμπει τα τελευταία χρόνια η Ευρώπη, θα το πληρώσει πολύ ακριβά, όπως ορίζουν οι πνευματικοί νόμοι.

Θα ήθελα να κάνω και μια αναφορά για τη μετατροπή της Μονής της Χώρας από τον Τούρκο Πρόεδρο σε τζαμί. Δυστυχώς -και αυτό είναι το επίρρημα που κάθε φορά χρησιμοποιούμε για να περιγράψουμε τα έργα της Κυβέρνησης- τα τελευταία χρόνια και ειδικά τους τελευταίους μήνες παρακολουθούμε ένα εθνικό κατάντημα δίχως ιστορικό προηγούμενο. Μια φοβική κυβέρνηση έχει βαλθεί να διασύρει συνεχώς την πατρίδα μας και να την οδηγεί από τη μια διπλωματική σφαλιάρα στην άλλη. Την Ελλάδα του κ. Μητσοτάκη, δυστυχώς, «τη γλεντάει» ο κάθε σοβινιστής γείτονας της κάθε αλυτρωτικής προπαγάνδας. Δεμένος χειροπόδαρα από τα ευρωατλαντικά δεσμά, ο Πρωθυπουργός έχει μετατρέψει τη χώρα μας σε σάκο του μποξ στο γεωπολιτικό ρινγκ των Βαλκανίων. Όταν για πέντε χρόνια απομειώνεις συστηματικά το εθνικό μας κύρος και εγκαταλείπεις όλες τις κόκκινες γραμμές, νομοτελειακά θα έρθει η στιγμή -και ήρθε- που η Τουρκία, η Αλβανία και τα Σκόπια θα σε κάνουν διπλωματικό τους παίγνιο και, μάλιστα, ταυτόχρονα γιατί το ετοιμοθάνατο θήραμα το μυρίζονται και το περικυκλώνουν όλα τα όρνια μαζί.

Ο Πρωθυπουργός συναντά τον κ. Ερντογάν στην Άγκυρα με την Τουρκία το προηγούμενο διάστημα να έχει δεσμεύσει με NAVTEX ακόμα και το κεντρικό Αιγαίο, να έχει απαγορεύσει τη δημιουργία θαλάσσιων πάρκων στα χωρικά μας ύδατα, να έχει μετατρέψει τη Μονή της Χώρας σε τζαμί και να εισαγάγει το δόγμα της γαλάζιας πατρίδας στα τουρκικά σχολεία.

Η Κυβέρνησή σας όμως πουλάει ήρεμα νερά και φιλία σε όσους ανεγκέφαλους έχουν απομείνει να την πιστεύουν, την ίδια στιγμή που ο Ερντογάν υποστηρίζει ότι κακώς δεν καταλήφθηκε και η άλλη μισή Κύπρος, αλλά και ότι θεωρεί δική του πόλη τη Θεσσαλονίκη, ο κ. Γεραπετρίτης κάνει τεμενάδες και λέει ότι έχει κουραστεί να είναι με το δάκτυλο στη σκανδάλη, η κ. Μπακογιάννη μιλάει για τουρκικά δικαιώματα στο Αιγαίο και ο κ. Καιρίδης λανσάρει τη βίζα για την απόβαση των Τούρκων στα νησιά μας.

Κι εσείς, κυρία Υπουργέ, φωτογραφίζεστε περιχαρής με φόντο τον Κεμάλ Ατατούρκ στη Χίο χωρίς να σας ενοχλεί τίποτα. Συγκεκριμένα, σε τουρνουά βόλεϊ γυναικών που έγινε στη Χίο το διήμερο 10 και 11 Μαΐου 2024 με ομάδες από τη Χίο και τη Σμύρνη τα μέλη της τουρκικής αποστολής έστησαν σε περίοπτη θέση στο γήπεδο μια σημαία της Τουρκίας που είχε και τον Μουσταφά Κεμάλ Ατατούρκ. Κανένας από τους Έλληνες παράγοντες δεν έκανε τίποτα για να κατεβάσει την κατάπτυστη σημαία σε έναν μαρτυρικό τόπο όπως είναι η Χίος όπου οι Τούρκοι κατέσφαξαν τον ελληνικό πληθυσμό στις 30 Μαρτίου του 1922.

Πραγματικά προκαλεί τεράστια θλίψη το γεγονός ότι δεν ευαισθητοποιήθηκε κανείς για να βάλει την τουρκική αποστολή στη θέση της. Υποτίθεται ότι αυτοί οι αγώνες γίνονται στα πλαίσια της ελληνοτουρκικής φιλίας. Και τελικά οι Τούρκοι τους μετέτρεψαν σε πολεμική φιέστα, προσβάλλοντας τη μνήμη των νεκρών Ελλήνων στη Χίο, τον Πόντο και τη Μικρά Ασία.

Από την άλλη ο τουρκόφιλος Έντι Ράμα διάλεξε την ημερομηνία συμπλήρωσης ενός έτους από την παράνομη σύλληψη του Φρέντη Μπελέρη για να πραγματοποιήσει προεκλογική καμπάνια αλυτρωτισμού μέσα στην ίδια μας τη χώρα.

Βλέπετε, σε αντίθεση με τον κ. Μητσοτάκη, ο κ. Ράμα δεν έχει παρατημένους στους συμπατριώτες του. Κάθε άλλο! Θυμάστε ότι ο κ. Ράμα είχε περάσει από «κόσκινο» τον Πρωθυπουργό της χώρας, για να τον αφήσει να μιλήσει σε λίγους Έλληνες σε Χειμάρρα, Λειβαδιά και Δερβιτσάνη. Φυσικά, ο Πρωθυπουργός δεν είχε υψηλότερες απαιτήσεις, όπως είχε ο κ. Ράμα, του έφταναν μερικές φωτογραφίες για να τις ανεβάσει στα social media και να το παίξει «ντεμέκ» πατριώτης.

Και ενώ ο κ. Ράμα πραγματοποιεί μια κανονική εθνοκάθαρση στην ιερή γη της Ηπείρου, ήρθε ανενόχλητος στην ξέφραγη χώρα μας ως ιδιώτης επισκέπτης και μίλησε σαν επίδοξος κατακτητής, φωνάζοντας ότι «η Ελλάδα ανήκει στους Έλληνες όσο και στους Αλβανούς», μέσα στην καρδιά της Ελλάδας! Πούλησε στους χιλιάδες συμπατριώτες του την ιδέα της μεγάλης Αλβανίας, έθεσε ζήτημα Τσαμουριάς, βάφτισε «Αλβανίδα» την Μπουμπουλίνα και αποθεώθηκε με τον ύμνο των Ουτσεκάδων, που έλεγε «Κόσοβο, Αλβανία, Μακεδονία είναι ένα», να συνοδεύει όλες τις επευφημίες των συμπολιτών του.

Εκμεταλλεύτηκε στο έπακρο το ευνοϊκό μομέντουμ και απλά παραμέρισε τους «προσκυνημένους» της ελληνικής Κυβέρνησης, για να υψώσει εκείνος ανάστημα.

Τα ίδια και χειρότερα έχουμε και με το κρατίδιο των Σκοπίων. Φτάσαμε στην εποχή που ένα μικρό πολυεθνικό μόρφωμα μάς κάνει διπλωματικό bulling. Η νέα Σκοπιανή Πρόεδρος ορκίστηκε στο όνομα της «Μακεδονίας» σκέτο και ο Πρωθυπουργός έτρεξε πίσω από την Ούρσουλα και τον Μπορέλ, για να κάνουν «ντα» τους Σκοπιανούς εθνικιστές!

Αντί ο Πρωθυπουργός να αντιμετωπίσει το θέμα ως καθαρά διμερές και εθνικό, φοβερίζει τα Σκόπια με μια δήθεν διακινδύνευση της ευρωπαϊκής τους πορείας. Φυσικά, δεν τολμά ούτε κατά διάνοια να καταγγείλει το «κουρελόχαρτο» των Πρεσπών, ούτε καν σαν απειλή, σε θεωρητικό επίπεδο.

Φτάσαμε στον απόλυτο εθνικό εξευτελισμό, να παρακαλάει η ελληνική Κυβέρνηση τους Σκοπιανούς να σεβαστούν την προδοτική Συμφωνία των Πρεσπών και να μην έχουν παραπάνω αξιώσεις από αυτή.

Πραγματικά, η κατρακύλα είναι τόσο μεγάλη και οι μειοδοσίες τόσες πολλές, που οφείλεται καθαρά σε παρέμβαση του θεού το ότι η χώρα δεν έχει καταρρεύσει ακόμα ολοκληρωτικά. Γιατί, όπως είναι γνωστό, «Δρυός πεσούσης πας ανήρ ξυλεύεται».

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα πέντε μαθήτριες και μαθητές και δύο συνοδοί εκπαιδευτικοί από το Ράλλειο Γυμνάσιο Θηλέων Πειραιά (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει από την Κοινοβουλευτική Ομάδα των Σπαρτιατών ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, εύχομαι χρόνια πολλά και Χριστός Ανέστη, αφού άνοιξε η Βουλή και έχουμε την πρώτη συνεδρίαση μετά το Πάσχα.

Αυτή την κύρωση, που συζητάμε σήμερα, δεν μπορούμε να μην την αποδεχθούμε σαν δωρεά ενός ιδρύματος, με το οποίο προσωπικά έχω και δεσμούς στην αρχική μου ενασχόληση με τη ναυτιλία. Το πρώτο πλοίο μου ήταν το «ΠΕΤΡΟΛΑ 33» του κ. Λάτση, το Σπύρος Λάτσης προηγουμένως και είδα από κοντά τον ανθρώπινο χαρακτήρα του καπετάν Γιάννη του Λάτση και παρακολούθησα τη μετέπειτα αρωγή του στους Έλληνες της Βορείου Ηπείρου. Ο Γιάννης ο Λάτσης, ο καπετάν Γιάννης, ήταν από την Κορυτσά ο πατέρας του και γεννήθηκε στο Κατάκολο. Παρακολούθησα τις δωρεές που έκανε όλα τα χρόνια μέσω των ιδρυμάτων, τον τρόπο που αντιμετώπιζε όλους εμάς. Να ξέρετε ότι προίκιζε όλα τα κορίτσια των ναυτικών τότε, τους έδινε τα σπίτια, ήταν ένας άνθρωπος πραγματικός. Τον θυμάμαι με συγκίνηση. Και δεν μπορώ να πω όχι σε αυτή τη δωρεά που υπό άλλες συνθήκες θα έλεγα όχι για τους λόγους με τους οποίους βλέπω να έχει συνταχθεί η συμφωνία.

Μιλάμε, δηλαδή, για μία ανάθεση μελέτης σε αρχιτεκτονικά γραφεία βάσει μιας αξιολόγησης κάποιων -υποτίθεται, όχι υποτίθεται- κάποιων διεθνών τεχνοκρατών, η οποία τους δίνει το δικαίωμα να φτάσουν μέχρι το ποσό των 40 εκατομμυρίων για την εκπόνηση της μελέτης, κάτι το οποίο φαντάζει πολύ μεγάλο, έστω και αν το κόστος κατασκευής είναι 300 εκατομμύρια.

Να σκεφτείτε ότι στη Βραζιλία, όταν φτιάχτηκε το Μουσείο Γκούγκενχαϊμ στο Ρίο κόστισε γύρω στο 1% η εκπόνηση της μελέτης από όλο το κόστος και μιλάμε για ένα τεράστιο έργο στο Νιτερόι και σε άλλα παρόμοια έργα. Τώρα εδώ βλέπουμε να φτάνει γύρω στο 10% με 20%, απ’ ό,τι ακούω. Γιατί, δεν μπορώ να καταλάβω.

Πρέπει να πούμε εκ προοιμίου στους μελετητές ότι θα μπορούν να προσποριστούν το ποσό των 40 εκατομμυρίων, ενώ θα μπορούσαν να τους πουν να γίνει μια μελέτη, να γίνει ένας διαγωνισμός αρχικά με προτάσεις, για μια μελέτη, στο ποσό της κατασκευής αυτής που προϋπολογίζουμε και τα υπόλοιπα χρήματα που θα έμεναν από τη δωρεά να προστεθούν στο κατασκευαστικό αναγκαίο ποσό.

Έτσι το βλέπω εγώ. Μπορεί να το βλέπω και τελείως πρόχειρα, αλλά θεωρώ ότι είναι υπέρογκο το να πάρουν 40 εκατομμύρια ευρώ σήμερα. Θυμάμαι πως ούτε ο Καλατράβα δεν πήρε τέτοια ποσά, ο οποίος έφτιαξε το Ολυμπιακό Στάδιο και κάποια άλλα έργα.

Εν πάση περιπτώσει, θεωρούμε ακόμη ότι και το άρθρο 12 θα πρέπει να αλλάξει, γιατί, αν υπάρξουν κάποια κολλήματα εκεί, θα μπορεί να καταγγελθεί η σύμβαση ή θα πρέπει να το δούμε με κάποια άλλη διατύπωση, τουλάχιστον στα δύο τελευταία άρθρα του, στο 3 και 4, στο δικαίωμα της μονομερούς καταγγελίας. Θεωρούμε ότι η οικογένεια Λάτση τιμά τη μνήμη του αείμνηστου καπετάν Γιάννη και έτσι πρέπει να πάρουμε τα χρήματα αυτά και να φροντίσουμε να διατεθούν για τον ελληνικό λαό, όπως θα πρέπει.

Ένα άλλο σημείο που θα πω τώρα, πριν κλείσω τη σύντομη ομιλία μου -γιατί δεν έχω να πω πολλά πάνω στη σύμβαση- έχει να κάνει με την ντροπιαστική αποδοχή πλέον σε μετατροπές τζαμιών των ιερών μονών που έχουμε στην Κωνσταντινούπολη και στην Τουρκία. Είναι ντροπή για την Χριστιανοσύνη, για τους Έλληνες. Μην ξεχνάμε ότι είμαστε κατά 90% με 95% χριστιανοί ορθόδοξοι.

Μας προσβάλλει σαν λαό και νομίζουμε ότι πλέον αντί διαβημάτων θα πρέπει η Ελλάδα να πάρει μέτρα. Ένα μέτρο το οποίο θα μπορούσαμε να πάρουμε, άσχετα αν δεν είναι Τούρκοι εδώ, θα ήταν και εμείς να κάνουμε εκκλησία το μουσουλμανικό τζαμί εδώ. Τουλάχιστον να ταρακουνήσουμε τον "wanna be" ηγέτη των απανταχού μουσουλμάνων Ερντογάν, να δει ότι δεν καθόμαστε να προσκυνάμε ή να δεχόμαστε μάλλον -όχι να προσκυνάμε- αδιαμαρτύρητα όσα κάνουν.

Αυτή είναι τεράστια προσβολή για τους χριστιανούς να βλέπουν να γίνονται τζαμιά τα ιερά, ιερά και όσια, χώροι ιερής ευλάβειας της πίστης μας, μιας πίστης η οποία βγαίνει μέσα από χιλιετηρίδες και εμείς να καθόμαστε να τον παρακολουθούμε ή να περιμένουμε τους διεθνείς οργανισμούς, οι οποίοι, όπως είδαμε, τον χάιδεψαν προχθές και του συνέστησαν να είναι πιο ήρεμος και πιο καλός στα θέματα αυτά. Νομίζουμε ότι πρέπει να το δούμε πολύ σοβαρά.

Εμένα προσωπικά με προσβάλλει και προσβάλλει και όλους όσους γνωρίζω και ίσως θα πρέπει να αντιδράσουμε με τον τρόπο που είπα. Σίγουρα και εγώ δεν θέλω να προσβάλουμε άλλες θρησκείες, αλλά δεν νομίζω ότι θα είναι προσβολή να αντιδράσουμε με τον τρόπο που αυτοί αντιδρούν εναντίον μας.

Δεν έχω να πω κάτι άλλο ούτε θα αναφερθώ σε άλλα θέματα. Δεν είναι η κουβέντα που θέλω να κάνω αυτή τη στιγμή. Είμαστε υπέρ της αποδοχής της προσφοράς αυτής, αλλά με κάποιες διορθώσεις στη σύμβαση, όπως είπα και σίγουρα είμαστε αντίθετοι στον τρόπο με τον οποίο δόθηκε ή ανατέθηκε μάλλον σε αυτά τα δύο γραφεία, τους μελετητές αυτούς και τους διαχειριστές του έργου. Η ανάθεση αυτού του έργου θα πρέπει να γίνει ίσως με έναν τρόπο πιο ξεκάθαρο.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Πριν δώσω τον λόγο στον εισηγητή της Πλεύσης Ελευθερίας, να κάνω μια ανακοίνωση προς το Σώμα. Οι Υπουργοί Ναυτιλίας και Νησιωτικής Πολιτικής, Εθνικής Οικονομίας και Οικονομικών, Εθνικής Άμυνας, Εσωτερικών, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Δικαιοσύνης, Ψηφιακής Διακυβέρνησης, καθώς και ο Αναπληρωτής Υπουργός Εσωτερικών Κατέθεσαν στις 13-5-2024 σχέδιο νόμου: «Κύρωση της από 23 Νοεμβρίου 2023 σύμβασης υποπαραχώρησης, μεταξύ αφενός του ελληνικού δημοσίου, της εταιρείας του Ταμείου Αξιοποίησης Ιδιωτικής Περιουσίας του Δημοσίου ΑΕ και της εταιρείας Οργανισμός Λιμένος Καβάλας ΑΕ και αφετέρου της εταιρείας «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία», της εταιρείας «Blacksummit Financial Group Inc», της εταιρείας «ΓΕΚ ΤΕΡΝΑ Ανώνυμη Εταιρεία Συμμετοχών Ακινήτων Κατασκευών» και της εταιρείας «Ευρωπαϊκές Επενδύσεις και Επιχειρήσεις Αεροδιαστημικής Μονοπρόσωπη Ανώνυμος Εταιρεία».

Δεύτερον, οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων, Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Μετανάστευσης και Ασύλου, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών, Παιδείας, Θρησκευμάτων και Αθλητισμού και Υγείας κατέθεσαν στις 13-5-2024 σχέδιο νόμου: «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις».

Παραπέμπονται στις αρμόδιες Διαρκείς Επιτροπές.

Παρακαλώ τον κ. Μπιμπίλα, εισηγητή από την Πλεύση Ελευθερίας, να έλθει στο Βήμα, με τον οποίον ολοκληρώνουμε τον κύκλο των εισηγητών.

**ΣΠΥΡΙΔΩΝ ΜΠΙΜΠΙΛΑΣ:** Χρόνια πολλά, κατ’ αρχάς, σε όλους και να ξεκινήσω λέγοντας ότι εμείς στην Πλεύση Ελευθερίας, κυρία Υπουργέ, όπως γνωρίζετε μπορεί να μην είμαστε ειδήμονες πάνω σε θέματα αρχιτεκτονικής, όμως είμαστε πολύ ευαισθητοποιημένοι σε ό,τι αφορά την πολιτιστική μας κληρονομιά και σε θέματα πολιτισμού, τα οποία η Πλεύση Ελευθερίας τα έχει βάλει στο πρόγραμμά της.

Σε αυτό το πρόγραμμα έχουμε εντάξει και την επιστροφή όλων των κλεμμένων αρχαιοτήτων μας, και όχι μόνο αυτών που αφαίρεσε βιαίως ο λόρδος Έλγιν από την Ακρόπολη, αλλά κάθε μικρού ή μεγάλου κομματιού των θησαυρών μας που βρίσκονται στα ξένα χέρια και πρέπει να επαναπατριστούν όλα, όπως εμείς ποτέ δεν ξεχνάμε και τη διεκδίκηση των γερμανικών οφειλών και αποζημιώσεων.

(Χειροκροτήματα από την πτέρυγα της Πλεύσης Ελευθερίας)

Επίσης διαμαρτυρόμαστε για κάθε τι που γίνεται και μετατρέπει ένα μνημείο μιας θρησκείας σε τόπο λατρείας άλλης θρησκείας, όπως συμβαίνει αυτές τις μέρες.

Με αυτό το σκεπτικό και γνωρίζοντας τον σημαντικό όγκο των αποθηκευμένων σημαντικών ευρημάτων δεν μπορούμε παρά να υπερτονίσουμε την αναγκαιότητα της ύπαρξης ενός νέου κτηριακού συγκροτήματος μουσείου, γιατί αυτό επιβάλλει η επιτακτική ανάγκη αυτοί οι θησαυροί να γίνουν προσβάσιμοι και στον λαό μας και στα εκατομμύρια των τουριστών που έρχονται κάθε χρόνο για να τους θαυμάσουν.

Τα σχέδια που έχουν έρθει όμως στο φως δείχνουν ότι το νέο κτηριακό συγκρότημα θέλει και προσπαθεί να εναρμονιστεί με το περιβάλλον και ελπίζουμε και ευχόμαστε ότι δεν πρέπει να επισκιάσει επ’ ουδενί το ήδη υπάρχον καταπληκτικό και εμβληματικό αυτό κτήριο του Εθνικού μας Αρχαιολογικού Μουσείου. Τα φωτογραφικά σχέδια που έχουμε δει δεν δείχνουν επαρκώς τι θα συμβεί. Δεν δείχνουν επαρκώς αν θα κρυφτεί αυτό το κτήριο, και αν κρυφτεί νομίζουμε ότι θα είναι κάτι ολέθριο.

Όμως με την ύπαρξη ενός τέτοιου μουσείου είναι πια εφικτό και φαίνεται καθαρά ότι δεν είναι καθόλου παράλογη η απαίτησή μας να επιστραφούν όλες οι κλεμμένες αρχαιότητες για να βρουν τον τόπο τους μέσα στο καινούργιο μουσείο. Μια σειρά πράξεων όμως, όπως δημοσίως έχει από πλευρές πολλές καταγγελθεί, μας βάζει σε απορίες.

Διότι η αρχική προσπάθεια για την ανέγερση του μουσείου ξεκινάει παλιότερα, όχι στο μακρινό παρελθόν, όταν οι πρώτες συναντήσεις με τον κ. Μητσοτάκη έγιναν το 2016 με φορείς του Υπουργείου Πολιτισμού.

Η ίδια η κυρία Υπουργός, η οποία τότε ήταν μέλος του ΚΙΝΑΛ και στέλεχος του τομέα πολιτισμού, δήλωσε κατά τις 15-2-23, κατά την παρουσίαση της επιλεγείσας αρχιτεκτονικής πρότασης, ότι ήδη από το 2016 ήταν σε συνεννόηση με τον κ. Μητσοτάκη. Αυτό φυσικά δείχνει και το ουσιαστικό της ενδιαφέρον για την επίτευξη αυτού του σκοπού, αλλά δεν γνωρίζουμε αν αυτό ήταν σε γνώση του κόμματος που τότε βρισκόταν.

Η ίδια η Υπουργός αναφέρει επίσης ότι ήταν αρχές του φθινοπώρου του 2016 και μετά την εκλογή του κ. Μητσοτάκη στη θέση του Προέδρου της Νέας Δημοκρατίας που σε μια συζήτησή τους ανέφερε πόσο πολύ τον ενδιέφερε η ουσιαστική αναβάθμιση του Εθνικού Αρχαιολογικού Μουσείου. Η ίδια μάλιστα έχει καταθέσει ότι με τη μεθοδικότητα και τη διαχειριστική ικανότητα που διακρίνει τον Πρωθυπουργό συγκρότησε μια μικρή πολυεπιστημονική και συνεκτική ομάδα, που συνεδρίαζε σε τακτά διαστήματα ή στο σπίτι του ή στο ίδρυμα Κωνσταντίνου Μητσοτάκη. Αυτά μέχρι τους πρώτους μήνες του 2019. Τότε πλέον το σχέδιο είχε πάρει μια οριστική μορφή, οι παρεμβάσεις που έπρεπε να γίνουν για να μπορέσει να ξεκινήσει ο αρχιτεκτονικός σχεδιασμός είχαν καταγραφεί.

Οι απορίες οι εύλογες είναι οι εξής: Παρά το ότι όλα αυτά δείχνουν πραγματικό ενδιαφέρον από την πλευρά της Υπουργού για να βρεθεί λύση για το νέο μουσείο, με ποια ιδιότητα ακριβώς συμμετείχε σε αυτές τις κλειστές συσκέψεις; Εμείς δεν θα χαρακτηρίσουμε εκ προοιμίου επιλήψιμο το ενδιαφέρον της κυρίας Υπουργού. Ποιοι άλλοι ήταν όμως τα μέλη της συντακτικής αυτής ομάδας που ήταν παρόντες στην παρουσίαση της επιλεγείσας αρχιτεκτονικής πρότασης;

Στις συσκέψεις αυτές, όπως ακούγεται και λέγεται, βρισκόταν και η σύζυγος του Πρωθυπουργού, η Μαρέβα Μητσοτάκη. Εάν, ναι, με ποια ιδιότητα ακριβώς βρισκόταν; Ο κ. Μητσοτάκης την ευχαρίστησε, λέγοντας ότι αθόρυβα και χωρίς να διεκδικήσει ποτέ οποιαδήποτε προβολή, υπήρξε η καρδιά αυτής της μεγάλης προσπάθειας. Και αυτό μπορεί να είναι μια αλήθεια και δεν μπορεί σε κανέναν πολίτη αυτής της χώρας να αμφισβητηθούν οι καλές του προθέσεις. Όμως ποια ήταν η συγκεκριμένη της ιδιότητα;

Στις προγραμματικές δηλώσεις της κυβέρνησής του 2019 ο Πρωθυπουργός εξήγγειλε την επέκταση του Εθνικού Αρχαιολογικού Μουσείου και ευχαρίστησε το Ίδρυμα «Σταύρος Νιάρχος» για την προσφορά του να χρηματοδοτήσει την προμελέτη σκοπιμότητας ανάπλασης του μουσείου και του περιβάλλοντος χώρου, το οποίο είναι ένα τοπόσημο για την Αθήνα και την ιστορία της.

Αρχές Δεκεμβρίου του 2020 προβάλλεται στον Τύπο η παρουσίαση από τον Πρωθυπουργό και από την κ. Μενδώνη της ολοκληρωμένης μελέτης του Ιδρύματος «Σταύρος Νιάρχος», που είχε αναλύσει ζητήματα εναλλακτικών λύσεων σε συνδυασμό με τη βιωσιμότητα και το κόστος τους.

Όμως το 2021 με την υπουργική απόφαση της κ. Μενδώνη ορίζεται επταμελής επιτροπή αξιολόγησης από τρία μέλη της αστικής μη κερδοσκοπικής εταιρείας «Οικογένεια Νικολάου Λαιμού ΑΜΚΕ» και τέσσερα από το Υπουργείο Πολιτισμού και καθορίζεται το έργο της, με το άρθρο 3, η επιλογή τουλάχιστον δέκα αρχιτεκτονικών γραφείων του εξωτερικού, που θα προσκληθούν να υποβάλουν αρχιτεκτονικά προσχέδια έναντι οικονομικής αμοιβής, με την υποχρέωση συνεργασίας με ένα τουλάχιστον ελληνικό γραφείο ή ομάδα. Σε αυτή την ΑΜΚΕ συμμετείχε και ο Θωμάς Δοξιάδης, που διατηρεί γραφείο αρχιτεκτονικής τοπίου.

Το Υπουργείο Πολιτισμού ανάρτησε στις 21 Δεκεμβρίου με δελτίο Τύπου το 2021 σύμβαση δωρεάς για το ποσό των 650.000 ευρώ με την ΑΜΚΕ της εφοπλιστικής οικογένειας Νικολάου και Ειρήνης Λαιμού για τη χρηματοδότηση εκπόνησης μελέτης αρχιτεκτονικής ιδέας-προσχεδίου για την αναβάθμιση, ανάδειξη και υπόγεια επέκταση του Εθνικού Αρχαιολογικού Μουσείου, τη λειτουργία του σε συνδυασμό με το κτήριο «ΑΚΡΟΠΟΛ», το οποίο δυστυχώς ακόμα παραμένει κλειστό, και την πρόβλεψη δυνατότητας επικοινωνίας με το συγκρότημα του Εθνικού Μετσόβιου Πολυτεχνείου και την ανάπλαση όλου του περιβάλλοντος χώρου.

Επομένως η συγκεκριμένη ΑΜΚΕ θα αναλάμβανε, αντί του ελληνικού δημοσίου, να διεξαγάγει τον διαγωνισμό για την αρχιτεκτονική προμελέτη της εξαγγελθείσας υπόγειας επέκτασης του Εθνικού Αρχαιολογικού Μουσείου, ένα τεράστιο έργο, που αναμένεται να κοστίσει συνολικά 300 εκατομμύρια ευρώ, και μάλιστα με κλειστή διαδικασία μεταξύ δέκα αρχιτεκτονικών γραφείων του εξωτερικού.

Πρόεδρος αυτής της συγκεκριμένης ΑΜΚΕ, η οποία συστάθηκε τον Νοέμβριο του 2020 με κεφάλαιο 10.000 ευρώ, είναι ο κ. Θωμάς Δοξιάδης, ο οποίος έχει αναλάβει μεγάλα έργα στην Αθήνα με το γραφείο του, με απευθείας αναθέσεις από τον πρώην Δήμαρχο Αθηναίων κ. Κώστα Μπακογιάννη και τον Δήμο Αθηναίων, όπως οι παρεμβάσεις στον Μεγάλο Περίπατο και το Experience Park στο Ελληνικό και αλλού, σε συνεργασία με τη «Lamda Development».

Μετά την περίπτωση της Εθνικής Πινακοθήκης και τη χρυσή χορηγία από το Ίδρυμα «Σταύρος Νιάρχος», που προκάλεσε αρκετές αντιδράσεις για τον τρόπο που δρομολογήθηκε, ήρθε τώρα και η σειρά του Εθνικού Αρχαιολογικού Μουσείου να ακολουθήσει τον δρόμο της δωρεάς, με παράκαμψη του νομικού πλαισίου που αφορά τη λειτουργία του δημοσίου και με εμπλοκή κάποιων ιδιωτικών συμφερόντων.

Και στις δύο περιπτώσεις ακολουθείται η ίδια διαδρομή από την Κυβέρνηση στα πρότυπα του «Διαζώματος» του Σταύρου Μπένου, όπου ο χορηγός καταβάλλει ένα μικρό χρηματικό ποσό σε σχέση με το συνολικό κόστος του έργου -13 εκατομμύρια ευρώ στο σύνολο των 60 εκατομμυρίων ευρώ στην περίπτωση της Πινακοθήκης-, αλλά στην πορεία επιβάλλει τους κανόνες του, ορίζει μελετητές και εργολάβο, επιβλέπει την υλοποίηση του έργου και, τελικά, επιβαρύνει οικονομικά το δημόσιο με δυσβάσταχτα κόστη.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Η αδιαφάνεια αυτή, λοιπόν, στις διαδικασίες και η παράκαμψη των προβλέψεων του νόμου για τα δημόσια έργα και τα έργα πολιτισμού τείνουν να μετατραπούν σε μία κανονικότητα και μάλιστα με παρεμβάσεις που επηρεάζουν άμεσα τη ζωή των πολιτών.

Σε αυτό το σχέδιο εντάσσονται τόσο οι σχετικές πολεοδομικές διευθετήσεις όσο και οι εγκρίσεις από το Υπουργείο Πολιτισμού και τον δήμο για το εννιαόροφο ξενοδοχείο που θα ανεγερθεί στη γωνία των οδών Μάρνη και Πατησίων, αλλά και η μετατροπή του «ΑΚΡΟΠΟΛ» σε νομικό πρόσωπο ιδιωτικού δικαίου, με πολιτική εποπτεία του εκάστοτε Υπουργού Πολιτισμού. Παρά τις εξαγγελίες, το «ΑΚΡΟΠΟΛ», δυστυχώς, όπως είπα, μένει κλειστό, χωρίς διευθυντή, ακόμα και διοικητικό συμβούλιο, μετά από δύο χρόνια που πέρασαν από το σχετικό νομοσχέδιο.

Η υπόγεια επέκταση του ΕΑΜ, η σύνδεσή του με το «ΑΚΡΟΠΟΛ» και η επικοινωνία με το Εθνικό Μετσόβιο Πολυτεχνείο -το αρχικό σχέδιο ήταν η επέκταση στον χώρο του Πολυτεχνείου, αλλά εγκαταλείφθηκε πολύ γρήγορα, μετά τις σφοδρές αντιδράσεις της επιστημονικής κοινότητας και την παράλειψη της Κυβέρνησης να ελέγξει πρότερη συμφωνία σχετικά με το κληροδότημα της Ελένης Τοσίτσα- αποτελούσε ένα από τα εμβληματικά έργα που παρουσίασε στις προγραμματικές δηλώσεις ο κ. Μητσοτάκης το 2019, όπως είπα. Το Υπουργείο Πολιτισμού, ωστόσο, δεν προχώρησε σε ενημέρωση για τους αναλυτικούς όρους της σύμβασης και της δωρεάς για τον προϋπολογισμό αλλά και για τη διαβούλευση με την επιστημονική κοινότητα του Εθνικού Μετσοβίου Πολυτεχνείου. Έχει καθορίσει τελικά το Υπουργείο ή το ελληνικό δημόσιο το ανώτατο ύψος της δαπάνης για το έργο επέκτασης του ΕΑΜ; Μήπως το κόστος είναι πολύ μεγάλο και για αυτό δεν το βλέπει το φως της δημοσιότητας;

Επιπλέον, στο συγκεκριμένο προβλέπεται και η ανάπλαση του περιβάλλοντος χώρου του μουσείου, μία συνθήκη που επηρεάζει άμεσα την κοινωνική ζωή των πολιτών και ανοίγει περαιτέρω τον δρόμο για τον εξευγενισμό και την εκτόξευση της αγοράς του real estate στην περιοχή. Μην ξεχνάμε ότι στην ίδια περιοχή γίνεται και η επέκταση του μετρό, που αλλάζει εντελώς τη σύνθεση και την όψη όλης αυτής της περιοχής.

Μια σειρά έργων τα οποία σχετίζονται με τον πολιτισμό στηρίζονται κατά κύριο λόγο σε χορηγίες εφοπλιστών, βιομηχάνων και μεγάλων ιδρυμάτων. Είναι μια πολιτική που αποτελεί συγκεκριμένη επιλογή από την ηγεσία και τις στοχεύσεις του Πρωθυπουργού.

Ο σχεδιασμός για την υπόγεια επέκταση του ΕΑΜ έχει κατατεθεί εδώ και αρκετά χρόνια και έγινε αποδεκτός από την τότε αρχαιολογική κοινότητα. Ωστόσο, ενώ ήδη είχαν εκπονηθεί αρχιτεκτονικές και γεωτεχνικές μελέτες για αυτό το έργο -κάποιες, μάλιστα, υπό την εποπτεία του Υπουργείου Πολιτισμού-, δεν δόθηκαν σε διαβούλευση.

Συγκεκριμένα, η Υπουργός Πολιτισμού υπέβαλε ένα αίτημα δωρεάς στις 6-8-2019 στο Ίδρυμα «Σταύρος Νιάρχος» για το ΕΑΜ και μέσα σε είκοσι μέρες η διοίκηση του ιδρύματος ενημέρωσε με επιστολή ότι έκανε αποδεκτό αυτό το αίτημα, με τον όρο να τηρηθούν οι προϋποθέσεις που έθεσε. Ποιες ήταν, όμως, αυτές οι προϋποθέσεις; Δεν τις γνωρίζουμε και δεν δημοσιεύτηκαν οι αρχικοί όροι της δωρεάς. Γι’ αυτό και απορούμε γιατί, ενώ είχαν συμβεί όλα αυτά, τελικά προτιμήθηκε η ΑΜΚΕ του κ. Λαιμού.

Αντίστοιχα, άλλες δύο μελέτες, μία επικαιροποιημένη γεωτεχνική από το 2002 και μία αρχιτεκτονική, οι οποίες είχαν υλοποιηθεί με χρήματα του ελληνικού δημοσίου και εποπτεία του Υπουργείου, παραμένουν -δυστυχώς και αυτές- στην αφάνεια και δημιουργούν πολλά ερωτήματα. Δεν έχει αποφανθεί κανένας αρμόδιος φορέας ότι οι προηγούμενες μελέτες δεν είναι ρεαλιστικές ή ότι προσκρούουν σε κάποια εμπόδια. Έχουμε ξαναδεί να μπαίνουν στο συρτάρι μελέτες και ένα έργο να ξεκινάει πάλι από την αρχή για κάποιους συγκεκριμένους λόγους.

Προκύπτει επομένως ένα εύλογο ερώτημα: Γιατί αγνοούνται οι μελέτες που έχουν πραγματοποιηθεί με την εποπτεία του Υπουργείου Πολιτισμού;

Η Εθνική Πινακοθήκη υπέπεσε σε αντίστοιχη διαχείριση. Υπήρχε ήδη μια προμελέτη επέκτασης από τον κ. Φατούρο, η οποία έμεινε στην αφάνεια, μέχρι που ήρθε ένας χορηγός -εν προκειμένω το Ίδρυμα «Σταύρος Νιάρχος»- για να επιβάλει τον μελετητή.

Πολλά ερωτήματα και γκρίζες ζώνες δημιουργούνται γύρω από την απόφαση να πραγματοποιηθεί η εκκίνηση στο σχέδιο για το ΕΑΜ μέσα από τη δωρεά της συγκεκριμένης ΑΜΚΕ και μάλιστα με ένα μικρό ποσό, 650.000 ευρώ, σε σχέση με τον συνολικό προϋπολογισμό για το έργο.

Σύμφωνα με την απόφαση, ο δωρητής διενεργεί διαγωνισμό με δέκα γραφεία του εξωτερικού και αυτός επιλέγει τους μελετητές, θα επηρεάσει τον αρχιτεκτονικό σχεδιασμό και θα προσλάβει συνεργάτες της επιλογής του κατά τη διάρκεια της υλοποίησης του έργου. Μήπως, όμως, έτσι ο νόμος γίνεται με το δίκαιο του χορηγού;

Με τη μεθοδολογία που ακολουθείται ο ίδιος ο χορηγός, με βάση τη δική του μελέτη, επιλέγει, στην πραγματικότητα χωρίς διαγωνισμό, τον εργολάβο. Και αυτό γιατί μια μελέτη δημιουργεί τεχνικές προδιαγραφές και καθορίζει την πορεία υλοποίησης ενός έργου. Τα χρήματα, όμως, για τον εργολάβο δεν καλύπτονται από τη δωρεά, αλλά πληρώνονται από το ελληνικό δημόσιο, καθώς στην πορεία συνήθως εντάσσεται σε ΕΣΠΑ ή στο Ταμείο Ανάκαμψης για να ολοκληρωθεί. Χαρακτηριστικά παραδείγματα αντίστοιχων χορηγιών με κόστος αποτελούν και η Εθνική Πινακοθήκη και ο Λόφος του Στρέφη.

Επιπλέον, ένα από τα ζητήματα που έθεσε με ανακοίνωσή του ο Σύλλογος Ελλήνων Αρχαιολόγων είναι ότι δεν φαίνεται να υπάρχουν ρήτρες και προβλέψεις, ώστε τα μέλη της διοίκησης της συγκεκριμένης ΑΜΚΕ, που αναλαμβάνει τη δωρεά, αλλά και οι επιχειρήσεις του ομίλου του δωρητή να μη συμμετάσχουν στον διαγωνισμό και στην υλοποίηση του έργου, καθώς απολαμβάνουν και τα προνόμια των δωρητών, όπως είναι η απαλλαγή από τον ΦΠΑ.

Οι απορίες μας, λοιπόν, είναι οι εξής: Για ποιον λόγο δεν δημοσιοποιήθηκε ολόκληρη -ή έστω το αποτέλεσμα- της μελέτης ανάπλασης, καθώς και το κόστος που εκπόνησε δωρεάν το Ίδρυμα «Νιάρχος»; Για ποιον λόγο δεν δημοσιοποιήθηκε η σύμβαση της δωρεάς των μόλις 650.000 ευρώ της ΑΜΚΕ Λαιμού - Δοξιάδη; Γιατί με ένα τόσο μικρό ποσό δωρεάς δέχτηκε το Υπουργείο τους όρους της ΑΜΚΕ; Γιατί το Υπουργείο δέχτηκε τη συμμετοχή στην επιτροπή αξιολόγησης τριών εκπροσώπων του δωρητή; Για ποιον λόγο δεν έγινε ανοικτός και διαυγής διαγωνισμός, αλλά προσκλήθηκαν συγκεκριμένα γραφεία και αποκλειστικά γραφεία από το εξωτερικό; Για ποιον λόγο και ποιον σχεδιασμό εξυπηρετεί ο αποκλεισμός ελληνικών αρχιτεκτονικών γραφείων; Γιατί έγιναν δεκτοί τέτοιοι όροι από το Υπουργείο;

Για όλα αυτά και χωρίς ίχνος στείρας αντιπολιτευτικής διάθεσης, θα θέλαμε να υπάρχει πλήρης διαφάνεια. Επί παραδείγματι, στο άρθρο 3 της σύμβασης δωρεάς προβλέπεται χρόνος τριάντα έξι μηνών για την υλοποίηση του έργου, αλλά δεν προβλέπεται τι θα γίνει αν δεν τηρηθεί το χρονοδιάγραμμα των τριάντα έξι μηνών. Στο άρθρο 4 υπάρχει αδιαφάνεια, δεδομένου ότι δεν γνωστοποιούνται τα συμφωνητικά μεταξύ μουσείου, δωρητών, μελετητών και υπευθύνων υποστήριξης του έργου. Στο άρθρο 6 υπάρχει κατ’ εμάς αδιαφάνεια, δεδομένου ότι η πραγματική εξόφληση των τιμολογίων θα γίνεται απευθείας μεταξύ δωρητή και μελετητή.

Για όλα αυτά θα πρέπει να δίνονται εύλογες και απαραίτητες επεξηγήσεις, ώστε να μην υπάρχουν ούτε να ενσπείρονται στον ελληνικό λαό υπόνοιες αδιαφάνειας και εύνοιας προς ορισμένους.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλησπέρα σας! Εύχομαι χρόνια πολλά, με υγεία, δύναμη και αντοχή προς όλες και όλους!

Ολοκληρώθηκε η λίστα των εισηγητών και ειδικών δωρητών και τώρα τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πρέπει να επισημάνω ότι έχει απόλυτο δίκιο η κυρία Υπουργός. «Χριστός Ανέστη» λέμε, κυρία Πρόεδρε της Βουλής. Το «χρόνια πολλά» είναι όταν γιορτάζω εγώ, εσείς και οι υπόλοιποι φίλοι και γνωστοί. Έχει απόλυτο δίκιο, λοιπόν, η κυρία Υπουργός. Λέμε «Χριστός Ανέστη» και «Αληθώς Ανέστη» ανταπαντά ο έτερος.

Ξεκινώντας τώρα τη σημερινή μου ομιλία και επειδή δεν υπάρχει λόγος να ασχοληθώ πολύ με το νομοσχέδιο, θα ήθελα να πω ότι έχω δυσάρεστες πληροφορίες για τη Νέα Δημοκρατία. Αύριο το πρωί θα πάνε οι πραγματογνωμοσύνες από τα Τέμπη με μία εκ νέου κατάθεση στοιχείων από Καναδά, από Αγγλία και από άλλες χώρες.

Και επειδή, κυρία Πρόεδρε -θα έχετε πληροφόρηση, φαντάζομαι, κι εσείς-, έρχονται πουλάκια και εκπλήξεις πολλές και η συγκάλυψη είναι μπροστά. Την επιχειρήσατε και τώρα θα πληρώσετε, θέλετε, δεν θέλετε.

Εγώ θα θέσω τρία, τέσσερα βασικά ερωτήματα που απαντώνται από την πραγματογνωμοσύνη. Ισχύει ότι στην εμπορική αμαξοστοιχία υπήρχαν δεκαπέντε τόνοι ξυλολίου; Ναι ή όχι; Δεκαπέντε! Θα τα βρείτε μπροστά σας αύριο το πρωί. Σας ξαναλέω ότι πολλοί από εσάς θα πάτε φυλακή.

Δεύτερον, όταν είπα εδώ ότι εξαφανίστηκαν και εξαϋλώθηκαν τα κοντέινερ, βγήκε ένα μπουμπούκι που λέγεται «Κυβερνητικός Εκπρόσωπος», ο Μαρινάκης, και είπε: «Αυτά πού τα βρήκατε; Αυτά εξαϋλώθηκαν». Στην πραγματογνωμοσύνη, λοιπόν, αναφέρεται ότι δύο κοντέινερ λείπουν. Εδώ έχει μεγάλη σημασία γιατί λείπουν τα κοντέινερ. Διότι τι είχαν τα κοντέινερ έχει σημασία. Σας είπα ότι τον Μάρτιο του 2023 ανέλαβα προσωπικά την ιστορία αυτή, γιατί έχασα φίλο εκεί -και ας το αμφισβήτησε ο παλαιός μου φίλος, ο Γεωργιάδης, εδώ μέσα- και λέγεται Γιώργος Κυριακίδης. Είναι μεταξύ των νεκρών. Μιλάμε για τριάντα χρόνια φιλίας.

Ισχύει ότι από τη σύγκρουση επέζησε διψήφιος αριθμός ανθρώπων οι οποίοι από την έκρηξη κάηκαν; Αύριο το πρωί θα απαντηθούν αυτά. Εγώ σας λέω ότι ισχύουν όλα αυτά. Και κάηκαν ζωντανοί! Ισχύει ότι οι ράγες είχαν σημάδια εκτροχιασμού, ναι ή όχι; Σας λέω πράγματα που θα τα βρείτε αύριο το πρωί εσείς. Εκατοντάδες μέτρα από το σημείο της συγκρούσεως των δύο τρένων! Ήταν ασφαλισμένες όπως έπρεπε οι λαμαρίνες που έκοψαν κεφάλια ανθρώπων μέσα στα βαγόνια; Σας λέω, λοιπόν, τι θα ακουστεί αύριο.

Το χειρότερο, δε, είναι ότι αυτοί τους οποίους έστειλε η Κυβέρνηση για να κάνουν έρευνα -υπάρχουν μαρτυρίες πλέον και ένορκες καταθέσεις- επιχείρησαν να αποπροσανατολίσουν την έρευνα και αντί να πηγαίνουν να ψάχνουν εκεί που πρέπει, στα κοντέινερ της εταιρείας «ZIMONITOR», έψαχναν αλλού. Ψάξτε την εταιρεία αυτή που φαίνεται στις φωτογραφίες. Ξέρει η κ. Κωνσταντοπούλου, με κοιτάει. Η εταιρεία στα βαγόνια γράφει ένα όνομα. Αυτή η εταιρεία μεταφέρει εύφλεκτα υλικά και υλικά όπως το ξυλόλιο, το τολουόλιο, κ.λπ.. Κανείς δεν ακούμπησε την εταιρεία αυτή. Δεν τόλμησε κανείς να μιλήσει. Μεταφέρει ειδικά χημικά και εύφλεκτα υλικά.

Σας είπα ότι θα σας πάμε μέχρι τέλους και θα μπουν «βραχιολάκια»! Δεν θα τη γλιτώσετε!

(Χειροκροτήματα από την πτέρυγα της Ελληνικής Λύσης)

Τη γλιτώσατε στις προηγούμενες εκλογές του 2023 με τη συγκάλυψη, αλλά τώρα δεν θα τη γλιτώσετε. Και ευτυχώς υπάρχει Ευρωπαίος εισαγγελέας -και πρέπει να πω και «μπράβο» στον ΣΥΡΙΖΑ που το κυνήγησε το θέμα-, γιατί, αν δεν υπήρχε Ευρωπαίος εισαγγελέας, θα τα είχατε κουκουλώσει όλα!

Θα ξεκουκουλώσουμε την μπόχα, τη βρώμα, τη δυσωδία! Θα αποκαλύψουμε ποιοι δολοφόνησαν τα παιδιά αυτά!

(Χειροκροτήματα από την πτέρυγα της Ελληνικής Λύσης)

Και δεν θα πω το χειρότερο, κυρίες και κύριοι συνάδελφοι -δεσμεύτηκα να μην το αποκαλύψω σήμερα, θα αποκαλυφθεί αύριο το πρωί-, για το αν συγκρούστηκαν και πώς συγκρούστηκαν τα δύο τρένα. Σας είπα, έχει πολλή μπόχα η ιστορία αυτή, πολλή βρώμα και δυσωδία, όσο και αν προχωρεί η Κυβέρνηση σε συγκάλυψη, όσο και αν θέλει ο Πρωθυπουργός ο ίδιος, ο οποίος έδινε εντολές, όπως είπε εδώ μέσα. Ο Πρωθυπουργός εκείνο το βράδυ, ο ίδιος προσωπικά, έλεγε «έδινα εντολές, δεν κοιμήθηκα» και αποδεικνύεται τώρα ότι εκείνο το βράδυ επιχειρήθηκε συγκάλυψη. Άρα ο ηθικός -για να μην πω, ο φυσικός- αυτουργός είναι ο ίδιος ο Πρωθυπουργός Κυριάκος Μητσοτάκης! Το είπε ο ίδιος!

(Χειροκροτήματα από την πτέρυγα της Ελληνικής Λύσης)

Και πάμε και στα υπόλοιπα θέματα. Αύριο θα έχουμε τα σπουδαία. Πάμε τώρα στα ελληνοτουρκικά.

Δεν θα αναφερθώ, κύριοι συνάδελφοι της Νέας Δημοκρατίας, στο τι θέλει η Τουρκία. Η Τουρκία επιδιώκει κυριαρχία γεωπολιτισμική -το έχω πει χιλιάδες φορές- και προβολή ισχύος, διότι έτσι έλεγε ο Θουκυδίδης ότι μπορείς να επιβάλλεις τη βούλησή σου. Απλά πράγματα! Όμως, ποιος διαβάζει Θουκυδίδη; Κανένας.

Τι έκανε η Νέα Δημοκρατία, όμως, με τη μειωμένη επήρεια του κ. Νίκου Δένδια, που προαλείφεται για διάδοχος του Μητσοτάκη; Διότι αυτός έκανε τη μειωμένη επήρεια. Ο Νίκος Δένδιας άφησε κενό το Καστελόριζο και αυτό σημαίνει ότι η λογική της Τουρκίας με το τουρκολυβικό μνημόνιο εδώ έρχεται και κουμπώνει. Ή συμφώνησε ο Δένδιας και η Νέα Δημοκρατία να αφήσουν «κερκόπορτα» κάτω από το Καστελόριζο και το φωνάζαμε εδώ πριν τις εκλογές του 2023 -το 2019 ούρλιαζα και έλεγα «μην κάνετε μειωμένη επήρεια»- ή ήταν ανόητος και επέλεξε την ανόητη επιλογή να αφήσει «κερκόπορτα». Άλλη λύση ή δικαιολογία δεν υπάρχει.

Τι είχε πει η Ελληνική Λύση, κύριε συνάδελφε; Κύριε Πλεύρη, φώναζα χρόνια, από το 2007, το 2008, το 2009: Κάντε τον EastMed. Ο EastMed είναι ο αγωγός που σώζει γεωπολιτικά την Ελλάδα. Είναι αντιρωσικός αγωγός και το λέμε εμείς, που μας λέτε ότι είμαστε φιλορώσοι. Εσείς τα λέτε εδώ. Ο πλέον αντιρωσικός αγωγός είναι ο EastMed. Μας κάνει ενεργειακό κόμβο και μπορούμε να εξορύξουμε το φυσικό αέριο, που πρέπει να το εξορύξουμε. Και αυτό αντιρωσικό είναι, το ότι φωνάζουμε για εξορύξεις. Είναι αντιρωσικό, με την έννοια της οικονομικής αντιπαράθεσης. Σας τα λέω για να καταλάβετε πόσο κενοί από επιχειρήματα είστε. Κάντε τον EastMed και θα έχει «ατσαλωθεί», θα έχει «χαλυβδωθεί» η άμυνα της χώρας. Τελεία και παύλα!

(Χειροκροτήματα από την πτέρυγα της Ελληνικής Λύσης)

Λέγαμε για την Ινδία. Κάτι πήγατε να κάνετε, κάτι ψιλοκάνατε. Η Ινδία επιταχύνει τις διαδικασίες με την Ευρωπαϊκή Ένωση. Ο Πρωθυπουργός πηγαίνει σαν χελώνα.

Η Ινδία είναι πολύ σημαντική για την Ελλάδα, διότι οι Ινδοί είναι αντίπαλοι του Πακιστάν και αντίπαλοι της Τουρκίας ταυτόχρονα. Άρα, λοιπόν, αυτή η συμμαχία με την ισχυρή Ινδία μάς δίνει άλλου είδους ερείσματα.

Πάμε στα λάθη της εξωτερικής πολιτικής της Νέας Δημοκρατίας. Το είπα και προηγουμένως. Εσείς στη Νέα Δημοκρατία αλλά και στα υπόλοιπα κόμματα δεν βλέπετε ότι στα Βαλκάνια σιγοβράζει η ιστορία; Δυστυχώς, σιγοβράζει. Δυστυχώς, υπάρχουν σωβινισμοί και μιλιταρισμοί. Δυστυχώς, υπάρχουν ανιστόρητες διεκδικήσεις και προκλήσεις. Αυτό οφείλεται σε δύο ενδεχόμενα, σε δύο γεγονότα, όπως έλεγε ο Νεοκλής Σαρρής. Τα Βαλκάνια βρίθουν από ειδοποιούς διαφορές: θρησκεία -Ισλάμ και Ορθοδοξία- και γλώσσα. Εκεί εδράζονται η κόντρα και η σύγκρουση. Και εδώ σας λέω, εσείς τι κάνατε; Τον γεωπολιτισμό, που φωνάζω χρόνια ότι είναι ο οδηγός μιας σοβαρής χώρας για την άσκηση εξωτερικής πολιτικής, δεν τον υλοποιήσατε ποτέ.

Τι έκανε ο Ράμα; Τι έκανε η Πρόεδρος των Σκοπίων; Τι έκανε ο Ερντογάν; Γεωπολιτισμό! Αυτό είναι. Τι έκαναν, λοιπόν; Χρησιμοποίησαν τις μειονότητες ως μοχλούς συμπιέσεως στο εσωτερικό της Ελλάδος. Τι είπε ο Ερντογάν; Τούρκοι κάτοικοι της Θράκης οι μουσουλμάνοι αδελφοί μας. Τι είπε ο Ράμα; Μειονότητα Τσάμηδων και αλβανική μειονότητα στην Ελλάδα. Τι είπε η Πρόεδρος Σκοπίων; Για μεγάλη Μακεδονία και μακεδονική μειονότητα στην Ελλάδα.

Αντί να μιλάμε εμείς για Βόρειο Ήπειρο, για Κωνσταντινούπολη, για Έλληνες, αντί να μιλάμε απλά ελληνικά για την Κύπρο μας,…

(Χειροκροτήματα από την πτέρυγα της Ελληνικής Λύσης)

…αντί να μιλάμε και για τα Σκόπια και την ελληνική μειονότητα, έρχονται και μας βάζουν γκολ στην έδρα μας.

Σας τα λέω πολιτικά. Και αυτά δεν τα έχω πει εγώ, αλλά ο μεγάλος δάσκαλος -και δικός μου- ο Νεοκλής Σαρρής, μία μεγάλη μορφή, που ήξερε πολύ καλά τα γεωστρατηγικά και τα γεωπολιτικά.

Πώς ασκεί ο Πρωθυπουργός την εξωτερική πολιτική; Θα σας πω εγώ. «Αχρείαστη η μετατροπή της Αγίας Σοφίας σε τζαμί». «Αχρείαστη η μετατροπή της Μονής της Χώρας σε τζαμί». «Περιττή η επίσκεψη Ράμα». Θέλετε την άποψή μου; Άχρηστος και περιττός είναι αυτός ο Πρωθυπουργός, που θεωρεί περιττή και άχρηστη αυτή την ιστορία. Τελεία και παύλα!

(Χειροκροτήματα από την πτέρυγα της Ελληνικής Λύσης)

Ποια είναι, λοιπόν, τα αποτελέσματα του υποπατριωτισμού που καλλιεργείτε, κύριε συνάδελφε; Η σκοπιανή fake Makedonia να ονομάζεται πλέον Μακεδονία, δυστυχώς -ούτε Βόρεια Μακεδονία δεν τη λέτε πολλοί από εσάς, δυστυχώς!-, οι μουσουλμάνοι της Θράκης να ονομάζονται Τούρκοι και ο Ράμα να κάνει πάρτι στην Αθήνα. Καταντήσατε την Ελλάδα καρπαζοεισπράκτορα των Βαλκανίων!

(Χειροκροτήματα από την πτέρυγα της Ελληνικής Λύσης)

Αυτή είναι εθνική πολιτική και η εξωτερική πολιτική της Ελλάδας με αυτή την Κυβέρνηση της Νέας Δημοκρατίας του Κυριάκου Μητσοτάκη!

Την ώρα, λοιπόν, που πήγαινε ο Πρωθυπουργός εκεί, κύριοι συνάδελφοι, είχαν περικυκλώσει πολεμικά πλοία τη Ρόδο, αλλά τα ελληνικά μέσα μούγκα! Δεν μίλησε κανένα! Την ώρα που ήταν ο Πρωθυπουργός εκεί και μιλούσε με τον Ερντογάν, γύρω από τη Ρόδο υπήρχαν εκατοντάδες πολεμικά πλοία της Τουρκίας. Έκαναν την άσκηση «Θαλασσόλυκος». Στον «Θαλασσόλυκο», στο συνολικό σχέδιό του, είναι η κατάληψη νησιού. Είμαι βέβαιος ότι η άσκηση αυτή μιλάει για την κατάληψη, για παράδειγμα, της Αυστραλίας -νησί-ήπειρος είναι- ή της Μαδαγασκάρης.

Αυτές οι ασκήσεις, κύριοι συνάδελφοι, γίνονται για έναν και μόνο λόγο. Τεστ κάνουν στα ανακλαστικά της Ελλάδος.

Και τι έκαναν αυτοί; Ακούστε τη λογική τους. Έφεραν δημοσκοπήσεις: Η Νέα Δημοκρατία στο 34%! Δηλαδή, προσπαθείτε να αποσυμπιέσετε την πίεση που ασκείται στην Κυβέρνηση, η οποία καταρρέει, με τις δημοσκοπήσεις. Είναι για τεχνητές αναπνοές.

Τι έκανα, λοιπόν, εγώ; Κυρία Πρόεδρε της Πλεύσης Ελευθερίας, ακούστε με λίγο. Για αυτή τη δημοσκόπηση που βγήκε, λοιπόν, έψαξα τον κύριο που την έκανε. Βρήκα τη σελίδα του στο Facebook. Ακούστε: «Όλες και όλοι παρόντες», λέει ο δημοσκόπος. Δεν θα πω το όνομα της εταιρείας, αλλά τι λέει ο κύριος αυτός στη δική του σελίδα. Πού να είμαστε παρόντες; Τη Δευτέρα 11 Μαρτίου στο Βελλίδειο Συνεδριακό Κέντρο, στον Μητσοτάκη.

Δημοσκόπος είναι αυτός. Άλλο. «Άπαντες παρόντες σταθερά, τολμηρά, μπροστά», δημοσκόπος. Πάλι Θεσσαλονίκη, άλλη ανάρτηση. Έχει τα βίντεο όλα του Μαρινάκη, του Κυβερνητικού Εκπροσώπου, τον Υπουργό σας, τον κ. Βορίδη. Τι λέει εδώ; ΔΕΠ Α΄ Θεσσαλονίκης. Είναι η δημοτική επιτροπή. Είναι μέλος μάλλον. Στο Facebook του. Αυτός είναι ο δημοσκόπος. Αυτός κάνει δημοσκοπήσεις. Τι λέει εδώ; «Πενήντα χρόνια Νέα Δημοκρατία, συνέδριο». Στη σελίδα του ανθρώπου που κάνει δημοσκόπηση είναι αυτές οι φωτογραφίες.

Εγώ θα ντρεπόμουν, κύριοι συνάδελφοι. Θα ντρεπόμουν να επικαλούμαι έναν άνθρωπο ο οποίος είναι πρωτίστως Νέα Δημοκρατία και όχι δημοσκόπος. Κι όμως τον επικαλείστε.

Και βγαίνει, κύριε Πρόεδρε, ο Μαρινάκης και λέει «Απέχουμε τριάντα μονάδες από τον ΣΥΡΙΖΑ, εβδομήντα πέντε από τον τρίτο». Έτσι δεν φτιάχνετε κράτος ούτε κυβέρνηση. Το βαθύ κομματικό κράτος της Νέας Δημοκρατίας, το σάπιο και διεφθαρμένο, θα το ξηλώσουμε εμείς από την Ελληνική Λύση άπαξ διά παντός, γιατί είναι σάπιο.

(Χειροκροτήματα από την πτέρυγα της Ελληνικής Λύσης)

Και το χειρότερο. Φεύγει ο Πρωθυπουργός, κύριε συνάδελφε, και λέει ο Φιντάν: «Είδατε; Δεν θα κάνει θαλάσσια πάρκα ο Πρωθυπουργός Μητσοτάκης». Το ανακοίνωσε επίσημα εδώ μέσα. «Γιατί εμείς αντιδράσαμε», λέει.

Κυβέρνηση που θέλει να κάνει στις Κυκλάδες θαλάσσια πάρκα -με τα οποία εγώ διαφωνώ, ξέρετε, εγώ προτιμώ τις εξορύξεις- και επειδή το λέει η Τουρκία πείθεται να μην τα κάνει πώς λέγεται, κύριοι συνάδελφοι; Πώς λέγεται ο υποτροπιασμός τους; Πείτε μου εσείς. Να σας πω εγώ. Δουλοπρεπής! Δουλοπρεπής είναι η Νέα Δημοκρατία και ο Πρωθυπουργός της χώρας απέναντι στον Ερντογάν. Η δουλεία σας και εθελοδουλία αποδεικνύεται. Φιντάν. Λίγο πριν φύγει. Εκεί ήταν ο Μητσοτάκης.

Και πάμε στο χειρότερο ευφυολόγημα που έχω ακούσει ποτέ. Το ακούω από όλους εδώ μέσα, καμμιά φορά και από τον ΣΥΡΙΖΑ και από άλλους και από το ΠΑΣΟΚ. Όλοι καλλιεργείτε μια αίσθηση, τα σύνορα της Ελλάδος είναι ευρωπαϊκά. Δεν είναι ελληνική ΑΟΖ, λέει ο Δένδιας, είναι ευρωπαϊκή. Τι άλλο λέει; Δεν είναι ελληνική κληρονομιά, είπε ο Πρωθυπουργός, η Αγία Σοφία, είναι παγκόσμια. Η Μονή της Χώρας, λέει, είναι παγκόσμια πολιτιστική κληρονομιά. Δηλαδή η εκκλησία αυτή είναι παγκόσμια κληρονομιά, δεν είναι ορθόδοξη, δεν είναι ελληνική, είναι παγκόσμια. Και βγαίνει η Ευρώπη, λοιπόν, και λέει: «Τα διμερή θέματα Ελλάδας - Τουρκίας, Ελλάδας - Αλβανίας λύστε τα μόνοι σας».

Για να καταλάβετε ότι οικοδομείτε ψευδαισθήσεις. Δεν υπάρχει ελληνικό πρόβλημα που η Ευρώπη θα μας καλύψει. Δεν είναι ούτε ευρωπαϊκό ούτε παγκόσμιο το πρόβλημα, είναι το φοβικό σύνδρομο του Πρωθυπουργού και της Νέας Δημοκρατίας να ορθώσει περήφανα ανάστημα και να πει τα μεγάλα «Όχι».

(Χειροκροτήματα από την πτέρυγα της Ελληνικής Λύσης)

Για μία ώρα και είκοσι λεπτά μίλησε ο Έλληνας Πρωθυπουργός με τον Ερντογάν κατ’ ιδίαν και ρωτώ εγώ: Γιατί δεν μας είπαν τι είπε; Δεν μίλησε κανένας. Μία ώρα και είκοσι λεπτά μόνοι τους. Μυστική διπλωματία κάνει ο Πρωθυπουργός; Τι είναι; Οικογενειακή υπόθεση του Μητσοτάκη η εξωτερική πολιτική; Δεν ενημερώνει κανέναν. Δεν έρχεται εδώ, δεν μας λέει τι κάνει, δεν μας λέει τι συζητάει, δεν μας λέει τι δεσμεύεται να μην κάνει, όπως τα θαλάσσια πάρκα, τα οποία ανακοίνωσε εδώ, αλλά δεν θα τα κάνει. Αυτό λέγεται εξωτερική πολιτική για οίκτο. Και θέλετε να σας απαντήσω τι κράτος κάνετε;

Πριν από λίγες μέρες ο Άρειος Πάγος έκοψε μερικά κόμματα από τις εκλογές και έχω μπροστά μου το Κόμμα Ισότητας, Ειρήνης και Φιλίας, που κατεβαίνει κανονικά στις εκλογές, ένα κόμμα, κύριοι συνάδελφοι, που έχει μόνο μουσουλμάνους που δηλώνουν Τούρκοι στο ψηφοδέλτιο. Πού ήταν η Νέα Δημοκρατία να κάνει ανάχωμα και να τους σταματήσει; Τούρκοι δηλώνουν όλοι. Και έχει και μια Ελληνίδα η οποία μιλάει για μακεδονική ψευτομειονότητα στη βόρειο Ελλάδα.

Πείτε μου εσείς πόσο έντιμο και εθνικά σωστό είναι να κρίνεις άλλους ότι δημιουργούν προβλήματα, δεν έχουν τις προϋποθέσεις να έχουν κόμμα και τους το κόβετε, αλλά εδώ στους Τούρκους επιτρέπετε; Αλλά έχω μια σύμπτωση εδώ. Πότε ιδρύθηκε το κόμμα; Την εποχή που ο πατέρας του σημερινού Πρωθυπουργού Κωνσταντίνος Μητσοτάκης συνεργάστηκε με τον φιλοτούρκο ή Τούρκο, αν θέλετε, Σαδίκ και έκανε κυβέρνηση. Πότε είναι; Εδώ είναι. Το 1990 η κυβέρνηση Μητσοτάκη, λίγο αργότερα έγινε το κόμμα. Συμπτώσεις.

Με τον Σαδίκ συγκυβέρνησε ο Πρωθυπουργός τότε. Τον Σαδίκ, τον γνωστό πράκτορα της Τουρκίας συγκυβέρνησε η τότε Νέα Δημοκρατία. Τότε έγινε το κόμμα και σήμερα με Νέα Δημοκρατία πάλι επιτρέπετε τουρκικό κόμμα να κατεβαίνει στις εκλογές και να μην κατεβαίνουν άλλα κόμματα. Πόσο έντιμο, ηθικό είναι αυτό;

Κυρία Υπουργέ, εγώ σας εκτιμώ πάρα πολύ. Θα ήθελα, όμως, να αποφεύγετε τα προσωπικά λάθη. Αυτή η φωτογραφία δεν περιποιεί τιμή για σας. Το λέω με συμπάθεια. Το να σας βάλουν αυτοί εκεί δεν θα το δεχτείτε. Είστε Υπουργός της Ελλάδος. Στις 19 Μαΐου έχουμε τη Γενοκτονία των Ποντίων. Ο Κεμάλ την έκανε. Και κάθεστε με αυτούς -δεν ξέρω ποιοι είναι οι κύριοι- και στη μέση είστε εσείς κάτω από τον Κεμάλ. Το κάνουν όλοι οι πολιτικοί της Ελλάδος. Μπορεί να μην το ξέρετε εσείς. Είναι λογικό, ανθρώπινο. Σε βάζουν, βγαίνεις μία φωτογραφία και από πίσω είναι ο Κεμάλ. Αυτό όμως σημειολογικά δείχνει κάτι, ότι αυτός που έσφαξε Ποντίους, Μικρασιάτες και Θρακιώτες, ο Κεμάλ Ατατούρκ, τιμάται από την Τουρκία και ο Έλληνας ο Υπουργός, που εκπροσωπεί τον σφαγμένο Έλληνα, κάθεται κάτω από τον Κεμάλ. Δεν σας λέω ότι είναι με δόλο. Είναι απρονοησία; Το κάνουν, όμως, πολλοί. Είναι λάθος. Είναι η άποψή μας.

Και το λέω αυτό γιατί οκτώ αδέρφια ξεκίνησαν ο προπάππους μου από τη Μικρά Ασία το 1922-23 να έρθουν στην Ελλάδα διωγμένοι, κατατρεγμένοι και έμειναν τέσσερις. Σφάχτηκαν στη διαδρομή οι υπόλοιποι. Αυτό να μην το ξεχνάμε. Και 19 Μαΐου καλώ όλους τους Βουλευτές και όλους τους Έλληνες στις εκδηλώσεις για τη Γενοκτονία των Ποντίων εδώ κάτω.

(Χειροκροτήματα από την πτέρυγα της Ελληνικής Λύσης)

Να είμαστε όλοι εκεί!

Πάμε και στο χειρότερο, κύριοι συνάδελφοι. Όταν λέτε ψέματα, επειδή οι άλλοι τα καταπίνουν αμάσητα, σημαίνει ότι θα τα καταπιούμε κι εμείς; Τι είπε ο Πρωθυπουργός; Θα σας πω εγώ. Ακούστε. Είπε ότι δεν παραβιάζουν τον εναέριο χώρο της Ελλάδας τουρκικά αεροσκάφη. Και τι μάθαμε σήμερα; Ξέρετε γιατί δεν παραβιάζουν; Γιατί δεν πετούν τα ελληνικά! Από τον 25ο μεσημβρινό και ανατολικά δεν πετούν ελληνικά αεροσκάφη. Αυτό είναι το moratorium. Δηλαδή στο δικό μου Αιγαίο να μην πετάω εγώ, για να μην πετάει και ο Τούρκος! Να το «Turkaegean» του Αδώνιδος Γεωργιάδη και του Μάκη Βορίδη, που θα άλλαζαν πριν έναν χρόνο! Δώσατε το όνομα του Αιγαίου, του Αιγαία, στους Τούρκους και λέγεται «Turkaegean» διεθνώς, Όπως οι άλλοι έδωσαν το όνομα Μακεδονία και δεν ντρεπόμαστε. Και έχουν το θράσος και μιλάνε εδώ μέσα. Και λέτε όλοι να τα βρούμε. Με ποιους να τα βρούμε;

Πάμε λίγο στα Σκόπια. Όλοι εδώ μέσα τα βάλατε με την Πρόεδρο των Σκοπίων, αυτή την κυρία -πώς λέγεται-, η οποία έχει την καταγωγή της από τη Φλώρινα. Είναι από τους γενιτσάρους του 1945-49, ΣΝΟΦίτες, για να τα λέμε όλα. Η ιστορία είναι αμείλικτη.

Ακούστε τώρα τι γίνεται. Λέτε ότι φταίει η Πρόεδρος, η τάδε. Δεν θα πω το όνομά της. Φταίει -ξέρω εγώ- ο Υπουργός. Συγγνώμη ρε παιδιά, συγγνώμη κύριοι συνάδελφοί μου, το VMRO ποιος το εξέλεξε;. Ο σκοπιανός λαός -με τον οποίο δεν έχουμε να χωρίσουμε τίποτα-, ο οποίος μαθαίνει ότι είναι απόγονοι του Μεγαλέξανδρου, οι οποίοι έχουν δώδεκα μέτρα άγαλμα στην πλατεία των Σκοπίων, αλλά εσείς επιμένετε να τη λέτε Βόρεια Μακεδονία. Δεν υπάρχει ούτε βόρεια ούτε νότια Μακεδονία. Η Μακεδονία είναι μία, είναι Ελλάδα και το λέγατε στα συλλαλητήρια με περικεφαλαίες. Τώρα βγάλατε τις περικεφαλαίες και τη λέτε Βόρεια Μακεδονία.

(Χειροκροτήματα από την πτέρυγα της Ελληνικής Λύσης)

Άρα, λοιπόν, το πρόβλημά μας δεν είναι η Πρόεδρος των Σκοπίων. Όχι. Είναι η λογική με την οποία μαθαίνουν την ιστορία τους. Είναι η λογική με την οποία οι ίδιοι οι λαοί επιλέγουν -ποιους;- τους κομιτατζήδες. Το VMRO είναι το χειρότερο που θα μπορούσε να επιλέξει ένας λαός. Είναι ένα φασιστικό, ναζιστικό κόμμα. Είναι ναζιστικό κόμμα, κανονικά ναζιστικό. Και έχουν πρόεδρο ναζιστικού κόμματος ως πρόεδρο της χώρας και θέλετε διάλογο με αυτούς! Αυτό είναι το VMRO, κύριοι συνάδελφοι, για να μαθαίνουμε λίγο ιστορία.

Έλεγε ο Πρωθυπουργός. Διαβάζω τι έλεγε. Κάθε βήμα των Σκοπίων προς την Ευρώπη εξαρτάται από την ειλικρινή τήρηση των συμφωνηθέντων. Πήραν είσοδο στο ΝΑΤΟ, πήραν μακεδονική εθνότητα και γλώσσα, παίρνουν και Μακεδονία σκέτη τώρα και εμείς απειλούμε ότι δεν θα δώσουμε και είσοδο στην Ευρωπαϊκή Ένωση.

Εμείς θα τιμήσουμε το δάκρυ του Κωνσταντίνου Καραμανλή για τη Μακεδονία. Η Ελληνική Λύση εκτιμά ότι τον μεγάλο άνδρα, ο οποίος βουρκώνοντας στο αεροδρόμιο «ΜΑΚΕΔΟΝΙΑ» είπε ότι η Μακεδονία είναι Ελλάδα!

(Χειροκροτήματα από την πτέρυγα της Ελληνικής Λύσης)

Και αν θέλει η Νέα Δημοκρατία να τιμήσει τον μεγάλο Καραμανλή, μία είναι η λύση. Δεν θα το κάνετε εσείς; Θα το κάνουμε εμείς, κύριοι συνάδελφοι. Αυτή είναι η Συμφωνία των Πρεσπών. Αν υπήρχε αξιοπρεπής εθνική, πατριωτική, κοινωνική, λαϊκή κυβέρνηση ελληνική, θα έκανε αυτό εδώ:

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος σκίζει ένα έγγραφο)

Αυτό αξίζει! Την έσκισαν μόνοι τους.

(Χειροκροτήματα από την πτέρυγα της Ελληνικής Λύσης)

Άρα εσείς να το κάνετε εδώ έντιμα. Φέρτε τα μνημόνια εδώ τώρα, σήμερα, αύριο, να τα καταψηφίσουν όλα τα κόμματα εδώ. Φέρτε τα μνημόνια συνεργασίας των Σκοπίων να τα καταψηφίσουμε όλοι. Γιατί αυτοί ακύρωσαν τη συμφωνία, όχι εμείς, που είναι προδοτική για εμένα, είναι λάθος. Αλλά ας τα φέρετε, για να δούμε πόσες γαργάρες ακόμα θα κάνουν οι Βουλευτές της Νέας Δημοκρατίας.

Και κάνατε και το εξής, κύριοι συνάδελφοι: Χαϊδέψατε τον Ράμα. Τον φέρατε εδώ και έλεγε πάλι ψέματα ο Πρωθυπουργός. Μα, πόσο ψεύτες είναι στη Νέα Δημοκρατία; Είπε ότι δεν μπορεί να ακυρώσει -λέει- την επίσκεψη Ράμα, την ιδιωτική. Γιατί λέτε ψέματα; Η Μέρκελ, κύριε συνάδελφε που με βλέπεις, εσύ απέναντι, δεν ακύρωσε την επίσκεψη Ερντογάν στις προηγούμενες εκλογές και τις επισκέψεις που ήταν να κάνει στη Γερμανία; Αλλά οι Γερμανοί είχαν μια Μέρκελ ισχυρή, μια Μέρκελ που αγαπούσε τη Γερμανία. Εμείς έχουμε έναν Μητσοτάκη, που δεν αγαπάει καθόλου την Ελλάδα. Δεν μπορώ να το ερμηνεύσω αλλιώς. Δεν μπορώ αλλιώς να το πω.

(Χειροκροτήματα από την πτέρυγα της Ελληνικής Λύσης)

Πείτε μου εσείς δικαιολογία. Διότι δεν ήταν ιδιωτική επίσκεψη με κινητοποίηση. Ιδιωτική επίσκεψη είναι «πηγαίνω μπάνιο στη Γλυφάδα», «πίνω καφέ στο Κολωνάκι», δεν κάνω εκδήλωση με Τσάμηδες και Γκέγκηδες μέσα στο Γαλάτσι.

Σας είπε και το εξής: «Η Ελλάδα ανήκει στους Έλληνες όσο ανήκει στους Αλβανούς». Τι λέτε, ρε; Τι λέτε, ρε Τσάμηδες και Γκέγκηδες; Ο Ανδρέας Παπανδρέου απήντησε: «Η Ελλάδα ανήκει στους Έλληνες και σε κανέναν άλλον».

(Χειροκροτήματα από την πτέρυγα της Ελληνικής Λύσης)

Μας είπε και ότι η Μπουμπουλίνα ήταν Αλβανίδα. Εντάξει. Εάν δείτε τι λένε στα TikTok οι Αλβανοί, τι λένε στα social media, θα πάθετε φρίκη. Λένε ότι στη Μεγάλη Ελλάδα οι κάτοικοι της Μεγάλης Ελλάδος είναι αλβανικής καταγωγής, όλοι στην Κάτω Ιταλία, όλοι. Λένε ότι όλη η Ελλάδα είναι από Αλβανούς.

Εγώ έχω μια αντίληψη, κύριε συνάδελφε. Αδελφό κόμμα δεν είναι ο Μπερίσα σε εσάς; Εννοώ ιδεολογικά. Ο άνθρωπος αντιπολίτευση είναι. Δεν κάνει μια εκδήλωση και αυτός κάτω από την Ακρόπολη; Εδώ στον εχθρό του κόμματός σας ιδεολογικά, στον Ράμα, επέτρεψαν να κάνει στο Γαλάτσι. Δώστε και σ’ αυτόν κάτω από την Ακρόπολη, γιατί λένε οι Αλβανοί ότι την Ακρόπολη τη φτιάξανε Αλβανοί,

Καταλαβαίνετε τι κάνετε; Το έχετε αντιληφθεί; Αφού δημοκρατική χώρα έχουμε, ας το κάνουμε κι αυτό, να απαντήσουμε έτσι.

Ξέρετε ποια θα ήταν μια σοβαρή κυβέρνηση; Τέλος τα κονδύλια στον Αλβανό Ράμα με τους Γκέγκηδες και αυτούς τους τύπους που λέγονται Γσάμηδες, δεν θα πάρουν ούτε ένα ευρώ και επιτόπου προστασία της ελληνικής μειονότητας της Βορείου Ηπείρου. Αυτό θα έκανε μια σοβαρή κυβέρνηση πατριωτική.

(Χειροκροτήματα από την πτέρυγα της Ελληνικής Λύσης)

Απέλαση όλων των σωβινιστών που είναι στο Γαλάτσι, Γκέγκηδων και Τσάμηδων, γιατί δυναμιτίζουν την ειρήνη στα Βαλκάνια. Οι Γκέγκηδες και οι Τσάμηδες δυναμιτίζουν την ειρήνη στα Βαλκάνια. Οι λαοί των Βαλκανίων έχουν χορτάσει από πολέμους. Θέλουμε ειρήνη, δεν θέλουμε πόλεμο. Θέλουμε να συνυπάρξουμε, αλλά δεν επιτρέπουμε σε κανέναν να διεκδικεί ούτε ένα εκατοστό ελληνικής γης και θα λάβει την απάντηση που του αξίζει και του αρμόζει.

(Χειροκροτήματα από την πτέρυγα της Ελληνικής Λύσης)

Και ενώ γίνονται αυτά, κύριοι συνάδελφοι της Νέας Δημοκρατίας, καταθέτω στα Πρακτικά τη δήλωση του Ράμα, που έκρυψαν όλα τα μέσα ενημέρωσης. Τι κάνει η Αλβανική Πρεσβεία, κύριοι συνάδελφοι; Σας το διαβάζω. Ξεκινάει διαδικασία εκδήλωσης ενδιαφέροντος για εκμάθηση αλβανικής γλώσσας για το πρόγραμμα του Υπουργείου Παιδείας «Δάσκαλοι στην Ελλάδα». Ακούστε τα μαντάτα σας. Στόχος η εκμάθηση της αλβανικής γλώσσας για παιδιά Αλβανών στην Ελλάδα, διδασκαλία ιστορίας της Αλβανίας, όπου μέσα στα ιστορικά βιβλία λένε ότι οι Σπέτσες ήταν αλβανικές. Θα τα διδάσκουμε στην Ελλάδα. Το λέει ο Ράμα. Το καταθέτω στα Πρακτικά και αφήνω και το σύστημα αυτό όλο, μπας και το ψάχνετε.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε συνάδελφε, ξέρετε από ποιον πριμοδοτείται το πρόγραμμα; Από την αλβανική κυβέρνηση; Πού τα βρήκε τα λεφτά; Από μορφωτικά προγράμματα της Ευρωπαϊκής Ένωσης, που εσείς δίνετε. Δηλαδή η Νέα Δημοκρατία δίνει μορφωτικά προγράμματα μέσω της Ευρωπαϊκής Ένωσης στην Αλβανία και ο Ράμα τα δίνει στην Ελλάδα, για να μαθαίνουν ιστορία οι Αλβανοί. Αυτοί είστε!

Πάρτε και την απάντηση της Κομισιόν. Τι σας είπε η Κομισιόν; Διμερή θέματα δεν θα πρέπει να καθυστερούν τη διεύρυνση της Ευρωπαϊκής Ενώσεως και εσείς λέτε ότι θα κόψετε και την Αλβανία και τα Σκόπια από τη διεύρυνση. Ψέματα λέτε. Συνεχώς λέτε ψέματα.

Γιατί, όμως, λέτε αυτό; Διότι εσείς στη Νέα Δημοκρατία, εσείς στο ΠΑΣΟΚ κι εσείς του ΣΥΡΙΖΑ δυστυχώς κάνατε ένα λάθος. Για εμένα είναι εθνικό έγκλημα. Ψήφισαν στο Ευρωπαϊκό Κοινοβούλιο οι Βουλευτές σας να αρθεί το βέτο. Το δικαίωμα του βέτο το ψήφισαν πολλοί Ευρωβουλευτές του ΣΥΡΙΖΑ –όχι όλοι, οι περισσότεροι-, του ΠΑΣΟΚ και της Νέας Δημοκρατίας. Το πυρηνικό όπλο της Ελλάδος, το ατομικό όπλο μιας χώρας μικρής, που λέγεται Ελλάδα απέναντι στη Γερμανία, το βέτο, ψήφισαν Ευρωβουλευτές της Νέας Δημοκρατίας, Ευρωβουλευτές του ΠΑΣΟΚ και Ευρωβουλευτές του ΣΥΡΙΖΑ να μην το έχει στη διάθεσή της η Ελλάδα. Αυτοί είστε, που λέει και ο Κουτσούμπας!

(Χειροκροτήματα από την πτέρυγα της Ελληνικής Λύσης)

Ποιο βέτο; Ούτε βέτο έχουμε πλέον. Πού πάτε; Τι κάνατε;

Κλείνοντας θα ήθελα να ρωτήσω τον κύριο συνάδελφο. Το Πάσχα πήγατε σε εκκλησίες; Πήγατε. Ακούστε, κύριε συνάδελφε. Πραγματικά η εργαλειοποίηση της Ορθοδοξίας από τη Νέα Δημοκρατία δεν είχε προηγούμενο. Έπαθα σοκ. Αφού είδα τον Πρωθυπουργό μετά της συζύγου του, με ένα τεράστιο σταυρό η σύζυγός του, με τον Άδωνη στα τέσσερα γονυκλινή και να κάνει χειροφιλήματα σε μητροπολίτες, σε καντήλια, σε εικόνες, σκέφτηκα να τον ψηφίσω κι εγώ. «Μα», λέω, «ο άνθρωπος είναι θρήσκος, δεν λέει ψέματα. Είναι πολύ θρήσκος». Τον είδα και λέω «είναι πολύ καλοί χριστιανοί. Δεν μπορεί να είναι υποκριτές». Με τον φωτογράφο τους, με τα κεράκια τους, με τις συζύγους τους, με τα παιδάκια τους, όλοι στην εκκλησία όπως παλιά πηγαίναμε στην εκκλησία.

Ακούστε, κύριοι συνάδελφοι. Είδατε καμμία φωτογραφία δική μου; Δεν υπάρχει ούτε μία φωτογραφία δική μου εδώ και επτά- οκτώ χρόνια που είμαι Πρόεδρος του κόμματος από παρόμοια εκδήλωση, γιατί η πίστη είναι πίστη. Είναι βιωματική σχέση με τον Θεό. Το να πηγαίνω εγώ με φωτογράφο, με βιντεάκια για να δείχνω ότι είμαι χριστιανός με τη σύζυγό μου, αυτό λέγεται φαρισαϊσμός. Και ο φαρισαϊσμός τιμωρείται από το ποίμνιο, να ξέρετε. Και θα σας πω το εξής. Λέγατε χριστεμπόρους εμάς. Εμένα. Λέγατε χριστέμπορο εμένα. Χριστέμποροι είστε και φαίνεστε. Ψηφίσατε τον γάμο των ομοφυλοφίλων και πηγαίνατε μετά στις εκκλησίες αμετανόητοι, ανάβοντας κεράκια στα καντήλια και στις εικόνες. Είστε υποκριτές. Μπείτε στα προφίλ τα δικά σας και θα δείτε.

(Χειροκροτήματα από την πτέρυγα της Ελληνικής Λύσης)

Κύριοι συνάδελφοι, με κατηγορήσατε. Εγώ είμαι έντιμος, κύριε Πλεύρη μου. Την προηγούμενη φορά που λογοφέραμε οι δυο μας εδώ μέσα μου είπατε κάτι για χειρόγραφα. Το ενθυμείστε; Είδατε ότι ο Θεός το δίκιο δεν το ευλογεί; Εγώ επί δέκα χρόνια είχα το βίντεο του Άδωνι Γεωργιάδη. Δεν το έδειξα ποτέ μου, γιατί πιστεύω ότι στην πολιτική πρέπει να υπάρχει ηθική, γιατί η πολιτική δεν είναι βούρκος που θέλει να κυλιέται ο Πρωθυπουργός. Είχα το βίντεο που παρουσίαζε χειρόγραφα ο ίδιος. Και είπε και άλλα εκεί μέσα. Από το 2016 έχω το βίντεο. Αυτή είναι η διαφορά μας. Εγώ δεν παίζω βρώμικα, όπως παίζει ο Πρωθυπουργός, το περιβάλλον του και ο Άδωνις Γεωργιάδης. Εμείς τιμάμε την πολιτική. Χτυπήματα κάτω από τη μέση σε κανέναν δεν έριξα ποτέ. Το κάνατε επί εννέα χρόνια. Εγώ ξέρω τι περνούσα ενώ είχα το βίντεο δίπλα μου και έλεγα να το μεταδώσω. Αλλά έχω μια συνείδηση. Και τη δική μου συνείδηση, κύριε συνάδελφε, δεν την ανταλλάσσω με μια καρέκλα Υπουργού, ούτε με μια καρέκλα Πρωθυπουργού. Ό,τι πιστεύω, το λέω. Ό,τι εννοώ, το πιστεύω. Και ό,τι εννοώ και πιστεύω, θα το κάνω πράξη. Θα επαναφέρουμε την ηθική στην πολιτική. Τελεία και παύλα.

(Χειροκροτήματα από την πτέρυγα της Ελληνικής Λύσης)

Ο Μητσοτάκης τρέμει την Ελληνική Λύση. Φαίνεται. Έβαλε τη δημοσκόπηση του οπαδού της Νέας Δημοκρατίας να χτυπήσει τα υπόλοιπα κόμματα. Όλους τους έριξε κάτω. Όλοι κάτω. Τρία εσείς, μηδέν εσείς. Φύγετε εσείς. Εσάς σας πέρασαν από πίσω. Έτσι βολεύει. Ο ΣΥΡΙΖΑ λίγο κάτω, το ΠΑΣΟΚ να κυλιστεί κάτω. Μόνο ο Μωυσής, το τσιτάχ της πολιτικής, 35%.

Ακούστε. Δεν είναι η πολιτική ζούγκλα. Η πολιτική είναι πολιτική. Έχει έλλογα όντα. Όσο και να κοροϊδεύετε τον λαό, μία φορά, δύο φορές, μπορεί να ξεγελαστεί. Για πάντα ο Έλληνας δεν ξεγελιέται και θα σας απαντήσει στις 9 Ιουνίου. Κλείνοντας, κύριε συνάδελφε, θα πω κάτι και το εννοώ αυτό που θα πω και δεν με ενδιαφέρει αν θα παρεξηγηθούν ορισμένοι. Φτιάξατε πάλι δύο υποκομματίδια. Να τα χαίρεστε. Έχετε έναν τύπο ο οποίος δεν βγήκε καν Βουλευτής. Έγινε πρόεδρος ενός κόμματος και περιφέρεται σε όλα τα κανάλια από το πρωί μέχρι το βράδυ. Δικαίωμά σας. Όσο και να πουσάρετε μια φούσκα, φούσκα ήταν, φούσκα είναι και θα σκάσει. Δεν πρόκειται να γίνει τροχοπέδη στην πορεία της Ελληνικής Λύσης καμμία φούσκα, κανένα υποκομματίδιο.

(Χειροκροτήματα από την πτέρυγα της Ελληνικής Λύσης)

Επειδή αναμένω από τη Νέα Δημοκρατία να παίξει πάλι βρώμικα προεκλογικά να της υπομνήσω κάτι. Να υπομνήσω και στον Πρωθυπουργό. Έχουμε δεκάδες βίντεο του ίδιου του Πρωθυπουργού, δεκάδες βίντεο Υπουργών. Δεν παίξαμε βρώμικα. Σας προειδοποιώ, όμως, ότι αν συνεχίζετε να παίζετε βρώμικα δεν θα περιμένω πάλι εννέα χρόνια για να βγάλω βίντεο. Θα βγάλω βίντεο και θα κάνουμε πάρτι, μεγάλο πάρτι. Είστε ικανοί να πείτε ότι είμαι serial killer εγώ. Είστε ικανοί να πείτε ότι σκότωσα πέντε - έξι ανθρώπους και τους τσιμέντωσα. Είστε ικανοί να πείτε ότι η κ. Κωνσταντοπούλου είχε βιάσει δεκαεπτά ανθρώπους και τους πέταξε στα σκουπίδια. Είστε ικανοί να κάνετε τα πάντα. Και παιδοβιαστές να μας βγάλετε και παιδεραστές. Τα πάντα. Είστε ικανοί να βρωμίσετε με τη λάσπη και τον βόθρο που σας διακρίνει όλο το πολιτικό προσωπικό για να επιβιώσετε εσείς. Δεν θα σας το επιτρέψουμε.

Στις 9 Ιουνίου αυτό το σύστημα θα πάρει το μήνυμά του. Αντισυστημικά, εθνικά, λαϊκά, κοινωνικά, πατριωτικά, χειρόγραφα και με σταυρό. Θα το πάρετε το μήνυμά σας. Γιατί εμείς έχουμε πάθος μας την Ελλάδα και δύναμή μας είναι οι Έλληνες. Στις 9 Ιουνίου ραντεβού με το μέλλον, κύριοι συνάδελφοι. Ραντεβού με την αλήθεια.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Κοινοβουλευτικής Ομάδας των Σπαρτιατών, ο κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, κυρίες και κύριοι συνάδελφοι, κάθε φορά που παίρνω τον λόγο εδώ μέσα στο Κοινοβούλιο σκέφτομαι ότι δεν θέλω να κάνω στείρα αντιπολίτευση και να κατακεραυνώνω την Κυβέρνηση για οτιδήποτε κάνει κακό ή καλό. Προσπαθώ μέσα από την ειδησεογραφία και τα πεπραγμένα της Κυβέρνησης να βρω, τουλάχιστον, κάτι καλό που κάνει η Κυβέρνηση για τη χώρα μας και αν γίνεται, χωρίς κόμπλεξ, να δώσω και τα εύσημα.

Εις μάτην. Καμμία είδηση καλή. Αντιθέτως, τα πράγματα είναι δυσοίωνα και πάμε από το κακό στο χειρότερο.

Στην προκειμένη περίπτωση, για το σημερινό νομοσχέδιο, κυρία Υπουργέ λέμε «ναι» στη δωρεά αυτή του Σπύρου Λάτση. Βεβαίως, να πούμε ότι δεν είναι έργο της Κυβέρνησης. Είναι έργο ενός φιλανθρώπου, που κάνει ό,τι μπορεί για να βοηθήσει τη χώρα.

Θα ξεκινήσω, βέβαια, τη σημερινή ομιλία για τα ελληνοτουρκικά, που για μία φορά ακόμα ο Πρωθυπουργός της χώρας πήγε στην Άγκυρα, στη φωλιά του θηρίου και γιατί άραγε; Ως επαίτης, ως ζητιάνος και ως υποτακτικός, παρά τις πομπώδεις εκφράσεις και ζητωκραυγές για τη διακήρυξη των Αθηνών και το υποτιθέμενο μορατόριουμ στο Αιγαίο. Η Τουρκία αποδεικνύει για μία φορά ακόμα ότι είναι λύκος και μάλιστα με άγριες διαθέσεις έναντι της χώρας μας.

Ο Πρωθυπουργός και το Υπουργείο Εξωτερικών δεν βλέπουν τις μεθοδεύσεις της Τουρκίας ή κάνουν ότι δεν βλέπουν; Γιατί ο κίνδυνος είναι πολύ μεγαλύτερος από αυτόν που νομίζουμε. Ο κ. Μητσοτάκης για το μόνο που ενδιαφέρεται είναι η προώθηση της woke ατζέντας, δηλαδή, τα δικαιώματα μιας μειοψηφίας που χαίρει ιδιαίτερης λατρείας από τον Πρωθυπουργό, τα δικαιώματα των λαθροεισβολέων που έχουν γεμίσει τη χώρα μας, η δήθεν πάταξη της φοροδιαφυγής, εξοντώνοντας τους μικρομεσαίους, το κουκούλωμα, βεβαίως, του εγκλήματος των Τεμπών και άλλα πολλά.

Ο κ. Μητσοτάκης εκτός από το να γυρίζει την πλάτη στα προβλήματα αυτού του τόπου, αλλά και να δείχνει την πλάτη του και τα γόνατά του στους εχθρούς του έθνους μας, ξέρει να κάνει τίποτε άλλο; Γιατί και να γονατίζεις είναι μια ιδιαίτερη τεχνική.

Ως Έλληνας πολιτικός που θέλω μόνο το καλό του έθνους μας και την ευημερία του ελληνικού λαού, θα το ξαναπώ μία φορά ακόμα: Καμμία επαφή και καμμία συνδιαλλαγή με τους βάρβαρους Μογγόλους. Εμείς οι Έλληνες, ως λαός, έχουμε τεράστια δύναμη και μπορούμε να καταφέρουμε πολλά, αλλά δεν έχουμε πολιτικούς με τσαγανό και το απαραίτητο εκείνο ειδικό βάρος, που κάνει ξεχωριστούς πραγματικά κάποιους ανθρώπους.

Παράδειγμα: Η νέα γέφυρα που στήνεται τώρα στους Κήπους του Έβρου. Γίνεται διαπλάτυνση για να αναπτυχθεί, λέει, το διμερές εμπόριο μεταξύ Ελλάδας και Τουρκίας. Αν πάρουμε τα στοιχεία, τα οικονομικά στοιχεία -τα οποία είναι εις βάρος μας- περισσότερες εξαγωγές κάνει η Τουρκία παρά εμείς προς την Τουρκία. Άρα αυτή η διαπλάτυνση εξυπηρετεί μόνο και μόνο την Τουρκία. Και για εμάς τους Έλληνες θα ήταν ένας μοχλός πίεσης προς την Τουρκία να τη σταματήσουμε, να τη φρενάρουμε κατά κάποιο τρόπο, σε όλα αυτά που κάνει εις βάρος της πατρίδας μας. Γιατί οι Τούρκοι μόνο μπροστά στα όπλα και στα λεφτά κάνουν πίσω.

Εκμεταλλεύονται εδώ και δεκαετίες έναν μεγάλο, στρατηγικής σημασίας δρόμο, όπως είναι η Εγνατία Οδός και μεταφέρουν εισάγουν προϊόντα από τους Κήπους του Έβρου μέχρι την Ηγουμενίτσα.

Το έχω ξαναπεί, θα το πω και μία ακόμα φορά μπας και το ακούσει κάποιος στην Κυβέρνηση και σηκώσουν λίγο κεφάλι. Θα έπρεπε κανονικά για κάθε βάρκα που έρχεται στο Αιγαίο με λαθραίους, το τελωνείο του Έβρου να κλείνει για μία εβδομάδα κι αν το ξανακάνουν για δεύτερη εβδομάδα και τρίτη και πάει λέγοντας. Μόνο έτσι, κατά κάποιον τρόπο, θα καταλάβουν οι Τούρκοι κάποια πίεση. Θα πονέσει η τσέπη τους σε πρώτη φάση. Διαφορετικά, ας πάνε να δουν τι σημαίνει οδικό δίκτυο στη Βουλγαρία, στα Σκόπια, στην Αλβανία, στην Ουγγαρία και στη Ρουμανία. Μόνο τότε θα καταλάβουν οι Τούρκοι και ποιους έχουν απέναντί.

Πάμε παρακάτω. Έγινε η μετατροπή της βυζαντινής Μονής της Χώρας σε τζαμί και το Υπουργείο Εξωτερικών εκείνη την ημέρα θυμήθηκε να κάνει ανακοίνωση μόλις εννιάμιση η ώρα το βράδυ που είχαν τελειώσει και τα δελτία ειδήσεων. Και ποια ήταν αυτή η ανακοίνωση; Μία χλιαρή ανακοίνωση. Τίποτε περισσότερο. Σαν να μην έγινε τίποτα. Δεν τους ένοιαξε. Τα ίδια δεν είχαμε ζήσει κι όταν οι Τούρκοι έκαναν τζαμί την Αγιά Σοφιά; Πάλι τίποτα. Δεν έγινε τίποτα.

Πάμε παρακάτω λίγο. Τα κοιτάσματα νοτίως της Κρήτης η εταιρεία που έχει αναλάβει την έρευνα είπε πριν από λίγες ημέρες ότι είναι γύρω στα 700 δισεκατομμύρια κυβικά. Οι ανάγκες της χώρας φτάνουν γύρω στα 6 δισεκατομμύρια κυβικά. Αυτομάτως αυτό σημαίνει ότι λύνουμε και το ενεργειακό πρόβλημα της χώρας μας, αλλά και κατά κάποιο τρόπο και το ενεργειακό πρόβλημα της Ευρώπης και βεβαίως έρχονται και χρήματα μέσα στα δημόσια ταμεία.

Αντ’ αυτού, τι έχουμε; Έχουμε μία Κυβέρνηση υποτακτική, μια Κυβέρνηση που δεν μιλάει. Και ξέρετε γιατί δεν μιλάει; Γιατί έχουμε απειλές από το τουρκικό ναυτικό. Θα μας μάθουν οι Τούρκοι τώρα και ναυτοσύνη. Θα μας απειλήσουν οι Τούρκοι. Καταλάβατε σε ποια σημεία υποταγής έχουμε φτάσει;

Ο κ. Μητσοτάκης και η Νέα Δημοκρατία δεν πήραν χαμπάρι ακόμα κάποια άλλα πράγματα, όπως τα μαθήματα στα τουρκικά σχολεία που θα μαθαίνουν τα νέα τα παιδιά τις τουρκικές διεκδικήσεις στο Αιγαίο και το τι σημαίνει «γαλάζια πατρίδα». Αυτά θα μαθαίνουν οι Τούρκοι. Δηλαδή, εν ολίγοις, θα έχουμε έναν πολλαπλασιασμό του Ερντογάν για τις επόμενες δεκαετίες και εκατονταετίες πιθανόν, μέχρι να μας καταπιούν.

Κι εμείς μόνοι μας εδώ στο «Ελλαδιστάν», έτσι όπως έχουν καταντήσει τη χώρα μας, βγάζουμε τα μάτια μας μόνοι μας. Έχουμε σβήσιμο της ιστορίας, γκρέμισμα εθνικών και θρησκευτικών συμβόλων, προσβολή νεκρών ηρώων, άρνηση της γενοκτονίας των αδελφών Ποντίων, προσβολή των κυνηγημένων και σφαγμένων Ελλήνων στη Σμύρνη και βεβαίως, ξεχνάμε και τις τουρκικές θηριωδίες και την κατοχή της Μεγαλονήσου.

Πριν από λίγες ημέρες σε γήπεδο βόλεϊ γυναικών στη Χίο είχαν αναρτήσει μπροστά μπροστά τη φωτογραφία του αρχισφαγέα Κεμάλ Ατατούρκ. Δεν μίλησε κανένας. Δεν διαμαρτυρήθηκε κανένας. Τίποτα. Δηλαδή πρέπει να βλέπουμε συνεχώς τον Κεμάλ και σε ελληνικές εκδηλώσεις. Και βεβαίως μας ενημερώνει το τσίρκο της ΕΡΤ του αργόμισθου Ζούλα ότι αυτή η δήλωση -λέει- έχει σκοπό την περαιτέρω σύσφιξη των ελληνοτουρκικών σχέσεων σε επίπεδο συλλογικών φορέων. Τέτοια σύσφιξη, τι να πω. Προφανώς αυτό εννοούσαν στη διακήρυξη των Αθηνών, όταν έλεγαν για σύσφιξη σχέσεων.

Δεν θα πούμε, βεβαίως, για το σπίτι του Νικηταρά, του Μακρυγιάννη, που είναι σωροί από ερείπια, ενώ το σπίτι του Κεμάλ Ατατούρκ στη Θεσσαλονίκη είναι μουσείο και όχι μόνο είναι μουσείο, φυλάσσεται και πολύ καλά.

Και συνεχίζει το παραμάγαζο της Κυβέρνησης, η ΕΡΤ, για μία φορά ακόμα με την κακόγουστη φάρσα στη Eurovision, που δύο χορευτές της αγενέστατης Σουδανής -λες και δεν είχαμε άλλους να στείλουμε, που δήθεν λέει ότι εκπροσώπησε την Ελλάδα και με χρήματα του ελληνικού λαού σε αυτό το τσίρκο- να δηλώνουν ότι είναι Τούρκοι της δυτικής Θράκης. Πόσο πιο χαμηλά μπορεί να πέσει αυτή η χώρα, όπως την καταντήσανε καρπαζοεισπράκτορα του κάθε πικραμένου που θέλει συνεχώς να μας ταπεινώνει; Δεν υπάρχουν Έλληνες; Ακόμα και η γυφτοσκοπιανή Πρόεδρος αποκάλεσε αυτό το μόρφωμα των Σκοπίων σκέτο «Μακεδονία» χωρίς το «Βόρεια».

Εμείς οι Σπαρτιάτες λέμε για μία φορά ακόμα ότι δεν αποδεχόμαστε ούτε το «Βόρεια». Δεν υπάρχει «Βόρεια Μακεδονία», γιατί η Μακεδονία είναι μία και ελληνική. Η Μακεδονία ήταν και θα είναι του Αλέξανδρου η γη. Τέλος. Σκόπια και Σκόπια, τίποτε άλλο δεν υπάρχει. Γιατί εμείς είμαστε στο μυαλό, στην καρδιά και στην ψυχή Έλληνες και δεν ανήκουμε σε κάποια συνομοταξία που ξεπούλησαν τη Μακεδονία, τη Μακεδονία του Αλέξανδρου, του Φιλίππου, του Αριστοτέλη, του Παύλου Μελά και όλων των μακεδονομάχων και όλων όσων έδωσαν μάχες για τη ζωή τους για το μεγαλείο της Ελλάδας. Και πίσω δεν θα κάνουμε ποτέ. Πέρα από αυτό, ξέρουμε ότι οι Σκοπιανοί δεν τηρούν τη συμφωνία που υπέγραψαν και αντί να σηκώσει το γάντι ο κ. Μητσοτάκης και να καταργήσει μονομερώς αυτή την κατάπτυστη συμφωνία, πέρα βρέχει. Ποιος θα μιλήσει, όμως; Ποιος; Ο ικέτης που όταν γινόντουσαν τα συλλαλητήρια στην Αθήνα και στην Θεσσαλονίκη είχε πάει για σκι στα Τρίκαλα Κορινθίας; Τα θυμόσαστε αυτά, κύριοι της Νέας Δημοκρατίας;

Και όπως, βεβαίως, λέει και ο λαός, μάθανε ότι πλακώσανε -λέει- και οι γύφτοι και αναφέρομαι βεβαίως στον θρασύτατο Αλβανό Έντι Ράμα και το παραλήρημά του, που εδώ στην Αθήνα έκανε φιέστα αλβανική και κουβάλησε και Αλβανούς από την Αλβανία. Δεν μας έφταναν, δηλαδή, αυτοί που είναι εδώ πέρα. Έδωσαν κάποιοι προσκυνημένοι το πράσινο φως στον Αλβανό να έρθει εδώ στη χώρα μας, που έπρεπε να είναι persona non grata γι’ αυτό που έχει κάνει και άλλα πολλά βεβαίως. Γιατί εδώ και έναν χρόνο κρατάει παράνομα φυλακισμένο τον νόμιμα εκλεγμένο δήμαρχο της Χειμάρρας, τον Φρέντι Μπελέρη. Και, βεβαίως, δεν πήραν χαμπάρι στο Υπουργείο Εξωτερικών και στη Νέα Δημοκρατία ότι η ημερομηνία έλεγε 12 Μαΐου, την ημέρα δηλαδή που συνέλαβαν τον Μπελέρη. Εγώ, αν ήμουν πρωθυπουργός, τον Αλβανό δεν θα τον άφηνα σε ησυχία, δεν θα ήξερε πού να κρυφτεί. Γιατί, επιτέλους, πρέπει ως Έλληνες να προστατεύσουμε την ελληνική μειονότητα, γιατί είναι ελληνική η μειονότητα και δεν έχουμε κάνει τίποτα γι’ αυτούς τους ανθρώπους. Ζουν στο Μεσαίωνα ακόμα.

Και βέβαια σαν να μην έφτανε αυτό, προσπάθησε στο παραλήρημά του ο ναρκέμπορος να μας μάθει και ιστορία. Βάφτισε -λέει- Αλβανίδα την Μπουμπουλίνα μας, τη Μπουμπουλίνα τη δική μας που έδωσε την περιουσία της και έδωσε και τη ζωή της ακόμα για την πατρίδα. Είπε ότι η Ελλάς έχει ανάγκη τους Αλβανούς. Η Ελλάς δεν έχει ανάγκη κανέναν. Μπορούμε και μόνοι μας. Είπε, βέβαια, και το αμίμητο, ότι η Ελλάδα ανήκει στους Έλληνες, αλλά και στους Αλβανούς. Να τη μοιραστούμε την Ελλάδα μας! Αναφέρθηκε βεβαίως -και δεν μίλησε κανένας, κύριε Πλεύρη- στους ναζί, αρχιπροδότες Τσάμηδες και έθεσε, βέβαια, και θέμα μειονότητας των Αλβανών στην Ελλάδα. Όλα τα είχαμε, οι Αλβανοί μας έλειπαν.

Και, βεβαίως, οι υποτακτικοί των Αθηνών πιπιλάνε ακριβώς την ίδια καραμέλα που πιπίλαγαν και για την Τουρκία. Ό,τι παραβιάσεις έκανε η Τουρκία, ό,τι εγκλήματα κατά της Ελλάδος κάνει η Τουρκία που μας προσβάλλει συνεχώς ότι δεν ανήκουν νησιά σε εμάς και ανήκουν στην Τουρκία ή δεν ξέρω πού αλλού, το ίδιο κάνουν. Λέει ότι με αυτά που κάνουν, δεν συνάδουν με την ευρωπαϊκή προοπτική είτε της Τουρκίας είτε της Αλβανίας.

Και μιας που είπα «ευρωπαϊκή πορεία», υπάρχει κάποιος εκεί που λέγεται Μαργαρίτης Σχοινάς. Αυτός τι ρόλο παίζει; Είναι Έλληνας Επίτροπος στην Ευρωπαϊκή Ένωση; Υποστηρίζει τα συμφέροντα της Ελλάδος;

Γιατί βγήκε προχθές και διαμαρτυρήθηκε –λέει- γιατί στο τσίρκο δεν υπήρχε σημαία της Ευρωπαϊκής Ένωσης ή δεν υπήρχε σημαία των άφιλων, κάτι τέτοιο. Αντί να υποστηρίξει την Ελλάδα, υποστηρίζει το τσίρκο; Αυτή είναι η δουλειά του;

Αυτά και άλλα πολλά αποδεικνύουν ότι η Ελλάδα δεν έχει ηγέτες, αλλά προσκυνημένους, οι οποίοι, χωρίς ντροπή και αιδώ, αφήνουν τη χώρα και τον ελληνικό λαό βορά στα νύχια των ξένων συμφερόντων.

Όπως, λοιπόν, τα έχουν κάνει μαντάρα έξω, τα ίδια και χειρότερα έχουν κάνει και μέσα. Ο κ. Μητσοτάκης έχει το θράσος να ζητάει την ψήφο του ελληνικού λαού με την υπενθύμιση, βεβαίως, ότι μετά από αυτόν είναι το χάος. Παλιά τακτική είναι αυτή. Σπέρνουν τον φόβο και μετά το παίζουν σωτήρες, γιατί τα ίδια έλεγαν και κάποιοι άλλοι δικτάτορες και κατέληξαν κάπου αλλού.

Σιγά-σιγά έρχεται η πρόοδος, κύριοι της Νέας Δημοκρατίας, όπως βεβαίως και η τεχνογνωσία. Το πάτε καλά. Όμως, ξέχασα ότι ο κ. Μητσοτάκης ανήκει στο δημοκρατικό τόξο, μαζί με άλλους λούμπεν ή μπαντίτος που εξακολουθούν να ληστεύουν ασύστολα την Ελλάδα.

Το κόμμα που λέγεται Νέα Δημοκρατία υλοποιεί με ιδιαίτερο πάθος και ζήλο τη woke ατζέντα και μαζί με κομματικούς παρατρεχάμενους και ολιγάρχες σε όλα τα επίπεδα σφυρηλατούν τις αλυσίδες θανάτου του ελληνικού λαού. Αυτό το κόμμα, λοιπόν, που λέγεται Νέα Δημοκρατία, μαζί με άλλα -το ΠΑΣΟΚ και τον ΣΥΡΙΖΑ- έστησαν τη μεγαλύτερη φορολογική ληστεία που γνώρισε ποτέ αυτός ο τόπος. Καταστρέφοντας τη μεσαία και αγροτική τάξη, αναγκάζοντας εκατοντάδες χιλιάδες Έλληνες να πάρουν των ομματιών τους και να ρίξουν μαύρη πέτρα πίσω τους, διέλυσαν τη βιοτεχνία και τη βιομηχανία, έπεσαν μαζί με τα funds ως ύαινες στην ιδιωτική περιουσία και στους κόπους μιας ζωής, καταληστεύοντας τους Έλληνες. Βλέπε ηλεκτρονικοί πλειστηριασμοί και όχι μόνο. Επέβαλαν το μαφιόζικο τεκμαρτό εισόδημα στους ελεύθερους επαγγελματίες το οποίο -άκουσον, άκουσον- εάν κάποιοι δύσμοιροι τολμήσουν να αμφισβητήσουν έρχεται το Υπουργείο Οικονομικών και λέει ότι θα πληρώσουν πρώτα το χαράτσι και μετά θα ελεγχθούν σε βάθος πενταετίας. Και, βεβαίως, οι μαφιόζοι το πάνε και λίγο πιο κάτω. Λένε ότι θα ανοίξουν οι τραπεζικοί λογαριασμοί όχι μόνο του υπόχρεου επιχειρηματία, αλλά και της οικογένειάς τους. Η τρομοκρατία κυριολεκτικά σε όλο της το μεγαλείο. Όπως πάνε οι μαφιόζοι σε επιχειρήσεις και λένε: «Θα μου δώσεις τόσα» και λέει ο επιχειρηματίας: «Μα, δεν βγάζω τόσα» και οι μαφιόζοι απαντάνε: «Δεν με ενδιαφέρει». Το ίδιο κάνει και η Νέα Δημοκρατία αυτή τη στιγμή, που έχει πάρει τη συνταγή από τον ΣΥΡΙΖΑ και από το ΠΑΣΟΚ. Η τρομοκρατία σε όλο της το μεγαλείο. Επέβαλαν την πρωτοφανή στα παγκόσμια χρονικά προκαταβολή φόρου -ελληνική εφεύρεση- το τέλος επιτηδεύματος και άλλα πολλά, κλείνοντας χιλιάδες επιχειρήσεις, με αποτέλεσμα σήμερα η χώρα μας να είναι η φτωχότερη στην Ευρωπαϊκή Ένωση, ένα σκαλί επάνω από τη Βουλγαρία.

Σύμφωνα με στοιχεία της Ευρωπαϊκής Ένωσης το ΑΕΠ της χώρας μειώθηκε κατά 22%, ενώ –ακούστε- της Λιθουανίας ανέβηκε κατά 94%, της Εσθονίας κατά 86%, της Πολωνίας κατά 57%, της Σλοβενίας κατά 32% και της Κροατίας κατά 31%. Σχεδόν όλες αυτές οι χώρες ανήκαν στο ανατολικό μπλοκ. Πώς γίνεται αυτό;

Τα αστεία τελείωσαν. Κάτι θα αλλάξει. Επομένως μαύρο στη Νέα Δημοκρατία και στους υπόλοιπους εδώ μέσα που αποφασίζουν και διατάσσουν. Μαύρο στους άθεους, τους διεθνιστές και τους θεομπαίχτες. Μαύρο στους δυνάστες του ελληνικού λαού και στους μαυραγορίτες που έβαλαν την αγαπημένη μας χώρα σε τροχιά θανάτου και υπέγραψαν και με τα δύο χέρια όλα τα μνημόνια που ήρθαν εδώ. Μαύρο σε έναν Πρωθυπουργό που ξεκλήρισε χιλιάδες ανθρώπους, στέλνοντάς τους με το ζόρι και με απειλές να εμβολιαστούν, λες και ήταν πρόβατα, λέγοντάς τους ψέματα ότι το εμβόλιο της AstraZenecaείναι απολύτως ασφαλές.

Ποιος να ξεχάσει αυτό που έλεγε ο κ. Μητσοτάκης το 2021; Ότι είναι πιο πιθανό να τρακάρεις, πηγαίνοντας στο εμβολιαστικό κέντρο, από το να πάθεις κάτι από το εμβόλιο.

Εδώ είναι οι δηλώσεις του κ. Μητσοτάκη.

Ποιος θα ξεχάσει τότε, που ήμασταν εγκλωβισμένοι μέσα στα σπίτια μας, και στέλναμε μηνύματα για να βγάλουμε τα σκουπίδια;

Ποιος θα ξεχάσει, τότε: «μήνυμα» για να βγάλουμε τον σκύλο, «μήνυμα» για να βγούμε έξω, να πάρουμε αέρα, ως ελεύθεροι άνθρωποι. Έκλεισαν και τις εκκλησιές μας. Ούτε να προσευχηθούμε δεν μπορούσαμε, να πάρουμε δύο ανάσες παρηγοριάς από τον Θεό. Δεν είχαμε και τίποτε άλλο. Ο κ. Μητσοτάκης «χαριεντιζόταν» στην Ικαρία. Αυτά δεν τα ξεχνάμε, κύριοι της Νέας Δημοκρατίας. Αν δεν ξυπνήσουμε, η Ελλάδα τετέλεσται. Γι’ αυτό ο ελληνικός λαός δεν πρέπει να ξεχάσει ότι ο αυταρχικός «μητσοτακισμός» πρέπει να σβήσει από την Ελλάδα, για να δει ο τόπος καλύτερες ημέρες.

Εμείς, οι «Σπαρτιάτες» μιλάμε και θα μιλάμε πάντα. Δεν θα μας κλείσετε τη φωνή, κύριε Μητσοτάκη, όσες προσπάθειες και να κάνετε. Και πεθαμένους, δεν μπορείτε να μας αντιμετωπίσετε. Και ξέρετε γιατί; Γιατί, πίσω μας είναι διακόσιες πενήντα χιλιάδες ψηφοφόροι, που τώρα -να είστε σίγουροι- έχουν γίνει πολύ περισσότεροι. Το γνωρίζετε, βεβαίως, πάρα πολύ καλά. Γι’ αυτό προσπαθείτε να μας φιμώσετε και να ανακόψετε τη δύναμή μας, που είναι πανευρωπαϊκή. Η ορμή του χειμάρρου που δεν ελέγχετε θα στραφεί επάνω σας και θα σας πνίξει. Θα σας «μαυρίσουν» οι ψηφοφόροι στις Ευρωεκλογές. Και πρέπει να το κάνουν τόσο για επιβράβευση των δικών μας σταθερών αξιών όσο και τα επαίσχυντα νομοσχέδια που πρόστυχα πετάξατε στα μούτρα τους. Αλλά ποιος έχασε το δημοκρατικό φρόνημα για να το βρείτε εσείς, κύριε Μητσοτάκη; Είστε ένας ολετήρας και τίποτε περισσότερο.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερις μαθήτριες και μαθητές, δεκατέσσερις συνοδοί και δύο εκπαιδευτικοί από το Ομογενειακό Σχολείο των Ηνωμένων Πολιτειών «Argyrios Fantis School».

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κυρία Πρόεδρε, κυρίες και κύριοι συνάδελφοι, πρώτα από όλα είναι ιδιαιτέρως συγκινητικό ότι παρακολουθούν τη συνεδρίαση άτομα της ομογένειας, σε μία περίοδο που με αυτήν εδώ την Κυβέρνηση και με αυτό το Κοινοβούλιο συνολικά καταφέραμε να λύσουμε ένα κεντρικό θέμα, το οποίο είχε να κάνει με τη δυνατότητα ψήφου στους αποδήμους από τον χώρο τον οποίον βρίσκονται. Ήταν ένα νομοσχέδιο που είχε τη συναίνεση πολλών κομμάτων για να υλοποιηθεί και αυτό είναι ένα σημαντικό ως έμπρακτο δείγμα προς αυτούς τους ανθρώπους.

Θα αναφερθώ πρώτα από όλα σε κάτι που εγώ περίμενα ότι οι Αρχηγοί οι οποίοι μίλησαν θα αναφέρονταν.

Σήμερα είναι, κυρία Υπουργέ, πάρα πολύ σημαντική ημέρα, γιατί στην πραγματικότητα για την Ελλάδα, για το Αρχαιολογικό Μουσείο, αλλά και για την πόλη της Αθήνας γίνεται το πρώτο μεγάλο βήμα. Θυμάμαι πριν πέντε ή έξι χρόνια ότι το είχατε παρουσιάσει, κυρία Υπουργέ σε εκδήλωση που είχαμε κάνει για την ανάγκη της ύπαρξης και του τρόπου ανάπτυξης του Αρχαιολογικού Μουσείου της Αθήνας. Αυτό είναι ιδιαιτέρως σημαντικό, γιατί εκτός από το γνωστό Μουσείο της Ακρόπολης που έχουμε στην Αθήνα, υπάρχει το Αρχαιολογικό Μουσείο που έχει πολύ μεγάλη επισκεψιμότητα και με τις παρεμβάσεις οι οποίες θα γίνουν, οπωσδήποτε θα μπορούν να εκτεθούν πολύ περισσότερα εκθέματα του ελληνικού πολιτισμού, ώστε να υπάρξει πολύ μεγαλύτερη επισκεψιμότητα.

Είναι ιδιαιτέρως σημαντικό για την πόλη της Αθήνας, γιατί είναι σε ένα σημείο το οποίο γνωρίζουμε, μιλώντας πολλές φορές με τους κατοίκους, ότι δεν βρίσκεται στην καλύτερη δυνατή κατάσταση. Αναφορικά με το σκέλος της ποιότητας ζωής, αντιλαμβανόμαστε ότι θα υπάρξει ένας σημαντικός πνεύμονας, όπου θα αναπτυχθεί γύρω του όλος ο αστικός ιστός, η Αθήνα μας και οπωσδήποτε θα αναπτυχθεί, συνολικά, η κοινωνική και οικονομική ζωή του τόπου.

Κι εκεί πέρα, επειδή το άκουσα αυτό προηγουμένως, προσέξτε, τώρα αν φτάσουμε και τον πολιτισμό -γιατί το άκουσα, το ανέφερε η κ. Φωτίου τι έγινε στη Eurovision ο πολιτισμός με τις πολιτικές αντιλήψεις- ναι, προφανώς στον πολιτισμό μπορεί να υπάρχουν και πολιτικές επιρροές, αλλά επί της αρχής φαντάζομαι ένα πολιτιστικό κομμάτι, να πάει κάποιος να δει ένα έργο τέχνης, είτε είναι αριστερός είτε είναι δεξιός, άμα δει τη Μόνα Λίζα στο Λούβρο λόγου χάριν, θεωρώ ότι θα το δει και θα κάνει την κριτική που θέλει. Ακόμα και αν δει και την «Αγία Οικογένεια» πάλι του Ντα Βίντσι, θα κάνει την κριτική, την οποία θέλει. Αλλά το έργο τέχνης ως έργο τέχνης θα είναι ωραίο, από όποια πλευρά και αν υπάρχει. Γιατί ακούσαμε κι αυτή την προσέγγιση.

Οπότε στα θέματα πολιτισμού μπορεί προφανώς να διαφωνούμε, σε θέματα που μπορούν να έχουν να κάνουν είτε με την ανάπτυξη είτε με τη διαδικασία είτε με διαχειριστικά θέματα, αλλά μην μπαίνουμε και σε ένα σκέλος να διαφωνούμε για αυτονόητα πράγματα. Αν δηλαδή ένα έργο τέχνης το έχει κάνει αριστερός, δεν πρέπει να αρέσει σε έναν δεξιό ή αν το έχει κάνει δεξιός, δεν πρέπει να αρέσει σε έναν αριστερό.

Πέρα, όμως, από το νομοσχέδιο, ειδικά οι Αρχηγοί που προηγήθηκαν προσπάθησαν οπωσδήποτε -και πιστεύω ότι τις επόμενες τρεις εβδομάδες, κυρίες και κύριοι συνάδελφοι, θα το βιώσουμε ακόμα πιο έντονα επειδή μπαίνουμε σε ένα προεκλογικό πλαίσιο- έγινε μια ολόκληρη κουβέντα για διαφορετικά θέματα. Λογικό ήταν μετά τις διακοπές του Πάσχα, υπάρχουν αρκετά θέματα να συζητήσουμε.

Αλλά εγώ θέλω να καταλάβω και να δούμε κάποια από τα θέματα που αναπτύχθηκαν. Πριν πάμε στο σκέλος της εξωτερικής πολιτικής, άκουσα από τον Πρόεδρο της Ελληνικής Λύσης να λέει για μια πραγματογνωμοσύνη, την οποία πραγματογνωμοσύνη δεν την γνωρίζουμε και κανονικά δεν πρέπει να τη γνωρίζει κανένας γιατί η πραγματογνωμοσύνη έχει παραγγελθεί από τη δικαιοσύνη, τηρείται η διαδικασία της ανάκρισης, η οποία θα έρθει, η οποία θα λέει μια σειρά από πράγματα και να απαντήσουμε σε αυτά τα πράγματα. Τώρα είναι σοβαρή προσέγγιση αυτή;

Δεν θα μπω στο σκέλος το αυτονόητο, ότι η πραγματογνωμοσύνη που παραγγέλνει η δικαιοσύνη προφανώς αξιολογείται από τη δικαιοσύνη και τα ευρήματα και πώς θα δράσει στο δικαστικό επίπεδο και δεν είναι θέμα της Κυβέρνησης ή της Βουλής να απαντήσει. Αλλά ας το ξεπεράσουμε αυτό. Να απαντήσει η Βουλή σε κάτι το οποίο θα έρθει, το οποίο δεν το γνωρίζουμε, αλλά με κάποιον τρόπο το γνωρίζει ο κ. Βελόπουλος, να θεωρήσουμε δεδομένα αυτά, τα οποία είπε και να απαντήσουμε σε αυτά;

Κυρίες και κύριοι συνάδελφοι, καταλαβαίνω, σε προεκλογική τροχιά είμαστε, δημοσκοπήσεις βγαίνουν εδώ. Οι δημοσκοπήσεις μού θύμισε η τοποθέτηση που έγινε προηγουμένως την προεκλογική κουβέντα. Και κάποιοι άλλοι αμφισβητούσαν τις δημοσκοπήσεις πριν τις βουλευτικές εκλογές και τελικά είχαν δίκιο ως προς το ποσοστό που πήραμε, αλλά στην αντίθετη πλευρά. Τελικά οι δημοσκοπήσεις τούς ευνοούσαν στο ποσοστό και πήραν πολύ λιγότερο.

Το αν θα πέσουν μέσα ή δεν θα πέσουν μέσα οι δημοσκοπήσεις θα το δούμε και τα αποτελέσματα θα τα δούμε. Να μην υπάρχει άγχος. Να μην υπάρχει άγχος. Όλα τα κόμματα θα κάνουν τον προεκλογικό τους αγώνα. Εμείς αναφερόμαστε σε μια σειρά από θέματα και κοιτάμε στα μάτια τους Έλληνες πολίτες, και αντίστοιχα θα κάνουμε πολιτική.

Βλέπω, όμως, ότι σιγά-σιγά κάποιοι θα πάνε να επιλέξουν μια τοξικότητα, την οποία βλέπουμε σε καθημερινό επίπεδο. Διότι είναι σύνηθες, όταν δεν έχεις σειρά επιχειρημάτων, όταν γνωρίζεις ότι δεν μπορείς να αντιπαρατεθείς με μια πολιτική η οποία γίνεται και έχει την έγκριση των Ελλήνων πολιτών, είτε σε ποσοστό εκλογών είτε σε δημοσκοπήσεις, αυτομάτως είναι πολύ πιο εύκολο να γυρίσεις την κουβέντα σε θέματα τα οποία μπορείς να αναπτύξεις πολύ πιο εύκολα την τοξικότητα. Και προφανώς υπάρχει και το άγχος άλλων κομμάτων, αν θα μπούνε ή δεν θα μπούνε στο Ευρωκοινοβούλιο, άλλα κόμματα αν θα είναι δεύτερα ή τρίτα κ.λπ..

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δεν έχουμε άγχος εμείς!

**ΑΘΑΝΑΣΙΟΣ ΠΛΕΥΡΗΣ:** Αλλά είναι λογικό ότι ενώ εμείς πηγαίνουμε με μια συγκεκριμένη ατζέντα, η οποία λέει με θετικό πρόσημο να στηριχθεί το έργο που κάνουμε, κάποιοι άλλοι έχουν ως μοναδική ατζέντα: «Δώστε μήνυμα στον Μητσοτάκη να πέσει ο Μητσοτάκης από την Κυβέρνηση ή να έχει τέτοιο ποσοστό στις ευρωεκλογές που να δημιουργηθεί κυβερνητική κρίση». Όλα αυτά, όμως, εδώ πέρα είμαστε, 9 Ιουνίου θα δούμε τι θα γίνει και τι θα ψηφίσει ο ελληνικός λαός.

Ακούστηκαν πράγματα μετά σχετικά με την εξωτερική μας πολιτική και από τον Πρόεδρο των Σπαρτιατών και από τον Πρόεδρο της Ελληνικής Λύσης. Και στα τρία επίπεδα τα οποία αναφέρετε της εξωτερικής πολιτικής πάμε να δούμε τι γίνεται. Πρώτα από όλα στα ελληνοτουρκικά, με μια σταθερή γραμμή στα εθνικά θέματα όλο το προηγούμενο διάστημα καταφέραμε να απομονώσουμε την Τουρκία. Πετύχαμε πολύ σημαντικές επιτυχίες σε όλο το διεθνές επίπεδο και σήμερα έχουμε καταφέρει, χωρίς να έχουμε κάνει καμμία υποχώρηση από τις εθνικές γραμμές, αντιθέτως, στηρίζοντας την εθνική γραμμή όπως υπάρχει, να λέμε ότι μπορούμε να συζητάμε μαζί τους.

Και η συζήτηση αυτή δίνει και μια δυνατότητα αποκλιμάκωσης, χωρίς σε καμμία περίπτωση να δημιουργεί το οποιοδήποτε πλαίσιο, το οποίο προσπαθήσατε να παρουσιάσετε, υποχωρητικότητας.

Αντιθέτως, οι εθνικές γραμμές παραμένουν ακέραιες. Μέσα στην Κωνσταντινούπολη, μέσα στην Άγκυρα, όπου έχουμε βρεθεί, θέτουμε όλα τα θέματα τα οποία υπάρχουν. Και μέσα σε αυτό το πλαίσιο λέμε ναι, ξέρουμε ότι έχουμε διαφορές, δεν τρέφουμε αυταπάτες ότι ξαφνικά λύθηκαν τα θέματα, αλλά από την άλλη πλευρά μπορούμε να συζητούμε για να υπάρχει ένα πλαίσιο καλύτερης αποκλιμάκωσης.

Συνεπώς, και στο πλαίσιο που έχει να κάνει με τα θέματα τα ελληνοτουρκικά αλλά και με την Κύπρο μας, είμαστε σε αγαστή συνεργασία με την Κύπρο. Δεν τίθεται κανένα θέμα υποχώρησης και αντιθέτως οι επιτυχίες οι συνολικές που έχουμε αυτά τα πέντε χρόνια έχουν αποτυπωθεί στο διεθνές στερέωμα.

Ερχόμαστε τώρα στο κομμάτι το οποίο αναφέρεται στην επίσκεψη του Ράμα. Πρώτα από όλα εδώ πέρα κάποια στιγμή πρέπει κάποιοι να αποφασίσουν, ο Φρέντης Μπελέρης είναι καλός για δήμαρχος Χειμάρρας, αλλά είναι κακός ως υποψήφιος Ευρωβουλευτής; Δεν γίνεται. Αν είναι καλός ως δήμαρχος και λέμε ότι σωστά πήγε ως δήμαρχος, δεν έγινε ξαφνικά ακροδεξιός, όταν πάει και κατεβαίνει στο Ευρωκοινοβούλιο, κριτική την οποία κάνουν τα κόμματα της αριστεράς. Διότι ο Αλέξης Τσίπρας όταν συναντούσε την οικογένεια του Φρέντη Μπελέρη δεν έλεγε τα πράγματα που ακούμε σήμερα από την πλευρά στελεχών του ΣΥΡΙΖΑ και της Νέας Αριστεράς.

Από την άλλη πλευρά, από την πτέρυγα των κομμάτων, τα οποία ενοχλήθηκαν ακόμα περισσότερο που ο Φρέντης Μπελέρης είναι υποψήφιος, δεν μπορεί να είναι ο αγωνιστής όσο βρίσκεται στη φυλακή και όταν κατεβαίνει μαζί μας να πάει να παίξει το παιχνίδι του Ράμα. Αυτή ήταν απόλυτη προσβολή, το οποίο έχει ειπωθεί από στελέχη των κομμάτων τα οποία πίστευαν ότι μπορούν να δημιουργήσουν ψηφοθηρικά σε ένα εθνικό θέμα.

Εμείς λέμε με έναν ξεκάθαρο τρόπο «σεβασμό στα δικαιώματα των Ελλήνων της Βορείου Ηπείρου». Τα δικαιώματα αυτά ειδικά πλήττονται στη Χειμάρρα, γιατί υπάρχει και το πλαίσιο που έχει να κάνει με το ιδιοκτησιακό. Και δεν μένουμε μόνο στις καταδίκες τις οποίες έχουμε πετύχει, αλλά με έναν έντονο συμβολισμό, συμμετέχει στο ευρωψηφοδέλτιό μας, ακριβώς για να δείξουμε ότι την επόμενη μέρα θα ελέγχεται η οποιαδήποτε ευρωπαϊκή προοπτική της Αλβανίας από τους ανθρώπους που έχουν βιώσει στο πετσί τους το μη κράτος δικαίου της Αλβανίας.

Και πραγματικά δεν κατάλαβα, πολλά πράγματα διατυπώνονται και ξέρετε είναι ωραίο να λέγονται. Ειπώθηκε εδώ πέρα το αν οι Αλβανοί, οι οποίοι βρίσκονται εδώ πέρα θα μπορούν να διδάσκονται είτε τη γλώσσα τους είτε την ιστορία τους. Γιατί, οι Έλληνες, όπου κι αν βρίσκονται, δεν το θεωρούμε αυτονόητο ότι θα διδάσκονται αυτά τα πράγματα; Και είναι πολύ προτιμότερο να τα διδάσκονται αυτά μέσω ευρωπαϊκών κονδυλίων, γιατί μέσω ακριβώς ευρωπαϊκών κονδυλίων μπορείς σε μεγάλο βαθμό να έχεις παρέμβαση και σε πλαίσιο, το οποίο συνδέεται με αυτή τη διδασκαλία.

Αλλά είναι δυνατόν να λέμε τώρα κάτι που μπορεί να ακούγεται ευχάριστα; Δηλαδή αυτό που εμείς διεκδικούμε για τους Έλληνες όπου βρίσκονται, δεν μπορεί να το έχουν κάποιοι άλλοι; Ή όταν αντίστοιχα ο Έλληνας Πρωθυπουργός έρχεται και λέει ότι θα κάνει τις περιοδείες, όπου κρίνει ότι μπορεί να τις κάνει, εμείς να παίζαμε το παιχνίδι ακριβώς αυτό που ήθελε ο Ράμα, να πάμε να δημιουργήσουμε απαγορεύσεις για να μπει μετά μια λογική συμψηφισμών ως προς το πώς σέβεται το κάθε κράτος το άλλο ή πώς σέβεται η Ελλάδα αρχηγό ενός κόμματος. Ήρθε, έφερε μαζί του, όσοι είδατε και το βίντεο, κόσμο. Υπάρχουν χιλιάδες Αλβανοί που εργάζονται εδώ πέρα. Βρέθηκαν κάποιοι περισσότεροι μεταφερόμενοι να πάνε εκεί.

Και η απάντηση δίνεται ακριβώς με τη στάση της Ελληνικής Κυβέρνησης, που η στάση της Ελληνικής Κυβέρνησης δείχνει ότι στηρίζει αυτόν, ο οποίος είναι φυλακισμένος Δήμαρχος Χειμάρρας.

Και τελευταίο κομμάτι, το οποίο έχει αναπτυχθεί και πάλι, μπήκε στον δημόσιο διάλογο, αυτά τα οποία γίνονται τώρα με τη βόρεια γείτονα ακριβώς δικαιώνουν τη στάση της Νέας Δημοκρατίας. Και εδώ πέρα -με συγχωρείτε- ο ΣΥΡΙΖΑ μην προσπαθεί να κάνει μια σπέκουλα σε αυτό το σκέλος. Ο Έλληνας Πρωθυπουργός από αυτό εδώ το Βήμα στις 24-1-2019 είχε πει ότι ό,τι ψηφιστεί στις Πρέσπες είναι τώρα, τώρα πρέπει να αποτραπεί. Και η Νέα Δημοκρατία καταψήφισε τη Συνθήκη των Πρεσπών, όπως και το ΠΑΣΟΚ, με βασικό και κεντρικό γνώμονα ότι η σύνθετη ονομασία ως προς το όνομα δεν ακολουθούσε την ιθαγένεια, την εθνότητα και τη γλώσσα. Γιατί, δυστυχώς, η εθνότητα, η ιθαγένεια με το άρθρο 3 παράγραφος 1, Β΄ και Γ΄ -Β΄ εθνότητα-ιθαγένεια και Γ΄ γλώσσα- αναφέρονται ως μακεδονική στη Συνθήκη των Πρεσπών.

Όμως άπαξ και ψηφιζόταν αυτή η συνθήκη, προφανέστατα οι μόνες δυνατότητες που υπάρχουν σε διεθνείς συνθήκες είναι να παρακολουθείς την τήρηση αυτών των διεθνών συνθηκών και να κάνεις τις πράξεις που ορίζονται από τις διεθνείς συνθήκες. Αυτό δεν σημαίνει ότι αλλάζει στάση η Νέα Δημοκρατία.

Η Νέα Δημοκρατία κατά της Συνθήκης των Πρεσπών είναι, κατά της Συνθήκης των Πρεσπών ήταν, κατά της Συνθήκης των Πρεσπών θα συνεχίσει να είναι, αλλά είναι ψηφισμένη διεθνής συνθήκη και άρα δεσμεύει τη χώρα. Και η δυνατότητα η οποία υπάρχει είναι, με βάση το πλαίσιο που ορίζεται ως κυρώσεις, να παρακολουθείς και να έχεις έναν κρατημένο βασικό όπλο, που είναι η ευρωπαϊκή προοπτική, από τη στιγμή που το ΝΑΤΟ έχει εκχωρηθεί.

Συνεπώς, οι υπεύθυνοι πολιτικά ήταν αυτοί που τον Ιανουάριο ψήφισαν τη συνθήκη και σήμερα αυτά τα οποία γίνονται, δείχνουν ακριβώς ότι αυτή η κακή συνθήκη, αυτή η άθλια συνθήκη δεν ήταν ούτε καν κατοχυρωμένη σε αυτά τα ελάχιστα.

Και ο μόνος, κυρίες και κύριοι συνάδελφοι, που εγκαλεί την Ελλάδα να φέρει τα πρωτόκολλα συνεργασίας είναι ο ΣΥΡΙΖΑ. Δεν το έχει ζητήσει κανένας άλλος. Ο ΣΥΡΙΖΑ είναι ο μόνος που το ζητάει. Δεν μας έχει πει ένα όργανο «γιατί δεν τα έχετε φέρει προς ψήφιση». Και δικαιώνεται η στάση της ελληνικής πλευράς. Γιατί σε αυτή την κακή Συνθήκη με την οποία ποδηγετήσατε τη χώρα, εμείς ερχόμαστε και λέμε «πάμε να προστατεύσουμε ό,τι μπορεί να γίνει» και προφανώς αυτή η προστασία γίνεται παρακολουθώντας την άλλη πλευρά και μη ολοκληρώνοντας διαδικασίες οι οποίες δεν έχουν επιστροφή.

Συνεπώς και στα τρία επίπεδα τα οποία αναφέρθηκαν, τα ελληνοτουρκικά, το σκέλος των ελληνοαλβανικών και το σκέλος που έχει να κάνει με τα Σκόπια, η ελληνική πλευρά είναι ξεκάθαρη. Υπηρετεί απόλυτα τις εθνικές θέσεις και με αυτό τον τρόπο εμείς πηγαίνουμε και τα εξηγούμε και τα λέμε στους πολίτες, γιατί η εθνική γραμμή δεν είναι κραυγές, η εθνική γραμμή είναι να υπάρχουν αποτελέσματα και με Κυριάκο Μητσοτάκη Πρωθυπουργό και Κυβέρνηση Νέα Δημοκρατία στο κομμάτι της εξωτερικής πολιτικής συνεχώς κάνουμε περήφανη την Ελλάδα.

Με όλες αυτές τις σκέψεις θα πρέπει τουλάχιστον, παρά τις διαφορές μας, το συγκεκριμένο νομοσχέδιο που φέρνει η Υπουργός Πολιτισμού να ψηφιστεί από το σύνολο της Βουλής, ώστε να μπορέσουμε οι Αθηναίοι να έχουμε ένα Αρχαιολογικό Μουσείο όπως μας αξίζει.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Τζανακόπουλος, Κοινοβουλευτικός Εκπρόσωπος της Νέας Αριστεράς, έχει ζητήσει να κάνει μια μικρή παρέμβαση.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Επί της διαδικασίας, κυρία Πρόεδρε.

Θα ήθελα να ρωτήσω την κυρία Υπουργό αν προτίθεται, πριν τις ομιλίες των Κοινοβουλευτικών Εκπροσώπων, να κάνει την ομιλία της όπως είθισται μετά την ολοκλήρωση του κύκλου των εισηγητών του νομοσχεδίου, έτσι ώστε να μπορέσουμε να αξιολογήσουμε τις απαντήσεις σε ερωτήματα που τέθηκαν, σοβαρά ερωτήματα για το αντικείμενο του νομοσχεδίου και να απαντήσουμε σε αυτά τα οποία προτίθεται η ίδια να πει ή αν θεωρεί ότι ο κοινοβουλευτικός διάλογος θα εξαντληθεί απλώς και μόνο με μια τοποθέτησή της, αφού έχουν ολοκληρωθεί οι ομιλίες και των Κοινοβουλευτικών Εκπροσώπων ή ενδεχομένως και κάποιων εκ των ομιλητών. Γιατί θεωρώ ότι αυτό δεν προάγει τον κοινοβουλευτικό διάλογο.

Σκοπεύετε απλώς να κάνετε ένα κλείσιμο επί της συζήτησης ή θα μπορέσουμε να κάνουμε και πολιτικό διάλογο για μία σοβαρή νομοθετική πρωτοβουλία που παίρνετε;

**ΠΡΟΕΔΡΕΥΟΥΣΑ (Όλγα Γεροβασίλη):** Η κυρία Υπουργός, η κυρία Μενδώνη έχει τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Έχω απαντήσει και έχω δηλώσει ήδη από την Επιτροπή Μορφωτικών ότι θα μιλήσω στο τέλος. Το έχω πει, είναι σαφές, είναι γνωστό. Θα απαντήσω σε αυτά τα οποία θέτετε…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυτός είναι κοινοβουλευτικός διάλογος;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Αυτό δεν απαγορεύεται από τον Κανονισμό της Βουλής. Φροντίστε εσείς να υπηρετείτε τον Κανονισμό της Βουλής και μετά να κάνετε υποδείξεις.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ναι, αλλά τι είθισται!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Τζανακόπουλε, δεν μπορεί να γίνει διάλογος επ’ αυτού.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Προφανώς δεν μπορεί να γίνει διάλογος.

**ΠΡΟΕΔΡΕΥΟΥΣΑ (Όλγα Γεροβασίλη):** Η κυρία Υπουργός θα τοποθετηθεί την ώρα που επέλεξε.

Τον λόγο τώρα έχει η Κοινοβουλευτική Εκπρόσωπος της Κοινοβουλευτικής Ομάδας Νίκη κ. Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, Χριστός Ανέστη!

Πριν ξεκινήσω την τοποθέτησή μου, θα ήθελα να υπενθυμίσω στον κ. Πλεύρη κάποια δήλωση που έκανε η κ. Ντόρα Μπακογιάννη, η οποία όχι μόνο είναι υπέρμαχος της Συμφωνίας των Πρεσπών, αλλά διεκδικεί και την πατρότητά της, σύμφωνα με δημοσιεύματα πάντα.

Πριν την τοποθέτησή μου στο υπό ψήφιση σχέδιο κύρωσης της δωρεάς στο Εθνικό Αρχαιολογικό Μουσείο, θα ήθελα να θυμίσω σε όλους μας τα λόγια ενός μεγάλου ευεργέτη των ημερών μας, του αείμνηστου Ιάκωβου Τσούνη: «Ο πιο σπουδαίος για μένα είναι ο πατριώτης, όχι εκείνος που έχει λεφτά, όχι εκείνος που έχει τιμητικές διακρίσεις. Δίχως πατρίδα, ούτε ο πλούτος ούτε η δόξα ούτε οι χαρές υπάρχουν». Αυτό είναι το δικό μας μέτρο στη Νίκη, για να ορίσουμε κάποιον ως ευεργέτη, το ανιδιοτελές και χωρίς αντάλλαγμα αίσθημα προσφοράς.

Έρχομαι τώρα στην υπό ψήφιση σύμβαση δωρεάς. Όπως γνωρίζετε, υπάρχει ήδη θεσμικό πλαίσιο αν κάποιος επιθυμεί να κάνει δωρεά σε έναν φορέα του δημοσίου, υπάρχει το άρθρο 3α του ν.4182/2013. Στο άρθρο αυτό περιγράφεται η διαδικασία που πρέπει να ακολουθήσει κάποιος για να προχωρήσει σε μία δωρεά προς φορέα του δημοσίου.

Ποιος είναι, λοιπόν, ο λόγος που κατ’ εξαίρεση η συγκεκριμένη σύμβαση έρχεται σήμερα προς ψήφιση;

Μία πρώτη λογική εξήγηση είναι ότι δεν υπάρχουν τα χρήματα για να γίνει το συγκεκριμένο έργο στο Εθνικό Αρχαιολογικό Μουσείο, οπότε μόνο με δωρεά θα μπορούσατε να καλύψετε αυτή τη δαπάνη και γι’ αυτό είσαστε αναγκασμένοι να κάνετε ό,τι σας ζητάει ο δωρητής, δηλαδή να επικυρώσετε με νόμο τη σύμβαση δωρεάς. Αυτό, φυσικά, προδίδει οικονομική αδυναμία και έρχεται σε αντίθεση με το αφήγημα της ισχυρής οικονομίας που προσπαθεί να χτίσει ο κ. Χατζηδάκης. Αν δεν σας βρίσκονται 40 εκατομμύρια ευρώ για να γίνει το έργο αυτό, τότε για ποια ισχυρή οικονομία μιλάμε; Όμως, δεν εκπλήσσομαι. Εδώ η Κυβέρνηση δεν μπορεί να διαθέσει 15,4 εκατομμύρια ευρώ για να εξαιρέσει από τον φόρο εισοδήματος τους πολύτεκνους, θα είχε 40 εκατομμύρια ευρώ για έργα στον πολιτισμό;

Μία δεύτερη εξήγηση έχει να κάνει με το γεγονός ότι η Κυβέρνησή σας δεν πιστεύει και πολύ στην ισονομία. Μπορεί η διαδικασία του άρθρου 3α του ν.4182/2013 να είναι διαθέσιμη να την ακολουθήσει κάθε ενδιαφερόμενος δωρητής, όμως, κάποιοι φαίνεται ότι μπορούν να επιτύχουν μία προνομιακή μεταχείριση, προκειμένου να επιβάλλουν τους όρους τους.

Το θέμα, όμως, για εμάς δεν είναι μόνο οικονομικό, αλλά και ζήτημα αξιών. Αντιλαμβάνομαι ότι μπροστά στο οικονομικό όφελος οι αξίες για τη Νέα Δημοκρατία έχουν μειωμένη βαρύτητα. Για ποιες αξίες να μιλάμε σε ένα κόμμα, που προκειμένου να ικανοποιήσει κάποιες μειοψηφίες εντός και εκτός συνόρων, αλλοιώνει το νόημα σε έννοιες θεμελιωμένες από την αυγή του ανθρώπου, όπως η οικογένεια και η μητρότητα; Τη στιγμή που δεινοπαθεί κάθε έννοια κράτους δικαίου από την Κυβέρνηση Μητσοτάκη, η ισονομία θα ξέφευγε; Όταν στον πυρήνα της πολιτικής σου θέσης έχεις τη λατρεία του οικονομικού κέρδους, δεν υπάρχουν αρχές, μόνο η λογική κόστους-οφέλους.

Έτσι και εδώ, αν δώσουμε μία προνομιακή μεταχείριση σε κάποιον οικονομικά εύρωστο πολίτη της χώρας, παραβιάζοντας την αρχή της ισονομίας, τότε κερδίζουμε 40 εκατομμύρια ευρώ. Όσο και αν μπορεί κάποιος να αντιληφθεί ανθρώπινα την προσωπική επιθυμία του δωρητή να τιμήσει τους γονείς του, τα ζητήματα πολιτικής αρχής πρέπει να προτάσσονται. Αν κάποιος επιθυμεί να δωρίσει, ας το κάνει άνευ ανταλλάγματος και το κράτος θα πρέπει από την άλλη να κάνει αυτό που ηθικά του αναλογεί τιμώντας τον ευεργέτη, εκτός φυσικά αν υπάρχει τέτοια έλλειψη εμπιστοσύνης, ώστε να μην σας εμπιστεύεται η οικογένεια των δωρητών. Αυτό, όμως, δεν είναι λόγος για να παρακαμφθεί η αρχή της ισονομίας.

Ένα τρίτο στοιχείο που θα ήθελα, επίσης, να επισημάνω είναι το αντικείμενο της δωρεάς. Η δωρεά αφορά αποκλειστικά και μόνο σε παροχή υπηρεσιών και όχι στην κατασκευή κάποιου έργου. Η δωρεά αφορά υπηρεσίες και μόνο υπηρεσίες. Γι’ αυτό θεωρώ ότι 40 εκατατομμύρια ευρώ αποκλειστικά σε τέσσερις μόνο εταιρείες, δηλαδή στο αρχιτεκτονικό γραφείο «David Chipperfield», στο αρχιτεκτονικό γραφείο «Αλέξανδρος Τομπάζης & Συνεργάτες», στην εταιρεία «Hill International» και στην «Βεντουράκης-Ταβανιώτης & Συνεργάτες Α.Ε. Μελετών» είναι μια αδικαιολόγητα μεγάλη δαπάνη.

Για να δώσω ένα μέγεθος σύγκρισης, με τα χρήματα αυτά θα μπορούσε να πληρωθεί ο φόρος εισοδήματος όλων των πολυτέκνων της χώρας για δύο χρονιές. Για εμάς 40 εκατομμύρια ευρώ είναι ένα εξαιρετικά μεγάλο ποσό και συνιστά υπερβολή να χορηγηθεί σε αμοιβές τεσσάρων γραφείων αρχιτεκτόνων. Για εμάς είναι μια σπατάλη, γιατί όσο και να κοστολογούν τις υπηρεσίες τους, αυτό το ποσό είναι εξωπραγματικό. Και μόνο το μέγεθός του μας δημιουργεί πολύ σοβαρά ερωτηματικά αδιαφάνειας.

Είμαστε, όμως, αναγκασμένοι να είμαστε αρνητικοί και για έναν ακόμη λόγο που έχει να κάνει με τις προτεραιότητες που έχουμε ως Νίκη. Πιστεύουμε ότι μέσα στην κοινωνία υπάρχουν πολύ σοβαρές ανάγκες που μπορούν να ανακουφιστούν ουσιαστικά και με πολύ λιγότερα ποσά. Ενδεικτικά αναφέρω τους πλημμυροπαθείς της Θεσσαλίας, τους πολύτεκνους ή τους δανειολήπτες που χάνουν τα σπίτια τους από τα funds για ποσά μερικών δεκάδων χιλιάδων ευρώ. Για εμάς προέχει η κάλυψη των αναγκών αυτών των ανθρώπων και όχι τα γραφεία των τεσσάρων αρχιτεκτόνων.

Όσο, λοιπόν, υπάρχουν τόσο οξυμένες κοινωνικές ανάγκες, η δωρεά 40 εκατομμυρίων σε αρχιτεκτονικά γραφεία μόνο για μελέτες είναι προκλητική και όπως λέει και ο Πρωθυπουργός σας, αχρείαστη.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθήτριες και μαθητές και τρεις εκπαιδευτικοί συνοδοί τους από το 2ο Δημοτικό Σχολείο Χανίων.

Η Βουλή σάς καλωσορίζει, παιδιά!

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Πρόεδρος της Κοινοβουλευτικής Ομάδας Νίκη κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Κυρίες και κύριοι συνάδελφοι, Χριστός Ανέστη!

Ακούσαμε σήμερα τον κύριο Πρωθυπουργό να λέει ότι είναι προτεραιότητα της Κυβέρνησης το δημογραφικό πρόβλημα και η προστασία της ελληνικής οικογένειας. Επί ερειπίων διαπιστώσεις είναι αυτές! Το δημογραφικό πρόβλημα είναι το υπ’ αριθμόν «ένα» πρόβλημα της πατρίδας μας. Αν αφαιρέσουμε το περικάρπιο όλων των προβλημάτων που αντιμετωπίζει η πατρίδα, θα δούμε ότι όλα εκβάλλουν και έχουν στην καρδιά τους μία λέξη. Όλα τα προβλήματα! Και το αμύνης, και το εξωτερικής πολιτικής και το παιδείας και το υγείας και το ασφαλιστικό και ο πρωτογενής τομέας. Η λέξη αυτή, λοιπόν, είναι μία: Δημογραφικό πρόβλημα.

Προ μηνός επισκέφθηκα τον Νομό Έβρου. Συζητώντας, λοιπόν, με τον σεβαστό Επίσκοπο Ορεστιάδας γι’ αυτό το πρόβλημα, μου ανέφερε το εξής τραγικό. Μέσα στη χρονιά η οποία παρήλθε, το 2023, παρέστη σε εκατόν πενήντα κηδείες και μόλις μία ή δύο, αν θυμάμαι καλά, βαφτίσεις παιδιών.

Μέσα σε μια δωδεκαετία, η λεγόμενη «υπογεννητικότητα» -πρέπει να μιλάμε πλέον για δημογραφική πανωλεθρία- εξαφάνισε είκοσι επτά χιλιάδες παιδιά από τα θρανία. Κράτος και κοινωνία μετατρεπόμαστε προϊόντος του χρόνου σε ένα απέραντο γηροκομείο και όπως παραστατικώς ειπώθηκε, στα σουπερμάρκετ οι πάνες των γερόντων πιάνουν περισσότερο μέρος από τις πάνες των παιδιών.

Αδειάζουν, αγαπητοί μου, τα θρανία από τα παιδιά. Το δημογραφικό πρόβλημα, η δημογραφική πανωλεθρία, παραμένει το μεγαλύτερο έγκλημα εις βάρος της Ελλάδος και εμείς δεν σταματάμε να το λέμε. Ένα βασικό σύνθημά μας προεκλογικώς –μιλάω για τις εθνικές εκλογές, αλλά και τώρα το τονίζουμε και ανεμίζουμε τη σημαία συνεχώς, δεν θα πάψουμε να το αναφέρουμε- είναι το εξής: Τούτη τη δύσκολη εποχή που διέρχεται η πατρίδα μας χρειαζόμαστε παιδιά και παιδεία.

Τα τελευταία στοιχεία της ΕΛΣΤΑΤ έρχονται και επιβεβαιώνουν συνεχώς το τεράστιο πρόβλημα. Σύμφωνα με την ΕΛΣΤΑΤ, από το 2019 ως το 2021, μία παράμετρος, δηλαδή ο αριθμός των εγγεγραμμένων μαθητών, έχει σημειώσει απελπιστική βουτιά, αποκαλύπτοντας την τρομακτική συρρίκνωση του πληθυσμού των παιδιών. Συγκεκριμένα, το 2010 οι εγγεγραμμένοι μαθητές στα δημοτικά σχολεία ήταν εξακόσιες τριάντα τρεις χιλιάδες διακόσιοι ενενήντα ένας και το 2021, μία δεκαετία αργότερα, ήταν εξακόσιες έξι χιλιάδες τετρακόσιοι μαθητές. Εξαφανίστηκαν είκοσι επτά χιλιάδες μαθητές, δηλαδή μία πόλη όπως η Μυτιλήνη ή η Χίος. Ένας πληθυσμός τριάντα χιλιάδων παιδιών εξαφανίστηκε μέσα σε μία δεκαετία εξαιτίας της άφρονης πολιτικής.

Αγαπητοί μου, μετά την Ανάσταση του Σωτήρος Χριστού, θανάτου εορτάζουμε νέκρωση. Εύχομαι, λοιπόν, από τα βάθη της καρδιάς μου να μας αξιώσει η Παναγία να γιορτάσουμε και την ανάσταση του έθνους μας. Μας το υπενθύμισαν όλα αυτά που είδαμε μετά την Ανάσταση.

Είδαμε, όμως, αυτές τις μέρες που ακολούθησαν την Ανάσταση, την πρόεδρο των Σκοπίων να αρνείται πεισματικά κατά την ορκωμοσία της να πει τη χώρα της «Βόρεια Μακεδονία», όπως επιβάλλει η κατάπτυστη και προδοτική Συμφωνία των Πρεσπών.

Και να θυμίσω στον κ. Γεωργιάδη, ο οποίος δεν παρίσταται, πως μιλάμε για την ίδια συμφωνία που, όπως θα λέγατε, θα την αλλάζατε, κύριε Γεωργιάδη, στο «άψε-σβήσε». «Εγώ δεν θα πω ποτέ «Βόρεια Μακεδονία», διαρρηγνύατε τα ιμάτιά σας τηλεοπτικώς πριν από κάποιον καιρό, ενώ σήμερα είδαμε την Κυβέρνηση γονυπετώς να παρακαλεί να μη χαλάσει η Συμφωνία των Πρεσπών. Ήταν τότε, μόλις το 2019 –και αναφέρομαι στον κ. Γεωργιάδη- που μαζί με τον σύντροφό του εν όπλοις στην πολιτική, θα έλεγα, Μάκη Βορίδη, στο Σύνταγμα κατήγγειλαν τη Συμφωνία των Πρεσπών, βεβαίως προς άγραν ψήφων. Και πού φτάσαμε σήμερα; Η εθνοσωτήριος Κυβέρνηση της Νέας Δημοκρατίας να παρακαλεί –επαναλαμβάνω- τους Σκοπιανούς να τηρήσουν την επονείδιστη συμφωνία και για εμάς τους Μακεδόνες και γενικά για όλους εμάς τους Έλληνες.

Και αντί τελικά να αλλάξει η συμφωνία, αλλάξατε εσείς, κύριε Γεωργιάδη. Και θυμάμαι, έτσι με λύπη, τον Ιούνιο του 2018 που ψηφίστηκε η προδοτική συμφωνία, αμέσως τον Σεπτέμβριο –μέσα στη σχολική τάξη τα θυμάμαι αυτά, πέμπτη δημοτικού τότε δάσκαλος- μας ήρθαν βιβλία γεωγραφίας στα οποία είχαν προλάβει να καταγραφούν τα Σκόπια ως «Βόρεια Μακεδονία». Βεβαίως, προσωπικώς είχα πει στους μαθητές μου τη συγκεκριμένη σελίδα να τη σκίσουν από τα σχολικά τους βιβλία και να την πετάξουν στον κάλαθο των αχρήστων.

Επίσης, να πω και κάτι άλλο. Τον Μάιο του 2021 η κ. Μπακογιάννη διεκδίκησε την πατρότητα –είναι καταγεγραμμένο αυτό- της προδοτικής Συμφωνίας των Πρεσπών. Και θα πω το εξής: Ο αρχαίος ελληνικός λόγος σ’ αυτές τις περιπτώσεις όταν κάποιοι διαγκωνίζονται για το ποιος έχει την πατρότητα ή θέλει να κερδίσει σε κάτι το οποίο είναι εις βάρος ενός λαού, είναι κάτι άθλιο και άσχημο, λέει πάρα πολύ σοφά την παροιμία «Εν αμίλλαις πονηραίς, αθλιότερος ο νικήσας».

Η κατρακύλα, λοιπόν, της Κυβέρνησης του κ. Μητσοτάκη δεν έχει τέλος. Τα νταηλίκια στο εσωτερικό έγιναν διπλωματικοί τεμενάδες στην Τουρκία και τελικά ο Έλληνας Πρωθυπουργός για το ζήτημα της Μονής της Χώρας, στη συνάντησή του με τον Ρετζέπ Ερντογάν, αρκέστηκε σε μερικές ανεμικές δηλώσεις, χαρακτηρίζοντας τη βεβήλωση του ιστορικού ρωμαίικου μνημείου με την εξής πολύ σκληρή λέξη, στο άκουσμα της οποίας οι Τούρκοι άρχισαν να τρέμουν, ότι αυτή η συμφωνία είναι -άκουσον-άκουσον!- αχρείαστη. Αυτό το επίθετο τρομοκρατίας για τους Τούρκους χρησιμοποίησε ο κύριος Πρωθυπουργός.

Αγαπητέ κύριε Μητσοτάκη, δηλώσατε στεναχωρημένος και δυσαρεστημένος για το γεγονός ότι η Μόνη της Χώρας θα λειτουργήσει πλέον ως τέμενος και ζητήσατε να μείνει προστατευόμενο τι; Μουσείο. Τι έγινε; Φοβηθήκατε να μιλήσετε για τον ελληνορθόδοξο χαρακτήρα της Μονής και αρκεστήκατε στο χαρακτηρισμό της ως «πολιτιστικού θησαυρού», που πρέπει να ανήκει σε όλους; Ίδια βαρύτητα έχουν η Μονή της Χώρας ή η Αγιά Σοφιά με κάποια μικρότερης, ήσσονος σημασίας μνημεία παγκοσμίως;

Το ίδιο στενοχωρημένος και δυσαρεστημένος ήταν ο κ. Μητσοτάκης και το 2020 που πάρθηκε η τουρκική απόφαση να γίνει τέμενος η Μονή της Χώρας ή η στεναχώρια του κ. Μητσοτάκη άργησε τέσσερα χρόνια;

Η αλήθεια είναι, κύριε Πρωθυπουργέ, πως η Τουρκία, η Αλβανία και τα Σκόπια έχουν βρει πεδίον δόξης λαμπρόν, λόγω της ανθελληνικής κυβερνητικής πολιτικής σας και κάνουν ό,τι θέλουν εκτός αλλά και εντός Ελλάδος. Ούτε άπατρις διεθνιστής μπίζνεσμαν να ήσασταν, κύριε Μητσοτάκη, εσείς και η Κυβέρνησή σας! Ακόμη έχω στο μυαλό μου τους τεμενάδες που έκανε ο κ. Γεραπετρίτης στην τελευταία επίσκεψη του Ερντογάν στην πατρίδα μας. Τέτοια υπόκλιση δεν έχει δει ο κ. Ερντογάν ούτε από τον πλέον ένθερμο ψηφοφόρο του κόμματός του στην Τουρκία!

Όμως, τι λέμε τώρα; Εδώ ο τουρκόφιλος Αλβανός Πρωθυπουργός Έντι Ράμα διάλεξε να κάνει προεκλογική συγκέντρωση στην Αθήνα την ημερομηνία συμπλήρωσης ενός έτους από την παράνομη σύλληψή του Φρέντι Μπελέρι, χωρίς να έχουν εκλογές στην Αλβανία. Ακούμε περίεργα πράγματα, οξύμωρα, πράγματα και θάματα! Χωρίς να γίνονται εκλογές στην Αλβανία, προεκλογική συγκέντρωση στην Ελλάδα!

Εάν δεν το καταλάβατε, στην καρδιά της Αθήνας ο Έντι Ράμα μετέφερε με πούλμαν από την Αλβανία πάνω από τρεις χιλιάδες συμπατριώτες του, για να τους μιλήσει στο Γαλάτσι. Διαβάστε τα μέσα μαζικής ενημέρωσης στην Αλβανία, ειδικά αυτά που ανήκουν στην αντιπολίτευση, για να δείτε τι συνέβη.

Την ίδια ώρα και ενώ ακραία στοιχεία στην Αλβανία προωθούν όλο και πιο έντονα την ιδέα της μεγάλης Αλβανίας, ο Έντι Ράμα έθεσε ζήτημα Τσαμουριάς. Ξέρουμε τι εγκληματίες ήταν οι Τσάμηδες κατά την περίοδο του Β΄ Παγκοσμίου Πολέμου και της φρικτής τριπλής κατοχής, που υπέστη τότε η πατρίδα μας. Βάφτισε -παρακαλώ!- τη Μπουμπουλίνα, την ένδοξη ηρωίδα, Αλβανίδα και αποθεώθηκε με τον ύμνο των εγκληματιών «Ουτσεκάδων».

Πάμε τώρα και στη Μύκονο. Ξέρετε ότι είκοσι πέντε άτομα από το Πακιστάν συγκρούστηκαν με μαχαίρια και ρόπαλα, με έναν νεκρό και έναν βαριά τραυματία στη Μύκονο; Μάλιστα, είμαστε στην αρχή της τουριστικής περιόδου. Μάθατε τελικά γιατί διαφωνούσαν; Γιατί τα «πετσωμένα» μέσα μαζικής ενημέρωσης στην Ελλάδα μίλησαν για εργαζόμενους σε εστιατόρια της Μυκόνου. Μήπως συγκρούστηκαν με μαχαίρια και ρόπαλα, επειδή δεν συμφώνησαν με τη λάντζα;

Χάθηκε μια ανθρώπινη ζωή. Βεβαίως και λυπούμαστε, όμως τελικά μήπως μάθαμε, εάν πίσω από τη σύγκρουση και το ραντεβού θανάτου κρύβονταν υποθέσεις ναρκωτικών;

Οι εικοσιπέντε Πακιστανοί, κυρίες και κύριοι συνάδελφοι, λέγεται πως ήταν λαθρομετανάστες και βρίσκονταν παράνομα στο νησί, καθώς είχαν κατηγορηθεί στο παρελθόν για διακίνηση ναρκωτικών. Μάλιστα, σύμφωνα με μαρτυρίες κατοίκων, οι Πακιστανοί ανήκαν σε συμμορία που στο παρελθόν είχε κατηγορηθεί για προσέγγιση τουριστών με στόχο την πώληση ναρκωτικών.

Τρομάζω στην ιδέα, αν στη Μύκονο έχει χαθεί κάθε έλεγχος γι’ αυτά τα θέματα, τι συμβαίνει στην υπόλοιπη Ελλάδα. Αν δεν μπορείτε να ελέγξετε την παρανομία στη Μύκονο, σε ένα σχετικά μικρό νησί της Ελλάδας, πώς αλήθεια να σας πιστέψουν οι Έλληνες ότι μπορείτε να ελέγξετε την παρανομία στην Αθήνα, τη Θεσσαλονίκη και τα υπόλοιπα μεγάλα αστικά κέντρα της χώρας;

Και πάμε τώρα στο woke πανηγυράκι της Eurovision που σιγά σιγά δείχνει τη σατανοκίνητη ατζέντα του. Είναι υπερβολές αυτά; Το είδατε το τραγούδι της Ιρλανδίας και την επίσημη βάπτιση της Ευρώπης στον εωσφορισμό;

Πείτε μας αλήθεια -και αυτό θέλω το ερώτημα να απαντηθεί και επίσημα- πόσο στοιχίζει στον Έλληνα φορολογούμενο η Eurovision και η συμμετοχή της χώρας μας σε αυτή τη σχιζοφρένεια του woke-ισμού; Γιατί πολύ φοβάμαι πως όλη η διαδικασία της συμμετοχής της χώρας σε αυτή την παράνοια μάς έχει στοιχίσει πάνω από 500.000 ευρώ. Όταν ο λαός πένεται, εμείς πληρώνουμε, επαναλαμβάνω, γι’ αυτή την σατανοκίνητη εκδήλωση, όπως την είδαν όλοι οι Έλληνες και όχι μόνο, 500.000 ευρώ.

Θυμίζω στο σημείο αυτό τη δήλωση του Κυβερνητικού Εκπροσώπου κ. Παύλου Μαρινάκη ότι «Όταν κάποιος εκπροσωπεί μια χώρα, ακόμη και σε έναν μουσικό διαγωνισμό, και ταξιδεύει με έξοδα του Έλληνα φορολογούμενου, πρέπει να προσέχει τη συμπεριφορά του, τη δημόσια εικόνα του και γενικότερα, όλη την παρουσία του».

Η Ευρώπη δυστυχώς βουλιάζει στα σκοτάδια του Μεσαίωνα -παλιβαρβαρισμός λέγεται αυτό-, στις δαιμονικές θρησκείες της αρχαιότητας, τις παγανιστικές. Και μόνο ντροπή μπορεί να νιώσει κάποιος βλέποντας αυτή την κατάσταση. Ντράπηκα με αυτό που είδα, για να μην πούμε ότι αηδίασα.

Και να σημειώσω ότι εκείνο που δεν γνωρίζουμε ωστόσο είναι η καταλληλότητα του προγράμματος, αφού η ΕΡΤ παρουσίασε τον μουσικό διαγωνισμό χωρίς το κατάλληλο σήμα παρακολούθησης που μπαίνει. Δηλαδή η Eurovision, ο διαγωνισμός, δεν είχε επισήμανση για την κατάταξη του προγράμματος σε κάποια από τις ηλικιακές κατηγορίες, η οποία είναι υποχρεωτική για τα υπόλοιπα τηλεοπτικά προγράμματα. Μάλιστα ούτε στην πλατφόρμα του ERTFLIX, όπου έχει ανέβει –τι ανέβασμα είναι αυτό;- ολόκληρη η εκπομπή υπάρχει σήμανση. Ο διαγωνισμός της Eurovision είναι το μοναδικό πρόγραμμα που δεν έχει σήμανση καταλληλότητας.

Πολλοί γονείς -και τηλέφωνα μας πήραν- εμβρόντητοι, οργισμένοι, είδαν μαζί με τα παιδιά τους τις προστυχιές και τα μίγματα σατανισμού και αναισχυντίας μαζί με τα παιδιά τους, γιατί δεν είχαν προειδοποιηθεί. Και μετά απορούμε και πέφτουμε από τα σύννεφα γιατί έχουν αγριέψει τα παιδιά μας.

Βέβαια εντύπωση προκαλεί που τον κ. Μαρινάκη πείραξε η αντίδραση της Μαρίνας Σάττι, όπως τη λένε την τραγουδίστρια, προς την εκπρόσωπο του Ισραήλ και δεν βρήκε να πει ούτε κουβέντα για τον Αλβανό Πρωθυπουργό που ήρθε κύριος θα λέγαμε στην Αθήνα και έθεσε και ζήτημα αλβανικής μειονότητας.

Αλήθεια, μιας και μιλήσαμε για ντροπή, υπάρχει κάποιος εκεί στην Κυβέρνηση που να νιώθει πως έχει να πει μια μεγάλη συγγνώμη για το μπάζωμα της αλήθειας με το εμβόλιο της Astra Zeneca; Αν δεν το έχετε καταλάβει, δώσατε σε μισό εκατομμύριο ανθρώπους ένα δυνητικά φονικό σκεύασμα, ενώ γνωρίζατε ότι είναι προβληματικό.

Ήταν τέλη Μαΐου του 2021 σας θυμίζω όταν εν μέσω πανδημίας είχε σκάσει η βόμβα της παραίτησης του καθηγητή παθολογίας-ανοσολογίας κ. Παναγιώτη Βλαχογιαννόπουλου από την επιτροπή φαρμακοεπαγρύπνησης, ΕΦΑΡ, που ανήκει στον ΕΟΦ. Η αιτία; Μέσω μιας επιστολής-όνειδος προς το Υπουργείο Υγείας ο καθηγητής έκανε λόγο για προσπάθειες ηθελημένης υποβάθμισης επιπλοκών του εμβολίου της Astra Zeneca στην υγεία των ανθρώπων. Ο κ. Βλαχογιαννόπουλος διαπίστωσε εξοργιστική απροθυμία -δική του η φράση- του ΕΟΦ να γνωματεύσει ότι το εγκεφαλικό που υπέστη μια γυναίκα που πέθανε στο Γενικό Κρατικό Νοσοκομείο Αθηνών είχε πιθανή σύνδεση με τον εμβολιασμό της με Astra Zeneca.

Ο τότε Υπουργός Υγείας κ. Βασίλης Κικίλιας είχε κληθεί να δώσει απαντήσεις για τις καταγγελίες του καθηγητή και μπάζωσε, κατά την προσφιλή τακτική της Κυβέρνησης, την υπόθεση με ψεύδη, οδηγώντας τον κόσμο σε «υγειονομικά Τέμπη» μεγάλων διαστάσεων. Ο ίδιος ο κ. Γκίκας Μαγιορκίνης μάλιστα παραδέχτηκε ότι η επιτροπή εμβολιασμού φόρτωσε συνειδητά το προβληματικό σκεύασμα στους άνω των εξήντα, σαν να ήταν επιτροπή θεών που αποφάσιζαν ποιος θα ζήσει και ποιος θα πεθάνει.

Κυρίες και κύριοι συνάδελφοι, να κλείσω με το κοσμοχαρμόσυνο μήνυμα. «Χριστός Ανέστη εκ νεκρών, θανάτω θάνατον πατήσας και τοις εν τοις μνήμασιν, ζωήν χαρισάμενος». Και όπως ακούμε εκείνη την ωραία νύχτα στις εκκλησιές μας, «Αναστήτω ο Θεός, και διασκορπισθήτωσαν οι εχθροί αυτού».

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι πέντε μαθήτριες και μαθητές και τέσσερις συνοδοί εκπαιδευτικοί από το 2ο δημοτικό σχολείο Κολυμβαρίου Χανίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ-Κινήματος Αλλαγής, κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κυρία Πρόεδρε.

Χρόνια Πολλά, κυρίες και κύριοι συνάδελφοι, για τις εορτές που πέρασαν. Η Βουλή επιστρέφει μετά το διάλειμμα του Πάσχα σε ένα έντονο πολιτικό περιβάλλον. Σε λίγες εβδομάδες έχουμε άλλωστε ευρωπαϊκές εκλογές, κρίσιμες, στις 9 του Ιουνίου, εκλογές που είναι σε πολύ μεγάλο βαθμό και μια διαδικασία υπεράσπισης της ίδιας της φιλελεύθερης δημοκρατίας, του ευρωπαϊκού κεκτημένου, των ελευθεριών απέναντι στις ιδέες του μίσους, του σκότους, στην Ακροδεξιά, στις διακρίσεις, στις ανισότητες που διευρύνονται.

Και δεν θα το έκανα αυτό, δεν θα έκανα αυτή την παρέκβαση να συνδέσω τη Eurovision με την ευρωπαϊκή και εθνική πολιτική σκηνή, αν δεν άκουγα με τα αυτιά μου όπως και οι υπόλοιποι εδώ, απ’ αυτό εδώ το ιερό Βήμα έναν άνθρωπο που ισχυρίζεται ότι είναι Αρχηγός κόμματος να αναφέρεται σε μία καλλιτέχνιδα, σε μια πολίτη αυτής της χώρας με ένα χαρακτηρισμό που πιστεύει εκείνος ότι είναι μειωτικός, η «Σουδανή».

Κατ’ αρχάς το «Σουδανός» είναι εθνικός επιθετικός προσδιορισμός. Δεν είναι βρισιά. Ο τρόπος με τον οποίο εκτοξεύθηκε αυτός ο χαρακτηρισμός υποδηλώνει ακριβώς τον κίνδυνο των ιδεών του μίσους και του σκότους για την Ευρώπη και την Ελλάδα. Η καταγωγή, το χρώμα, η θρησκευτική συνείδηση, η εθνικότητα των γονέων των Ελλήνων ή και των ίδιων των κατοίκων αυτής της χώρας δεν έχουν καμμία απολύτως αξία και σημασία στον δημόσιο λόγο και στη δημόσια ζωή. Όλες και όλοι απ’ όπου και να καταγόμαστε, όπου και να πιστεύουμε, όποιο και αν είναι το χρώμα μας, είμαστε το ίδιο άνθρωποι και έχουμε τα ίδια δικαιώματα και κανένας ιδίως εδώ μέσα στη Βουλή των Ελλήνων δεν δικαιούται να εργαλειοποιεί εθνικές καταγωγές εναντίον συνανθρώπων μας.

Αυτά, μόνο αυτά, αντί πολλών που θα μπορούσαν να ειπωθούν, γι’ αυτό που ακούστηκε εις βάρος της καλλιτέχνιδος Μαρίνας Σάττι, η οποία μας εκπροσώπησε σε αυτό τον διαγωνισμό.

Είναι χρέος σε αυτήν ακριβώς την Αίθουσα και σε αυτήν ακριβώς τη συγκυρία να μιλήσουμε με όρους ειλικρίνειας για το κοινωνικό κράτος, το κράτος δικαίου, την πολιτική ζωή ευρύτερα. Και μιλώντας για ειλικρίνεια δεν μπορώ, κυρία Πρόεδρε, κυρίες και κύριοι συνάδελφοι, να μην τοποθετηθώ στην αρχή αυτής της ομιλίας στο πεδίο της εξωτερικής πολιτικής που και στον δρόμο προς τις ευρωπαϊκές εκλογές έχει ιδιαίτερη σημασία και σπουδαιότητα.

Εδώ θα κάνω τη δεύτερη παρέκβαση, ακούγοντας πρώτιστα πριν από λίγο τον Κοινοβουλευτικό Εκπρόσωπο της Νέας Δημοκρατίας να καταλογίζει στα κόμματα της Αντιπολίτευσης εργαλειοποίηση της υπόθεσης Μπελέρη, λέγοντας ότι ισχυριζόμαστε ότι ο Μπελέρης παίζει παιχνίδια. Όχι, τουλάχιστον εμείς. Είναι η Νέα Δημοκρατία που παίζει παιχνίδια με τον εκλεγμένο Δήμαρχο Φρέντι Μπελέρη. Η συμπερίληψή του στο ψηφοδέλτιο της Νέας Δημοκρατίας κόντρα στην εισήγηση του Υπουργείου Εξωτερικών, απ’ ό,τι διαβάζουμε, είναι ο ορισμός της εργαλειοποίησης μιας εθνικής υπόθεσης για την προσπάθεια απόκτησης μικροκομματικού οφέλους έναν μήνα πριν από τις εκλογές, με τα γνωστά αποτελέσματα και της πανηγυρικής προεκλογικής δήθεν για τις εκλογές του 2025 συγκέντρωσης του κ. Ράμα στο Γαλάτσι προχθές, την ημέρα σύλληψης του Φρέντι Μπελέρη πριν από ένα έτος, αλλά και με την αποστροφή της εκπροσώπου της Ευρωπαϊκής Επιτροπής πριν από λίγες μόνο ημέρες σε διμερές ζήτημα, ενώ το ζήτημα της προστασίας των δικαιωμάτων των μειονοτήτων και της ελληνικής μειονότητας στη Βόρεια Ήπειρο, αλλά και το ζήτημα της λειτουργίας του κράτους δικαίου στη Δημοκρατία της Αλβανίας θα έπρεπε και είναι ενταξιακό ζήτημα για την πορεία της γείτονος χώρας στην Ευρωπαϊκή Ένωση.

Πριν από λίγα λεπτά ολοκληρώθηκε στην Αίθουσα της Γερουσίας η συνεδρίαση της Επιτροπής Άμυνας και Εξωτερικών για τα ελληνοτουρκικά. Είναι μια συζήτηση που έγινε κεκλεισμένων των θυρών και σεβόμαστε όλες και όλοι, τα μέλη της επιτροπής, αυτό τον κανόνα.

Αυτό το οποίο θα αρκεστώ να πω είναι ότι αυτό το οποίο θέσαμε και θέτουμε διαρκώς στον Υπουργό των Εξωτερικών και στο Υπουργείο είναι πως ο διάλογος και η επικοινωνία με την Άγκυρα θα πρέπει να γίνεται και να εξακολουθεί να γίνεται πάνω σε βάσεις ειλικρίνειας, ειλικρίνειας όμως αμοιβαίας και αποδείξιμης με πράξεις, ενέργειες και παραλείψεις. Και δυστυχώς η κλιμάκωση της τουρκικής προκλητικότητας στον δρόμο προς την Άγκυρα κλόνισε και κλονίζει την πίστη μας ότι υπάρχει πραγματική ειλικρίνεια, όχι μόνο με τα σχολικά βιβλία που αναπαράγουν και διαιωνίζουν –φοβόμαστε- το αφήγημα και το δόγμα της «γαλάζιας πατρίδας», όχι μόνο με τις Navtex και τις αντιδράσεις της τουρκικής κυβέρνησης στα εθνικά σχέδια για δημιουργία θαλάσσιων πάρκων στο Αιγαίο, αλλά και στον χώρο του πολιτισμού, τον οποίο συζητούμε σήμερα, και της ιστορίας.

Αναφέρομαι ευθέως στη μετατροπή της Μόνης της Χώρας της Κωνσταντινούπολης σε ισλαμικό τέμενος, πιο σωστά στην ολοκλήρωση μιας ειλημμένης και ήδη γνωστής εδώ και τέσσερα τουλάχιστον χρόνια αποφάσεως της τουρκικής κυβερνήσεως, ενός χώρου που από το 1985 αποτελεί μνημείο παγκόσμιας πολιτιστικής κληρονομιάς, ενός χώρου οικουμενικού. Είναι ένας χώρος στον οποίο δεν πρέπει να προτάσσεται η μία ιστορική περίοδος έναντι της άλλης, αν το δούμε και με όρους μουσειολογικούς.

Η Μονή της Χώρας δεν είναι ένα οποιοδήποτε μνημείο, ένα απλό τοπόσημο της βυζαντινής βασιλεύουσας. Εκεί βρίσκονται μερικά από τα πιο σημαντικά και αντιπροσωπευτικά της βυζαντινής τέχνης ψηφιδωτά και τοιχογραφίες, ένα «τρισδιάστατο έργο τέχνης» έχει χαρακτηριστεί από τους διεθνείς ακαδημαϊκούς, που όφειλε και οφείλει να μείνει μνημείο, μουσείο, όχι χώρος λατρείας οποιασδήποτε θρησκείας πλέον, όχι μόνο για λόγους θρησκευτικούς, πολιτιστικούς, αλλά και τεχνικούς. Η Αγιά Σοφιά είναι από το 2020 τέμενος, τζαμί και είναι οι ίδιοι οι Τούρκοι αρχαιολόγοι που μιλούν για φθορές. Προσέξτε: Οι Τούρκοι αρχαιολόγοι μιλούν επιστημονικά για φθορές.

Η ελληνική Κυβέρνηση οφείλει να συντηρεί τη διεθνή διάσταση του ζητήματος. Δεν είναι ένα διμερές ζήτημα, είναι διεθνές και σίγουρα είναι ευρωπαϊκό. Ακουμπά στα θεμέλια του κοινού ευρωπαϊκού πολιτισμού.

Ο Πρωθυπουργός σε πρώτο χρόνο μίλησε μόνο για αχρείαστη ενέργεια. Στην Άγκυρα έθεσε όντως το ζήτημα, για να πάρει όμως από τον κ. Ερντογάν μια απάντηση που μιλούσε απλώς για προσβασιμότητα, λες και η Μόνη της Χώρας είναι μια απλή δημόσια υποδομή που το ζήτημά της είναι αν έχει πρόσβαση ο καθένας σε αυτήν.

Το ελληνικό Υπουργείο Πολιτισμού είναι αρμόδιο όχι μόνο για το πολιτιστικό κεφάλαιο εντός της επικράτειας, αλλά και εκτός αυτής. Υπερασπίζει και οφείλει να υπερασπιστεί το brand name της χώρας μας και των πολιτιστικών δειγμάτων του ελληνισμού απανταχού της γης όλων των ιστορικών περιόδων.

Στα τέλη του Απριλίου του 2024 βρεθήκατε πράγματι, κυρία Υπουργέ, στην Κωνσταντινούπολη και συναντήσατε τον ομόλογό σας κ. Ερσόι. Συζητήσατε το θέμα; Το θέσατε; Τι σας είπε εκείνος; Θα περιμένουμε στο τέλος αυτής της συνεδρίασης την απάντησή σας.

Η απόφαση αυτή, κυρία Υπουργέ –και το γνωρίζετε καλύτερα- έχει ληφθεί από το Συμβούλιο της Επικρατείας της Τουρκικής Δημοκρατίας το 2019. Η κυβέρνηση της Τουρκίας επιβεβαίωσε και δημοσίευσε την απόφαση το 2020. Τι κάναμε έκτοτε; Πόσες φορές θέσαμε το ζήτημα στην UNESCO;

Μας αρκούν οι έγγραφες συστάσεις του διεθνούς αυτού οργανισμού; Γιατί περιμέναμε, κύριε Υπουργέ, την περασμένη Παρασκευή για να γίνει διάβημα στον οργανισμό; Ο μόνιμος αντιπρόσωπός μας εκεί, ο κ. Κουμουτσάκος, αν μη τι άλλο έχει και την πολιτική και τη διπλωματική εμπειρία. Χθες έγινε συμβούλιο Υπουργών Πολιτισμού της Ευρωπαϊκής Ένωσης εάν δεν απατώμαι, κυρία Υπουργέ. Θέσατε το ζήτημα αυτό το οποίο είναι πια τετελεσμένο; Εγώ λέω όχι. Εσείς;

Επί του σχεδίου νόμου. Η Νάγια Γρηγοράκου, η ειδική αγορήτριά μας, έχει αναδείξει όλες τις παρατηρήσεις μας και για το κόστος του έργου το οποίο με έναν απλό υπολογισμό σύμφωνα με τα παγίως ισχύοντα αλλά και με τη μελέτη βιωσιμότητας και σκοπιμότητας υπολογίζεται στα 300 εκατομμύρια ευρώ. Εμείς αναρωτιόμαστε αν υπάρχει -και ρωτάμε- χρονοδιάγραμμα και προγραμματισμός από πού θα βρεθούν αυτά τα χρήματα, ώστε μέσα στο 2027 να έχει δημοπρατηθεί το έργο.

Θα σταθώ στο ζήτημα της λειτουργίας των μουσείων ως μονάδων πολιτισμού. Πριν πάω εκεί όμως θα ήθελα να θίξω και το ζήτημα του ανακαινισμένου φαντάσματος, του «Ακροπόλ Παλλάς», ενός φορέα απέναντι από το μουσείο που δεν έχει λειτουργήσει καθόλου έως τώρα και η Κυβέρνησή σας οφείλει εξηγήσεις γι’ αυτή την τετραετή αδράνεια. Λογοδοσία.

Η Αθήνα, πράγματι, έχει ανάγκη από ένα μουσείο σύγχρονο και λειτουργικό, ένα εμβληματικό, όπως είναι και σήμερα, Εθνικό Αρχαιολογικό Μουσείο το οποίο αποτελεί σημείο αναφοράς στον πολιτισμό της χώρας μας και το οποίο, πράγματι, δεν μπορεί πλέον λόγω του περιορισμένου μεγέθους του να ανταποκριθεί στις σημερινές ανάγκες. Αλλά η Αθήνα, η Ελλάδα έχει πρώτιστα πρώτα και κύρια ανάγκη από μουσεία που να λειτουργούν. Τα πέντε μεγάλα μουσεία που δεν κατάφεραν την περίοδο του Πάσχα να λειτουργήσουν με το διευρυμένο θερινό ωράριο το έκαναν αυτό επειδή δεν έχουν ακόμη προσλάβει το απαραίτητο προσωπικό φύλαξης και καθαριότητας. Μουσεία παρουσιάζουν προβλήματα λειτουργίας που προσομοιάζουν στους πιο προβληματικούς δημόσιους οργανισμούς. Ποιος ευθύνεται γι’ αυτά τα προβλήματα αν όχι οι διορισμένες διοικήσεις από το ίδιο το Υπουργείο Πολιτισμού; Αυτά είναι τα αποτελέσματα της εφαρμογής του νόμου 5021/2023 διότι μέχρι πέρυσι όλα αυτά τα μουσεία λειτουργούσαν 8 το πρωί με 8 το βράδυ ήδη από την 1η του Απρίλη.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Συζητάμε για παράδειγμα σήμερα για το Εθνικό Αρχαιολογικό Μουσείο. Πάμε να δούμε πώς λειτουργεί αυτό; Όλο το Πάσχα και έως τις 14 Μαΐου λειτούργησε με μονή βάρδια. Έκλεινε το μεσημέρι ενώ είχε και τις μισές αίθουσες κλειστές. Από σήμερα λειτουργεί 8 το πρωί με 8 το βράδυ πράγματι με δεκατρείς αίθουσες κλειστές στον πάνω όροφο του μουσείου. Τρεις αίθουσες ανοιχτές δεκατρείς κλειστές. Στο Αρχαιολογικό Μουσείο της Θεσσαλονίκης το ωράριο είναι 9 το πρωί με 4 το απόγευμα καθημερινά. Κλειστές οι αίθουσες με τα ευρήματα της Μακεδονίας και της Θεσσαλονίκης. Της Μακεδονίας που τόσο πολύ υπερασπιζόμαστε στον δημόσιο λόγο, ιδίως τις τελευταίες ημέρες. Στο, δε, ισόγειο όπου υπάρχουν τρεις εκθέσεις, δεν είναι πάντα όλες ανοιχτές. Πάμε στο Ηράκλειο, στην Κρήτη μια κατ’ εξοχήν τουριστική πόλη. Όλον τον Απρίλιο και τον Μάιο έως και την Τρίτη 14 Μαΐου, το ωράριο ήταν ως τις 15.30 μ.μ.. Οι τουρίστες το Πάσχα το έβρισκαν κλειστό μετά το μεσημέρι ή πλήρωναν εισιτήριο για να δουν μόνο τον έναν όροφο. Ο πάνω όροφος είναι πάντα κλειστός εκτός από την αίθουσα με τις τοιχογραφίες, ευτυχώς. Είναι ντροπιαστική η εικόνα των προθηκών, όπως και των αποχωρητήριων του μουσείου σε αυτή την κατάσταση σε ένα μουσείο με την επισκεψιμότητα του Ηρακλείου. Το μουσείο στο Αργοστόλι στην Κεφαλονιά δέκα χρόνια κλειστό. Μόλις προχθές διαβάσαμε κάτι σε σχέση με την ανακαίνισή του και την λειτουργία του. Γιατί τέτοια καθυστέρηση παντού;

(Στο σημείο αυτό χτυπάει το κουδούνι λήξης της ομιλίας του κυρίου Βουλευτή)

Κύριε Πρόεδρε, λίγα λεπτά απ’ τη δευτερολογία μου θα ήθελα.

Δεν σας τα λέμε μόνο εμείς. Σας τα λένε οι ίδιοι οι επιστήμονες, η επιστημονική κοινότητα, ο Σύλλογος Ελλήνων Αρχαιολόγων που αναφέρει πολλές και κλειστές αίθουσες. Σε κοινή ανακοίνωσή τους τα Σωματεία Υπαλλήλων του Υπουργείου σας στις 29 Απριλίου μαζί με την Ένωση Ελλήνων Αρχαιολόγων αναφέρουν ότι σε αυτά τα πέντε μουσεία πρότυπα, νομικά πρόσωπα δημοσίου δικαίου, πέρασε ολόκληρη η χειμερινή περίοδος με κυρίαρχη την εικόνα εγκατάλειψης, με αίθουσες κλειστές λόγω της υποστελέχωσης σε φυλακτικό προσωπικό και προσωπικό καθαριότητας. Και ενώ η εφαρμογή του θερινού ωραρίου επετεύχθη, πράγματι, από την Πρωταπριλιά και μετά κανονικά σε όλους τους αρχαιολογικούς χώρους στα εναπομείναντα μουσεία στην ευθύνη του Υπουργείου Πολιτισμού, αφού εκεί έγιναν οι διαδικασίες για την πρόσληψη έκτακτου φυλακτικού προσωπικού, αυτό δεν συνέβη στα δήθεν ευέλικτα αυτόνομα νομικά πρόσωπα δημοσίου δικαίου που λειτουργούν με διαφορετική ταχύτητα από όλα τα υπόλοιπα με χειμερινό ωράριο ενώ έχει ξεκινήσει ήδη η περίοδος υψηλής επισκεψιμότητας.

Και εμείς αναρωτιόμαστε και ρωτάμε ευθέως, πού είναι επιτέλους η μεταρρύθμιση των μουσείων; Πού είναι η αυτοτέλεια, η βελτίωση αποδοτικότητας, η καταπολέμηση της γραφειοκρατίας; Οι άνθρωποι του πολιτισμού που αγωνίζονται, σας φωνάζουν διαρκώς τις παθογένειες που δημιούργησε αντί να βελτιώσει ο ν.5021/23.

Εσείς, όμως, κωφεύετε και συνεχίζετε να τους αγνοείτε. Και όχι μόνο αυτό, τους αντιμετωπίζετε και εχθρικά αντί να αφουγκραστείτε όσα σας λένε για την κατάσταση στα μουσεία. Και εδώ, μια κρίσιμη παρένθεση διαδικασίας αλλά και ουσίας. Εμείς κατανοούμε ότι σε επίπεδο πολιτικό μπορεί να υπάρχει προσωπικό πρόβλημα της ηγεσίας του Υπουργείου με τη διοίκηση του Συλλόγου των Αρχαιολόγων. Όμως, εμείς αναρωτιόμαστε, πώς μπορούμε ως Βουλευτές, ως πολιτεία, να νομοθετούμε ερήμην της επιστημονικής κοινότητας;

Η δεδομένη ασυμμετρία τού πολιτικού συστήματος μετά τις εκλογές τού Ιουνίου 2023, δεν επιτρέπεται να μεγαλώνει ακόμα περισσότερο μέσα από τις συμπεριφορές των Υπουργών και των Υπουργείων. Δεν μπορεί η κυβερνητική εξουσία, όση και αν είναι, να μετουσιώνεται σε αλαζονεία. Αυτό το συμπεριφορικό πρότυπο δεν είναι απλώς πολιτικά αποκρουστικό, αλλά είναι και θεσμικά επικίνδυνο.

Η Κυβέρνηση εισηγείται και η Βουλή αποφασίζει ερήμην των άμεσα εμπλεκομένων. Και αναφέρομαι φυσικά, κυρίως, στο προηγούμενο σχέδιο νόμου που κλήθηκε η Βουλή να ψηφίσει, για τις ανασκαφές, χωρίς να ρωτήσει εκείνους που τις διενεργούν τους αρχαιολόγους. Και αυτά συμβαίνουν στην Ελλάδα, σε μια χώρα που χτίστηκε κυριολεκτικά πάνω στον αρχαίο της κόσμο και που επενδύει σε αυτόν πολιτιστικά, εκπαιδευτικά και τουριστικά.

Φυσικά, λοιπόν, θέλουμε προβολή αυτού του πλούτου, αυτού του αρχαιολογικού και πολιτιστικού θησαυρού, προβολή σοβαρή όμως, όχι με όρους Bollywood, όπως σας κατέδειξε και η Νάγια Γρηγοράκου και άλλοι συνάδελφοι και όπως είδαμε, δυστυχώς, στην Ακρόπολη με αυτή την κιτς τελετή, ιδιωτική ξενάγηση, δεξίωση -πείτε την όπως θέλετε- με κακοποίηση των αρχαιοελληνικών προτύπων και υποδειγμάτων.

Ξέρετε, κυρία Υπουργέ, κάποτε ασκούσαμε ως χώρα δριμεία κριτική στους Βρετανούς -και σωστά- για τη διοργάνωση δείπνων, εσπερίδων, στην αίθουσα του Βρετανικού Μουσείου όπου φιλοξενούνται και εκτίθενται τα γλυπτά του Παρθενώνα. Εσείς -και πολύ σωστά- με ιδιαίτερη σφοδρότητα τον περασμένο Φεβρουάριο αντιδράσατε όταν οι Βρετανοί διοργάνωσαν επίδειξη μόδας στην Αίθουσα αυτή.

Αναρωτιέμαι πώς μπορούμε να ανεχόμαστε τέτοιου είδους δραστηριότητες στον ίδιο τον ιερό βράχο της Ακρόπολης, έξω από τον Παρθενώνα, εκεί ακριβώς όπου είναι η φυσική θέση όλων αυτών των γλυπτών. Έτσι δεν αποδυναμώνουμε -αναρωτιέμαι και νομικά και πολιτικά- τα εθνικά μας επιχειρήματα, τα επιχειρήματα που δεκαετίες τώρα η ελληνική πλευρά, δικαίως και επιμόνως, επικαλείται έναντι της βρετανικής, για την επανένωση των γλυπτών;

Ολοκληρώνω, κύριε Πρόεδρε, καταλήγοντας πως ο καμβάς της σημερινής συζήτησης οφείλει να είναι ένα ερώτημα: Τι μουσειακή πολιτική θέλουμε στον τόπο μας; Θέλουμε μουσεία, ναι, στελεχωμένα, με ανθρώπους που να έχουν γνώση και να είναι αρκετοί σε αριθμό, ώστε να λειτουργήσουν τα μουσεία μας. Μουσεία ανοικτά, προσβάσιμα, σε διαρκή διάδραση με τις τοπικές κοινωνίες και δεν αρκούν οι μελέτες όσο καλές και αν είναι και όσο αναγκαίες και αν είναι. Χρειάζεται μια ολοκληρωμένη μουσειακή πολιτική από την πατρίδα μας.

Όλα όσα προσπαθήσαμε να σημειώσουμε -και στην επιτροπή και εδώ- δεν είναι μια στείρα επιχειρηματολογία, δεν είναι μια γραμμή άμυνας μιας αρνητικής αντιπολίτευσης. Το αντίθετο. Κάθε βήμα προς τα εμπρός το στηρίζουμε, αποδεχόμενοι κάθε ιδιωτική πρωτοβουλία που θεραπεύει, πράγματι, το δημόσιο συμφέρον, επιβεβαιώνοντας πρώτον, το μεταρρυθμιστικό περιεχόμενο της δικής μας πολιτικής ταυτότητας και δεύτερον, ενισχύοντας το δικαίωμα ελέγχου, το δικό μας δικαίωμα ελέγχου, στην Κυβέρνηση στο κρίσιμο πεδίο της πολιτιστικής κληρονομιάς και στη διεθνή της διάσταση, κυρία Υπουργέ.

Εκεί ακριβώς κρύβεται ένα βασικό αντικείμενο της αποστολής τού Υπουργείου Πολιτισμού, ένα στοιχείο που μπορεί να το ανιχνεύσει κανείς στις ιστορικές καταβολές του Υπουργείου Πολιτισμού, στις κυβερνήσεις του ΠΑΣΟΚ και του Ανδρέα Παπανδρέου, με τη μεγάλη Ελληνίδα Μελίνα Μερκούρη στο τιμόνι του Υπουργείου, εκφράζοντας αυθεντικά τα δίκαια αιτήματα για επανένωση των αρχαιολογικών μας θησαυρών με την πατρίδα των δημιουργών τους, την Ελλάδα.

Και η υπόθεση της Μονής της Χώρας, κυρία Υπουργέ -από την οποία άρχισα σήμερα- είναι η πιο χειροπιαστή απόδειξη αυτής της διατύπωσης. Αυτή η διεθνής διάσταση της πολιτιστικής μας πολιτικής, οφείλει να είναι στον πυρήνα αυτής της πολιτικής, της εθνικής πολιτιστικής πολιτικής και στην Ελλάδα. Δεν χωρούν εδώ η αλαζονεία, οι εμμονές και οι αγκυλώσεις. Δεν υπάρχει προσωπική πολιτική στον πολιτισμό ούτε είναι η πολιτιστική κληρονομιά μας περιουσία μιας ελίτ. Δεν αφορά σε μια κάστα ο πολιτισμός αλλά σε όλους τους κατοίκους αυτής της χώρας και, εν τέλει, αυτής της οικουμένης.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, είμαι υποχρεωμένος να ξεκινήσω με μια αναγκαστική όσο και δυστυχή αναφορά διότι αυτές τις μέρες που μιλάμε εξελίσσεται στη Γάζα, στη Ράφα μια πραγματική γενοκτονία. Παιδιά, γυναίκες, άρρωστοι και άρρωστες, ηλικιωμένοι, άτομα με αναπηρία, άμαχοι, βρίσκονται εγκλωβισμένοι σε αυτό το σύγχρονο κολαστήριο.

Αυτή την εγκληματική, τη δολοφονική πολιτική του κράτους του Ισραήλ, την υποστηρίζει ενεργά η ελληνική Κυβέρνηση συντασσόμενη και πολλές φορές υπερθεματίζοντας ακόμα και σε σχέση με εξαιρετικά αντιδραστικές δυνάμεις, τις Ηνωμένες Πολιτείες, ακόμα και δυνάμεις από την Ευρωπαϊκή Ένωση. Μιλάμε εδώ πραγματικά για το σύνδρομο του υποτακτικού στην εξωτερική πολιτική, όταν έχουμε να κάνουμε με τον πλέον δολοφονικό αποικιοκρατικό ιμπεριαλισμό.

Νομίζω ότι φάνηκε αυτό το σύνδρομο από την αντίδραση της Κυβέρνησης χθες στη Νομική, όπου οι φοιτητές της Νομικής, ακολουθώντας το κάλεσμα των συναδέλφων τους από τις Ηνωμένες Πολιτείες, κατέλαβαν συμβολικά το κτήριο για να αναδείξουν τη γενοκτονία, για να εκφράσουν την αλληλεγγύη τους στον παλαιστινιακό λαό, την αντίθεσή τους στη δολοφονική πολιτική του Ισραήλ.

Προσέξτε ποια είναι η διαφορά και γιατί μιλώ για το γεγονός ότι η Κυβέρνηση υπερθεματίζει. Στις Ηνωμένες Πολιτείες η κατασταλτική επιλογή έγινε δεκαπέντε μέρες μετά την έναρξη των κινητοποιήσεων και των καταλήψεων. Στη Νέα Δημοκρατία πήρε μία μέρα για να δοθεί εντολή εκκαθάρισης της κατάληψης. Τόσο πολύ σας ενόχλησε το αντιπολεμικό μήνυμα και το μήνυμα αντίστασης απέναντι σε αυτή τη δολοφονική πολιτική τού κράτους του Ισραήλ και απέναντι στη διάθεση των φοιτητών να δείξουν την αλληλεγγύη τους στον παλαιστινιακό λαό. Αυτό είναι μόνο ένα δείγμα της αντίληψης που έχετε για την εξωτερική πολιτική.

Άκουσα με μεγάλη προσοχή την τοποθέτηση του κ. Πλεύρη, περνώντας σε ένα άλλο ζήτημα που απασχολεί κυρίως, έτσι όπως φάνηκε από την τοποθέτηση του Κοινοβουλευτικού Εκπροσώπου της Νέας Δημοκρατίας, την αντιπαράθεση σας με τα διάφορα ακροδεξιά μορφώματα του ελληνικού Κοινοβουλίου για το ποιος είναι πιο πατριώτης, για το ποιος είναι πιο πιστός στα διδάγματα, αν θέλετε, του χουντικού ρητού «πατρίς-θρησκεία-οικογένεια».

Όμως, η τοποθέτηση του κ. Πλεύρη είχε μια βαθιά αντίφαση. Αναφέρθηκε στη Συμφωνία των Πρεσπών και είπε ότι η αναφορά της Προέδρου της Βόρειας Μακεδονίας στην ορκωμοσία της στον όρο «Μακεδονία» νομιμοποιείται, δήθεν, από το άρθρο της Συνθήκης των Πρεσπών που καθορίζει την ιθαγένεια για τους πολίτες της Βόρειας Μακεδονίας. Καταλαβαίνετε ότι αυτό που είπε ο κ. Πλεύρης αφ’ ενός νομιμοποιεί τη στάση της Προέδρου της Δημοκρατίας της Βόρειας Μακεδονίας, της δίνει δηλαδή ένα επιχείρημα, αλλά την ίδια στιγμή έρχεται σε πλήρη αντίθεση και αντίφαση με τις αντιδράσεις που προήλθαν από τη μεριά ευρωπαϊκών δυνάμεων, από την μεριά της Ευρωπαϊκής Επιτροπής.

Και αναρωτιέται κανείς, για ποιον λόγο αντέδρασε η Γερμανία, για ποιον λόγο αντέδρασε η Ευρωπαϊκή Επιτροπή, για ποιον λόγο υπήρξαν όλες αυτές οι διεθνείς αντιδράσεις, αν ισχύει το επιχείρημα του κ. Πλεύρη ότι αυτό το οποίο έκανε η Πρόεδρος της Δημοκρατίας της Βόρειας Μακεδονίας νομιμοποιείται από τη συνθήκη των Πρεσπών;

Εδώ υπάρχει μια χαρακτηριστική αντίφαση της επιχειρηματολογίας σας, όμως η αντίφαση είναι απλώς και μόνο το σύμπτωμα. Ξέρετε, το σύμπτωμα στην ψυχανάλυση είναι αυτό το οποίο δημιουργείται όταν υπάρχουν ανεπίλυτες συγκρούσεις. Όταν υπάρχουν ανεπίλυτες εσωτερικές συγκρούσεις αναδύεται το σύμπτωμα. Είναι η μορφή που παίρνει η ασυνείδητη σύγκρουση. Αλλά εν πάση περιπτώσει, το θέμα δεν είναι τόσο πολύ οι αντιφάσεις και οι ασυνείδητες συγκρούσεις της παράταξής σας.

Το θέμα είναι ότι η Νέα Δημοκρατία έχοντας επενδύσει σε μια ακροδεξιά και ταυτόχρονα αλλοπρόσαλλη εξωτερική πολιτική και μια αλλοπρόσαλλη ρητορεία, όταν έρχεται σε σύγκρουση με την πραγματικότητα, βρίσκεται εκτεθειμένη προς τα Δεξιά της. Δηλαδή, τι συμβαίνει; Θερίζετε τις θύελλες από τους ανέμους που εσείς οι ίδιοι σπείρατε όλα τα προηγούμενα χρόνια και συνεχίζετε να σπέρνετε με την εθνικιστική σας ρητορεία. Αυτό σας καθιστά έκθετους στην ακροδεξιά κριτική και αυτό σας οδηγεί και σε αυτές τις αντιφατικές και αλλοπρόσαλλες πολιτικές τοποθετήσεις.

Διότι, ξέρετε, για να σας το πω όσο το δυνατόν πιο λαϊκά, όποιος ανακατεύεται με τις περικεφαλαίες τον τρώνε οι Βελόπουλοι. Αυτό έχει συμβεί στη Νέα Δημοκρατία. Τα ίδια συμβαίνουν, λοιπόν, με τη Βόρεια Μακεδονία, τα ίδια συμβαίνουν με την Αλβανία, τα ίδια συμβαίνουν με την Τουρκία. Σε όλο το εύρος της εξωτερικής πολιτικής είσαστε εγκλωβισμένοι στις δικές σας πολιτικές αντιφάσεις και εγκλωβισμένοι από την εθνικιστική ρητορεία και πολιτική την οποία ασκούσατε όλα τα προηγούμενα χρόνια, με τα συλλαλητήρια, με τη στάση σας στο μεταναστευτικό και το προσφυγικό, ων ουκ έστιν αριθμός. Τώρα προσπαθείτε, αφού έχετε μετατοπίσει το πεδίο της πολιτικής αντιπαράθεσης προς τα άκρα Δεξιά, να υπερασπιστείτε τις θέσεις σας με μια ακριβώς αλλοπρόσαλλη πολιτική ρητορεία.

Το θέμα, όμως, εδώ είναι ότι ακριβώς λόγω αυτής της πολιτικής την οποία έχετε ακολουθήσει, δεν έχετε δυνατότητες επανακαθορισμού της εξωτερικής πολιτικής. Είστε εγκλωβισμένοι σε αυτή την αλλοπρόσαλλη στρατηγική και την ίδια στιγμή δεν μπορείτε να εγγυηθείτε μια σταθερή, φιλειρηνική, πολυδιάστατη, ενεργητική εξωτερική πολιτική. Αυτό είναι το πρόβλημα και αυτό πια δεν είναι πρόβλημα της Νέας Δημοκρατίας, αυτό είναι πρόβλημα της χώρας. Το χειρότερο, όμως, εδώ είναι ότι ακόμη και αυτοπροσδιοριζόμενα ως προοδευτικά κόμματα θεωρούν ότι μπορούν να αντιπαρατεθούν με τη Δεξιά μετατοπιζόμενα στο δικό της πεδίο, μετατοπιζόμενα και διολισθαίνοντας στο δικό της γήπεδο. Εξ ου και οι πατριωτικές κορώνες, εξ ου και οι σταυροί, εξ ου και η σιωπή για το έγκλημα του κράτους του Ισραήλ και πολλά, πολλά ακόμα.

Η μετατόπιση, όμως, αυτή στο πεδίο της Δεξιάς δεν αφορά μόνο την εξωτερική πολιτική. Η στρατηγική διολίσθησης στο πεδίο της Δεξιάς αφορά σχεδόν όλα πλέον τα ζητήματα, τις εργασιακές σχέσεις, τη φορολογική πολιτική, το κοινωνικό κράτος με τα ιδιωτικά πανεπιστήμια, τους εξοπλισμούς, το μεταναστευτικό και προσφυγικό. Συζητάμε, δηλαδή, για μια απόλυτη μετατόπιση της πολιτικής ατζέντας στο πεδίο της Δεξιάς και μετά αναρωτιόμαστε για ποιον λόγο κερδίζει έδαφος ή φαίνεται να κερδίζει έδαφος η άκρα Δεξιά.

Και αυτό ακριβώς είναι το δώρο στην Κυβέρνηση Μητσοτάκη. Είναι μια έμμεση ψήφος εμπιστοσύνης, καθώς πλέον το θέμα δεν είναι οι πολιτικές, δεν είναι η ιδεολογία, δεν είναι η κατεύθυνση, δεν είναι τα διαφορετικά κοινωνικά συμφέροντα που συγκρούονται. Άλλα ζητήματα απασχολούν την καθημερινότητα της πολιτικής αντιπαράθεσης, όπως το life style, η τάδε συνάντηση, ποιος έκανε το τάδε βίντεο και ποιος έκανε το δείνα βίντεο. Τελικά είναι απλώς και μόνο η διαχείριση, το μάνατζμεντ μιας υπάρχουσας κατάστασης. Αυτό είναι το μεγάλο πρόβλημα αυτή τη στιγμή του ευρύτερου δημοκρατικού και προοδευτικού -και Αριστερού θα πω εγώ- χώρου. Δεν υπάρχουν πια κοινωνικές τάξεις, δεν υπάρχουν δυνάμεις, δεν υπάρχουν συμφέροντα.

Εμείς από τη δική μας μεριά λέμε ότι εξακολουθούμε να πιστεύουμε και στην ύπαρξη αντιτιθέμενων κοινωνικών συμφερόντων και στην πολιτική σύγκρουση και στην πολιτική αντιπαράθεση επί των πραγματικών ζητημάτων που αφορούν τις εργασιακές σχέσεις, που αφορούν τον μισθό, που αφορούν τις συλλογικές συμβάσεις εργασίας, που αφορούν τα ιδιωτικά πανεπιστήμια. Συνεχίζουμε να πιστεύουμε ότι είναι ο ρόλος του δημοσίου να εγγυάται την καθολική πρόσβαση στην υγεία, συνεχίζουμε να πιστεύουμε ότι είναι ο ρόλος του δημοσίου να εγγυάται τη λειτουργία της ανώτατης εκπαίδευσης και να είναι αποκλειστικό δικαίωμα του δημοσίου να έχει πανεπιστήμια και μια σειρά από άλλα πράγματα τα οποία από την πορεία που έχουν πάρει τα πράγματα φαίνεται ότι δεν είναι αγκυλώσεις και ιδεοληψίες, αλλά είναι πραγματικά πολιτικά και κοινωνικά επίδικα της εποχής μας.

Θα χρειαστώ κάποιον χρόνο και από τη δευτερολογία μου, κύριε Πρόεδρε.

Έρχομαι στα ζητήματα που αφορούν τον πολιτισμό.

Δεν είναι εδώ ο κ. Πλεύρης. Θα ήταν ενδιαφέρον. Θα του έλεγα ότι δεν είναι ώρα να κάνουμε διάλογο περί αισθητικής, γιατί άνοιξε και διάφορα ζητήματα αισθητικής φιλοσοφίας στην τοποθέτησή του σχετικά με το αν το έργο τέχνης είναι ουδέτερο ή δεν είναι ουδέτερο, για το αν η Μόνα Λίζα είναι καθολική ή δεν είναι καθολική, η εμβέλειά του κ.λπ., ζητήματα που σχετίζονται με το υψηλό.

Εν πάση περιπτώσει, θα πω το εξής. Ακόμα και αν δεχθεί κανείς ότι το έργο τέχνης είναι καθολικό -το οποίο εν πάση περιπτώσει είναι προς συζήτηση- ο τρόπος με τον οποίο εκτίθεται, το μέρος στο οποίο εκτίθεται, το βλέμμα που το κοιτάει, η ένδυση που απαιτείται για να το κοιτάξεις δεν είναι ζητήματα ουδέτερα. Όμως, εν πάση περιπτώσει, δεν είναι εδώ ο χώρος για να κάνουμε αισθητική συζήτηση.

Γιατί το είπε όμως αυτό ο κ. Πλεύρης; Το είπε απαντώντας σε ένα σχόλιο της κ. Φωτίου ότι ακόμα και στη Eurovision φάνηκε ότι η πολιτική εισέβαλε, μπήκε μέσα. Και το σχόλιο αυτό δεν αφορούσε προφανώς την ποιότητα του «χ» ή του «ψ» τραγουδιού, αν ήταν καλό ή κακό το τραγούδι του Ισραήλ. Αυτό το οποίο αφορούσε το σχόλιο ήταν μια πολιτική απόφαση της EBU να επιτρέψει ακριβώς την παρουσία του Ισραήλ στον διαγωνισμό της Eurovision. Άρα, εδώ δεν μιλάμε περί αισθητικής, μιλάμε περί πολιτικών επιλογών και του τρόπου με τον οποίο τα διαφορετικά κοινωνικά συμφέροντα εισβάλουν στον χώρο του πολιτισμού, στις δημόσιες πολιτικές για τον πολιτισμό.

Και αυτό το σχόλιο της κ. Φωτίου, επιτρέψτε μου να πω, ότι ήρθε ως απάντηση στο κάλεσμα της κ. Μενδώνη να ψηφίσουμε όλοι μαζί, σαν μια αγαπημένη οικογένεια, τον νόμο τον οποίο προτείνει στις επιτροπές και σε συνεντεύξεις και δεν ξέρω πού αλλού.

Ήταν απάντηση, λοιπόν, σε εσάς, κυρία Υπουργέ, στο κάλεσμα να ψηφίσουμε όλοι μαζί, ως μια αγαπημένη οικογένεια, για να νομιμοποιήσουμε το νομοσχέδιο.

Και αφού θέλετε να τα ακούσετε, θα τα ακούσετε τώρα.

Το ξέρω ότι δεν έχετε μιλήσει, κυρία Υπουργέ, διότι φοβάστε στο πλαίσιο του νομοθετικού έργου. Εδώ δεν είναι κοινοβουλευτικός έλεγχος. Εδώ κάνουμε νομοθετικό έργο. Και στο νομοθετικό έργο η Υπουργός πρέπει να έχει το πολιτικό σθένος να υπερασπιστεί το νομοσχέδιό της και να ακούσει και τις ανταπαντήσεις των Βουλευτών και όχι να κρύβεται για να μιλήσει στο τέλος, δήθεν παριστάνοντας τον τιμητή. Διότι αυτό κάνετε.

Δεν τολμάτε να απαντήσετε στις επικρίσεις, στα ερωτήματα, στις κριτικές. Αμφισβητείτε τη δυνατότητα του Κοινοβουλίου, των Βουλευτών, των Κοινοβουλευτικών Εκπροσώπων, των πολιτικών Αρχηγών να σας απαντήσουν και θέλετε να κλείσετε τη συζήτηση. Γιατί; Διότι, δεν έχετε τι να απαντήσετε και θέλετε να κερδίσετε τη μάχη των εντυπώσεων, με την υποστήριξη των μέσων ενημέρωσης, που ξέρετε εκ των προτέρων ότι έχετε. Ελπίζω, αυτό να το εκλάβετε ως πολιτική πρόκληση και να πάρετε τώρα τον λόγο. Πραγματικά, το ελπίζω!

Ήρθε, λοιπόν, το σχόλιο της κ. Φωτίου ως απάντηση στην πρόκληση, στο κάλεσμα της κ. Μενδώνη, να υποστηρίξουμε το νομοσχέδιό της. Να το υποστηρίξουμε, γιατί; Για να δώσουμε ψήφο εμπιστοσύνης στον «πολιτισμό ΙΧ», στον πολιτισμό που γίνεται πίσω από κλειστές πόρτες, με άτυπες ομάδες στις οποίες συμμετέχει από το 2016 και η ίδια η κυρία Υπουργός μαζί με την σύζυγο του Πρωθυπουργού, την κ. Γκραμπόφσκι και μάλιστα με επικεφαλής την κ. Γκραμπόφσκι, που είναι η καρδιά, κατά τα λεγόμενα του κ. Μητσοτάκη, του σχεδίου, που εσείς φέρνετε σήμερα.

Αναρωτιέμαι, με ποια ιδιότητα; Με ποια ιδιότητα συμμετέχει σε αυτές τις άτυπες ομάδες, που ορίζουν τον ρυθμό της πολιτιστικής πολιτικής και της μουσειακής πολιτικής στη χώρα; Και γιατί δεν απαντάτε, εδώ και πέντε χρόνια για το ποιοι συμμετείχαν σ’ αυτή την άτυπη ομάδα, εκτός από εσάς και την κ. Γκραμπόφσκι-Μητσοτάκη; Γιατί δεν απαντάτε; Πείτε μας ήταν ο τάδε, ο τάδε και ο τάδε. Μία ερώτηση αρκεί να απαντήσετε. Δεν είναι τόσο φοβερό! Τολμήστε! Τολμήστε να μας πείτε ποιοι ήταν. Και εσείς ως τι συμμετείχατε σ’ αυτή την ομάδα, με ποια ιδιότητα; Το τότε κόμμα σας γνώριζε τη συμμετοχή σας στη συγκεκριμένη ομάδα;

Άρα, λοιπόν, εμείς, τον «πολιτισμό ΙΧ» της κ. Μενδώνη και οποιουδήποτε άλλου, των εξωθεσμικών παρεμβάσεων, των ομάδων με προνομιακές σχέσεις με το Μέγαρο Μαξίμου δεν πρόκειται να τον στηρίξουμε. Διότι, ο «πολιτισμός ΙΧ» οδηγεί στην παρακμιακή κατάσταση, που παρατηρήθηκε στα πέντε μεγάλα μουσεία της χώρας, με μισό προσωπικό, με μισές ώρες λειτουργίας στο Ηράκλειο, στην Αθήνα, στη Θεσσαλονίκη όλο το προηγούμενο διάστημα, ενώ πέρσι τέτοιον καιρό, πριν από την εκσυγχρονιστική σας πρωτοβουλία, κ. Μενδώνη, που εκσυγχρονίσατε δήθεν τα μουσεία, μετατρέποντάς τα σε νομικά πρόσωπα δημοσίου δικαίου, λειτουργούσαν όλη την ημέρα και με εκατόν είκοσι ανθρώπους περισσότερους προσωπικό. Και τώρα μετά την εκσυγχρονιστική σας παρέμβαση, είδαμε πόσο καλά πήγαμε.

Δεν πρόκειται να δώσουμε ψήφο εμπιστοσύνης στον πολιτισμό της βεντέτας που έχετε ανοίξει με αρχαιολόγους, με αρχιτέκτονες, με καλλιτέχνες κάθε είδους, εικαστικούς, ηθοποιούς. Η ΠΟΘΑ έβγαλε ανακοίνωση για τον τρόπο με τον οποίο διαχειρίζεστε το Ταμείο Ανάκαμψης.

Δεν πρόκειται να δώσουμε ψήφο εμπιστοσύνης στον πολιτισμό της προσωπικής σας βεντέτας και των προσωπικών σας σχεδιασμών. Ούτε μπορούμε να παρακολουθήσουμε τον αδιαφανή λαβύρινθο αυτής της νομοθετικής πρότασης, την οποία φέρνετε, η οποία κρύβει τις προνομιακές σχέσεις αυτής της Κυβέρνησης με συγκεκριμένα ιδιωτικά συμφέροντα είτε αυτά λέγονται Νιάρχος είτε αυτά λέγονται Λαιμός είτε αυτά λέγονται Λάτσης.

Καταψηφίζουμε το νομοσχέδιο και το κάνουμε με αίσθημα ευθύνης απέναντι στον πολιτισμό και απέναντι στους ανθρώπους του πολιτισμού.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κυρία Υπουργός.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Κύριε Τζανακόπουλε, σας έχουμε συνηθίσει στον δημόσιο λόγο σας να είστε προσβλητικός έως υβριστικός.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Σας έβρισα;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Επομένως, δεν μου προξενούν καμμία εντύπωση όλα αυτά τα οποία λέτε, τα οποία θα μπορούσα να χαρακτηρίσω πάρα πολύ εύκολα ότι είναι επί προσωπικού.

Ακούστε, έχω υποστηρίξει πάρα πολλές φορές -και όχι από αυτή τη θέση μόνο- ότι ο πολιτισμός είναι μια βαθύτατη πολιτική έννοια και ευτυχώς, ευτυχώς αυτός ο πολιτισμός, ακριβώς επειδή είναι πολιτικός και πολιτικής σημασίας, μάς διαφοροποιεί από εσάς, από εσάς και τα πεπραγμένα σας, πριν βρεθείτε στη Νέα Αριστερά.

Από εκεί και πέρα, επειδή επιμένετε πάρα πολύ υπό ποια ιδιότητα μετείχα το 2017, θα επαναλάβω αυτό το οποίο έχω πει: Την επιστημονική μου ιδιότητα δεν μπορεί να μου την αφαιρέσει κανένα κόμμα. Είμαι επιστήμονας, γνωρίζω πάρα πολύ καλά τα θέματα. Ήμουν επί δέκα χρόνια Γενική Γραμματέας του Υπουργείου Πολιτισμού, επομένως είχα όλη την εμπειρία και όλη τη δυνατότητα να μετέχω σε οποιοδήποτε think tank είχε δημιουργηθεί από μία ομάδα πολιτών, αλλά επειδή…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** (Δεν ακούστηκε)

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** …επειδή μένετε μόνο σε σκοπιμότητες και μικροπολιτικές, οι παρωπίδες υπάρχουν και δεν μπορείτε να δείτε ότι αυτά τα οποία συζητούσαμε το 2017 δεν έχουν καμμία σχέση. Είναι μια θεωρητική βάση που δεν επηρέασαν καθόλου τις πολιτικές μας επιλογές το 2019 και θα τα ακούσετε στη συνέχεια, ό,τι και να σας λένε, όποιοι και να σας λένε.

Όσο, δε, για τα μουσεία ως νομικά πρόσωπα δημοσίου δικαίου θα σας απαντήσω κατά λέξη αμέσως μετά -έχω απαντήσει άλλωστε, είναι δημόσια, μπορείτε να τα δείτε και μπορείτε να τοποθετηθείτε επ’ αυτού, εάν θέλετε- σεβόμενη τον χρόνο που έχει ζητήσει η κ. Κωνσταντοπούλου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γεια σας.

Δεν ξέρω αν είδατε το δεκάλεπτο βίντεο της Πλεύσης Ελευθερίας για τις ευρωεκλογές, αλλά είναι η αποτύπωση της κοινοβουλευτικής μας δράσης αυτούς τους δέκα και κάτι μήνες που η Πλεύση Ελευθερίας βρίσκεται στη Βουλή, αυτή η μικρή, αλλά ζόρικη Κοινοβουλευτική Ομάδα. Είναι ταυτόχρονα η αποτύπωση της δικής σας απουσίας.

Και επειδή έχω κατ’ επανάληψη ψέξει την Κοινοβουλευτική Ομάδα της Νέας Δημοκρατίας, ότι ενώ έχει εκατόν πενήντα οκτώ Βουλευτές -αυτοί αντιστοιχούν στο 41% που πήρατε- συνήθως λέω είστε δύο, είστε τρεις, είστε τέσσερις. Τώρα είστε μία.

**ΖΩΗ ΡΑΠΤΗ:** Δεν προβλέπεται…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν προβλέπεται να είστε μια; Αυτό λέω και εγώ, αυτό λέω και εγώ!

**ΖΩΗ ΡΑΠΤΗ:** Δεν προβλέπεται να μιλήσει άλλος Βουλευτής σήμερα, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς είπατε; Δεν προβλέπεται να είστε παρόντες και παρούσες στην Ολομέλεια;

Το πρόβλημα, λοιπόν, είναι ότι εκείνοι που σας ψήφισαν, σας ψήφισαν για να τους εκπροσωπείτε, για να είστε εδώ και εσείς είστε, οπότε μη διαμαρτύρεστε. Και οι υπόλοιποι εκατόν πενήντα επτά σήμερα απουσιάζουν και δεν είναι ότι έχουν κουραστεί από το κοινοβουλευτικό έργο. Έχουμε να συνεδριάσουμε από την Πρωτομαγιά, δύο ολόκληρες εβδομάδες. Δεν ήσαν αρκετές για να φέρουν τους Βουλευτές της Νέας Δημοκρατίας εδώ, στη Βουλή.

Αυτό, λοιπόν, που εμείς λέμε ότι εμείς, εμείς οι έξι Βουλευτές της Πλεύσης Ελευθερίας που δώσαμε ζωή στη Βουλή και πάμε να δώσουμε ζωή και στην Ευρωβουλή είναι αυτό που εμπνέει τους πολίτες. Είναι αυτό που τους κάνει να λένε «δεν μετανιώσαμε που σας εμπιστευθήκαμε, δεν μετανιώσαμε που σας ψηφίσαμε, γιατί τιμάμε την ψήφο μας και την εμπιστοσύνη μας και σας θέλουμε εκεί να ελέγχετε την Κυβέρνηση, να κάνετε αντιπολίτευση, να επισημαίνετε τα κακώς κείμενα, να, να, να, να…».

Κάθε φορά που κάνω αυτή την επισήμανση έρχεται, διαρκούσης της ομιλίας μου και ένας δύο ακόμη Βουλευτές της Νέας Δημοκρατίας λίγο να συμπληρώσουν αυτή την πραγματικά αποκαρδιωτική εικόνα σας, αποκαρδιωτική! Δεν μπορώ να περιγράψω δηλαδή τη θλίψη που μου προξενεί αυτή η άδεια Βουλή, αυτή η άδεια Βουλή την ώρα που η κοινωνία πάλλεται.

Σήμερα δεν ξέρω αν είναι κανείς εδώ για να έρθει, τουλάχιστον να σώσει την τιμή της Κοινοβουλευτικής Ομάδας. Ξέρω όμως ότι και οι πολίτες έχουν καταλάβει ότι η λύση δεν είναι να προσπαθούμε με κάθε τρόπο να φέρουμε εσάς μέσα στη Βουλή για να επιτελέσετε τα καθήκοντά σας ή…. Να, καλώς τον, ήρθε ένας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ήταν προηγουμένως εδώ και ξαναήρθε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήταν προηγουμένως; Και επανέρχεται, πολύ ωραία. Ελάτε, κύριε Χατζηδάκη, ελάτε. Μετράμε τους Βουλευτές της Νέας Δημοκρατίας και επειδή ήταν μία μόνο, τώρα γίνεστε δύο αισίως.

Η λύση, λοιπόν, δεν είναι να προσπαθούμε να φέρουμε εσάς μέσα στη Βουλή. Η λύση είναι οι πολίτες να δώσουν μεγαλύτερη δύναμη στην Πλεύση Ελευθερίας, που τιμάει την εμπιστοσύνη τους και θα γεμίσει σιγά-σιγά τη Βουλή. Όσο κι αν σήμερα μπορεί να μην το φαντάζεστε ή να μη θέλετε ούτε να το σκέφτεστε, με δύναμη στην Πλεύση Ελευθερίας θα γεμίσει σιγά-σιγά αυτή η άδεια Βουλή, γιατί εμείς θέλουμε τη γεμάτη Βουλή, τις γεμάτες πλατείες, τα γεμάτα αμφιθέατρα, τις γεμάτες σχολές, και με καταλήψεις αλληλεγγύης σε έναν λαό που μαστίζεται και εξολοθρεύεται και υφίσταται γενοκτονία, όπως είναι ο παλαιστινιακός λαός.

Θα ξεκινήσω με αυτό, γιατί δεν μπορώ να το παραλείψω, όπως δεν το έχω παραλείψει σε καμμία συνεδρίαση από τον Οκτώβριο του 2023, από τότε δηλαδή που ρωτάω επίμονα τον Πρωθυπουργό σας κ. Μητσοτάκη και Πρωθυπουργό της χώρας. Να μην το ξεχνάμε αυτό. Αλλά δεν συμπεριφέρεται δυστυχώς ως Πρωθυπουργός της χώρας, συμπεριφέρεται ως Πρωθυπουργός της Κοινοβουλευτικής Ομάδας της Νέας Δημοκρατίας, έρχεται, σας μιλάει, τον χειροκροτάτε και φεύγει. Αλλά επειδή μπορεί να γίνει και κανένα ατύχημα, όπως αυτό που έγινε στη συζήτηση για την πρόταση δυσπιστίας για τα Τέμπη και χειροκροτήσατε ως Πρωθυπουργό αντί για τον κ. Μητσοτάκη, πρώτα τον κ. Κώστα Καραμανλή, δηλαδή τον υπόλογο, υπαίτιο και ένοχο για το έγκλημα των Τεμπών, όπως είναι και ο κ. Μητσοτάκης υπόλογος, υπαίτιος και ένοχος για το έγκλημα των Τεμπών, επειδή λοιπόν δεν θέλει να του ξανασυμβεί μια τέτοια εμπειρία, τώρα πια δεν έρχεται. Θα τον δούμε, από ό,τι καταλαβαίνω, για μία φορά προεκλογικά την επόμενη Παρασκευή στη συζήτηση προ ημερησίας διατάξεως και μετά μην τον είδατε.

Εγώ επαναλαμβάνω από αυτό εδώ το Βήμα την πρόταση προς τον κ. Μητσοτάκη και προς τους υπόλοιπους πολιτικούς Αρχηγούς να γίνει debate. Δεν μπορούμε να κάνουμε debate μέσω TikTok. Αν μπορούσαμε, θα το κάναμε και αυτό. Με κάποιον τρόπο, κύριε Μητσοτάκη, πρέπει να μπείτε σε έναν διάλογο. Πρέπει να αντιληφθείτε ότι δεν γίνεται η πολιτική αντιπαράθεση και η δημοκρατική λειτουργία με μονολόγους σε προστατευμένο περιβάλλον, με ελεγχόμενα μέσα και χωρίς κανένα κίνδυνο. Η πολιτική ενέχει κινδύνους, ενέχει ρίσκα, ενέχει ευθύνη και ενέχει όλη αυτή την υποχρέωση λογοδοσίας, που εσείς αποποιείστε.

Κύριοι του ΠΑΣΟΚ, έχω ακούσει ότι και ο Πρόεδρός σας ζητά debate. Παρακαλώ και τους προέδρους και επικεφαλής των υπόλοιπων Κοινοβουλευτικών Ομάδων να τοποθετηθούν. Εμείς είμαστε ανοιχτά υπέρ του διαλόγου, ανοιχτά υπέρ της αντιπαράθεσης και ανοιχτά υπέρ της ενημέρωσης των πολιτών. Debate, λοιπόν, και εδώ μέσα στη Βουλή. Το λέω από τώρα για να προκαταλάβω τη συνθήκη, μήπως και το σκεφτεί ο κ. Μητσοτάκης και δεν έρθει και φύγει, να έρθει εδώ και να κάνει με όλους διάλογο, όχι να απαντήσει στους δύο Αρχηγούς ΣΥΡΙΖΑ και ΠΑΣΟΚ και να φύγει, όπως του αρέσει να κάνει. Να έρθει να απαντήσει σε μένα, που τον ρωτάω ξανά και ξανά και ξανά και ξανά. Κοντεύουν τις εξήντα οι επίκαιρες ερωτήσεις που έχω καταθέσει στον Πρωθυπουργό από τα τέλη Αυγούστου.

Κυρία Ράπτη, κύριε Χατζηδάκη, δεν πάει πολύ; Σεπτέμβριος, Οκτώβριος, Νοέμβριος, Δεκέμβριος, Γενάρης, Φλεβάρης, Μάρτης, Απρίλης και είμαστε μέσα Μάη. Δεν πάει πολύ οκτώ μήνες να σε ρωτάει η μοναδική γυναίκα πολιτική Αρχηγός, να σου ζητάει να έρθεις να απαντήσεις σε ερωτήσεις, όχι για αμελητέα ζητήματα, αλλά για μείζονα ζητήματα, για τις πυρκαγιές, για την πολιτική προστασία, για τις πλημμύρες, για τη γενοκτονία των Παλαιστινίων, για τις γυναικοκτονίες.

Κατέθεσα τη Δευτέρα για δέκατη όγδοη φορά επίκαιρη ερώτηση στον Πρωθυπουργό για το αν θα ποινικοποιηθούν, κυρία Ράπτη, οι γυναικοκτονίες ως αυτοτελή κακουργήματα. Είστε της άποψης του κ. Βορίδη ότι αυτό είναι ποινικός λαϊκισμός, ότι λαϊκίζουμε εμείς που λέμε ότι δεν είναι επαρκής η προστασία των γυναικών, ότι είμαστε κάποιοι -λέει- αριστερόφρονες που λαϊκίζουμε και κάνουμε ποινικό λαϊκισμό;

Φτάσαμε στις πέντε γυναικοκτονίες το 2024 με τραγικότερη τη δολοφονία της Κυριακής Γρίβα μπροστά στο αστυνομικό τμήμα, όπου την είχαν αποπέμψει οι αστυνομικοί του τμήματος Αγίων Αναργύρων, την ώρα που μιλούσε με την Άμεση Δράση, όπου επίσης την είχαν παραπέμψει οι αστυνομικοί του τμήματος και η Άμεση Δράση την απέπεμπε επίσης λέγοντάς της ότι το περιπολικό δεν είναι ταξί και εμπαίζοντάς την, ακόμα και όταν η γυναίκα είπε «Είναι μπροστά μου, τον βλέπω». «Τι έχει έρθει να σας κάνει; Τι θέλει να κάνει αυτός;» Λέει: «Θέλει να μου κάνει κακό. Τον βλέπω.».

Είναι ποινικός λαϊκισμός να πούμε ότι αυτή η γυναίκα, όπως και οι περισσότερες που δολοφονήθηκαν, θύματα γυναικοκτονίας, μπορούσαν να έχουν σωθεί αν υπήρχαν επαρκείς μηχανισμοί;

Και εν πάση περιπτώσει δεν ζητώ από εσάς να μου απαντήσετε. Ζητώ να έρθει ο κ. Μητσοτάκης, να αναλάβει την ευθύνη του. Του κατέθεσα για δέκατη όγδοη φορά επίκαιρη ερώτηση. Εξεγείρονται οι γυναίκες όλης της χώρας και έξω από τη χώρα, όταν τον ακούνε να λέει αυτά τα αχαρακτήριστα που είπε στη συνέντευξή του στον κ. Παπαδάκη και στην κ. Αναστασοπούλου. Τι είπε; Ότι οι γυναίκες, λέει, καταγγέλλουν περισσότερο γιατί αισθάνονται μεγαλύτερη ασφάλεια. Αυτό σημαίνει, δεν έχει αυξηθεί δηλαδή η έμφυλη βία, λέει ο κ. Μητσοτάκης, απλώς καταγγέλλουν περισσότερο οι γυναίκες διότι αισθάνονται μεγαλύτερη ασφάλεια. Σκεφτείτε! Γιατί έχουμε κάνει, λέει, τόσα πράγματα που δικαιολογούν το να αισθάνονται μεγαλύτερη ασφάλεια.

Αυτός ο εμπαιγμός, αυτή η πρόκληση στις γυναίκες θα σταματήσει; Αυτή η πρόκληση σε εμάς, που αγωνιούμε, και αντιλαμβανόμαστε, και μαχόμαστε, και σας καταθέτουμε προτάσεις και παρεμβάσεις ξανά και ξανά, θα σταματήσει; Τι θέλει ο κ. Μητσοτάκης; Θέλει να γίνει κι άλλη γυναικοκτονία και πάλι να πέφτει απ’ τα σύννεφα; Γιατί δεν έρχεται να συζητήσουμε το θέμα αυτό, που το βάζω κάθε βδομάδα από τις 27 Νοεμβρίου με επίκαιρη ερώτηση και το θέτω με κάθε παρέμβασή μου στη Βουλή, από την πρώτη μου ομιλία ως Αρχηγού της Πλεύσης Ελευθερίας από τον Ιούλιο; Γιατί το βάζετε κάτω από το χαλί; Γιατί δεν αναλαμβάνετε δράση; Γιατί δεν έρχεται ο κ. Μητσοτάκης;

Πέρσι τέτοια εποχή έλεγα ότι είναι σκάνδαλο να κάνετε debate πολιτικών Αρχηγών χωρίς ούτε μία γυναίκα πολιτική Αρχηγό και ζητούσα να συμμετάσχω στο debate και μου απαντούσαν «Μα δεν είστε κοινοβουλευτικό κόμμα, κυρία Κωνσταντοπούλου». Τώρα είμαστε κοινοβουλευτικό κόμμα και η δικαιολογία ποια είναι τώρα για να μην αντιπαρατεθεί ο Μητσοτάκης με εμένα στ’ αλήθεια; Ότι δεν γίνονται, λέει, debate για τις ευρωεκλογές.

Μα και αυτό έχει καταρριφθεί, έγινε debate το 2004, έγινε debate το 2009, γίνονται debate για τις ευρωεκλογές. Γιατί δεν έρχεται ο κ. Μητσοτάκης σε αντιπαράθεση; Προφανώς έχει να χάσει, αλλά προφανώς οι πολιτικοί άνδρες και οι πολιτικοί γυναίκες δεν κρίνουν τις πράξεις τους με βάση το συμφέρον τους, ούτε το πολιτικό, ούτε το προσωπικό, ούτε το οικονομικό, ούτε οποιοδήποτε άλλο συμφέρον. Το μόνο συμφέρον που υπεισέρχεται στην πολιτική πράξη εκείνων οι οποίοι ζητούν την εμπιστοσύνη των συμπολιτών τους είναι το πολιτικό συμφέρον της κοινωνίας και το δημόσιο συμφέρον. Και είναι στο πολιτικό συμφέρον της κοινωνίας να ακούσουν οι πολίτες τις θέσεις όλων των Αρχηγών και όλων των κομμάτων, είναι στο δημόσιο συμφέρον να υπάρξει διαφάνεια και αχειραγώγητη, ανόθευτη και όχι ελεγχόμενη ενημέρωση.

Λέγοντας αυτά, θα πω ότι σε αυτή την άδεια Βουλή -που τώρα γίνατε τρεις, ελπίζω, θα δούμε, θα μετρήσω πόσοι Βουλευτές της Νέας Δημοκρατίας θα βρίσκονται εδώ μέχρι το τέλος της ομιλίας μου- χαίρομαι που έστω πληθύνεστε διαρκούσης αυτής της, όπως καταλαβαίνω, δοκιμασίας για εσάς.

**ΔΙΟΝΥΣΙΟΣ ΧΑΤΖΗΔΑΚΗΣ:** Για να σας ακούσουμε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χαίρομαι που με ακούτε. Την τελευταία φορά που με ακούγατε μας κάνατε κάποιες ψυχιατρικές αναφορές, θα αναφερθώ και σε αυτές.

Θα καταθέσω, λοιπόν, στα Πρακτικά τις επίκαιρες ερωτήσεις που έχω καταθέσει και στον Πρωθυπουργό και στους Υπουργούς από τις 17 Ιούλιου 2023. Η πρώτη επίκαιρη ερώτηση αφορούσε το Μάτι και την Πολιτική Προστασία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, να σας διακόψω για λίγο για να ανακοινώσω ένα σχολείο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και βέβαια και αν καλά υποψιάζομαι ότι είναι το σχολείο από εκεί που νομίζω ότι είναι, ένας λόγος παραπάνω να με διακόψετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα έξι μαθήτριες και μαθητές και τέσσερις συνοδοί εκπαιδευτικοί από το 3ο Γυμνάσιο Βόλου.

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλωσορίζω και εγώ τα παιδιά από τον Βόλο. Θα είμαι το βράδυ στις Σταγιάτες στο Πήλιο στις 20.30΄, για να μιλήσουμε για τα κινήματα και τη δικαιοσύνη και αύριο το πρωί στον Βόλο, τον οποίο αγαπώ πολύ. Ξέρω ότι περνάει πολλές δοκιμασίες με αυτή τη δημοτική αρχή. Έχει, όμως, πολίτες ενεργούς, παλλόμενους και κυρίως νέα γενιά η οποία δεν συμβιβάζεται.

Σας καλωσορίζω και εγώ, παιδιά και σας ευχαριστώ γιατί δίνετε και χρώμα και παρουσία σε μία Βουλή όπου, δυστυχώς, οι Βουλευτές απουσιάζουν, ιδίως της Πλειοψηφίας από τους εκατόν πενήντα οκτώ έχουμε τρεις εδώ από τη Νέα Δημοκρατία. Οπότε χαιρόμαστε κάθε φορά όταν τα θεωρεία γεμίζουν με μαθητές, με πολίτες και αυτό είναι που επιδιώκει η Πλεύση Ελευθερίας, να γεμίζουν και τα θεωρεία και η Βουλή.

Θα καταθέσω στα Πρακτικά τις επίκαιρες ερωτήσεις που έχω καταθέσει, λοιπόν, προς Υπουργούς και Πρωθυπουργό, εβδομήντα πέντε στο σύνολο.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα καταθέσω τις επίκαιρες ερωτήσεις που έχω καταθέσει προς τον Πρωθυπουργό, πενήντα έξι στο σύνολο. Κοντεύουμε να σπάσουμε τα κοντέρ και ο κ. Μητσοτάκης κοντεύει να σπάσει το κοντέρ της απουσίας.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα καταθέσω, επίσης, τις επίκαιρες ερωτήσεις προς τους Υπουργούς, δεκαεννιά στο σύνολο, περισσότερες από κάθε άλλο Αρχηγό.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω τις επίκαιρες ερωτήσεις που του έχω καταθέσει για την ποινικοποίηση της γυναικοκτονίας, δεκαοκτώ στο σύνολο. Δεκαοκτώ φορές δεν έρχεται να απαντήσει ο κ. Μητσοτάκης.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, καταθέτω τις επίκαιρες ερωτήσεις που του έχω καταθέσει για το κράτος δικαίου στην Ελλάδα, δώδεκα στο σύνολο.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω και τις επίκαιρες ερωτήσεις που του έχω καταθέσει για το Ισραήλ και την Παλαιστίνη και τη γενοκτονία των Παλαιστινίων, οκτώ στο σύνολο.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, καταθέτω και τις επίκαιρες ερωτήσεις για τις συνθήκες ασφαλείας των αερομεταφορών, τέσσερις στο σύνολο.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλουκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κανονικά θα έπρεπε να εμφανιστεί την Παρασκευή ο Πρωθυπουργός και να απαντήσει δύο από αυτές, έστω μία από αυτές. Όμως, δυστυχώς, δεν θα έρθει να απαντήσει καμμία και οι ερωτήσεις αυτές μοιραία αρχειοθετούνται. Αυτό το οποίο δεν αρχειοθετείται είναι τα προβλήματα, αυτό το οποίο δεν αρχειοθετείται είναι η ανάγκη των πολιτών και της κοινωνίας για ελευθερία, σεβασμό στα δικαιώματα, σεβασμό στην ελευθερία λόγου, σεβασμό στην ανθρώπινη ύπαρξη.

Και λέγοντας αυτό, επανέρχομαι στη νέα γενιά και στους φοιτητές και εκφράζω την απόλυτη, αμέριστη και άπλετη αλληλεγγύη και υποστήριξή μου στους φοιτητές των ελληνικών πανεπιστημίων, όπως έκανα και για τους φοιτητές ξένων πανεπιστημίων. Έχω σπουδάσει και στη Νομική Αθήνας και έχω κάνει και καταλήψεις και πορείες και διαδηλώσεις, όπως έχω σπουδάσει και στο Κολούμπια και έχω, επίσης, κάνει και διαμαρτυρίες και διαδηλώσεις. Κατάληψη δεν είχε γίνει τότε, αλλά γίνεται σήμερα στα μεγαλύτερα πανεπιστήμια των Ηνωμένων Πολιτειών από φοιτητές οι οποίοι δεν δέχονται ότι μπορούν μωρά παιδιά, μανάδες, πατεράδες, γέροντες, ανήμποροι να σφαγιάζονται, ότι το 2024 δεν είναι ανεκτή η γενοκτονία, ότι δεν μπορεί να σιωπούμε, όταν οικονομικά συμφέροντα είναι εκείνα τα οποία στραγγαλίζουν ακόμη και διοικήσεις πανεπιστημίων, γιατί το βασικό αίτημα προς τα πανεπιστήμιά τους από πλευράς των φοιτητών στις Ηνωμένες Πολιτείες είναι να σταματήσουν να συναλλάσσονται οικονομικά με το κράτος του Ισραήλ και με συμφέροντα και εταιρείες που εμπλέκονται στους εξοπλισμούς και στον πόλεμο.

Η Πλεύση Ελευθερίας ως δύναμη ειρήνης στηρίζει τους φοιτητές. Και θα ήθελα για λογαριασμό των φοιτητών να απαντήσω στον κ. Μητσοτάκη που είπε χθες ότι αν κάποιοι νομίζουν ότι θα αφήσουμε τους φοιτητές των ελληνικών πανεπιστημίων να κάνουν αυτά που κάνουν οι φοιτητές σε άλλα πανεπιστήμια, είναι γελασμένοι.

Κύριε Μητσοτάκη, αλίμονο εάν οι φοιτητές για τις διαμαρτυρίες τους, για τις κινητοποιήσεις τους, για τις δράσεις τους για την ειρήνη ζητούσαν την άδειά σας! Αλίμονο!

(Χειροκροτήματα από την πτέρυγα της Πλεύσης Ελευθερίας)

Αλίμονο αν οι νέοι διαχρονικά ζητούσαν άδεια και έγκριση και κυβερνητική βούλα για να διαδηλώσουν. Δεν θα είχαν γίνει οι μεγαλύτερες επαναστάσεις, οι μεγαλύτερες ανατροπές, δεν θα είχε γίνει η αντιπολεμική κοσμοσυρροή με προεξάρχοντες τους φοιτητές στη διάρκεια του πολέμου του Βιετνάμ, δεν θα είχε γίνει ο Μάης του ’68, δεν θα είχε γίνει το Πολυτεχνείο, δεν θα είχε γίνει το φοιτητικό κίνημα εδώ στην Ελλάδα, δεν θα είχαν γίνει ιστορικής σημασίας γεγονότα που άλλαξαν τον κόσμο και μας προσδιόρισαν. Βεβαίως και δεν περιμένουμε να δώσετε την άδεια, για να μην πω τώρα την έκφραση που μου ήρθε να πω. Να μη δώσετε την άδεια! Να μη δώσετε την άδεια! Διεκδικούμε το δικαίωμα να διαδηλώνουμε και να αντιστεκόμαστε χωρίς την άδειά σας, χωρίς την έγκρισή σας. Οι πολίτες, οι φοιτητές και η νέα γενιά δεν είναι ενεργούμενα των κυβερνήσεων ούτε υπάλληλοι του Πρωθυπουργού ούτε όργανα οποιασδήποτε κυβερνήσεως, πολύ λιγότερο δεν είναι φοβισμένα άτομα που νομίζετε ότι θα τα τρομοκρατήσετε παρουσιάζοντάς τα, όπως διαχρονικά κάνουν οι εξουσίες, σαν να ήταν εγκληματίες. Σαν να ήταν εγκληματίες αυτοί οι οποίοι διαδηλώνουν για την ειρήνη.

Και την ίδια ώρα, δεν λέτε τίποτε για τους πραγματικούς εγκληματίες, για το πραγματικό έγκλημα που διαπράττεται σε κοινή θέα, γι’ αυτά για τα οποία μίλησε ο Ζοζέπ Μπορέλ, που είναι ο κατ’ εξοχήν αρμόδιος στο επίπεδο της Ευρωπαϊκής Ένωσης για τα θέματα εξωτερικής πολιτικής, στο Ευρωκοινοβούλιο. Ούτε αυτό το λέτε!

Ας δούμε, λοιπόν, τι είπε ο Ζοζέπ Μπορέλ. Διαβάζω από το σημείωμα του Γραφείου Διασύνδεσης με το Ευρωπαϊκό Κοινοβούλιο, δικό μας έγγραφο, εδώ, της ελληνικής Βουλής: «Ο Ζοζέπ Μπορέλ κατά την ομιλία του, σημείωσε ότι οι αριθμοί είναι αδυσώπητοι: Τριάντα τέσσερις χιλιάδες νεκροί Παλαιστίνιοι, το 75% του πληθυσμού εκτοπισμένοι και στο όριο της ασιτίας, διακόσιοι σαράντα εννέα νεκροί εργαζόμενοι σε ανθρωπιστικές οργανώσεις, μεταξύ των οποίων εκατόν ογδόντα ένας υπάλληλοι των Ηνωμένων Εθνών, και εκατό νεκροί δημοσιογράφοι και υπάλληλοι μέσων μαζικής ενημέρωσης».

Κύριοι δημοσιογράφοι, ακούτε; Εκατό νεκροί δημοσιογράφοι και υπάλληλοι μέσων μαζικής ενημέρωσης! Κάποιοι πληρώνουν με τη ζωή τους την υπηρέτηση του καθήκοντος ενημέρωσης σε εμπόλεμη ζώνη και όσοι έχετε κάνει πολεμικοί ανταποκριτές ξέρετε τι θα πει. Ας σταματήσει αυτή η λογοκρισία με το έγκλημα που διαπράττεται στην Παλαιστίνη! Ας σταματήσει αυτή η υποκρισία ότι μας πείραξαν οι σκηνές των φοιτητών της Νομικής και τα πανό και δεν μας πείραξε η σφαγή και η γενοκτονία και η δολοφονία δημοσιογράφων! Ας σταματήσει όλη αυτή η εντεταλμένη ενημέρωση που θέλει να κουκουλώσει το πιο αποκρουστικό έγκλημα που έχουμε γνωρίσει οι σημερινές γενιές!

Επτά νεκροί της «World Central Kitchen», μιας μη κυβερνητικής οργάνωσης η οποία πήγε να δώσει βοήθεια σε ανθρώπους, σ’ έναν ολόκληρο πληθυσμό που μαστίζεται αυτή τη στιγμή από την ασιτία και οδηγείται στη λιμοκτονία!

Σήμερα, επειδή δεν το είπατε, είναι η επέτειος, μια μαύρη επέτειος, για τον παλαιστινιακό λαό. Είναι η εβδομηκοστή έκτη επέτειος μνήμης της Νάκμπα και ο Πρέσβης του κράτους της Παλαιστίνης στην Ελληνική Δημοκρατία μας έχει αποστείλει δελτίο Τύπου με το οποίο ευχαριστεί τριάντα ελληνικούς δήμους που υψώνουν την παλαιστινιακή σημαία για να εκφράσουν την αλληλεγγύη τους με τον παλαιστινιακό λαό.

Και γράφει αυτό το δελτίο Τύπου -θα το καταθέσω και αυτό στα Πρακτικά, το έχετε πάρει στα e-mail σας- το εξής: «Οι Παλαιστίνιοι σε όλον τον κόσμο σηματοδοτούν την Ημέρα της Νάκμπα ή την «καταστροφή» κάθε χρόνο στις 15 Μαΐου, όταν πριν από εβδομήντα έξι χρόνια δεκαπέντε χιλιάδες Παλαιστίνιοι σκοτώθηκαν και πεντακόσια τριάντα ένα χωριά και κωμοπόλεις από τα χίλια τριακόσια ισοπεδώθηκαν εντελώς και όταν επτακόσιοι πενήντα χιλιάδες Παλαιστίνιοι εκτοπίστηκαν διά της βίας από τις πατρογονικές τους εστίες στην Παλαιστίνη. Κατά την περίοδο εκείνη, Σιωνιστικές συμμορίες λεηλάτησαν τα υπάρχοντα των Παλαιστινίων, ενώ τους ανάγκασαν επίσης να αναζητήσουν καταφύγιο έξω από την Παλαιστίνη».

Και αναφέρει, βεβαίως, την κατάσταση που σήμερα επικρατεί στην Παλαιστίνη, την πλήρη απόγνωση του πληθυσμού ο οποίος οδηγείται στον θάνατο.

Το καταθέτω και αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μπορεί να σιωπούμε άλλο, δεν μπορεί να γυρνάμε αλλού το βλέμμα, δεν μπορεί να επιτρέπουμε τη διάπραξη γενοκτονίας και τη συνέχισή της, σαν να μη συμβαίνει τίποτε. Δεν μπορεί ο Υπουργός Υγείας να λέει: «Καλά έκανε το Ισραήλ». Αυτός ο αρνητής του Ολοκαυτώματος, ο κ. Γεωργιάδης, ήρθε τώρα να μας πει «Καλά έκανε το Ισραήλ που διέπραξε Γενοκτονία». Αυτό δείχνει μια ροπή, τελικώς, στον εγκωμιασμό Γενοκτονίας και Ολοκαυτώματος. Δεν μπορεί ο κ. Μητσοτάκης να παριστάνει ότι δεν συμβαίνει τίποτε.

Καταθέτω στα Πρακτικά και τη συζήτηση στο Ευρωπαϊκό Κοινοβούλιο για τη Γενοκτονία στη Γάζα και καλώ τον κ. Μητσοτάκη επιτέλους να έρθει στη διαχρονικά παραδοσιακή θέση της Ελλάδας που είναι η θέση του διεθνούς δικαίου, είναι η θέση της ειρήνης, είναι η θέση της προστασίας των αμάχων, είναι η θέση του σεβασμού στο Διεθνές Ανθρωπιστικό Δίκαιο και στο Διεθνές Ποινικό Δίκαιο.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρία Υπουργέ, αδίκησα το νομοσχέδιο, τη συζήτηση για το νομοσχέδιο και έρχομαι ακριβώς στα θέματα του πολιτισμού, στα θέματα που η Πλεύση Ελευθερίας βάζει στο επίκεντρο. Είμαστε η Κοινοβουλευτική Ομάδα με τους περισσότερους καλλιτέχνες. Οι μισοί μας Βουλευτές είναι καλλιτέχνες.

Με την ευκαιρία να συγχαρώ τον Σπύρο Μπιμπίλα, γιατί βγήκε πρώτος σε σταυρούς στις εκλογές του Σωματείου Ελλήνων Ηθοποιών.

(Χειροκροτήματα από την πτέρυγα της Πλεύσης Ελευθερίας)

Το καταστατικό δεν επιτρέπει να είναι ξανά Πρόεδρος, αλλά η εμπιστοσύνη και η αγάπη που του έδειξαν οι συνάδελφοί του είναι σημαντικές για ένα έργο άοκνο πάρα πολλών ετών.

Εμείς θεωρούμε τον πολιτισμό προτεραιότητα. Θεωρούμε ότι οι παρεμβάσεις στον πολιτισμό και στους ανθρώπους του πολιτισμού από πλευράς κυβερνητικής εξουσίας είναι απαράδεκτες. Ήταν απαράδεκτη η δήλωση του Κυβερνητικού Εκπροσώπου, ο οποίος έψεξε μία καλλιτέχνιδα, τη Μαρίνα Σάττι, γιατί, λέει, εκπροσωπεί τη χώρα και πρέπει να προσέχει πώς να φέρεται.

Αυτό είναι κάτι που πρέπει να πούμε στον κ. Μητσοτάκη, αυτό είναι κάτι που πρέπει να πούμε στην πολιτική εξουσία. Η κ. Μαρίνα Σάττι, μία καλλιτέχνης, δεν πρέπει να προσέχει πώς να φέρεται ως Υπουργός της χώρας. Είναι καλλιτέχνης και βεβαίως στο βαθμό που διαμαρτυρήθηκε για τη συμμετοχή ενός κράτους, το οποίο διαπράττει γενοκτονία ή υπενόησε μία διαμαρτυρία ή εξέφρασε την δυσανασχέτησή της, πάρα πολύ καλά έκανε και βρίσκεται στοχοποιούμενη από τον κ. Μαρινάκη και εάν κατάλαβα καλά, και από μία άλλη πλευρά που επεσήμανε ότι είναι η καταγωγή της σουδανική. Μπράβο της, που έχει αυτή την πολυπολιτισμική ταυτότητα και μακάρι κάποτε να εγκολπώσουμε την ανοχή, τη συμπερίληψη, σε όλα τα επίπεδα για τις ανθρώπινες υπάρξεις.

Η λογική, όμως, που ψέγει την καλλιτέχνιδα γιατί θα έπρεπε να προσέχει, είναι η ίδια λογική με τη λογική του Υπουργείου Εξωτερικών που κατέβασε κάτω ένα έργο τέχνης για την εμφύλη βία, τη ροζ σημαία που συμβόλιζε τις γυναικοκτονίες και την έμφυλη βία στην Ελλάδα. Και κατέβηκε, δυστυχώς, με κυβερνητική εντολή. Προς τιμήν σας, κυρία Υπουργέ, εσείς διαχωρίσατε τη θέση σας από κυβερνητικές εντολές που κατεβάζουν έργα τέχνης.

Είναι η ίδια νοοτροπία με αυτή που εκφράστηκε, πριν κλείσει η Βουλή, από δύο Υπουργούς της Κυβέρνησης, τον κ. Βαρτζόπουλο και στη συνέχεια τον κ. Φλωρίδη, ότι οι γυναικοκτονίες είναι βιολογικό θέμα, κατά τον κ. Βαρτζόπουλο, και επιστημονική άποψη περί βιολογικού θέματος, κατά τον κ. Φλωρίδη.

Άρα τελικώς φιμώνουμε τις γυναίκες, ειδικά τις καλλιτέχνιδες, τη Μαρίνα Σάττι, επειδή εκφράστηκε, τη Γεωργία Λαλέ, επειδή έκανε σημαία τη διαμαρτυρία για την έμφυλη βία, λέμε ότι αυτοί που τις σκοτώνουν το κάνουν για βιολογικούς λόγους, λένε ότι αυτός που το λέει αυτό έχει επιστημονική άποψη και είναι πολύ επιστημονικό αυτό και όλα καλώς καμωμένα!

Η δική μας θέση για τον πολιτισμό απαιτεί γενναίο προϋπολογισμό για τον πολιτισμό, απαιτεί τον πολιτισμό και την παιδεία σε πρώτη προτεραιότητα -κάτι που δεν συμβαίνει, είναι όμως η θέση της Πλεύσης Ελευθερίας- απαιτεί ακάματο αγώνα για την επιστροφή των γλυπτών του Παρθενώνα. Έχουμε δηλώσει με όλους τους τρόπους -το ξέρετε, κυρία Υπουργέ- ότι είμαστε συμπαραστάτες στον αγώνα στον αγώνα αυτό, που όμως δεν είμαστε ευχαριστημένοι με το πώς εξελίσσεται.

Διότι θεωρούμε και έχουμε προτείνει να γίνουν πολύ επιθετικότερες νομικές ενέργειες, αφού πια -έχετε αρθρογραφήσει κι εσείς σχετικά- υπάρχει καταγεγραμμένη κλοπή χιλιάδων αρχαίων αντικειμένων από το Βρετανικό Μουσείο και άρα έχει καταρρεύσει το επιχείρημα της καλής διαφύλαξης, υπάρχει καταγεγραμμένη η άρνηση συζήτησης από πλευράς του Βρετανού Πρωθυπουργού και υπάρχει επίσης καταχωρισμένη μια διεθνής αλληλεγγύη πάρα πολύ σοβαρή που πρέπει να κεφαλαιοποιηθεί και να μην ξεχαστεί.

Ο αγώνας που έκανε η Μελίνα Μερκούρη για την επιστροφή των Γλυπτών του Παρθενώνα είναι ιστορικής σημασίας, εθνικής και πολιτισμικής. Όμως η Μελίνα ονειρευόταν ότι θα τα δει τα Γλυπτά στον Παρθενώνα πριν κλείσει τα μάτια της και αυτό δεν έγινε και πέρασαν δεκαετίες.

Εχθές προβλήθηκε στην ΕΡΤ μια εξαιρετική εκπομπή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, έχουμε φτάσει στα τριάντα πέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα χρειαστώ το πολύ πέντε λεπτά για να ολοκληρώσω, κύριε Πρόεδρε, αν δεν έχετε αντίρρηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αντίρρηση δεν έχει κανένας. Άρα περιμένουμε να τελειώσετε στα σαράντα λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ πολύ. Να είστε καλά.

Έλεγα λοιπόν ότι προβλήθηκε χθες μια εξαιρετική εκπομπή του Γιώργου Κουβαρά για τη Μελίνα Μερκούρη, για τον αγώνα που έκανε για τα Γλυπτά του Παρθενώνα και βέβαια, αφήνει αυτή η εκπομπή και τα ντοκουμέντα που προβλήθηκαν, κάποια από τα οποία δεν είχαν προβληθεί ποτέ από την ΕΡΤ και αφορούσαν τον αγώνα της ενάντια στην εισβολή και κατοχή στην Κύπρο, μια πολύ πικρή γεύση, με δεδομένο ότι περάσανε δεκαετίες και από τον θάνατό της και ακόμη τα Γλυπτά δεν έχουν επιστραφεί.

Με τον ίδιο τρόπο, είναι τραγικό ότι πεθαίνουν ο ένας μετά τον άλλον, η μία μετά την άλλη οι επιζώντες και οι επιζώσες του Β΄ Παγκοσμίου Πολέμου και δεν έχουν διεκδικηθεί ούτε οι οφειλές της Γερμανίας προς την Ελλάδα ούτε οι κλεμμένοι αρχαιολογικοί θησαυροί, παρά το γεγονός ότι το 2014 επεστράφησαν οικειοθελώς από γερμανικό μουσείο δέκα χιλιάδες αρχαία αντικείμενα που είχαν συληθεί από τους αρχαιολόγους - αρχαιοκάπηλους των SS.

Η δική μας θέση είναι ότι την ιστορία δεν πρέπει να επιδιώκουν κάποιοι ούτε να τη σβήσουν ούτε να τη ξαναγράψουν και ερχόμενη στο θέμα αυτό, θα πω τρεις παρατηρήσεις για το σχέδιο νόμου.

Το σχέδιο νόμου ξεκινάει με την παραδοχή ότι το Εθνικό Αρχαιολογικό Μουσείο είναι το σημαντικότερο μουσείο παγκοσμίως για την ελληνική κλασική αρχαιότητα. Έχουμε σε λίγες μέρες την Παγκόσμια Ημέρα Μουσείων στις 18 του μήνα και στις 21 του μήνα την Παγκόσμια Ημέρα Πολιτισμού. Θα έπρεπε να έχει υπάρξει και χαραχθεί και χρηματοδοτηθεί μια πολιτική για τα μουσεία αυτά και βέβαια προϋπολογισμός γι’ αυτό το τόσο σημαντικό μουσείο.

Δεν είναι δυνατόν να νομοθετείτε μια δωρεά, δηλαδή να έρχεται στη Βουλή για να κυρωθεί μια πράξη πρόθεσης δωρεάς μιας οικογένειας, της οικογένειας Λάτση, που προτίθεται να δωρίσει 40 εκατομμύρια συν 40 εκατομμύρια, αν καλά καταλαβαίνω, με αντάλλαγμα να μπει συνδικαιούχος περίπου των αρχιτεκτονικών σχεδίων και να τα δωρίσει και με αντάλλαγμα επίσης να γραφτεί στην αίθουσα τη σχετική του μουσείου το όνομα του πατέρα και της μητέρας του κ. Λάτση, το όνομα Ιωάννης Λάτσης και Εριέττα Λάτση.

Κυρία Υπουργέ, εδώ θα είμαι αυστηρή. Γνωρίζετε -πιστεύω- ότι υπήρξε μετά τον Δεύτερο Παγκόσμιο Πόλεμο κατηγορία σε βάρος της οικογένειας αυτής για δοσιλογισμό, για συνεργασία δηλαδή με τους κατακτητές. Έγιναν τα δικαστήρια των δωσίλογων και υπήρξαν απαλλακτικές αποφάσεις. Είναι και αυτό αλήθεια. Αλλά συνέχονται αυτές οι αποφάσεις που επιδιώκουν να ξαναγράψουν την ιστορία με το πώς τελικά στεκόμαστε απέναντι στην ιστορία.

Είναι ευπρόσδεκτη μία δωρεά που ενισχύει τον πολιτισμό. Δεν είναι νοητό να πρέπει να εξαρτάται η εθνική πολιτική για τον πολιτισμό και ο προϋπολογισμός του Υπουργείου Πολιτισμού από την ευαρέσκεια καμμιάς οικογένειας. Δεν είναι νοητό ως αντάλλαγμα να προσφέρεται αυτή η άφεση ιστορικών γεγονότων και ιστορικής καταγραφής. Και από πλευράς της Πλεύσης Ελευθερίας δεν συναινούμε σε τέτοιου είδους ενέργειες, που μπορεί να έχει κάθε λόγο η συγκεκριμένη οικογένεια να τις θέλει αλλά το ελληνικό κράτος δεν μπορεί σε κάτι τέτοιο να ενδίδει.

Ξέρω ότι εσείς προσωπικά έχετε την αγωνία να γίνουν πράγματα και σε σχέση με τις αρχαιότητες. Είναι όμως σημαντικό αυτή την αγωνία να την συμμερίζεται η Κυβέρνηση και ο Πρωθυπουργός. Είναι σημαντικό να χρηματοδοτείται από τον προϋπολογισμό. Και είναι σημαντικό για το σημαντικότερο αρχαιολογικό μουσείο που φιλοξενεί αρχαία της ελληνικής αρχαιότητας να μην χρειαζόμαστε κανέναν κ. Λάτση και καμμία ανταλλαγή με ξαναγράψιμο της ιστορίας για να φιλοξενήσουμε τα αρχαία μας.

Εμείς θα είμαστε αρωγοί σε κάθε πρωτοβουλία σας -και ξέρετε ότι έχουμε υπάρξει και θα ξαναϋπάρξουμε- που ενισχύει τον πολιτισμό. Δεν μπορούμε όμως να συμπράξουμε σε τέτοιες συμβάσεις που έχουν και σοβαρά νομικά προβλήματα. Δεν έχω τον χρόνο να αναφερθώ σε αυτά. Δεν μπορούμε να συμπράξουμε γενικά στην άποψη -είναι η ίδια που εξέφρασε χθες ο Πρωθυπουργός για το Νοσοκομείο της Κομοτηνής- ότι για αυτά που το κράτος πρέπει να κάνει, τελικώς εξαρτάται από την ευαρέσκεια μεγάλων οικογενειών που δωρίζουν χρηματικά ποσά.

Κυρίες και κύριοι, η φιλοδοξία μου να γίνουν περισσότεροι οι Βουλευτές της Νέας Δημοκρατίας διαρκούσης της ομιλίας μου δεν ικανοποιήθηκε. Τρεις παραμείνατε. Δεν πειράζει. Έχουμε και την άλλη εβδομάδα Ολομέλεια. Πιστεύω ότι μπορεί να εμφανιστείτε περισσότεροι. Περισσότερο πιστεύω ότι έχει μεγάλη σημασία οι πολίτες να διεκδικήσουν και να μην ακυρώνετε την εκπροσώπησή τους και την εμπιστοσύνη τους. Και αυτό θα το διεκδικήσουν και με την ψήφο τους στις ευρωεκλογές.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Καλαματιανό, Κοινοβουλευτικό Εκπρόσωπο του ΣΥΡΙΖΑ.

Ορίστε, κύριε συνάδελφε, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ξεκινώ με την αναφορά που έκανε ο Κοινοβουλευτικός Εκπρόσωπος της κυβερνητικής πλειοψηφίας σχετικά με την υπόθεση Μπελέρη. Εμείς έχουμε ξεκαθαρίσει ότι υπάρχουν δύο ζητήματα σχετικά με το θέμα αυτό. Πρώτον, η παράνομη κράτηση του εκλεγμένου δημάρχου της Χειμάρρας για την οποία από την πρώτη στιγμή ο ΣΥΡΙΖΑ - Προοδευτική Συμμαχία έχει κάθετη θέση και τονίζει ότι είναι αντίθετη με το κράτος δικαίου, με τα ανθρώπινα δικαιώματα και τα δικαιώματα της εθνικής ελληνικής μειονότητας.

Το δεύτερο ζήτημα είναι η υποψηφιότητα Μπελέρη. Και εκεί προκύπτει ότι αυτή είναι απότοκος της αποτυχίας της Κυβέρνησης να διαχειριστεί διπλωματικά το ζήτημα αυτό της κράτησης και γι’ αυτό επιλέγει να προχωρήσει σε μία κομματική υποψηφιότητα. Ομολογία αποτυχίας διπλωματικής επίλυσης από τη μία και από την άλλη κομματικοποίηση και εργαλειοποίηση της υποψηφιότητας. Είναι στη λάθος κατεύθυνση αυτό. Είναι ένα θέμα εθνικό ή κυρίως διμερές, γιατί αφορά και την Ευρωπαϊκή Ένωση και την ενταξιακή πορεία της Αλβανίας στο ζήτημα αυτό. Η Νέα Δημοκρατία επέλεξε να το κομματικοποιήσει και να το εργαλειοποιήσει, όπως μας είπε και ομολόγησε υποψήφια Ευρωβουλευτής του κόμματός σας.

Δεύτερο θέμα, για τη Συμφωνία των Πρεσπών. Ακούσαμε ξανά περί προδοτικής Συμφωνίας και αλλά. Δεν πρέπει η Συμφωνία των Πρεσπών να διχάσει τον ελληνικό λαό, τις Ελληνίδες και τους Έλληνες. Οφείλουμε όλοι μαζί να επιδιώξουμε την τήρηση και την εφαρμογή της συμφωνίας. Αυτό είναι το εθνικά επωφελές και βεβαίως είναι αντίθετο στα εθνικά συμφέροντα το γεγονός ότι μέχρι τώρα, πέντε χρόνια μετά, η Κυβέρνηση έχει επιλέξει να μην κυρώσει και τα μνημόνια συνεργασίας με τη γειτονική χώρα.

Στην αιτιολογική έκθεση αυτών των μνημονίων διαβάζουμε ότι το Μνημόνιο Κατανόησης θα συμβάλει καθοριστικά στην προώθηση των διμερών οικονομικών σχέσεων, καθώς και στη διασφάλιση των ελληνικών συμφερόντων στη δημοκρατία της Βόρειας Μακεδονίας. Αντίστοιχη διατύπωση υπάρχει και στην αιτιολογική έκθεση των άλλων δύο μνημονίων. Υπογράφουν πίσω απ’ αυτήν την αιτιολογική έκθεση οι Υπουργοί Οικονομικών, ο κ. Σταϊκούρας, ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης - έχει υπογράψει ο κ. Γεωργιάδης αυτό που σας λέω-, ο Υπουργός Εξωτερικών κ. Νικόλαος - Γεώργιος Δένδιας και αντίστοιχα στα άλλα μνημόνια οι Υπουργοί. Άρα, λοιπόν, κακώς η Κυβέρνηση δεν έχει κυρώσει αυτά τα μνημόνια, εφόσον οι ίδιοι οι Υπουργοί ομολογούν ότι είναι προς τη διασφάλιση των ελληνικών συμφερόντων στη δημοκρατία αυτή, στη γειτονική χώρα.

Έρχομαι στα ζητήματα του νομοσχεδίου. Είναι το τρίτο νομοσχέδιο του Υπουργείου Πολιτισμού που έρχεται μέσα σε ένα μήνα. Βλέπουμε μια υπερδραστηριότητα του Υπουργείου που δημιουργεί την αίσθηση ότι ίσως ενδιαφέρεται εξαιρετικά για τα θέματα πολιτισμού η Κυβέρνηση.

Πάμε να δούμε, όμως, την κατάσταση που επικρατεί στα μουσεία της χώρας, εκεί που βρίσκονται τα εκθέματα της ελληνικής και παγκόσμιας πολιτιστικής κληρονομιάς.

Αρχαιολογικό Μουσείο: Τι συμβαίνει; Όλο το Πάσχα, έως χθες 14 Μαΐου, λειτουργούσε με μονή βάρδια, δηλαδή έκλεινε το μεσημέρι το Εθνικό Αρχαιολογικό Μουσείο. Από σήμερα ξεκινά το απογευματινό ωράριο και θα λειτουργεί έως τις 8 το βράδυ. Όμως, απ’ ό,τι ενημερωνόμαστε -κυρία Υπουργέ, μπορείτε να το διασταυρώσετε- στον πρώτο όροφο του μουσείου είναι ανοικτές μόνο η αίθουσα προϊστορικής Θήρας και δύο αίθουσες από τη συλλογή αγγείων. Όλες οι άλλες αίθουσες του ορόφου είναι κλειστές, δεκατέσσερις συνολικά, καθώς και οκτώ αίθουσες στο ισόγειο.

Σήμερα θέλετε να κυρώσετε μια σύμβαση που θα δημιουργήσει επέκταση του Αρχαιολογικού Μουσείου, αλλά το ερώτημα είναι με ποιο προσωπικό, με ποια κατάσταση να επικρατεί στον χώρο. Με κλειστές αίθουσες; Έτσι προάγεται ο πολιτισμός; Έτσι ωφελούνται τα μουσεία μας; Είναι πραγματικά ανεκτή αυτή η κατάσταση από εσάς; Είναι ικανοποιητική; Και πώς κρίνετε τη νομοθετική σας πρωτοβουλία να δημιουργήσετε νομικά πρόσωπα δημοσίου δικαίου στα πέντε μεγαλύτερα μουσεία της χώρας; Αν είστε ικανοποιημένη, αυτά τα αποτελέσματα που σας περιγράφω σάς διαψεύδουν.

Αντίστοιχη η κατάσταση στο Βυζαντινό Μουσείο της Αθήνας και στο Μουσείο Λοβέρδου, όπου επίσης υπάρχει έλλειψη προσωπικού, κλειστές αίθουσες και βεβαίως κρίσιμο θέμα ασφάλειας. Σας έχουμε θέσει αυτό το ζήτημα και άλλες φορές σε άλλες συζητήσεις, κυρία Υπουργέ. Περιμένουμε μια απάντησή σας, να δούμε τι έχει γίνει με την κλοπή των καλωδίων από το Βυζαντινό Μουσείο. Τι απαντάτε; Τι συνέβη εκεί; Δεν λειτουργούν τα air condition γιατί εκλάπησαν τα καλώδια από το Βυζαντινό Μουσείο. Έχει πρόβλημα η λειτουργία των air condition. Να ακούσουμε τι έχετε να πείτε για όλα αυτά. Αρχαιολογικό Μουσείο Θεσσαλονίκης. Αντίστοιχα, κλειστές αίθουσες, προβλήματα με την καθαριότητα. Μουσείο Βυζαντινού Πολιτισμού Θεσσαλονίκης, Αρχαιολογικό Μουσείο Ηρακλείου: προβλήματα. Κλειστές αίθουσες, έλλειψη προσωπικού και θέματα καθαριότητας. Όλα αυτά παρουσιάζουν και εμφανίζουν μία εικόνα εγκατάλειψης των μουσείων μας. Είστε ικανοποιημένοι; Περιμένουμε απαντήσεις.

Περαιτέρω, με έκπληξη είδαμε να συντελούνται παράνομες ενέργειες στο χώρο της Ακρόπολης. Και απογοήτευση βεβαίως νιώσαμε. Είδαμε σκηνές «Bollywood» στην Ακρόπολη. Είδαμε προφανώς ηθοποιούς στα μνημεία της Ακρόπολης ντυμένους με χλαμύδες και βαμμένα σώματα. Ο ορισμός του κιτς. Ενημερωθήκαμε ότι αυτό το απαράδεκτο δρώμενο έγινε ως ατραξιόν για Ινδούς επιχειρηματίες οι οποίοι παρέμειναν στο χώρο μαζί με άλλους μετά τις οκτώ το βράδυ που κλείνει η Ακρόπολη. Μέχρι τώρα, κυρία Υπουργέ, δεν έχετε τοποθετηθεί γι’ αυτό το θέμα. Δεν έχετε πει τίποτα γι’ αυτό που είναι πρωτοφανές και απαράδεκτο γεγονός. Σήμερα όμως οφείλετε να απαντήσετε, όχι σε εμάς, αλλά στον ελληνικό λαό, πώς βρέθηκαν όλοι αυτοί στο χώρο της Ακρόπολης; Ήταν παράνομη η παρουσία όλων αυτών μετά το πέρας του ωραρίου; Υπήρχε απόφαση του ΚΑΣ για την παρουσία ηθοποιών στο χώρο; Ποιος έδωσε την εντολή να μπουν οι ηθοποιοί και να παραμείνουν οι επισκέπτες μετά τις οκτώ το βράδυ; Οι υπάλληλοι λειτουργούσαν μόνοι τους; Μόνο αυτοί φταίνε; Πέρα από τους υπαλλήλους έχουν ευθύνες και όσοι το διοργάνωσαν και όσοι παρέμειναν εκεί μετά το πέρας του ωραρίου; Οι υπηρεσιακοί παράγοντες που βρίσκονταν εκεί έχουν ευθύνη; Όσοι έχουν σχέση με την Κυβέρνηση και ήταν εκεί, έχουν ευθύνη; Η μπάντα του Λιμενικού έπαιζε εκεί γι’ αυτή την επίσκεψη. Δεν ήταν η μπάντα; Να σας ακούσουμε. Περιμένουμε μια απάντηση. Δεν έχετε μιλήσει τόσο καιρό. Να ακούσουμε τι έχετε να πείτε. Η μπάντα του Λιμενικού ήταν εκεί; Για ποιον έπαιζε; Πώς βρέθηκε; Πώς βρέθηκε η μπάντα του Λιμενικού;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Έχω μιλήσει. Το Γραφείο Τύπου.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευτελίστηκε ο αρχαιολογικός χώρος, κυρία Υπουργέ; Γιατί δεν πάτε στον εισαγγελέα για τις παράνομες πράξεις; Δεν θέλετε να αποκαλυφθεί ποιος ή ποιοι βρίσκονται πίσω από αυτή την προσβολή στην πολιτιστική μας κληρονομιά. Εσείς προσωπικά ως Υπουργός Πολιτισμού δεν νιώθετε ότι έχετε την πολιτική ευθύνη για αυτό το φιάσκο, γι’ αυτό τον ευτελισμό του Παρθενώνα και της Ακρόπολης;

Πείτε μας και κάτι άλλο. Επισκεφθήκατε την Κωνσταντινούπολη. Λίγες μέρες πριν την επισκεφθείτε είχε ανακοινωθεί ότι θα μετατραπεί σε τέμενος η Ιερά Μονή της Χώρας. Δεν ακούσαμε να λένε κάτι γι’ αυτό στην επίσκεψή σας, ούτε έχετε τοποθετηθεί μέχρι τώρα. Δεν πρέπει να τοποθετηθεί η Υπουργός Πολιτισμού της Ελλάδας για το γεγονός ότι μετατρέπεται σε ισλαμικό τέμενος ένα μνημείο παγκόσμιας κληρονομιάς; Πιστεύουμε πως πρέπει και περιμένουμε να το ακούσουμε.

Έρχομαι στην κύρωση της σύμβασης για την επέκταση του Αρχαιολογικού Μουσείου. Εμείς έχουμε καταψηφίσει τον νόμο σας για τη μετατροπή των μουσείων σε νομικά πρόσωπα δημοσίου δικαίου. Έχουμε ενστάσεις για το γεγονός ότι το νομικό πρόσωπο δημοσίου δικαίου του Εθνικού Αρχαιολογικού Μουσείου που εσείς δημιουργήσατε είναι αυτό που συμβάλλεται στην εν λόγω σύμβαση.

Επιπλέον, καταψηφίσαμε τη διάταξη για την άσκηση αρχαιολογικού έργου -μελέτες, ανασκαφές, αναστηλώσεις και άλλα- από νομικά πρόσωπα δημοσίου δικαίου. Την καταψηφίσαμε γιατί έτσι τίθενται εκτός ελέγχου της αρχαιολογικής υπηρεσίας τα έργα που αποφασίζονται και θα εκτελούνται από αυτά τα νομικά πρόσωπα. Και έρχεται να επιβεβαιώσει τις ενστάσεις μας το γεγονός ότι η σημερινή σύμβαση που έρχεται προς κύρωση δεν πέρασε από εισήγηση αρμόδιων υπηρεσιών ούτε από το ΚΑΣ όπως κανονικά θα έπρεπε. Η σύμβαση επομένως έχει ζητήματα λειτουργίας κατά παρέκκλιση των ειδικών διατάξεων του αρχαιολογικού νόμου και του σχετικού προεδρικού διατάγματος για τη μελέτη και εκτέλεση αρχαιολογικών έργων.

Εμείς επιμένουμε στη θωράκιση του δημόσιου χαρακτήρα της πολιτιστικής κληρονομιάς με κατάργηση όλων των μορφών άμεσης ή έμμεσης ιδιωτικοποίησης της διαχείρισης της. Επιμένουμε στην εμβάθυνση της σχέσης με την UNESCO. Εμείς πιστεύουμε ότι ο πολιτισμός αφορά ολόκληρη την κοινωνία. Πιστεύουμε ότι για τον πολιτισμό απαιτούνται ισχυρές δημόσιες πολιτικές και ισότιμη πρόσβαση όλων στα πολιτιστικά αγαθά.

Η δική σας προσέγγιση με τις πολιτικές που εφαρμόζετε είναι στην +αντίθετη κατεύθυνση. Εμείς ακούμε με προσοχή τις ανησυχίες των αρχιτεκτόνων για τις πρακτικές που ακολουθείτε στην αντιμετώπιση ενός εμβληματικού μνημείου και του δημόσιου χώρου στο κέντρο της Αθήνας.

Συνεπώς, αντιπαραθέτουμε μια γενικότερη αντίληψη για την πολιτιστική κληρονομιά, τη διαχείρισή της και το δημόσιο χώρο. Διατυπώνουμε τη δική μας ξεκάθαρη θέση και οπτική.

Είναι προφανές ότι δεν απορρίπτουμε τις χορηγίες όσων θέλουν, πραγματικά, να προσφέρουν. Δεν συμφωνούμε, όμως, με την επιλογή σας να απαιτούνται ειδικοί νόμοι και να μην αρκεί ο θεσμός της πολιτιστικής χορηγίας.

Η επέκταση του Εθνικού Αρχαιολογικού Μουσείου, πρέπει να αποτελεί έναν εθνικό στόχο, είναι αναγκαία και, βεβαίως, έχει και αποτύπωμα στο δημόσιο χώρο. Οφείλατε, λοιπόν, να αναθεωρήσετε τις πολιτικές σας και να επιδιώξετε έναν δημόσιο διάλογο με τον δήμο, με τους κατοίκους, με την κοινωνία, με τους επιστήμονες, τους αρχαιολόγους, τους αρχιτέκτονες, με όλους τους αρμόδιους φορείς. Αυτό έπρεπε να κάνετε. Δεν το κάνατε. Και προφανώς, αυτή η επιλογή σας ναρκοθετεί και την πορεία υλοποίησης του έργου.

Θέτουμε συνεχώς ερωτήματα και δεν τα απαντάτε. Γιατί επιλέξατε να διενεργηθεί κλειστός διαγωνισμός με μόλις δέκα υποψήφιους υποχρεωτικά από το εξωτερικό;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω και τη δευτερολογία μου.

Γιατί να μη συμμετέχουν και άλλοι πολίτες αρχιτέκτονες, αρχαιολόγοι εγχώριοι; Γιατί με αυτές τις επιλογές σας αφήσατε περιθώρια για δικαστικές προσφυγές; Γνωρίζετε ότι αν ακυρωθεί ο διαγωνισμός από το Συμβούλιο της Επικρατείας, θα τιναχθεί όλο το έργο στον αέρα. Γιατί μόνο τριάντα έξι μήνες ωρίμανσης του σχεδίου; Θα πρέπει να απαντήσετε, κυρία Υπουργέ, λοιπόν, σε αυτά.

Η επέκταση –επαναλαμβάνω- είναι αναγκαία, η δωρεά είναι σημαντική, όμως, η διαχείριση του όλου θέματος από την πολιτική ηγεσία ναρκοθετεί την εξέλιξη του έργου. Το επισημαίνουμε, λοιπόν, από τώρα, ότι την επιλογή σας για κλειστό διαγωνισμό και χωρίς διαβούλευση με την κοινωνία και τους φορείς και τους πολίτες θα τη βρούμε μπροστά μας.

Η Ελλάδα πρέπει να πρωταγωνιστεί για τον πολιτισμό. «Αυτός είναι η κληρονομιά της, αυτός είναι η περιουσία της και αν το χάσουμε αυτό δεν είμαστε κανείς», είπε η Μελίνα Μερκούρη, η οποία τίμησε το θεσμό της Υπουργού Πολιτισμού.

Εσείς, κυρία Υπουργέ, δυστυχώς, είστε υπόλογη για τις υποχωρήσεις και την υποβάθμιση που πραγματοποιείται επί των ημερών σας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πριν μιλήσει και κλείσει η κυρία Υπουργός, έχουν ζητήσει το λόγο ο κ. Σπυρίδων Τσιρώνης, ο κ. Κόντης, ο κ. Μπαρτζώκας…

**ΘΕΑΝΩ ΦΩΤΙΟΥ:** Δευτερολογία δεν είναι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μάλιστα.

**ΘΕΑΝΩ ΦΩΤΙΟΥ:** Θέλουμε να ακούσουμε την κυρία Υπουργό και μετά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Υπουργός κλείνει στη διαδικασία αυτή τη συζήτηση.

Θέλετε να μιλήσετε;

**ΘΕΑΝΩ ΦΩΤΙΟΥ:** Ναι, θα μιλήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Ο κ. Μπιμπίλας θα ήθελε να μιλήσει; Θα παρέμβει;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα το δούμε. Δεν είναι εντός της Αίθουσας αυτή τη στιγμή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία. Όπως καταλαβαίνετε, η διαδικασία είναι αντίστροφη. Άρα, θα μιλήσει;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα δεν είναι στην Αίθουσα. Πιθανόν να μιλήσει. Αν είναι, θα σας το πούμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κόντης έχει τώρα τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, δεν θα δευτερολογούσα, αλλά μου έδωσε αφορμή η παρέμβαση του κ. Μάντζου προηγουμένως, ο οποίος -όπως συνηθίζει- ερμήνευσε μία φράση του Προέδρου και της έβαλε τη δική του ερμηνεία με τον τρόπο που θεωρεί ότι την είπε.

Να σας πω εγώ, κύριε Μάντζο, ότι η μεγάλη κόρη μου -όπως και άλλα παιδιά μου- έχουν γεννηθεί στην Βραζιλία. Η μητέρα τους είναι Βραζιλιάνα και θεωρείται Ελληνίδα. Τι να κάνουμε; Λένε η Ελληνίδα Κόντη. Ελληνοβραζιλιάνα θέλετε να το πείτε; Να το πούμε «αστοχία» και ότι έπρεπε να πει Ελληνοσουδανή ή Σουδανοελληνίδα; Δεν νομίζω ότι ήταν απαξιωτικός ή υβριστικός ο προσδιορισμός, όπως πολύ σωστά είπατε και εσείς, ο εθνικός, που δεν είναι ύβρις. Έναν Σουδανό τι θα τον πούμε; Τανζανό;

Ο πατέρας της κοπέλας είναι Σουδανός και είθισται εκ του πατρός να αποδίδουμε την εθνικότητα και να λέμε ο Σουδανός, ο Αμερικάνος. Έληξε αυτό. Δεν υπάρχει κάτι απαξιωτικό σε έναν κακόγουστο διαγωνισμό από ένα κακόγουστο τραγούδι. Μέχρι εκεί. Τελειώνουμε και δεν νομίζω ότι αξίζει και να συζητάμε.

Να πω, όμως, κύριε Μάντζο, ότι στα μαθήματα δημοκρατίας που κατά καιρούς εσείς μας δίνετε εδώ, θα πρέπει να κάνετε λίγη αυτοκριτική και στο κόμμα σας. Γιατί δεν είστε με παρθενογένεση, ειδικά το ΠΑΣΟΚ. Είστε ένα κόμμα που ευθύνεται για πολλά κακά της Ελλάδος. Και δεν μπορεί να μας κάνετε μαθήματα δημοκρατίας και να λέτε κάποιους φασίστες, ακροδεξιούς.

Κάνατε ήδη την κίνησή σας. Εμείς αποκλειστήκαμε από τις ευρωεκλογές. Η αντίληψη που έχετε για τη δημοκρατία είναι αυτή. Να το κάνετε το μάθημα αυτό και στην Ευρώπη όπου έχουν ανέβει οι εθνικιστικές κυβερνήσεις και δεν ξέρω πώς τους μιλάτε, πώς απευθύνεστε σε αυτούς στη Σουηδία, στη Φινλανδία. Ακροδεξιά κόμματα όπως θα τα λέγατε εδώ, ακόμα και φασιστικά μορφώματα κ.λπ., κυβερνούν τις χώρες αυτές, αν δεν το ξέρετε, ειδικά στη Σουηδία.

Να σας πω, λοιπόν, να κάνετε την αυτοκριτική σας. Εγώ προσωπικά θεωρώ ότι από το ΠΑΣΟΚ έχω θιγεί πάρα πολύ ως επαγγελματίας. Γιατί ήμουν πλοίαρχος του εμπορικού ναυτικού, όπως έχω χιλιοπεί, και τα χρήματα που πλήρωνα στο ταμείο μας, αυτό το χιλιοταλαιπωρημένο ΝΑΤ, το διέλυσε ο κ. Παπανδρέου, κύριε Μάντζο. Ο κ. Ανδρέας Παπανδρέου διέλυσε το ΝΑΤ των Ελλήνων ναυτικών. Κι αν θέλετε να τους κοιτάξετε κατάμουτρα να τους πείτε ότι δεν είναι έτσι, φωνάξτε μια μέρα τον σύλλογο, όχι την ΠΝΟ, όλους τους Έλληνες ναυτικούς, να τους πείτε ποιος διέλυσε το ταμείο τότε. Ψάξτε ιστορικά να δείτε. Το καλύτερο και υγιέστερο απομαχικό ταμείο στην Ευρώπη, στο οποίο πλήρωνα εγώ τότε ως εμποροπλοίαρχος ένα εκατομμύριο δραχμές τον μήνα απομαχικά και άλλα τόσα οι εφοπλιστές, το διέλυσε εν μία νυκτί για να δώσει συντάξεις σε κάποιους παλιννοστούντες που ήρθαν απ’ έξω. Δεν ξέρω τι έγινε τότε και πήραν τα χρήματα, καταλήστεψαν τα χρήματα των Ελλήνων που έτρωγαν τη ζωή τους μες στη θάλασσα, κύριε Μάντζο.

Και να σας πω κάτι; Εγώ έχω κάνει πράγματα που δεν θα μπορούσατε να κάνετε ποτέ. Έχω ταξιδέψει δεκαπέντε μήνες μοναδικός Έλληνας με τριάντα Πακιστανούς, Ινδούς, Σομαλούς. Δεν θα το κάνατε ποτέ. Και μην κάνετε αυτούς τους μορφασμούς γιατί είναι η πραγματικότητα. Δέκα μέρες να σας βάλω εκεί δεν θα αντέξετε. Μαθήματα δημοκρατίας, λοιπόν, δεν παίρνουμε από εσάς, κύριε Μάνζτο. Δεν παίρνουμε και ούτε θα πάρουμε. Τη δημοκρατική σας αντίληψη να τη δείξετε με άλλους τρόπους.

Το ΠΑΣΟΚ, είπαμε, έχει διαλύσει την Ελλάδα είτε θέλετε είτε όχι. Αυτή τη στιγμή χρωστάτε 500 εκατομμύρια. Πληρώστε αυτά τα χρήματα. Γιατί είδα να επαίρεστε και να λέτε ότι δεν χρωστάτε, είναι σε τράπεζες. Οι Έλληνες όταν χρωστάνε σε τράπεζες τους παίρνουν τα σπίτια. Να σας πάρουν κι εσάς τα γραφεία, το κόμμα, τα πάντα. Χρωστάτε 500 εκατομμύρια. Ναι ή όχι; Έχετε κάνει έναν διακανονισμό για εκατό χρόνια, για διακόσια; Να μας το πείτε. Οι Έλληνες ρωτάνε συχνά.

Οπότε, λοιπόν, σας έδωσα την απάντηση σε αυτό που είπατε πριν περί δημοκρατών, δημοκρατίας κ.λπ. και σας παρακαλούμε να είστε πιο ενημερωμένος όταν κάνετε αυτά τα μαθήματα. Σας είπα κι άλλη φορά και προσωπικά για μένα. Ενημερωθείτε για μένα πρώτα όταν απευθύνεστε να μάθετε. Εγώ ξέρω ποιος είστε. Διαβάζω την ιστορία του καθενός. Μάθετε και για μένα και πείτε με φασίστα, ακροδεξιό κ.λπ.. Γιατί ίσως πολλοί από αυτούς που θαυμάζετε είτε προσπαθείτε να φτάσετε γενικά και να κάνετε παρέα μαζί τους να έχουν μεγαλώσει μαζί μου από μικροί και να με συμπαθούν ή να με θαυμάζουν κι εμένα.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Τσιρώνης έχει τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, για τη συγκεκριμένη σύμβαση που καλούμαστε να κυρώσουμε με νόμο και έχει ως συμβαλλόμενους το Υπουργείο Πολιτισμού και το Εθνικό Αρχαιολογικό Μουσείο και το ζεύγος Ντόροθι και Σπυρίδωνα Λάτση, να πούμε ότι πριν από οτιδήποτε άλλο το κάναμε ξεκάθαρο και στην επιτροπή, το κάνουμε ξεκάθαρο και εδώ, πως σε αυτούς τους δύσκολους -και από οικονομικής άποψης- καιρούς που ζούμε, εκτιμούμε και χαιρετίζουμε τις προσφορές δωρεών από ιδρύματα και ιδιωτικούς φορείς που επιθυμούν να συμβάλλουν με τον δικό τους τρόπο στην προώθηση του δημοσίου και κοινωνικού συμφέροντος. Το μεμπτό, όμως, είναι ότι επελέγη ένας κλειστού τύπου διαγωνισμός ο οποίος απέκλειε ισότιμη συμμετοχή των ελληνικών αρχιτεκτονικών γραφείων. Ο διαγωνισμός απευθύνθηκε σε δέκα συγκεκριμένα γραφεία του εξωτερικού τα οποία έπρεπε να έχουν σχεδιάσει, τουλάχιστον, ένα μουσείο και να έχουν βραβευτεί. Το μόνο που δεν θέσατε ως κριτήριο είναι τα αρχικά γράμματα του γραφείου. Τελικά η επιτροπή επέλεξε ομόφωνα την πρόταση του γραφείου του βρετανού Ντέιβιντ Τσίπερφιλντ και του αρχιτεκτονικού γραφείου του κ. Τομπάζη, δεδομένου ότι ήταν όρος του διαγωνισμού να συνεργαστούν έναν ξένο και ένα ελληνικό αρχιτεκτονικό γραφείο.

Σε σχετική δήλωση που είχε κάνει ο Πρωθυπουργός κατά την υπογραφή της προς κύρωση σύμβασης ευχαρίστησε τους δωρητές για την ευγενική δωρεά ως όφειλε και είναι σωστό. Δεν είναι αλήθεια, όμως, όταν είπε ότι με βάση αυτήν τα προσχέδια που επικράτησαν στον σχετικό διεθνή αρχιτεκτονικό διαγωνισμό θα διαμορφωθούν σε τελικές μελέτες, γιατί ουδέποτε υπήρξε τέτοιος διεθνής ανοιχτός διαγωνισμός, όπως συμβαίνει σε όλες τις χώρες του κόσμου για έργα τέτοιας εμβέλειας. Το ποσό των 40 εκατομμυρίων ευρώ είναι ένα μεγάλο ποσό όταν μάλιστα προσφέρεται και ως δωρεά. Από την άλλη πλευρά είναι μια μικρή ανταπόδοση η επιστροφή, αν θέλετε, της δωρεάς του ελληνικού δημοσίου προς τον άνθρωπο που αγόρασε την έκταση των έξι χιλιάδων διακοσίων σαράντα στρεμμάτων του πρώην αεροδρομίου του Ελληνικού μόλις προς 92 ευρώ το τετραγωνικό μέτρο, προκειμένου να αναπτύξει εκεί την τεράστια επένδυσή του. Παράλληλα είχε ξεσηκωθεί και μεγάλος θόρυβος για τη φθηνή αποτίμηση των ελληνικών πετρελαίων που απέκτησε ο κ. Σπυρίδων Λάτσης και τα κέρδη μόνο για το 2023 άγγιξαν τα 600 εκατομμύρια ευρώ. Καταλαβαίνετε ότι είναι ψίχουλα και αντίδωρο μπροστά στα μεγάλα δώρα που είπα και στην πρώτη ομιλία μου.

Δήλωσε ακόμα ο κύριος Πρωθυπουργός ότι η υπογραφή της προς κύρωση σύμβασης αποτελεί και τρανή απόδειξη των πολλών που μπορεί να επιτυγχάνει η πατρίδα μας όταν δημόσιος και ιδιωτικός τομέας συστρατεύονται για το συλλογικό καλό. Μας προξενεί κατάπληξη η δήλωση αυτή του Πρωθυπουργού δεδομένου ότι το νέο δόγμα της πολιτικής ορθότητας που κυριαρχεί την τελευταία δεκαετία και το οποίου φανατικός οπαδός είναι και ο κύριος Πρωθυπουργός βασίζεται στην αποθέωση της ιδιωτικής πρωτοβουλίας και στην υποχώρηση του δημοσίου και συλλογικού συμφέροντος στη δόξα της ατομικότητας και στην υποτίμηση των εθνών. Η ελίτ ματώνουν για να πείσουν ότι άμεση προτεραιότητα στον νέο κόσμο έχει η ικανοποίηση των ατομικών μας επιθυμιών και όχι η επίδρασή τους στον μεγάλο πληθυσμό, στο μεγάλο κομμάτι της κοινωνίας. Η ελίτ ματώνουν για να πείσουν ότι άμεση προτεραιότητα έχει η ικανοποίηση της ατομικότητας και όχι στο γενικό συμφέρον. Εμείς στη Νίκη σάς δηλώνουμε ότι δεν θα μείνουμε στην κύρωση της παρούσας σύμβασης και την οποία θα καταψηφίσουμε, αλλά θα είμαστε παρόντες σε κάθε μικρή ή μεγάλη φάση υλοποίησης της, όχι ως οσφυοκάμπτες και υπηρέτες των δωρητών αλλά ως υπερασπιστές των συμφερόντων των Ελλήνων πολιτών.

Και μια υπενθύμιση και απάντηση προς τον Κοινοβουλευτικό Εκπρόσωπο της Νέας Δημοκρατίας, τον κ. Πλεύρη, ο οποίος μας είπε ότι επειδή δεν συμφωνούν με τη Συμφωνία των Πρεσπών, δεν φέρνουν και τις κυρώσεις και γι’ αυτό δεν τις έχουν φέρει μέχρι τώρα τις κυρώσεις των μνημονίων που απορρέουν από την επαίσχυντη για εμάς, κύριε Καλαματιανέ, Συμφωνία των Πρεσπών. Να του υπενθυμίσω ότι η κ. Μπακογιάννη τον Μάιο του 2021 δήλωνε -και δεν ήταν η μόνη- ότι η πατρότητα της Συμφωνίας των Πρεσπών ανήκει στη Νέα Δημοκρατία. Καταθέτω τη δήλωση στα Πρακτικά.

(Στο σημείο αυτό ο Βουλευτής κ. Σπυρίδων Τσιρώνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, ψάξτε, κύριοι της Νέας Δημοκρατίας -γιατί λείπει ο κ. Πλεύρης- να συμφωνήσετε τελικά στην εξωτερική πολιτική και μετά μιλάτε για τη Συμφωνία των Πρεσπών.

Το σημερινό είναι άλλη μια απόδειξη της αλλοπρόσαλλης εξωτερικής πολιτικής της Κυβέρνησης στην οποία αναφέρθηκα στην πρωτολογία. Ντροπή και θλίψη για την αναξιοπρέπεια αλλά και την ανικανότητα μιας επικίνδυνης για τα εθνικά συμφέροντα Κυβέρνησης. Όσο και αν προσπαθήσετε να μειώσετε και να πληγώσετε το ηθικό των Ελλήνων δεν θα το πετύχετε. Ο ηρωισμός και η εθνική συνείδηση είναι χαραγμένα στο DNA των Ελλήνων.

Μπορείτε να κοροϊδεύετε τον ελληνικό λαό για λίγο, με τα εκατομμύρια που δαπανάτε στην επικοινωνιακή προπαγάνδα και τις χιλιάδες των υπαλλήλων γύρω από την προβολή της Προεδρίας της Κυβέρνησης, αλλά δυστυχώς για εσάς και ευτυχώς για τους Έλληνες όπως και κάθε ψεύτης έτσι και τα κυβερνητικά ψέματα τα αποκαλύπτει η διάρκεια του χρόνου. Και δυστυχώς για εμάς έχετε ήδη μεγάλη διάρκεια -έχετε πέντε έτη- άρα και μεγάλη ευθύνη στο τιμόνι της χώρας.

Έρχεται όμως η κάλπη των ευρωεκλογών και τότε θα δείτε τα αποτελέσματα της πολιτικής σας τα οποία είμαι σίγουρος ότι θα οδηγήσουν σε πολιτικές εξελίξεις. Κι αυτό διότι οι πολλές διαφορετικές θέσεις εντός της Νέας Δημοκρατίας αποτελούν ασφαλή πρόβλεψη και για τον κατακερματισμό της παράταξής σας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η κ. Θεανώ Φωτίου από τη Νέα Αριστερά.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υπουργέ, έχετε όλο το δικαίωμα να μιλήσετε στο τέλος μετά από όλους μας, να μη μιλήσετε και καθόλου εάν θέλετε, αφού η εκπρόσωπος της Νέας Δημοκρατίας έχει μιλήσει εκ μέρους της Κυβέρνησης και έχει πει τα πάντα.

Όμως, ποιο είναι το πρόβλημα του νομοθετικού έργου; Στο νομοθετικό έργο ο Υπουργός μέχρι τελευταίας στιγμής επιχειρεί τη μεγαλύτερη συναίνεση, δηλαδή είτε να αλλάξει πράγματα που ακούει μέχρι τελευταίας στιγμής που μπορούν να βελτιώσουν το νομοσχέδιο είτε να βγάλει πράγματα από το νομοσχέδιο είτε να προσθέσει πράγματα στο νομοσχέδιό του. Αυτή είναι η διαφορετική διαδικασία του νομοθετικού έργου, αλλιώς επιδεικνύεται αυτό που λέγεται ελληνιστί «arrogance», δηλαδή μια υπεροψία προς αυτούς τους θεσμούς η οποίοι κάνουν αυτή τη δουλειά. Αυτό είναι το νομοθετικό έργο.

Δεύτερον, κυρία Υπουργέ, το μείζον πρόβλημα είναι ότι δόθηκε ένα λάθος πρόγραμμα. Δόθηκαν λάθος δεδομένα για να το πούμε απλά τα οποία πέρασαν από τρία κύματα λαθών.

Το πρώτο κύμα: Η παρέα. Μας λέει η Υπουργός: «Δεν είχα δικαίωμα εγώ με την εμπειρία μου…» μέχρι το 2015, όχι μέχρι το 2017 «…που ήμουν Γραμματέας του Υπουργείου Πολιτισμού να μετέχω σε μια τέτοια ομάδα»; Ποιος σας αμφισβήτησε; Καλά κάνατε και μετείχατε. Σας είπαμε τίποτα; Οι άλλοι πού ήταν, κυρία Υπουργέ; «Ποιοι ήταν οι άλλοι», σας ρωτάμε. Εκεί όμως υπάρχει ομερτά. Εκτός από την κ. Γκραμπόφσκι δεν υπάρχει κανείς άλλος ειδήμων ο όποιος να μετείχε σε αυτό το think tank, όπως μας είπε. Πρώτη φορά ακούμε αυτόνομο, αυτόβουλο think tank στην Ελλάδα, αλλά φαίνεται ότι όλα συμβαίνουν.

Αυτό είναι το πρώτο κύμα. Μόλις οι πρώτες φοβερές ιδέες προσκρούουν στο απαραβίαστο των δωρητών του Μετσόβιου Πολυτεχνείου, ότι δεν μπορεί να μετατραπεί το Μετσόβιο Πολυτεχνείο σε αρχαιολογικό μουσείο -γιατί αυτή ήταν η πρώτη μεγάλη ιδέα, να συνδεθούν υπογείως με το Πολυτεχνείο για να γίνει το Πολυτεχνείο μουσείο, έτσι τους είχε γυαλίσει- μόλις, λοιπόν, πέφτουν πάνω σε αυτόν τον βράχο ανακρούουν πρύμνα. Αυτό είναι το πρώτο κύμα.

Μόλις γίνεται αυτό, λοιπόν, αρχίζουν να σκέπτονται την μπροστινή επέκταση, να σηκωθεί η μπροστινή επέκταση και να συνδεθεί με το απέναντι «ΑΚΡΟΠΟΛ», το οποίο ήταν ήδη από το 2019 έτοιμο και περίμενε την αξιοποίησή του.

Προσέξτε, τώρα, να δείτε τι γίνεται. Παρεμβαίνει το Ίδρυμα Νιάρχου, το οποίο με δικά του χρήματα κάνει μια ιστορία αξιολογήσεων των περιπτώσεων, οικονομική αξιολόγηση και αρχιτεκτονική αξιολόγηση. Κανείς δεν έμαθε αυτό το δεύτερο κύμα πού πετάχτηκε, με λεφτά του Νιάρχου.

Φτάνουμε, λοιπόν, στην τρίτη -και καλή- περίπτωση. Παρά το ότι υπάρχουν νόμοι -και θα μπορούσε να το πάει με τους νόμους δωρεάς- κάνει τον διαγωνισμό. Ακούστε με. Δεν είναι το πρόβλημά μας ο διεθνής διαγωνισμός και αν ήταν κλειστός, κυρία Υπουργέ. Πάρα πολλοί διεθνείς διαγωνισμοί γίνονται κλειστοί. Πώς γίνονται, όμως; Καλούν τα γραφεία του εξωτερικού και του εσωτερικού να πούνε τις ιδέες τους, ελεύθερα, με σχέδια. Τότε υπάρχει μια επιτροπή ειδημόνων, η οποία λέει «αυτά και αυτά τα γραφεία τα βάζω σε δεύτερο διαγωνισμό» και επανέρχεται. Τι κάνατε από όλα αυτά; Αυτό κάνατε;

Να μας πείτε, λοιπόν, γιατί στην επιτροπή που έκρινε τον διαγωνισμό δεν ήταν μέσα η πλειοψηφία αρχιτέκτονες, χωροτάκτες και πολεοδόμοι. Γιατί; Γιατί ήταν άλλοι αντί άλλων; Γιατί, θέλετε συγκεκριμένη λύση και άποψη. Από εκεί και ύστερα, «ουκ έστι ο δρόμος και η οδός».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Γι’ αυτό σας λέμε ότι εμείς δεν θα συναινέσουμε σε αυτόν τον «πολιτισμό Ι.Χ.», όπως πολύ ωραία το είπε ο κ. Τζανακόπουλος! Δεν θα συναινέσουμε σε αυτό που απεδείχθη πώς τα νομικά πρόσωπα δημοσίου δικαίου κατακρημνίστηκαν μέσα σε ένα χρόνο λειτουργίας τους με αυτό που κάνατε, πώς έχετε απαξιώσει τους πάντες, τους φορείς, τους αρχαιολόγους, όλους τους ανθρώπους με έναν φρικτό τρόπο αυτής της υπεροψίας που έχετε.

Γι’ αυτό λέμε εμείς ότι πρέπει να υποστηρίξουμε όλους αυτούς που κρατάνε τον πολιτισμό ψηλά. Και να ξέρει η Ελλάδα ότι το Αρχαιολογικό Μουσείο, το τοπόσημο της Αθήνας δεν θα το ξαναδεί, θα το βλέπει από εδώ και ύστερα με drone.

Ευχαριστώ, κύριε Πρόεδρε και για την ανοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Φτάνοντας στο τέλος της σημερινής νομοθετικής συζήτησης θέλω να αναφέρω ότι ακούσαμε πολλές διαφορετικές τοποθετήσεις. Ωστόσο πρέπει να αναγνωρίσουμε -και νομίζω αυτό όλοι μας το αποδεχόμαστε εδώ μέσα- ότι δεν υπήρξαν πραγματικές σοβαρές αντιρρήσεις ή κριτική επί της ουσίας για την παρούσα σύμβαση που κυρώνουμε αλλά κυρίως κατά τη γνώμη μου παρελκυστικές.

Πράγματι μια ουσιαστική, για παράδειγμα, διαφοροποίηση ή προβληματισμός ήταν αυτός για το αν και κατά πόσο είναι επαρκής ο χρόνος των τριάντα έξι μηνών. Σε αυτή την ανησυχία θα ήθελα να παρατηρήσω ότι οποιοσδήποτε χρόνος και αν οριζόταν στη σύμβαση φαντάζομαι ότι κανείς δεν θα μπορούσε να μας διαβεβαιώσει με σιγουριά ότι είναι αρκετός.

Επίσης, να έχουμε κατά νου ότι οι τριάντα έξι μήνες είναι ένα εύλογο χρονικό διάστημα για τις μελέτες εάν θέλουμε να δούμε κάποια στιγμή την επέκταση του μουσείου να γίνεται πραγματικότητα και όχι να παραμείνει στο διηνεκές στα σχέδια. Νομίζω ότι όλοι μας το θέλουμε και όλοι το επιδιώκουμε ακόμα και αν εδώ μέσα κάποια κόμματα δεν το στηρίζουν.

Τον προβληματισμό που διατυπώθηκε από τα κόμματα, κυρίως, της Μειοψηφίας σε σχέση με την αξία και την αναγκαιότητα της ιδιωτικής δωρεάς εγώ προσωπικά ειλικρινά δεν τον αντιλαμβάνομαι. Αναγνωρίζω ότι πρόκειται για μια θεμελιώδη διαφορετική ιδεολογική προσέγγιση σε σχέση με τη δική μας. Εμείς θεωρούμε ότι όσοι έχουν την οικονομική άνεση να συνδράμουν στην ελληνική κοινωνία είναι ορθό να είναι παρόντες στις ανάγκες του ελληνικού κράτους.

Αν θέλετε, δεν μπορώ να αντιληφθώ για ποιον λόγο από το 1 ευρώ έως κάποια εκατομμύρια ευρώ είναι κακό, εφόσον δεν επιβαρύνεται καθόλου το ελληνικό δημόσιο, να μην ωφελείται ο Έλληνας πολίτης. Γιατί αντιλαμβάνεστε πως όταν δεν αποδεχόμαστε έστω και το 1 ευρώ -πόσω μάλλον δε πολλά εκατομμύρια ευρώ- είναι σαν να λέμε εμφατικά ότι αυτά τα εκατομμύρια ευρώ θα έπρεπε να τα βάλει ο Έλληνας πολίτης. Δεν υπάρχει άλλη λύση εκτός αν δεν θέλουμε, για παράδειγμα, να ανακαινιστεί, να γίνει το έργο για το οποίο συζητάμε σήμερα. Και αυτό αφορά όλες τις δωρεές, όλες τις χορηγίες.

Όταν, λοιπόν, διαφωνούμε στην ιδιωτική πρωτοβουλία, όταν διαφωνούμε ώστε κάποιος άλλος και όχι ο ελληνικός λαός να βάλει αυτά τα ποσά, θα πρέπει παράλληλα -μετά από αυτή την άποψη- να απαντάμε και ποιος θα τα βάλει, με ποιον τρόπο θα βρεθούν αυτά τα λεφτά. Αντιλαμβάνεστε, λοιπόν, ότι δεν υπάρχει άλλος τρόπος παρά μόνο ή να τα βάλει ο ελληνικός λαός ή να φορολογηθεί ο ελληνικός λαός για να βρεθούν αυτά τα χρήματα.

Και θα επαναλάβω, χωρίς να μένω προσηλωμένος σε αυτό, αλλά νομίζω ότι ως έθνος έχουμε μια συνέχεια, ότι η χορηγία είναι μια αρχαιοελληνική έννοια και μάλιστα τότε είχε υποχρεωτικό χαρακτήρα, ακριβώς γιατί η πολιτεία τότε -σήμερα όχι- θεωρούσε επιβεβλημένη τη συμμετοχή των πλουσίων, αυτών που είχαν τη οικονομική δυνατότητα, στα κρατικά έξοδα.

Παρ’ όλα αυτά θα ήθελα να μείνουμε στα θετικά σημεία της σημερινής συζήτησης. Βλέπουμε ότι και άλλες Κοινοβουλευτικές Ομάδες εκτός της Νέας Δημοκρατίας προτίθενται να υπερψηφίσουν το νομοσχέδιο, αναγνωρίζοντας τη σπουδαιότητα της προσπάθειας που γίνεται, μιας προσπάθειας που ξεκίνησε με πρωτοβουλία του Πρωθυπουργού Κυριάκου Μητσοτάκη και υλοποιείται σταθερά και με προσήλωση από την Υπουργό Πολιτισμού, την κ. Μενδώνη.

Είναι η υλοποίηση ενός εθνικού στόχου, ενός εθνικού οράματος που μόνο θετικό αντίκτυπο θα έχει, τόσο για το Εθνικό Αρχαιολογικό Μουσείο όσο και για την πόλη της Αθήνας κι, αν θέλετε, προφανώς για όλη την Ελλάδα. Μάλιστα πολλοί από τους συναδέλφους σήμερα επανέλαβαν την ανάγκη να βελτιωθεί η κτηριακή υποδομή του μουσείου, ακριβώς για να μπορεί να ανταποκριθεί στον ρόλο του και στον αυξημένο όγκο επισκεπτών.

Συμφωνούμε νομίζω, λοιπόν, όλοι -ακόμα και δεν το στηρίζουμε σήμερα- ότι η αναβάθμιση και επέκταση του Εθνικού Αρχαιολογικού Μουσείου είναι απολύτως επιβεβλημένη. Σας καλώ, λοιπόν, όλες και όλους για ακόμα μια φορά, παρ’ όλες τις ενδεχομένως ενστάσεις ή διαφωνίες να γίνουμε κοινωνοί αυτής της εθνικής προσπάθειας και να παραδώσουμε στις επόμενες γενιές ανανεωμένο και εκσυγχρονισμένο το Εθνικό Αρχαιολογικό Μουσείο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείνουμε τώρα με την Υπουργό κ. Μενδώνη.

Έχετε τον λόγο, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Πρόεδρε, σας το λέω εκ των προτέρων ότι θα χρειαστώ λίγο περισσότερο χρόνο από τον τυπικό, γιατί έχω σκοπό -καθώς ποτέ δεν έχω κρυφτεί και έχω πάντα απαντήσει σε ό,τι τίθεται από όλους τους Βουλευτές της Αντιπολίτευσης- να απαντήσω, τουλάχιστον, στα περισσότερα. Ελπίζω να προλάβω.

Πριν μπω στο ίδιο το νομοσχέδιο και στα θέματα που αφορούν το μουσείο, θα μείνω σε δύο τρία ζητήματα από αυτά που εθίγησαν ήδη, ξεκινώντας από την Ακρόπολη και από την παρουσία, τέλος πάντων από το συμβάν πριν από δεκαπέντε περίπου μέρες, στη διάρκεια της επίσκεψης κάποιων Ινδών.

Είναι προφανές ότι όταν απαντά το γραφείο Τύπου του Υπουργείου, απαντά ο Υπουργός. Αυτό νομίζω ότι είναι γνωστό και το ξέρετε όλοι. Δεν χρειάζεται να επιχειρηματολογήσω σε αυτό. Επομένως, δεν δέχομαι και δεν αποδέχομαι ότι δεν έχω απαντήσει.

Προφανώς κακώς ανέβηκαν αυτά τα έξι, επτά άτομα με τις στολές που ανέβηκαν. Προφανώς κακώς δεν τους σταμάτησαν. Επίσης, είναι προφανές ότι δεν έλαβαν άδεια από το Υπουργείο Πολιτισμού. Όσο για την μπάντα που επιμένουν κάποιοι ήταν εκτός του αρχαιολογικού χώρου, επομένως και γι’ αυτό δεν θα απολογηθεί το Υπουργείο Πολιτισμού. Κακώς, λοιπόν, ανέβηκαν, κακώς δεν τους σταμάτησαν οι υπάλληλοι του Υπουργείου Πολιτισμού.

Αυτά όλα έχουν λεχθεί, έχουν γίνει αποδεκτά λάθη που ενδεχομένως έγιναν και προφανώς έχουν γίνει όλες οι προβλεπόμενες από τον κώδικα διοικητικές διαδικασίες.

Αυτό το οποίο δεν καταλαβαίνω είναι γιατί προσπαθείτε, ιδιαίτερα η Αξιωματική Αντιπολίτευση, να δημιουργήσετε πολιτικό ζήτημα. Δημιουργείται σε καμμία χώρα της Ευρώπης πολιτικό ζήτημα όταν ακτιβιστές προσβάλλουν με επικίνδυνο τρόπο τα εκθέματα;

Δημιουργήθηκε μήπως πολιτικό ζήτημα τον Ιούνιο του 2016, όταν εκατοντάδες οπαδοί ποδοσφαιρικής ομάδας εισέβαλαν με σημαίες και λάβαρα στον Παρθενώνα; Και ιδού τι συνέβη το 2016. Θα το καταθέσω στα Πρακτικά, για να ξέρουμε τι λέμε.

Δημιουργήθηκε αμιγώς πολιτικό ζήτημα τον Οκτώβριο του 2017, όταν γνωστό μοντέλο, με ανάλογα ρούχα των καρναβαλιστών, πόζαρε σε διάφορα σημεία του βράχου; Ιδού θα τα καταθέσω όλα αυτά στα Πρακτικά. Διότι τότε οι ίδιοι μιλούσατε για προβολή της χώρας. Είναι ακριβώς τα ίδια ρούχα.

Δημιουργήθηκε πολιτικό ζήτημα, όταν τον Δεκέμβρη του 2018 μεμονωμένη επισκέπτης ανέβηκε στον βράχο και προέβη σε χειρονομίες όχι ιδιαιτέρως ευπρεπείς; Προφανώς όχι. Προφανώς όχι, διότι όλα αυτά μπορούν να συμβούν.

(Στο σημείο αυτό η Υπουργός Πολιτισμού κ. Στυλιανή Μενδώνη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άλλο το να συμβούν, άλλο το να ζητηθούν ευθύνες, άλλο το να μιλάμε για πολιτικά ζητήματα. Διότι αυτό κάνετε. Ένα αυτό.

**ΚΥΡΙΑΚΗ ΜΑΛΑΜΑ:** Αυτό τι σχέση έχει;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Έχει απόλυτη σχέση, κυρία Μάλαμα. Α λα καρτ σχέσεις δεν υπάρχουν.

Ένα άλλο ζήτημα το οποίο ετέθη -και ετέθη από την κ. Γρηγοράκου- είναι το ζήτημα του Αρχαιολογικού Μουσείου της Σπάρτης. Θεωρώ ότι η κ. Γρηγοράκου ξέρει πάρα πολύ καλά ότι κάναμε και κάνουμε πάρα πολλές προσπάθειες για να επιταχυνθούν και οι χρόνοι και να ολοκληρωθούν σωστά.

Τα τεύχη δημοπράτησης ακόμα επισήμως δεν έχουν κατατεθεί στο Υπουργείο Πολιτισμού, το ξέρετε. Πρόκειται να κατατεθούν στις επόμενες μέρες ή εβδομάδες, γιατί είναι πλέον έτοιμα τα πράγματα και όπως έχει δεσμευτεί ο Πρωθυπουργός για το Μουσείο της Σπάρτης –προφανώς, γιατί το δικαιούται η Σπάρτη, όπως δικαιούται και την αποκατάσταση του παλαιού μουσείου και την επέκταση της Πινακοθήκης της- επειδή, λοιπόν, τα δικαιούται όλα αυτά η Σπάρτη το μουσείο θα χρηματοδοτηθεί. Μην ανησυχείτε, υπάρχουν χρηματοδοτικά εργαλεία. Ο Πρωθυπουργός κρατά τις υποσχέσεις του, κυρία Γρηγοράκου. Έχει αποδειχθεί αυτό.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Μακάρι. Το 2019 δεν τις κράτησε πάντως.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Τώρα, πώς είναι το Μουσείο του Αργοστολίου, που έθεσε ο κ. Μάντζιος. Αυτό το οποίο ενδεχομένως να μην ξέρετε είναι ότι η τελευταία πράξη ήταν τον Ιανουάριο του 2015 πριν τις εκλογές, όπου το Υπουργείο Πολιτισμού είχε αποφασίσει και είχε δώσει η πολιτική ηγεσία την κατεύθυνση στις υπηρεσίες να κινηθούν στην εκπόνηση μελέτης ενός μουσείου το οποίο θα ακολουθούσε το ίδιο το σχέδιο, το οποίο είναι σχέδιο του Καραντινού. Δεν είναι κηρυγμένο το μουσείο αλλά παρ’ όλα αυτά υπάρχει σεβασμός στον συγκεκριμένο αρχιτέκτονα. Έπρεπε να κατεδαφιστεί, γιατί έχει πάθει πάρα πολύ ισχυρές ζημιές από τον σεισμό.

Από εκεί και πέρα όμως την περίοδο 2015 - 2019 δεν έγινε τίποτε απολύτως, απολύτως τίποτα. Δόθηκαν δύο φορές εντελώς αντιφατικές οδηγίες στις υπηρεσίες, με αποτέλεσμα όπως και σε χιλιάδες άλλα θέματα του Υπουργείου Πολιτισμού να υπάρξει αδράνεια. 2015 -2019 δεν κινείται τίποτα.

Από τότε φροντίσαμε να τροποποιηθεί το ρυμοτομικό σχέδιο. Με ευθύνη πολιτικών παραγόντων της αντιπολίτευσης -δεν μιλώ για Βουλευτές, μιλάω για τοπικούς παράγοντες- το ρυμοτομικό σχέδιο καθυστέρησε δύο χρόνια για μια αστεία τροποποίηση. Έγινε και αυτό. Ωριμάσαμε τη μελέτη, το εντάξαμε στο Ταμείο Ανάκαμψης και έχουμε ήδη ανάδοχο. Επομένως, βεβαίως, υπάρχει καθυστέρηση από τον σεισμό του 2014, αλλά να αναζητήσετε σωστά τις ευθύνες.

Τώρα, να δούμε τα θέματα τα οποία είπατε. Δεν θα πω πολλά, διότι τοποθετήθηκε ο Πρωθυπουργός στο θέμα της Μονής της Χώρας. Απλώς άκουσα το τι κάνατε και τι διαβήματα έχετε κάνει από το 2020. Διότι και η μετατροπή σε τζαμί της Μονής της Χώρας χρονολογείται το 2020. Προηγήθηκε η Αγία Σοφία.

Τα διαβήματα, λοιπόν, της ελληνικής Κυβέρνησης είναι συνεχή. Έγινε ενημέρωση αμέσως από μένα, με επιστολή μου στη γενική διευθύντρια της UNESCO. Έγινε ενημέρωση από τον τότε ΥΠΕΞ, τον κ. Δένδια, στους ομολόγους του. Έγινε ενημέρωση από τη μόνιμη αντιπρόσωπο της Ελλάδος στους ομολόγους της. Ετέθη το θέμα κατ’ επανάληψη στην επιτροπή και στο Κέντρο Παγκόσμιας Κληρονομιάς της UNESCO.

Εξαιτίας των ελληνικών διαβημάτων το θέμα συζητήθηκε στη γενική διάσκεψη της UNESCO στο Ριάντ. Δεν είναι πολύς χρόνος, είναι μερικοί μήνες, τον Σεπτέμβριο του 2023. Έχουν ήδη σταλεί επιτροπές εμπειρογνωμόνων στην Τουρκία.

Έχουν καταθέσει τις απόψεις τους, βρίσκονται σε συνεννόηση και απαντήσεις ενδεχομένως από τις τουρκικές αρχές, επίκειται και νέα αποστολή. Επομένως δεν είναι ότι δεν έχει γίνει τίποτα.

Επίσης μου κάνει πάρα πολλή εντύπωση πώς ξέρετε τι συζήτησα εγώ με τον Τούρκο ομόλογό μου στην Κωνσταντινούπολη πριν από μερικές μέρες. Προφανώς ετέθη το θέμα και της Αγίας Σοφίας και της Μονής της Χώρας και η ανησυχία μας για το τι συμβαίνει και αν υπάρχουν βλάβες στα μνημεία προφανώς ετέθησαν. Ξέρετε, δεν κάνει πάντοτε καλό σε τέτοια θέματα να τα δημοσιοποιούμε και να κάνουμε τις συζητήσεις φέιγ βολάν. Μάλλον κακό κάνουν.

Από εκεί και πέρα, αν νομίζετε ότι η Κυβέρνηση λειτουργεί με ένα-ένα Υπουργείο, επίσης κάνετε λάθος. Αυτό μπορεί να συνέβαινε σε άλλες εποχές. Προφανώς σε συνεννόηση με το ΥΠΕΞ έγινε η παρέμβαση του μονίμου αντιπροσώπου.

Αλλά και κάτι άλλο για να μη δημιουργούμε συναισθηματική φόρτιση στον κόσμο. Άκουσα μάλιστα και τη λέξη «Ιερά Μονή της Χώρας». Ιερά Μονή έχει σταματήσει να υπάρχει από τη στιγμή της Άλωσης της Κωνσταντινούπολης. Είναι βυζαντινό μνημείο. Η οποιαδήποτε θεολογικού και θρησκευτικού τύπου τελετή του χριστιανισμού σταμάτησε με την Άλωση. Το ίδιο ισχύει και για την Αγία Σοφία. Αμέσως μετά. Επομένως μη δημιουργούμε συναισθηματική φόρτιση ούτε για την Ιερά Μονή ούτε ότι ξαφνικά χριστιανικές εκκλησίες μετετράπησαν σε τζαμιά.

Αυτό το οποίο συνέβη είναι το εξής: Αμέσως μετά την άλωση τα μνημεία αυτά μετατρέπονται σε τζαμιά. Το 1934, με το διάταγμα του Κεμάλ Ατατούρκ, αποδίδονται ως χώροι πολιτισμού και ως μουσειακοί χώροι, σύμφωνα με το θεσμικό πλαίσιο της Τουρκίας. Αυτό άλλαξε επί Ερντογάν. Προφανώς άλλαξε κακώς και γι’ αυτό η Ελλάδα συνεχώς αντιδρά σε αυτό το θέμα. Νομίζω ότι εδώ η συζήτηση κλείνει. Έχετε και την τοποθέτηση του Πρωθυπουργού.

Τώρα, για τα θέματα των νομικών προσώπων δημοσίου δικαίου και των πέντε μουσείων. Αν συνέβαινε στην πραγματικότητα μια μετατροπή υπηρεσιών, υπηρεσιών δεκαετιών, σε ένα άλλο νομικό στάτους σε οποιαδήποτε ευρωπαϊκή χώρα, θα υπήρχε το διάστημα της προσαρμογής της διοίκησης. Αυτό προφανώς είναι άγνωστο ως έννοια σε κάποιους εξ υμών.

Το 2024, είναι προφανώς ένας χρόνος προσαρμογής των νομικών προσώπων δημοσίου δικαίου. Μέχρι το τέλος του 2023 εξακολουθούσαν οι λειτουργίες τους να γίνονται από το Υπουργείο Πολιτισμού. Από την 1η Ιανουαρίου πρέπει να γίνονται από τα ίδια τα μουσεία. Και, βεβαίως, -και δεν το αρνούμαι, δεν έχω κανένα πρόβλημα να αποδεχθώ την καλόπιστη κριτική- υπάρχει μια καθυστέρηση στην έκδοση των οργανισμών τους. Σήμερα είναι στο Συμβούλιο της Επικρατείας.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Γι’ αυτό ακριβώς υπήρξαν και καθυστερήσεις στην πρόσληψη ΙΔΟΧ προσωπικού. Όμως η πραγματικότητα δείχνει άλλα. Τα μουσεία αυτά, τα πέντε αυτά μουσεία, ιδιαίτερα τα τέσσερα, έχουν κάνει μέσα στον ένα χρόνο περίπου λειτουργίας τους τεράστια άλματα, τα οποία δεν θα τα έκαναν ποτέ ως υπηρεσίες του ελληνικού κράτους, ως δημόσιες υπηρεσίες.

Ένα πολύ χαρακτηριστικό παράδειγμα είναι η ευκολία με την οποία τα δύο μουσεία, της Κρήτης και της Θεσσαλονίκης, το Αρχαιολογικό, εντάχθηκε στη διαδρομή του Συμβουλίου της Ευρώπης με μία μόνο πράξη του διοικητικού συμβουλίου. Εάν πηγαίναμε με την κανονική διαδικασία, θα θέλαμε τουλάχιστον ένα χρόνο και θα είχαν χάσει το τρένο. Ένα παράδειγμα αυτό. Έχουν λάβει δωρεές, τις οποίες επίσης δεν θα ήταν καθόλου εύκολο να τις λάβουν ως υπηρεσίες του ελληνικού δημοσίου.

Και για τα θέματα της λειτουργίας τους: Ναι, καθυστέρησε η πρόσληψη του προσωπικού. Έγινε ή γίνεται αν θέλετε. Και το Εθνικό Αρχαιολογικό Μουσείο και το Ηράκλειο λειτουργούν πλέον με επιπλέον προσωπικό.

Και χρησιμοποιώ επίτηδες την έννοια «επιπλέον προσωπικό» και όχι «διευρυμένο ωράριο» και θα σας πω γιατί. Παρά τα όσα είπατε, η αύξηση των επισκεπτών στο Εθνικό Αρχαιολογικό Μουσείο για παράδειγμα και στο πρώτο τρίμηνο του 2024 και τον Απρίλιο και τον μισό Μάιο του 2024 καταγράφεται και είναι ιδιαίτερα σημαντική, ξεπερνά το 15%. Επομένως, δεν χάσαμε επισκέπτες, αν αυτό είναι το μέλημά σας.

Αυτό το οποίο μπορούν πλέον να κάνουν τα μουσεία -και θα το κάνουν και το κάνουν- είναι μία αξιολόγηση ad hoc το καθένα ανάλογα με το προφίλ του για το πότε και πώς θα διευρύνουν το ωράριό τους, διότι αυτό σημαίνει επιπλέον πόρους που πρέπει να λαμβάνουμε υπ’ όψιν πώς καταναλώνονται.

Για παράδειγμα, το Αρχαιολογικό Μουσείο Θεσσαλονίκης λειτουργούσε τον χειμώνα 9.00΄ με 18.00΄ και θα λειτουργήσει 9.00΄ με 17.00΄. Ξέρετε γιατί; Διότι 17.00΄ με 20.00΄ οι επισκέπτες είναι σχεδόν ανύπαρκτοι. Επομένως, πρέπει να γίνει μία αξιολόγηση και οικονομική. Αυτό ως νομικά πρόσωπα δημοσίου δικαίου έχουν τη δυνατότητα να το κάνουν, ανεξαρτήτως από το τι καθολικά ισχύει στο Υπουργείο Πολιτισμού, εκτός αν μου πείτε ότι δεν σας ενδιαφέρει το κόστος. Δεν πειράζει, ας υπάρχουν φύλακες, ας υπάρχει επιπλέον ωράριο, αλλά ας μην πηγαίνει κόσμος. Ακριβώς επειδή είναι νομικά πρόσωπα δημοσίου δικαίου, είναι ευέλικτα στο να προσαρμόζουν τα ωράριά τους.

Τώρα για να μην πάρω περισσότερο χρόνο, θα πάω κατευθείαν στον νόμο.

Άκουσα την κ. Φωτίου να λέει ότι δεν ακούω και δεν προσπαθώ να αποκομίσω τη μεγαλύτερη συναίνεση. Μα, εδώ, κυρία Φωτίου, έχουμε μία σύμβαση. Η σύμβαση έχει υπογραφεί, είναι συγκεκριμένη, δεν αλλάζει. Ό,τι και να κάνουμε, ό,τι και να συζητήσουμε τα άρθρα δεν αλλάζουν, έτσι είναι η διαδικασία. Τι να γίνει; Δεν είναι θέμα συναίνεσης.

Επίσης, κάτι ακόμα: Ως Κυβέρνηση δεν είχαμε πει ποτέ ότι το Εθνικό Αρχαιολογικό Μουσείο θα επεκταθεί στο Εθνικό Μετσόβιο Πολυτεχνείο. Αυτό ήταν μία συζήτηση η οποία είχε προηγηθεί και αν θέλετε –έτσι, για να έχετε και την ικανοποίηση- ήταν από τα θέματα τα οποία είχαμε δει στις περίφημες συζητήσεις που κάναμε με έγκριτους νομικούς, το κατά πόσον θα ήταν δυνατόν και υπό ποιες προϋποθέσεις να αλλάξει η βούληση του διαθέτη για τον εκπαιδευτικό χαρακτήρα του Εθνικού Μετσόβιου Πολυτεχνείου. Οι νομικοί -και πολύ σωστά- είπαν ότι δεν μπορεί να γίνει αυτό και εκεί σταμάτησε η συζήτηση. Ως Κυβέρνηση -γιατί εδώ φτάνουμε στον παραλογισμό να ζητάτε τι κάναμε την εποχή που δεν ήμασταν κυβέρνηση- λοιπόν, ποτέ δεν μιλήσαμε για επέκταση στο Εθνικό Μετσόβιο Πολυτεχνείο.

Επίσης, επειδή άκουσα πολλά για τους χορηγούς, για το ιδιωτικό χρήμα, κοιτάξτε, από τις προγραμματικές δηλώσεις του 2019 και ο Πρωθυπουργός και εγώ, στον βαθμό που αναλογεί στον πολιτισμό, δεν κρύψαμε ότι πιστεύουμε στη σύμπραξη ιδιωτικού και δημοσίου φορέα. Δεν κάνουμε κάτι διαφορετικό από το να υποστηρίζουμε αυτήν ακριβώς τη θέση που είχαμε και τότε.

Για να μην πάρω πολύ χρόνο, δεν θα μείνω στο αν ήταν αναγκαία η επέκταση ή η αναβάθμιση του μουσείου, διότι είναι προφανές ότι σε αυτό συμφωνούμε όλοι. Το θέμα είναι ποιος συμφωνεί και θέλει να την κάνει πράξη και ποιος συμφωνεί θεωρητικά και γιατί, αφού συμφωνούσε, δεν έκανε τίποτα όταν μπορούσε να το κάνει.

Και κάτι ακόμα: Επειδή ακούω ότι έγιναν μελέτες που έβαζαν την επέκταση αντίθετα από ό,τι σήμερα, ότι έγιναν μελέτες οι οποίες συζητούσαν ότι η επέκταση μπορεί να γίνει στην Τοσίτσα, ακούστε, η ελληνική πολιτεία έχει κανόνες. Το 2001, λοιπόν, με κυβέρνηση ΠΑΣΟΚ με τον ν.2947 θεσμοθετήθηκε η επέκταση του μουσείου στο προκήπιο. Τότε μαζί με την επέκταση ανελήφθη και η χρήση και η διαχείριση του προκήπιου από το Υπουργείο Πολιτισμού. Έχουμε έναν νόμο, λοιπόν, που μας λέει ότι η επέκταση πρέπει να γίνει στο προκήπιο. Αν δεν θέλατε ως κυβέρνηση να γίνει η επέκταση στο προκήπιο, πολύ απλά ας αλλάζατε τον νόμο. Ο νόμος, όμως, είναι εν ισχύι –και έχει και σχεδιάγραμμα στο ΦΕΚ- και άρα, είμαστε υποχρεωμένοι να τον σεβαστούμε.

**ΘΕΑΝΩ ΦΩΤΙΟΥ:** …(Δεν ακούστηκε)

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Πείτε δυνατά ό,τι έχετε να πείτε. Εγώ μιλώ πάντα ευθέως.

**ΘΕΑΝΩ ΦΩΤΙΟΥ:** Είναι η ώρα σας, μην σας τη χαλάσω.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, μη διακόπτετε, σας παρακαλώ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Κοιτάξτε, και οι φαρισαϊσμοί μέχρι ενός σημείου.

Είχαμε, λοιπόν, έναν νόμο. Όποιοι έκαναν μελέτες και ξόδευαν χρήματα μετά το 2001, πολύ απλά παρανομούσαν.

Ακούσαμε και κάτι άλλο. Χρόνια καθηγητές και φοιτητές κουβέντιαζαν το πώς θα επεκταθεί και πώς θα αναδειχθεί το μουσείο. Αυτό μας το είπε η κ. Φωτίου στην επιτροπή, όπως μας το είπε και σήμερα. Και πολύ καλά έκαναν. Δεν είχαν καμμία θεσμική ανάθεση, δεν είχαν κανέναν θεσμικό ρόλο και δεν το συζητούσαν υπό κάποια θεσμική ιδιότητα, αλλά το συζητούσαν ως Έλληνες πολίτες και ως επιστήμονες και έκαναν άριστα. Όμως, το ίδιο θεμιτό ενδιαφέρον ισχύει για όλους μας. Συνεπώς, δεν καταλαβαίνω γιατί ενοχλήθηκαν όσοι ενοχλήθηκαν από το γεγονός ότι μια ομάδα πολιτών, ανάμεσά τους και ο σημερινός Πρωθυπουργός και εγώ, συζητούσαμε το ζήτημα επέκτασης του μουσείου. Γιατί η αρνητική αντιμετώπιση των δικών μας συζητήσεων και η σταθερά μικρόψυχη αναφορά στην κ. Μαρέβα Γκραμπόφσκι Μητσοτάκη;

Ελέχθη και από την κ. Φωτίου και από τον κ. Τζανακόπουλο ότι έχουμε δηλώσει ότι των συζητήσεων αυτών, τότε το 2017 που δεν υπήρχε καμμία ιδιότητα, ηγείτο η κ. Γκραμπόφσκι Μητσοτάκη. Δε μας φέρνετε και εμάς να δούμε το αποδεικτικό; Γιατί εμείς δεν ξέρουμε να ηγείται. Δεν ξέρω πού το ξέρετε τώρα εσείς. Φέρτε το μας να το δούμε. Γιατί δεν είναι το ίδιο εύλογο να συζητούσαμε κι εμείς το ίδιο όραμα και στο ίδιο πλαίσιο με τους υπόλοιπους από τη μια ως Έλληνες πολίτες και από την άλλη ως ειδικοί επιστήμονες; Γιατί έπρεπε να έχουμε μία συγκεκριμένη ιδιότητα και μάλιστα πολιτική το 2017, για να μιλάμε για το μέλλον του Εθνικού Αρχαιολογικού Μουσείου; Και γιατί εσείς ως κυβέρνηση που είχατε όλη αυτή την έγνοια για το Εθνικό Αρχαιολογικό Μουσείο δεν κάνατε τίποτα τότε;

Κοιτάξτε, υπάρχει και κάτι ακόμα και το ξέρετε πάρα πολύ καλά, διότι είστε πολιτικοί. Όταν ένα κόμμα εξουσίας ετοιμάζεται -και το να ετοιμάζεται υπάρχει πάντα ως δικαίωμα- οφείλει να συζητήσει θέματα, οφείλει να συζητήσει θέματα τα οποία θέλει να τα χειριστεί ως Κυβέρνηση. Μην ψάχνετε, λοιπόν και μη συνωμοσιολογείτε. Μην ψάχνετε να βρείτε τι και πώς συνέβη το 2017. Τίποτα απολύτως δεν συνέβη και να είστε σίγουροι ότι η συζήτηση του 2017 ουδόλως επηρέασε το τι έγινε από το 2019 και μετά.

Επίσης, άκουσα πώς είναι δυνατόν ο Πρωθυπουργός να έχει ιδέες για ένα μουσείο. Μας το είπατε, κυρία Φωτίου και μας μιλήσατε για ευρωπαϊκά πρότυπα και συμπεριφορές. Να σας θυμίσω ότι το Κέντρο Πολιτισμού «Pompidou» στο Παρίσι, το οποίο φιλοξενεί το Εθνικό Μουσείο Μοντέρνας Τέχνης και τη Δημόσια Βιβλιοθήκη, ήταν το όραμα του Γάλλου Προέδρου. Φέρει το όνομά του και προήλθε με απευθείας ανάθεση και με συμμετοχή του «Pompidou». Είναι πάρα πολλά τα παραδείγματα αυτά. Μην προσπαθείτε, λοιπόν, να δημιουργήσετε προβλήματα και να βρείτε συνωμοσίες εκεί που δεν υπάρχουν.

Ας δούμε τώρα τι κάναμε από τις προγραμματικές δηλώσεις του 2019 και εξής. Τον Νοέμβριο του 2019 ανατίθεται από το Υπουργείο Πολιτισμού σε εξειδικευμένη εταιρεία η εκπόνηση μελέτης σκοπιμότητας και βιωσιμότητας χάρη στη χορηγία του Ιδρύματος «Σταύρος Νιάρχος». Εδώ, λοιπόν, να θυμίσω τα εξής: Η μελέτη σκοπιμότητας ενός έργου δεν είναι παρά η συγκέντρωση των πληροφοριών σχετικά με τις ενδεχόμενες δυσχέρειες και τα οφέλη του έργου. Περιλαμβάνουν μια κατ’ αρχήν εκτίμηση των τεχνικών και οικονομικών μεγεθών και δεν υπόκεινται από κανέναν νόμο σε καμμία διοικητική έγκριση. Έτσι, λοιπόν, να μη λέμε γιατί δεν εγκρίθηκε η μελέτη βιωσιμότητας. Και αυτό συμβαίνει, γιατί δεν περιέχουν ενέργειες που καλείται να υλοποιήσει η διοίκηση. Δεν είναι, δηλαδή, δεσμευτικές, αλλά αποτελούν απλώς καλή πρακτική. Αυτό συμβαίνει σε όλη την Ευρώπη. Μάλιστα, προηγούνται όλων των διοικητικών διαδικασιών, είτε διαγωνισμών είτε αναθέσεων, που είναι απαραίτητες. Αυτό, λοιπόν, συνέβη από το 2019.

Από τον Ιούνιο του 2021 η συγκεκριμένη μελέτη έχει κατατεθεί στη Βουλή. Αν μπείτε, θα τη βρείτε, υπάρχει στα Πρακτικά της Βουλής, γιατί τότε ζητήθηκε στον κοινοβουλευτικό έλεγχο. Επομένως, πώς λέτε ότι αυτά είναι μυστικά και κρυφά;

Πάμε να δούμε τη συνέχεια. Ως το τέλος του 2020 εκπονούνται από το Υπουργείο η μελέτη αρχιτεκτονικής και στατικής τεκμηρίωσης του υφιστάμενου κτηρίου-μνημείου, ο έλεγχος του υπεδάφους και η γεωτεχνική μελέτη, οι τοπογραφικές αποτυπώσεις της ευρύτερης περιοχής, η μελέτη ιστορικής, αρχαιολογικής, χωροταξικής και πολεοδομικής θεώρησης και νομοθετείται από το Υπουργείο Περιβάλλοντος μία σειρά αναγκαίων χωροταξικών ρυθμίσεων.

Έτσι, επειδή μας είπατε ότι περάσαν δύο χρόνια μέχρι το 2021 και δεν κάναμε τίποτα. Δεν ξέρω ποιος άλλος θα τα έκανε τόσο γρήγορα.

Το έτος 2021, πράγματι με την δωρεά της οικογένειας Λαιμού χρηματοδοτήθηκε η εκπόνηση των αρχιτεκτονικών ιδεών, σχετικά με την αναβάθμιση και την επέκταση του κτηρίου του μουσείου επί της οδού Πατησίων. Αυτό δεν έγινε αυθαίρετα. Προφανώς, το κάναμε με βάση συγκεκριμένο νόμο. Υπάρχει νόμος γι’ αυτή τη διαδικασία και η υπουργική απόφαση αποδοχής της δωρεάς προέβλεψε τουλάχιστον δέκα αρχιτεκτονικά γραφεία του εξωτερικού με αποδεδειγμένη αρχιτεκτονική εμπειρία στον σχεδιασμό μουσειακών χώρων να συνεργαστούν ισότιμα με τουλάχιστον ένα ελληνικό αρχιτεκτονικό γραφείο έκαστο, προκειμένου να εκπονήσουν από κοινού και να συνυποβάλουν την αρχιτεκτονική ιδέα. Οι ιδέες αυτές θα αξιολογούνταν από διεθνή επταμελή επιτροπή, την οποία όρισε το Υπουργείο. Τα μέλη τα οποία πρότεινε η δωρήτρια οικογένεια έπρεπε να τύχουν της αποδοχής του Υπουργείου, επομένως δεν έκαναν ό,τι ήθελαν και στην περίπτωση αυτή οι δωρητές.

Την εξέλιξη του έργου παρακολούθησε πενταμελής επιτροπή στελεχών του Υπουργείου. Ήταν υπάλληλοι του Υπουργείου αυτοί που παρακολουθούσαν την εξέλιξη του έργου υπό τον Γενικό Γραμματέα Πολιτισμού. Η σχετική υπουργική απόφαση που έθεσε τους όρους αποδοχής της δωρεάς τέθηκε άμεσα στη δημόσια γνώση, διότι και στη «ΔΙΑΥΓΕΙΑ» αναρτήθηκε και στο ΦΕΚ, και μάλιστα ολόκληρη και όχι απόσπασμα, γιατί και αυτό το ακούσαμε.

Μετά από αυτά κατατέθηκαν πράγματι δέκα αρχιτεκτονικές ιδέες από δέκα αρχιτεκτονικά σχήματα. Κάθε σχήμα απαρτιζόταν από ένα γραφείο του εξωτερικού και ένα ελληνικό, διότι αυτό ακριβώς προέβλεπε η απόφαση. Η όλη διαδικασία του αρχιτεκτονικού διαγωνισμού της εκπόνησης των προσχεδίων και της αξιολόγησής τους παρακολουθήθηκε και υποστηρίχθηκε διαχειριστικά από δύο εταιρείες, την εταιρεία «HILL» και τον τεχνικό σύμβουλο BETAPLAN. Και αυτό το είπαμε. Δεν το κρύψαμε ποτέ.

Και αφού εξηγήθηκε, λοιπόν, το τι συνέβη, πάμε να δούμε γιατί αυτή η αρχιτεκτονική λύση είναι η ορθή και η πλέον κατάλληλη. Αυτό συμβαίνει για τέσσερις λόγους. Πρώτον, διότι προήλθε μέσα από μία δεξαμενή ιδεών αρίστων. Τι θέλω να πω; Σύμφωνα με ρητό όρο της υπουργικής απόφασης, και τα δέκα αρχιτεκτονικά γραφεία του εξωτερικού και, συνεπώς, και το γραφείο Τσίπερφιλντ έπρεπε να διαθέτουν αρχιτεκτονική εμπειρία όχι γενικά, αλλά συγκεκριμένα στην αρχιτεκτονική των μουσείων. Γιατί απαιτήθηκε αυτό; Νομίζω ότι απαντάται πάρα πολύ εύκολα. Διότι ένα κτήριο για μουσείο πρέπει να έχει πολύ συγκεκριμένα χαρακτηριστικά και ιδιότητες από ένα οποιοδήποτε άλλο δημόσιο κτήριο. Επομένως, ήδη μπήκε ένας όρος ο οποίος είναι απολύτως αντικειμενικός.

Τα δέκα αρχιτεκτονικά γραφεία που προσήλθαν όχι μόνο κάλυψαν την προϋπόθεση αυτή της εμπειρίας, αλλά την υπερέβησαν, γιατί όλα διέθεταν διεθνή βραβεία ειδικά επί του σχεδιασμού των μουσειακών χωρών. Διότι άκουσα κιόλας ότι λίγο-πολύ ήταν φωτογραφικό, γιατί ο Τσίπερφιλντ είχε πάρει βραβεία. Κάθε ένα από τα γραφεία αυτά συνεργάστηκε με ένα αναγνωρισμένο ελληνικό γραφείο, το οποίο επίσης θα έπρεπε να έχει εμπειρία και να πληροί συγκεκριμένη ποιότητα. Και ο πήχης ήταν ήδη πολύ ψηλά.

Δεύτερον, η αναδειχθείσα πρόταση εκπονήθηκε στο πλαίσιο των όρων που έθεσε αποκλειστικά το Υπουργείο Πολιτισμού, κατόπιν γνώμης του αρμόδιου Συμβουλίου, γιατί άκουσα από τον κ. Καλαματιανό ότι έπρεπε να περάσει η σύμβαση από το ΚΑΣ. Οι συμβάσεις δεν κυρώνονται. Δεν περνούν από το ΚΑΣ. Κυρώνονται από τη Βουλή. Όμως, πρέπει στην περίπτωση αυτή να έχουν τεθεί όροι. Και αυτοί οι όροι ετέθησαν από το αρμόδιο Συμβούλιο του Υπουργείου Πολιτισμού και, προφανώς, τα κριτήρια είναι απολύτως συμβατά με τον αρχαιολογικό νόμο.

Επίσης, σύμφωνα με ρητό όρο της υπουργικής απόφασης, όλες οι αρχιτεκτονικές ιδέες που υποβλήθηκαν ανταποκρίνονται υποχρεωτικά στην τεχνική περιγραφή, στις προδιαγραφές, στους όρους και στις προϋποθέσεις που έθεσαν οι υπηρεσίες του Υπουργείου. Πέρασε, λοιπόν, από τις υπηρεσίες -μην δημιουργείτε εντυπώσεις!- του Υπουργείου Πολιτισμού, πέρασε από το αρμόδιο Συμβούλιο και έτσι φτάσαμε στο αρχιτεκτονικό προσχέδιο.

Επομένως, η προκριθείσα αρχιτεκτονική ιδέα έχει εκπονηθεί σε πλαίσιο, το οποίο έχει καθοριστεί αποκλειστικά από το ελληνικό δημόσιο και όχι από τον δωρητή. Η δε συμβατότητά της με τις προβλέψεις του αρχαιολογικού νόμου έχει τεθεί εξαρχής ως προϋπόθεση συμμετοχής.

Τρίτον, η συγκεκριμένη πρόταση αναδείχθηκε ομόφωνα από επταμελή διεθνή επιτροπή αξιολόγησης. Κοιτάξτε, στην επιτροπή αυτή δεν μπήκαν άσχετοι, μπήκαν αρχιτέκτονες και πολιτικοί μηχανικοί, μπήκαν καθηγητές αρχαιολογίας, ιστορικοί τέχνης, νομικοί. Δείτε λίγο τα βιογραφικά τους. Κανένα από αυτά τα μέλη δεν είχε καμμία σχέση με τα αρχιτεκτονικά σχήματα που υπέβαλαν υποψηφιότητα. Κανένα από αυτά τα μέλη δεν πήρε αποζημίωση για τον πάρα πολύ χρόνο που διέθεσαν. Αντίθετα, όλοι θεωρούσαν τιμή τους ότι μετέχουν σε αυτή τη διαδικασία.

Η συγκεκριμένη ιδέα, λοιπόν, των Τσίπερφιλντ και Τομπάζη είναι προϊόν μιας τεράστιας εμπειρίας που διαθέτουν αυτά τα δύο γραφεία για τον σχεδιασμό μουσειακών χωρών και όχι μόνο στην Ελλάδα αλλά και στον κόσμο. Δεν νομίζω ότι εύκολα μπορεί να αμφισβητηθεί ούτε το ένα ούτε το άλλο. Η αρχιτεκτονική τους ιδέα κρίθηκε ομόφωνα ότι συγκεντρώνει τα στοιχεία της ευρηματική σχέσης μεταξύ του παλαιού και του νέου κτηρίου του μουσείου, της ποιότητας, της χωρικής εμπειρίας, της ευαισθησίας προς μουσειολογικές και μουσειογραφικές προκλήσεις, της πολεοδομικής ένταξης στον ιστό της πόλης της Αθήνας, καθώς και της πρωτοπόρας επίλυσης ζητημάτων βιωσιμότητας και περιβαλλοντικού σχεδιασμού.

Ακούσαμε ότι δεν κάναμε ανοιχτό διαγωνισμό. Ακούσαμε ότι στο Μουσείο της Ακρόπολης, αντίθετα, είχαν έρθει εκατοντάδες και είχαν καταθέσει τις απόψεις τους.

Όλοι ξέρουμε ότι οι μελέτες έργων που χρηματοδοτούνται εκτός τακτικού προϋπολογισμού και εθνικών πόρων, άρα από συγχρηματοδοτούμενα προγράμματα, από δωρεές κ.λπ., δεν υπόκεινται στην υποχρέωση διενέργειας αρχιτεκτονικού διαγωνισμού. Οι μελέτες εκπονούνται με αποδοχή της δωρεάς, σύμφωνα με τον ν.3316/2005 και έχουν την ίδια ισχύ με τις μελέτες που εκπονούνται υπό συνθήκες διαγωνισμού, προκειμένου στη συνέχεια να ενταχθούν με κανονικές διαδικασίες του ελληνικού δημοσίου σε χρηματοδότηση εκτός τακτικού προϋπολογισμού, εκτός δημοσίων επενδύσεων εθνικών πόρων. Υπάρχει, λοιπόν, θεσμικό πλαίσιο.

Ακούσαμε και σήμερα ότι αποκλείστηκαν και απαξιώθηκαν οι Έλληνες αρχιτέκτονες. Πώς αποκλείστηκαν, όταν στο άρθρο 3 η υπουργική απόφαση προέβλεπε ρητά ότι η σύμπραξη ξένων και ελληνικών γραφείων ήταν υποχρεωτική προϋπόθεση συμμετοχής και εάν δεν υπήρχε αυτή η σύμπραξη, η προσφορά αποκλειόταν; Πώς αποκλείστηκαν οι Έλληνες αρχιτέκτονες, όταν η υπουργική απόφαση, ενώ θέτει προϋποθέσεις συμμετοχής στα ξένα γραφεία, εν εντούτοις για τα ελληνικά δεν θέτει στην ουσία καμμία προϋπόθεση και προβλέπει μάλιστα οι Έλληνες αρχιτέκτονες να μπορούν να συμμετάσχουν στη διαδικασία είτε έχουν ιδρυμένα γραφεία είτε ενεργούν ως αρχιτεκτονικές ομάδες; Πώς απαξιώθηκαν οι Έλληνες αρχιτέκτονες, όταν στο ίδιο άρθρο η υπουργική απόφαση προέβλεπε ρητά τη συνεργασία μεταξύ Ελλήνων και ξένων; Και δεν μιλούσε για συνδρομή ή για συνεπικουρία, μιλούσε για συνεργασία, δηλαδή για συνέργεια σε ισότιμη βάση.

Επιπλέον, γιατί να θελήσουμε να απαξιώσουμε τους Έλληνες αρχιτέκτονες; Και εάν η πρόσκληση συμμετοχής τους, τους απαξίωνε, τότε γιατί προσήλθαν; Διότι προσήλθαν Έλληνες αρχιτέκτονες.

Με αυτό που λέτε εσείς, που υποστηρίζετε ότι εμείς υποτιμήσαμε τους Έλληνες αρχιτέκτονες, με αυτό το ίδιο σκεπτικό τους υποτιμάτε εσείς. Είπατε στα συγκεκριμένα δέκα ελληνικά γραφεία και τα κονσόρτια που δημιουργήθηκαν, τα οποία προσήλθαν και συμμετείχαν, ότι δέχτηκαν να αυτοαπαξιωθούν, προφανώς μόνο και μόνο για να εισπράξουν την αμοιβή. Ποια αμοιβή; Αστεία πράγματα!

Τα ονόματα των δέκα ελληνικών γραφείων είναι δημοσιευμένα και είναι γνωστά σε όλους μας. Αυτούς, λοιπόν, τους έχετε προσβάλλει! Τους έχετε προσβάλλει πολύ και το ξέρουν.

Καταλάβατε ότι προσβάλλετε με τρόπο επώνυμο συγκεκριμένους αρχιτέκτονες, ανάμεσα στους οποίους και το γραφείο Τομπάζη; Η υπουργική απόφαση δεν προσέβαλε τους Έλληνες αρχιτέκτονες, εσείς τους προσβάλατε και μάλιστα πάρα πολύ!

Ως προς το θέμα που έθεσαν η κ. Φωτίου και άλλοι σήμερα, ότι για αυτή τους την απαξίωση ο Σύλλογος Ελλήνων Αρχαιολόγων και η Πανελλήνια Ένωση Αρχιτεκτόνων έχουν προσφύγει στο Συμβούλιο της Επικρατείας, θέλω να ρωτήσω το εξής: Μήπως μας φέρατε αυτή την προσφυγή, κυρία Φωτίου και κυρία Μάλαμα; Καταθέστε την στα Πρακτικά. Εμείς στο Υπουργείο δεν έχουμε λάβει καμμία προσφυγή από αυτούς τους φορείς κατά του αρχιτεκτονικού διαγωνισμού ούτε στο Συμβούλιο της Επικρατείας ούτε σε κανένα άλλο δικαστήριο.

Θα σας πω όμως τη μόνη εκκρεμοδικία που υπάρχει σχετικά με τον διαγωνισμό. Σε έναν μήνα, τον ερχόμενο Ιούλιο, εκδικάζεται στο Σ.τ.Ε. αίτηση ακύρωσης όχι του Συλλόγου Αρχιτεκτόνων ούτε της Πανελλήνιας Ένωσης Αρχιτεκτόνων, αλλά του Συλλόγου Ελλήνων Αρχαιολόγων. Και τι προσβάλλει ο ΣΕΑ; Την υπουργική απόφαση αποδοχής της δωρεάς; Όχι, όχι. Προσβάλλει την πράξη με την οποία ορίστηκαν τα μέλη της επιτροπής αξιολόγησης και υποστηρίζει ότι προσβάλλονται διότι δεν ήταν δικά τους μέλη. Δηλαδή στην επιτροπή αξιολόγησης δεν ήταν μέλη του Υπουργείου Πολιτισμού. Αυτό ήταν που τους ενδιέφερε. Αυτό ήταν που τους ενδιέφερε, το συνδικαλιστικό τους προφίλ. Δηλαδή οι άλλοι διεθνούς κύρους επιστήμονες δεν μπορούσαν να κάνουν τη δουλειά που θα έκαναν τα μέλη του ΣΕΑ, δεν ήξεραν τη δουλειά τους.

Ας συγκρίνουμε το γεγονός ότι ο ΣΕΑ προσφεύγει στο ανώτατο ακυρωτικό δικαστήριο της χώρας με αυτούς τους ισχυρισμούς με τη συμπεριφορά των μη προκριθέντων αρχιτεκτονικών γραφείων, τα οποία όχι μόνο δεν θεώρησαν ότι αδικήθηκαν, αλλά έστειλαν ευχαριστήρια και στη διεθνή επιτροπή και συγχαρητήρια στο αρχιτεκτονικό σχήμα Τσίπερφιλντ-Τομπάζη. Η σύγκριση μεταξύ της μικροψυχίας και της ευγένειας είναι αποκαλυπτική, ΣΕΑ και οι ξένοι αρχιτέκτονες ή και οι Έλληνες αρχιτέκτονες που ήταν στα κονσόρτια που δεν προκρίθηκαν.

Επομένως, μη μας κάνετε μαθήματα ότι η Κυβέρνηση δεν συμπεριφέρεται κατά το ευρωπαϊκό πρότυπο, πολύ περισσότερο από πολλούς.

Πάμε τώρα να δούμε αυτήν την περίφημη προσφυγή, γιατί ξαφνικά έγινε θέμα ότι θα ακυρωθεί η σύμβαση, δεν θα προχωρήσει κ.λπ.. Την προσφυγή του ΣΕΑ λοιπόν, του Συλλόγου Ελλήνων Αρχαιολόγων, συνυπογράφουν και οκτώ μόλις αρχιτέκτονες από όλη την Ελλάδα. Αυτή είναι η μόνη εκκρεμοδικία που υπάρχει για τον αρχιτεκτονικό διαγωνισμό, για την οποία προβληματίζεται η Μείζων και η Ελάσσων Αντιπολίτευση, μήπως τινάξει στον αέρα τη σύμβαση δωρεάς.

Εμείς, διαβάζοντας το περιεχόμενο της προσφυγής, δεν συμμεριζόμαστε τον προβληματισμό και μάλλον δεν τον συμμερίζεται ούτε ο ίδιος ο ΣΕΑ, γιατί αν τον συμμεριζόταν, θα είχε υποβάλει αίτημα αναστολής ενεργειών, πράγμα το οποίο δεν έκανε. Η προσφυγή εκδικάζεται σε έναν μήνα, ευελπιστούμε ότι δεν θα αργήσει η έκδοση απόφασης και αναμένουμε με σεβασμό την απόφαση του ακυρωτικού δικαστηρίου.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Μετά τις ευρωεκλογές.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Μετά τις ευρωεκλογές θα γίνει αυτό ούτως η άλλως.

Ο δεύτερος προβληματισμός που ετέθη από την εισηγήτρια του ΣΥΡΙΖΑ ήταν μήπως οι δέκα αρχιτεκτονικές ιδέες που αξιολογήθηκαν δεν ήταν αρκετές, γιατί, όπως μας είπε, στο Μουσείο της Ακρόπολης υπήρχαν πάνω από τετρακόσιες συμμετοχές. Αυτό το ακούσαμε στην επιτροπή. Όμως τα πράγματα ούτε είναι έτσι ούτε αυτοί που τα λένε τα ξέρουν καλά.

Για το Μουσείο της Ακρόπολης διενεργήθηκαν τέσσερις αρχιτεκτονικοί διαγωνισμοί, δύο πανελλήνιοι και δύο διεθνείς. Το μουσείο κατασκευάστηκε εν τέλει βάσει του τέταρτου και τελευταίου στον οποίο συμμετείχαν μόλις δώδεκα μελετητικές ομάδες -εν προκειμένω, έχουμε δέκα- οι οποίες αξιολογήθηκαν από διεθνή επιτροπή αξιολόγησης που ορίστηκε πάλι από τον Υπουργό Πολιτισμού, όπως και στην περίπτωσή μας, και αναδείχθηκε το σχήμα Μπερνάρ Τσουμί και Μιχάλη Φωτιάδη, δηλαδή μια σύμπραξη ελληνικού και ξένου αρχιτεκτονικού γραφείου, ακριβώς όπως και στη δική μας περίπτωση. Επομένως, γιατί πάμε να δημιουργήσουμε τέτοιες εντυπώσεις;

Ο τελευταίος προβληματισμός σχετικά με την προκριθείσα αρχιτεκτονική ιδέα διατυπώθηκε από την κ. Φωτίου, η οποία μας είπε η ίδια ότι ως καθηγήτρια αρχιτεκτονικής έκανε προτάσεις τα τελευταία δέκα χρόνια για τη μόνη ορθή λύση που κατά τη γνώμη της είναι η επέκταση του μουσείου προς την οδό Τοσίτσα και όχι προς την Πατησίων. Μα, το απάντησα. Από το 2001 έχουμε ένα νόμο που μας λέει πού θα γίνει η προέκταση, είναι ο νόμος 2947 του 2001. Ήσασταν πέντε χρόνια κυβέρνηση, κυρία Φωτίου, και Υπουργός της κυβέρνησης, εάν θέλατε να το αλλάξετε γιατί το βλέπατε καταστροφικό, θα μπορούσατε να το έχετε κάνει.

Για να μην πάρω περισσότερο χρόνο γιατί ήδη έχω καταχραστεί πάρα πολύ, λέω ότι η προς κύρωση δωρεά δεν χρηματοδοτεί την κατασκευή -να το ξεκαθαρίσουμε αυτό-, χρηματοδοτεί την εκπόνηση όλων των μελετών που απαιτούνται για να καταστεί δυνατή η κατασκευή στο επόμενο στάδιο. Κι επειδή πολλοί ρωτήσατε πώς θα γίνει η κατασκευή αυτή, σας απαντώ με αυτό που περιλαμβάνει η ίδια σύμβαση. Θα γίνει μέσω δημοπράτησης του έργου με τις διαδικασίες και τις προδιαγραφές του ελληνικού δημοσίου.

Ο νόμος με τον οποίον συντάχθηκε η συγκεκριμένη σύμβαση, κυρία Κουρουπάκη, είναι ο 4182 του 2013. Υπάρχει αυτός ο νόμος. Και σήμερα θα μπορούσαμε να μη φέρουμε τη σύμβαση στο Κοινοβούλιο. Τη φέρνουμε για λόγους διαφάνειας.

Ακούσαμε από κάποιους εξ υμών ότι τα 40 εκατομμύρια είναι πολύ μεγάλο ποσόν και ότι οι τριάντα έξι μήνες είναι πολύ λίγος χρόνος. Άλλοι μας είπαν ότι τριάντα έξι μήνες είναι πάρα πολύς χρόνος. Τέλος πάντων, αυτά νομίζω ότι είναι θέματα τα οποία η ίδια η ίδια η πραγματικότητα θα τα αποδείξει. Επίσης να πω ότι η μελέτη δεν είναι από τέσσερις. Γιατί ακούστηκε ότι τα χρήματα αυτά πάνε σε τέσσερα γραφεία. Αν δείτε στο παράρτημα οι μελέτες είναι πάνω από τριάντα που απαιτούνται και οι συνεργάτες είναι πολλοί περισσότεροι από τέσσερις.

Λοιπόν, διαβάζετε κάποια πράγματα και μετά ελάτε να τα συζητήσουμε. Μην πετάτε απλώς κουβέντες που θα δημιουργήσουν εντυπώσεις σε κάποια ακροατήρια. Μην ασκούμε τον λαϊκισμό και για τέτοια ζητήματα. Φτάνει!

Ακούσαμε επίσης ότι ο δωρητής μάς επιβάλλει -μας επιβάλλει!- επιλογή μελετητών. Μα ο δωρητής είναι ο Σπύρος και η Ντόροθι Λάτση. Δεν είχαν καμμία σχέση με τους μελετητές. Εμείς τους είπαμε ότι αυτό το σχέδιο θέλουμε να κάνουμε, από αυτά τα γραφεία και αυτοί δέχτηκαν να το χρηματοδοτήσουν. Τι είναι αυτά τα πράγματα τα οποία ακούγονται;

Μας λέτε ότι τις προδιαγραφές τις εισέβαλαν οι δωρητές. Μα είναι δυνατόν; Όλες οι προδιαγραφές έχουν μπει από τις υπηρεσίες και τα αρμόδια συμβούλια του Υπουργείου Πολιτισμού.

Και τέλος –και είναι και το τελευταίο σχόλιο το οποίο κάνω- δέχομαι ότι πολλοί εξ υμών μπορεί να αγωνιάτε για το ποια τελικά θα είναι αυτή η παρέμβαση στο δημόσιο χώρο, πώς θα είναι αυτή η επέκταση. Άκουσα μάλιστα ότι δεν έχουμε καμμία ιδέα για τι θα γίνει με τον κήπο. Μα εάν δει κανείς αυτά που έχουμε δημοσιεύσει, τα περίπου δέκα προσχέδια, ο κήπος είναι πολύ περισσότερος από τον κήπο που είναι σήμερα.

Επειδή λοιπόν τα συμμερίζομαι όλα αυτά, επειδή δέχομαι την καλοπροαίρετη ανησυχία, σας λέω ότι η σύμβαση προβλέπει -και μπορείτε να το δείτε στα οικεία άρθρα- ότι όλες οι μελέτες όλων των γραφείων σε όλα τα στάδια θα περνούν, εκτός από το Διοικητικό Συμβούλιο του Μουσείου, από τις αρμόδιες υπηρεσίες του Υπουργείου Πολιτισμού οι οποίες θα εισηγούνται στα αρμόδια συμβούλια του Υπουργείου Πολιτισμού. Και ποια είναι αυτά; Είναι και τα τρία κεντρικά: Κεντρικό Αρχαιολογικό Συμβούλιο, Κεντρικό Συμβούλιο Νεοτέρων Μνημείων, Συμβούλιο Μουσείων.

Επομένως οτιδήποτε μπορεί να αντίκειται στο παραμικρό στον αρχαιολογικό νόμο, είναι προφανές ότι δεν θα μπορεί να γίνει διότι ούτε οι υπηρεσίες, ούτε τα συμβούλια, ούτε η πολιτική ηγεσία έχει καμμία διάθεση να παρανομήσει.

Τελειώνοντας θεωρώ ότι πρέπει να κυρωθεί η σύμβαση, όχι γιατί δεν έχουμε διαφορές στον πολιτισμό. Ευτυχώς ο πολιτισμός -όπως είπα και προηγουμένως- είναι μια βαθιά πολιτική έννοια. Έχουμε διαφορές και μάλιστα μεγάλες. Και είμαστε ευτυχείς γι’ αυτό. Αλίμονο εάν βλέπαμε όλοι τον πολιτισμό και την πολιτική του πολιτισμού, κοντόφθαλμα, μονόφθαλμα, ιδεοληπτικά. Υπάρχει προφανώς διαφορά στην αντιμετώπιση.

Όμως εδώ ερχόμαστε να αποδεχθούμε ένα ποσόν έως 40 εκατομμύρια που γενναιόδωρα προσφέρει ο Σπύρος και η Ντόροθι Λάτση, το ζεύγος Λάτση για το συγκεκριμένο έργο. Ακούστηκε ότι θα μπορούσαν να καλύψουν άλλες ανάγκες του ελληνικού λαού. Μάλιστα. Ακριβώς επειδή δίδονται από τον ιδιώτη χορηγό, μπορούν τα 40 αυτά εκατομμύρια να εξοικονομηθούν από τον τακτικό προϋπολογισμό ή το Πρόγραμμα Δημοσίων Επενδύσεων των εθνικών πόρων και να δοθούν για να καλύψουν άλλες ανάγκες του ελληνικού λαού.

Γι’ αυτό είμαστε υπέρ των χορηγών. Και γι’ αυτό είμαστε υπέρ των συμπράξεων του δημοσίου με τον ιδιωτικό τομέα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Πριν ολοκληρώσουμε τη συνεδρίαση, να ανακοινώσω μία αίτηση άδειας απουσίας της Βουλευτού Φλώρινας, κ. Θεοπίστης Πέρκα, στο εξωτερικό από 16-5-2024 έως 20-5-2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώςη Βουλή ενέκρινε τη ζητηθείσα άδεια.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, γίνεται γνωστό στο Σώμα ότι ο Πρόεδρος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» και οι Βουλευτές του κόμματός του κατέθεσαν σήμερα 15-5-2024 τις εξής προτάσεις νόμων:

1. «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βόρειας Μακεδονίας σχετικά με την Εναέρια Αστυνόμευση του FIR των Σκοπίων (LWSS)».

2. «Κύρωση Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και της Γραμματείας Ευρωπαϊκών Υποθέσεων της Κυβέρνησης της Δημοκρατίας της Βόρειας Μακεδονίας για την Επιτάχυνση της Διαδικασίας Ένταξης της Δημοκρατίας της Βόρειας Μακεδονίας στην Ευρωπαϊκή Ένωση».

3. «Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βόρειας Μακεδονίας για την ίδρυση Συντονιστικής Επιτροπής για την Οικονομική Συνεργασία.».

Παραπέμπονται στην αρμόδια Διαρκή Επιτροπή.

Πρώτη φορά λέω Βόρεια Μακεδονία πάντως. Σκόπια λέω πάντα.

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Πολιτισμού: «Κύρωση της σύμβασης δωρεάς μεταξύ του Υπουργείου Πολιτισμού και του νομικού προσώπου δημοσίου δικαίου με την επωνυμία «Εθνικό Αρχαιολογικό Μουσείο», ως δωρεοδόχων, και των Σπυρίδωνα Ι. Λάτση και Ντόροθυ συζ. Σ. Λάτση, ως δωρητών, σχετικά με τη χρηματοδότηση, εκ μέρους των δωρητών, της εκπόνησης μελετών για την αναβάθμιση και επέκταση του κτιρίου που στεγάζει το Εθνικό Αρχαιολογικό Μουσείο».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, τρία άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της σύμβασης δωρεάς μεταξύ του Υπουργείου Πολιτισμού και του νομικού προσώπου δημοσίου δικαίου...για την αναβάθμιση και επέκταση του κτιρίου που στεγάζει το Εθνικό Αρχαιολογικό Μουσείο |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Ακροτελεύτιο Άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Πολιτισμού: «Κύρωση της σύμβασης δωρεάς μεταξύ του Υπουργείου Πολιτισμού και του νομικού προσώπου δημοσίου δικαίου με την επωνυμία «Εθνικό Αρχαιολογικό Μουσείο», ως δωρεοδόχων, και των Σπυρίδωνα Ι. Λάτση και Ντόροθυ συζ. Σ. Λάτση, ως δωρητών, σχετικά με τη χρηματοδότηση, εκ μέρους των δωρητών, της εκπόνησης μελετών για την αναβάθμιση και επέκταση του κτιρίου που στεγάζει το Εθνικό Αρχαιολογικό Μουσείο» έγινε δεκτό κατά πλειοψηφία, σε μόνη συζήτηση, επί της αρχής, επί των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 279α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** To Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, τα Πρακτικά της Τετάρτης 14ης Φεβρουαρίου 2024, της Πέμπτης 15ης Φεβρουαρίου 2024, της Παρασκευής 16ης Φεβρουαρίου 2024, της Δευτέρας 19ης Φεβρουαρίου 2024, της Τρίτης 20ης Φεβρουαρίου 2024, της Τετάρτης 21ης Φεβρουαρίου 2024, της Πέμπτης 22ης Φεβρουαρίου 2024 και της Παρασκευής 23ης Φεβρουαρίου 2024 έχουν διανεμηθεί ηλεκτρονικά στη διαδικτυακή ιστοσελίδα της Βουλής, καθώς και στα τμήματα Πρακτικών και Εντύπων απ’ όπου μπορείτε να τα αναζητήσετε, και ερωτάται το Σώμα αν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς τα Πρακτικά των συνεδριάσεων της Τετάρτης 14ης Φεβρουαρίου 2024, της Πέμπτης 15ης Φεβρουαρίου 2024, της Παρασκευής 16ης Φεβρουαρίου 2024, της Δευτέρας 19ης Φεβρουαρίου 2024, της Τρίτης 20ης Φεβρουαρίου 2024, της Τετάρτης 21ης Φεβρουαρίου 2024, της Πέμπτης 22ης Φεβρουαρίου 2024 και της Παρασκευής 23ης Φεβρουαρίου 2024 επικυρώθηκαν.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Βασίλειος Βιλιάρδος):** Με τη συναίνεση του Σώματος και ώρα 16.50’ λύεται η συνεδρίαση για την προσεχή Παρασκευή 17 Μαΐου 2024 και ώρα 9.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**